
Mândrie şi prejudecată 


Rezumat 


Romanul debutează cu prezentarea familiei Bennet, 
care are cinci fiice necăsătorite şi o situaţie materială 
inferioară nivelului celor aflaţi în cercul lor de cunoştinţe. 

Din cauza faptului că nu are niciun descendent de sex 
masculin, familia riscă să-şi piardă proprietatea în favoarea 
domnului Collins, un văr al lui Bennet. In acelaşi timp, 
doamna Bennet este animată de ambiția de a-şi vedea 
fiicele căsătorite cu oameni bogaţi, astfel încât, atunci când 
Charles Bingley ajunge la reşedinţa sa, Netherfield Park, ea 
îşi trimite soţul să-l viziteze chiar în prima zi de la sosire. 

La întâlnirea cu fetele Bennet, Bingley îl aduce şi pe 
prietenul său Darcy. 

Bingley este imediat atras de Jane Bennet, cea mai 
mare dintre cele cinci surori. Spre deosebire de Bingley, 
Darcy este arogant şi nepoliticos, jignind-o pe Elizabeth 
Bennet atunci când cineva îi sugerează să danseze cu ea. 

Mai târziu, la următorul dans, după ce şi-a dat seama 
de isteţimea acesteia, Darcy este vizibil atras de ea, dar 
Elizabeth îl refuză din cauza comportamentului lui de mai 
devreme. 

Jane şi Bingley devin mai apropiaţi atunci când Jane 
se îmbolnăveşte în timpul unei vizite, la Netherfield, unde 
rămâne pentru câteva zile, rugând-o pe Elizabeth să vină să 
aibă grijă de ea. În timpul vizitei, Elizabeth este nevoită să îl 
întâlnească pe Darcy. În timp ce ea îl tratează cu 
indiferenţă, acesta se îndrăgosteşte iremediabil de felul ei 
de a fi, de sinceritatea şi inteligenţa de care dă dovadă, mai 
ales în comparaţie cu celelalte femei pe care le cunoscuse 
până atunci. Elizabeth îşi dă seama că sora lui Bingley nu 
agreează deloc familia Bennet şi doar se preface că este 
prietenă cu Jane. 

Bingley, surorile sale şi Darcy pleacă spre Londra, 
anunţând-o pe Jane că nu au nicio intenţie de a se mai 


întoarce la Netherfield. Mai mult, îi transmit că în curând 
Bingley se va căsători cu sora lui Darcy. Intre timp, 
Elizabeth îl întâlneşte pe domnul Wickham, faţă de care 
simte o puternică atracţie. Acesta îi povesteşte despre 
relaţia lui cu Darcy şi de faptul că i-a fost luată pe nedrept o 
parte din moştenire de către tatăl lui Darcy. Cu toate 
acestea, Wickham se căsătoreşte cu altă femeie şi 
Elizabeth, la insistenţele familiei, se resemnează. 

Jane pleacă să locuiască la Londra după ce familia 
Gardiner, mătuşa şi unchiul său, se oferă să o sprijine în 
urma celor întâmplate cu Bingley. 

Ea încearcă în repetate rânduri să îl vadă, dar sora lui 
face tot posibilul ca acesta să nu afle că Jane este la 
Londra. In cele din urmă, Jane renunţă... 

Elizabeth merge în vizită la domnul Collins, căsătorit 
recent cu prietena ei Charlotte, unde îl reîntâlneşte pe 
Darcy. El o cere din nou în căsătorie, dar ea refuză 
categoric, invocând atitudinea avută faţă de Jane şi 
Wickham. El încearcă să-i explice prin intermediul unei 
scrisori că Wickham ar fi minţit şi că el a avut impresia că 
Jane părea dezinteresată de Bingley, motiv pentru care şi-a 
exprimat dezacordul faţă de această relaţie. Elizabeth 
începe să îl creadă, iar Darcy se întoarce la Londra. Revine 
acasă unde află că sora ei, Lydia, a fost invitată la Brighton 
de către un colonel. Elizabeth se opune şi îi cere şi tatălui 
să nu accepte. 

După o vacanţă la ţară încheiată brusc, Elizabeth 
pleacă într-o altă vacanţă cu familia Gardiner, în 
Pemberley, unde se află şi Darcy. O întâlneşte totodată şi 
pe sora acestuia, care este chiar agreabilă, dându-şi seama 
că Darcy însuşi este o persoană altfel decât a crezut. Acum 
îl vede într-o altă lumină, uitând tot ce o supărase la el în 
trecut. 

Elizabeth este chemată de urgenţă acasă, atunci când 
sora ei, Lydia, a fugit cu Wickham. Între timp, tatăl ei şi 
Gardiner încearcă să dea de urma celor doi la Londra. Ea 
află, în cele din urmă, că Darcy i-a găsit şi negociază cu 
Wickham în nume propriu zestrea pretinsă de acesta în 


schimbul căsătoriei cu Lydia. Un gest care o impresionează 
în mod deosebit pe Elizabeth. 

Bingley reapare în Netherfield Park pentru scurtă 
vreme, curtând-o din nou pe Jane. In aceeaşi perioadă, 
soseşte şi mătuşa lui Darcy, Lady de Bourgh, care se poartă 
grosolan cu familia Bennet şi o avertizează pe Elizabeth să 
renunţe la Darcy, deoarece fiica ei se va căsători cu acesta. 
Câteva zile mai târziu, Darcy se întoarce cerând-o din nou 
în căsătorie pe Elizabeth care, acum acceptă. 

La scurt timp după logodna lui Elizabeth cu Darcy, 
Jane şi Bingley se logodesc şi ei. 

Cele două surori se căsătoresc în aceeaşi zi, iar 
doamna Bennet este în extaz. 

După un an, Bingley şi Jane se mută la Derbyshire, iar 
Elizabeth şi Darcy se stabilesc la Pemberley. 


* 


Este un adevăr universal că orice 
burlac cu avere se află în căutarea 
unei neveste. 


„Pemberley era acum căminul Georgianei, iar 
dragostea dintre cele două cumnate se vădea a fi exact 
cum îşi dorise Darcy. Continuau să țină una la alta, chiar 
mai mult, poate, de cât intenționau. Georgiana o considera 
pe Elizabeth cea mai desăvârşită fiinţă de pe lume, deşi la 
început fusese uluită - aproape alarmată, chiar de felul 
vesel şi familiar în care aceasta se adresa soţului ei. El, 
care-i inspira Georgianei mai curând respect decât 
afecţiune, devenise ţinta unor glume cât se poate de 
directe. Mintea Georgianei se deschidea spre o experienţă 
de care până atunci nu avusese parte niciodată. Graţie 
Elizabethei, a început să înţeleagă că o femeie îşi poate lua 
faţă de soţul său unele libertăţi pe care un frate nu le-ar 
îngădui cu niciun chip surorii sale mai mici”. 


Jane Austen, Mândrie şi prejudecată 
Partea întâi 


Dacă, aşa cum a dovedit înţelepciunea omenească de 
multă vreme încoace, un tânăr înstărit umblă întotdeauna 
să-şi afle o nevastă, atunci cu siguranţă că şi teoria 
reciprocă e la fel de adevărată: orice domnişoară cu 
educaţie şi avere trebuie să încerce - şi chiar să tânjească - 
după o poziţie mai înaltă în societate, care se poate obţine 
prin căsătorie. 

Totuşi, eroina noastră s-a găsit în neobişnuita situaţie 
de-a contesta această cale comodă de a-şi asigura viitorul. 
Domnişoara Georgiana Darcy, din Pemberley-Derbyshire, 
deşi frumoasă, plină de haruri şi, în plus, moştenitoarea 
unei averi considerabile, la vârsta de şaptesprezece ani nu 
manifesta încă în niciun fel înclinația de a-şi clădi fericirea 
împărţindu-şi averea cu vreun pretendent. Şi avea 
dreptate. 

Nu pentru că n-ar fi încercat şi ea să afle ce-i iubirea. 
Nici pomeneală! Cândva, nici nu visa la altceva. Dar 
primele aventuri amoroase nu reuşiseră decât să-i taie 
avântul. Orfană de la nouă ani, fusese o fetiţă deosebit de 
frumoasă şi  ascultătoare, crescând sub oblăduirea 
singurului ei frate şi, totodată, tutore iubitor - Fitzwilliam 
Darcy. 

Mai multe guvernante se ocupaseră de ea, însă, deşi 
se arătase cât se poate de receptivă şi supusă, aparenta ei 
docilitate se datora în mare măsură faptului că niciuna 
dintre ele nu îndrăznise măcar să-i sugereze să facă ceva 
împotriva propriei voințe. 

Din păcate, indulgenţa guvernantelor nu-i prinsese 
prea bine. La vârsta de 15 ani, lăsându-se sedusă de un 
încântător ofiţer - locotenentul George Wickham, fiul 


majordomului tatălui ei - impetuoasa noastră moştenitoare 
pur şi simplu fugise cu el. De n-ar fi avut norocul ca fratele 
ei bun şi iubitor să descopere întreaga tărăşenie, cine ştie 
care ar fi fost consecinţele? 

Din fericire, însă, cei doi fugari au fost „recuperaţi” la 
timp. Georgiana a revenit la Pemberley, iar Darcy a fost 
nevoit să se consoleze cu gândul că sora lui nu păţise 
absolut nimic şi că nimeni nu aflase despre dezastrul care 
fusese cât pe ce să se întâmple. 

Totuşi, incidentul mai domolise ardoarea tinerei 
moştenitoare, care înţelesese cât de mari erau riscurile 
unei pasiuni necugetate şi necontrolate. De fapt Georgiana 
devenise mult mai cumpătată, temându-se de propriile ei 
porniri romantice. 

Pe măsură ce înflorea în ea feminitatea, copilul de 
altă dată pe preschimba într-o femeie nespus de 
atrăgătoare. Era înaltă, cu un trup armonios, iar mişcările ei 
erau pline de graţie. Aceste însuşiri, la care se adăuga şi 
zestrea pe care o aducea, făceau din domnişoara Darcy una 
dintre partidele cele mai strălucite. Insă, deşi îi plăcea să fie 
curtată de un impresionant număr de pretendenți 
ireproşabili, totuşi nu alesese pe niciunul. Le zâmbea 
tuturor, se purta frumos cu ei, dar nu făgăduia nimănui 
nimic. 

Dar în această seară, când urma să apară pentru 
prima oară în societate, desigur că avea mari emoţii, într- 
adevăr, o aşteptau destule momente agreabile: bucuria de- 
a dansa; plăcuta companie a cumnatei ei, Elizabeth; 
venirea rudelor lui Elizabeth, care de-acum făceau parte din 
familie. Bineînţeles că şi admiraţia tinerilor din întreg 
comitatul se număra printre plăcerile serii, chiar dacă era 
ferm decisă să nu-i dea speranţe niciunuia dintre ei. 

Însă mai presus de orice, în astă-seară urmărea un 
scop anume: de la incidentul cu ofiţerul, fratele ei devenise 
foarte aspru şi sever, iar Georgiana dorea să-i demonstreze 
cât de mult se schimbase în cei doi ani trecuţi de atunci. 
Deşi lipsită de experienţă, nu fusese niciodată imprudentă. 
Pierderea iluziilor o trezise la realitate, astfel încât se 


hotărâse să lupte împotriva propriilor slăbiciuni - mai ales 
că găsise o aliată în persoana tinerei soţii a fratelui său. 

Sosirea lui Elizabeth Bennet la Pemberley adusese în 
viaţa Georgianei o gură de aer proaspăt. Camerele, până 
atunci atât de sumbre şi tăcute, răsunau acum de râsete. 
Fratele ei rămânea mai mult timp la conac, iar prezenţa lui 
se arăta benefică. Sub influenţa iubitei sale soţii, Darcy se 
schimbase considerabil. Zâmbea mai uşor, iar uneori chiar 
râdea din toată inima. Georgiana remarca uimită aceste 
prefaceri. Nu avea curajul să i se adreseze cu aceeaşi 
dezinvoltură ca Elizabeth, dar o bucura faptul că, până la 
urmă, fratele ei devenise mai deschis şi mai comunicativ. 

Amintindu-şi anii lungi petrecuţi în singurătate - sau, 
în cel mai bun caz, în compania guvernantelor - Georgiana 
se bucura nespus de aceste schimbări. Pe măsură ce se 
obişnuia cu stilul lui Elizabeth, în sufletul său încolţea un 
sentiment, de admiraţie pentru ea, ce părea să crească 
odată cu afecțiunea dintre cele două femei. 

In clipa aceea îşi făcu apariţia chiar Elizabeth. Aceasta 
deschise uşa cabinetului de toaletă, întrerupându-i şirul 
gândurilor. 

— Ei, scumpa mea Georgiana, i se adresă Elizabeth 
Darcy, eşti pregătită să fii întâmpinată ca cea mai frumoasă 
şi mai încântătoare făptură pe care acest ţinut a avut 
privilegiul s-o admire? 

— Draga mea surioară - răspunse puţin surprinsă 
Georgiana -, doar nu vrei să spui că Derbyshire duce chiar 
aşa mare lipsă de femei frumoase încât eu să rămân 
centrul atenţiei? 

— Fleacuri! răspunse Elizabeth. Aşa se întâmplă cu 
orice fată la primul ei bal: chiar este cea mai încântătoare 
fiinţă de pe pământ. Te rog să mă crezi. Am luat parte la 
multe asemenea serate şi niciodată n-am auzit ca o fată să 
se bucure de mai puţină admiraţie - oricât de urâtă şi 
lipsită de graţie ar fi fost. 

— Atunci, zâmbi Georgiana, voi avea grijă să fiu într- 
adevăr frumoasă, aşa cum ai spus tu. Se pare că în seara 
asta nici nu-mi va fi prea greu. 


— Tu, Georgiana, nici n-ai nevoie să te străduieşti 
prea tare spre a câştiga admiraţia tuturor. Natura a fost 
darnică cu tine: mai mult de-atât ar fi însemnat risipă. Ce 
minunat va fi balul de diseară! Sper să dansezi toată 
noaptea. Văd că şi croitoreasa s-a îngrijit să-ţi prindă poala 
rochiei pentru cotillon. 

— Sunt pregătită pentru toate eventualităţile, dragă 
Elizabeth. Lui sir Edward Stanton îi plac dansurile vechi, în 
schimb fiul lui, George, se dă în vânt după „Boulanger”, iar 
Richard Brook preferă dansurile scoțiene. Cred că voi putea 
mulţumi pe toată lumea. 

— Cât eşti de tânără şi de grijulie! exclamă Elizabeth. 
Mă întreb dacă tinerii din Derbyshire bănuiesc ce noroc va 
da peste ei diseară. Atenţie, însă, Georgiana! Nu trebuie să 
te arăţi prea dornică să-i faci pe plac unui bărbat, altfel se 
plictiseşte repede. 

— N-au decât să creadă ce vor! replică Georgiana. 
Scumpa mea Elizabeth, vreau să dansez şi să fiu admirată 
de toată lumea - dacă aşa-i ajut şi pe ceilalţi să se simtă 
bine. N-aş vrea să vă mâhnesc, pe tine şi pe fratele meu, 
rămânând singură într-un colţ. Să ştii, însă, că nu-s 
îndrăgostită şi nici nu trebuie să-mi ceri să aleg pe cineva 
anume drept partener la balul de diseară. 

— Nici pomeneală să-ţi pretind aşa ceva, surioară! 
râse doamna Darcy. Dacă mă gândesc bine, cred că nu-s 
cea mai indicată să-ţi dau sfaturi asupra riscurilor unor 
judecăţi pripite. Şi cum eu însămi am greşit într-o 
asemenea ocazie, nu pot decât să mă mir de fericirea mea 
de acum. 

Asigurându-se că tânăra ei cumnată era bine dispusă 
- deşi nu ştia ce-i va aduce seara balului -, Elizabeth se 
întoarse în apartamentul ei, unde începu să se pregătească 
pentru petrecere. 


Stăpânul conacului Pemberley tocmai se întorsese de 
la Londra, unde fusese plecat cu afaceri, aducând cu sine 
un tânăr arhitect. Deşi Pemberley avea acea graţie şi 
măreție pe care le conferă timpul şi îngrijirea constantă, 
totuşi trebuia din când în când supus atenţiei unui 
specialist, iar Darcy căutase multă vreme până când 
descoperise pe cineva capabil atât să aprecieze calităţile 
conacului, cât şi să reziste tentaţiei de-a le îmbunătăţi. 
James Leigh-Cooper prezenta toate garanţiile. Deşi încă nu 
împlinise 20 de ani, se făcuse deja remarcat prin 
construirea unor importante reşedinţe, iar Darcy, care-i 
admira de mai mulţi ani realizările, fusese încântat să-l 
poată angaja. 

După ce-şi instală oaspetele în apartamentul rezervat 
anume pentru el, Darcy se întoarse la celelalte treburi ale 
casei. Plecase la Londra convins că pregătirile pentru balul 
Georgianei se găseau pe mâini bune şi că, indiferent ce 
impedimente s-ar fi ivit, scumpa lui Lizzy le-ar fi depăşit cu 
uşurinţă. 

Faptul că soţia sa se adaptase atât de bine la noile-i 
îndatoriri de stăpână a casei îl umplea de satisfacţie. 
Inteligența, spiritul ei practic şi, mai ales, umorul său - 
armele cu care-l cucerise fără voia lui - erau mai vii ca 
niciodată. O iubise întotdeauna, iar acum se bucură de 
fericirea ei. 

La rându-i, Elizabeth îşi întâmpină soţul cu căldura şi 
afecțiunea unei inimi cu adevărat iubitoare. In scurtul timp 
petrecut împreună, Darcy devenise exact bărbatul pe care 
şi-l dorea. Aproape o mira prima impresie avută despre el. 
Darcy - distant sau arogant? Nici vorbă! Era cel mai atent, 
mai generos şi mai tandru soţ din lume. Orice persoană cu 
mintea întreagă şi-ar fi dat seama de la prima privire. 

— Ei bine, doamnă Darcy - i se adresă beneficiarul 
acestor gânduri drăgăstoase - suntem gata pentru 
sărbătoarea de diseară? 

— Desigur! răspunse Elizabeth. Doamna Langham 
zace în pat cu o durere de măsele. Jeleul încă n-a fost 


turnat în forme. Arthur mi-a dat de ştire că muzicanţii sunt 
reţinuţi la Easton. După cum vezi, totul se desfăşoară 
conform aşteptărilor oricărei gazde care a comis 
imprudenţa de-a da un bal. 

— Şi sora mea? Ea ce face? 

— Destul de bine. Aşteaptă cu nerăbdare petrecerea, 
cu tot ce-i rezervă ea. Cine ştie dacă nu cumva se va găsi 
vreun admirator asupra căruia să se oprească privirea 
frumoşilor ei ochi căprui? 

Darcy nu-şi putu stăpâni un zâmbet, amintindu-şi că şi 
el fusese atras tocmai de ochii lui Elizabeth. 

— Vasăzică, Georgiana are ochi frumoşi? întrebă el 
într-un târziu. Zău că n-am observat. 

— Pentru că-i eşti frate, şi nu curtezan! replică veselă 
Elizabeth. Eu una mulţumesc lui Dumnezeu că n-am decât 
surori. Ceea ce poate a constituit necazul tatălui nostru s-a 
dovedit a fi în avantajul orgoliului nostru. De mi-ai fi fost 
frate, cu siguranţă că ai fi rămas indiferent la toate 
farmecele mele. 

— S-ar putea să ai dreptate, Lizzy! zâmbi el. Dar ceea 
ce-am remarcat fără putinţă de tăgadă este schimbarea în 
bine a tinerei noastre domnişoare, şi asta de când se află în 
compania ta. Întotdeauna a fost o fire veselă, dar acum 
observ la ea o atitudine cumpătată şi lipsită de frivolitate. 
Cred că, graţie prezenţei tale, începe să devină o tânără 
doamna care va face cinste sexului frumos. 

Cei doi soţi îşi continuară discuţia despre Georgiana, 
analizând nenumăratele aspecte ale noii sale personalităţi. 
Nu-i aşa că studia cu mai multă râvnă şi că se străduia să 
brodeze şi să cânte la pian mai bine ca înainte? Darcy se 
arăta încântat nu numai de progresele surorii sale, ci şi de 
influenţa lui Elizabeth asupra ei. In fiecare realizare a 
Georgianei se ghicea mâna soţiei sale - lucru care-l bucura 
peste măsură. E drept că un bărbat îndrăgostit şi aflat la 
începutul fericirii conjugale nu poate fi capabil de judecăţi 
obiective; iar Darcy nu făcea excepţie. 

Pentru doamna Darcy, noul stil de viaţă de la 
Pemberley nu era totuşi lipsit de dificultăţi. După căsătorie, 


Elizabeth Bennet - o fată frumoasă şi inteligentă, dar fără 
zestre - se trezise dintr-odată stăpâna unui vast domeniu şi 
posesoarea unei imense averi. Oricât de norocoasă fusese 
această împrejurare, de bună seamă că pentru orice tânără 
cu capul pe umeri, un titlu şi o înaltă poziţie socială 
câştigate din senin implicau o serie de responsabilităţi. Cu 
alte cuvinte, Elizabeth se văzuse nevoită să se adapteze la 
convieţuirea cu norocul. 

Tatăl ei avea o proprietate bunicică în Hertfordshire, 
însă cercul în care se învârtea Darcy era de viţă mult mai 
nobilă decât a ei. Æi reprezentau vârful aristocrației 
engleze, pe când singurul ei drept asupra titlului pe care-l 
purta era nemărginita admiraţie a soţului. 

Era prea isteaţă ca să nu-şi dea seama chiar de la 
început că la Pemberley destulă lume îi cunoştea originea 
modestă. Observase imediat sprânceana ridicată şi surâsul 
dispreţuitor al vizitiului, al majordomului, al cameristelor şi- 
al tuturor celorlalţi servitori, obişnuiţi să primească ordine 
de la persoane sus-puse, nu de la fiica unui gentilom de 
ţară. 

De asemenea, ştia că nobilimea din vecini o aşteptase 
cu nerăbdare. Elizabeth reprezenta subiectul ideal de bârfă 
pentru întreg comitatul, prin urmare era conştientă că 
ceilalţi îi pândeau cea mai măruntă greşeală şi cea mai 
neînsemnată scăpare. Desigur, având o fire atât de 
independentă, nu se arăta dispusă să le facă pe plac, însă - 
oricum - faptul că toţi erau cu ochii pe ea nu putea decât s- 
o stânjenească. 

Mătuşa lui Darcy, lady Catherine de Bourgh, se 
purtase fără menajamente, iar fiica ei, Anne de Bourgh, 
urmase cu conştiinciozitate exemplul mamei sale. Ceilalţi 
aristocrați, compătimind familia lui Darcy pentru că fusese 
silită să accepte o mezalianţă, nu-şi ascundeau nici ei 
dezaprobarea. De cele mai multe ori o întâmpinaseră pe 
Elizabeth cu răceală sau chiar cu vădită rea-voinţă. 

Optimismul ei înnăscut o îndemnase să-şi afle 
consolarea făcând haz de situaţie şi de prostia unora dintre 
vecini. Dar încercarea de a-şi alunga tristeţea nu-i reuşea 


de fiecare dată. În singurătatea somptuosului său 
apartament, se întâmpla de multe ori să izbucnească în 
lacrimi. Se simţea foarte legată de Hertfordshire, de familie 
şi de prietenii de-acasă. Dacă odinioară manierele 
excentrice ale tatălui său şi firea irascibilă, mărginită a 
mamei o necăjeau, ba uneori chiar o scoseseră din fire, 
acum îşi amintea cu drag de amândoi. Până şi purtările 
gălăgioase ale surorilor îi trezeau un sentiment de 
nostalgie. Ceea ce cândva îi părea a fi frivolitate excesivă, îi 
apărea acum, în adevărata lumină, drept toanele copilăreşti 
ale unor fiinţe fără griji. De la aşa o depărtare, Longhourn 
devenise paradisul pe pământ. 

Se străduia să-şi ascundă micile necazuri, astfel ca 
Darcy să n-o vadă niciodată plângând. Era decisă să se 
impună în casa şi în ţinutul soţului ei, iar dacă avea chef să 
plângă, trebuia s-o facă numai între patru pereţi. 


Din cercul lui Darcy făcea parte şi un bărbat pe care 
tânărul nostru îl preţuia în mod deosebit - sir Geoffrey 
Portland. Bun prieten cu tatăl lui Darcy, sir Geoffrey nu 
încetase să-l sprijine pe soţul lui Elizabeth, începând de la 
tragica împrejurare a pierderii părinţilor. De fapt, îi fusese 
un al doilea tată. Deşi nu avea pretenţia unor sentimente 
filiale din partea tânărului, sir Geoffrey se ocupase de el ca 
de propriul său fiu. 

Darcy venea întotdeauna să-i ceară sfatul, şi de 
fiecare dată poveţele sale îi fuseseră utile. Nevoit să se 
îngrijească de sora sa mai mică chiar înainte de-a ajunge el 
însuşi la majorat, tânărul era convins că fără sir Geoffrey n- 
ar fi reuşit să-şi ducă sarcina la bun sfârşit. Prietenul său 
locuia destul de aproape ca să apeleze la el de fiecare dată 
când avea nevoie, iar sir Geoffrey - om cu mare greutate în 
întreg comitatul - îl asculta cu atenţie şi răbdare. Darcy 
nutrea faţă de el o neţărmurită admiraţie, precum şi un 


profund respect. Mai mult decât atât, îl iubea din tot 
sufletul. 

Proprietatea lui sir Geoffrey, Denby Park, era un 
domeniu la fel de întins ca Pemberley. In grădinile sale se 
putea plimba oricine, fără teama că va întâlni vreo prezenţă 
nedorită sau neliniştitoare. Pajişti nesfârşite coborau până 
pe malul apei, înconjurate de pădure, dincolo de care se 
înălţau coline. Cu ani în urmă, sir Geoffrey încercase să 
aducă locuinţei tot felul de îmbunătăţiri, modernizând 
conacul şi grădinile care aparţineau familiei sale încă de la 
Restauraţie. Rezultatul era armonios, atât în interior cât şi 
în exterior - spre marea încântare a lui sir Geoffrey. De 
fapt, vreme de ani de zile, aceasta fusese unica lui bucurie. 

Văduv şi fără copii, se preocupase nu atât de viitor, 
cât de trecutul glorios al familiei sale. Era un bărbat frumos, 
cu ţinută impunătoare şi mândră, dând deseori impresia că 
se socotea mai presus de ceilalţi - lucru destul de adevărat, 
întrucât criteriile sale de apreciere a oamenilor erau destul 
de severe şi, după părerea sa, puţini le întruneau pe toate. 
Totuşi, copiii Darcy, rămaşi orfani, îi treziseră simpatia, 
stârnind în sufletul său emoţii aşa cum nu mai cunoscuse 
niciodată. De dragul copiilor vechiului său prieten, 
renunţase la răceala sa proverbială, îi îndrăgise pe 
amândoi, de parcă ar fi fost ai lui. 

De curând întors din Antigua, Indiile de Vest, unde se 
dusese pentru afaceri de familie, n-o întâlnise încă pe 
Elizabeth, deşi aflase de căsătoria finului său. 

Era destul de îngrijorat în legătură cu soţia lui Darcy, 
mai ales în urma scrisorii primite în străinătate din partea 
lui lady Catherine de Bourgh. Prietenia dintre ei data de 
suficient timp ca sir Geoffrey să se fi învăţat să nu-i ia în 
seamă chiar toate părerile. Totuşi, într-o singură privinţă 
socotea flerul ei indiscutabil: poziţia în societate. 

Felul în care lady Catherine de Bourgh o descrisese pe 
Elizabeth îl alarmase foarte tare: o fată de condiţie 
inferioară, cu o familie săracă, fără zestre, şi având un 
unchi care - din câte auzise mătuşa - făcea negoţ în 
Cheapside. Curând după scrisoarea ei sosise cea a mirelui, 


care ridica în slăvi firea blândă şi înţelegătoare a soţiei, 
precum şi veselia ei - pe scurt, perfecțiunea întruchipată. 
Din câte spunea Darcy, Elizabeth era tot ce-şi putea dori un 
bărbat. 

Acest ultim mesaj fusese departe de-a linişti temerile 
lui sir Geoffrey. Dorea din tot sufletul ca Darcy să fie fericit, 
dar îl îngrijora nespus gândul ca tânărul să nu se 
compromită printr-un asemenea mariaj. Cu rude atât de 
sărace ca cele despre care pomenise lady Catherine, nu-i 
prea venea a crede că domnişoara Elizabeth ar fi fost acea 
persoană de excepţie pe care o zugrăvise Darcy. Singura 
concluzie trasă de sir Geoffrey era că tânărul se 
îndrăgostise nebuneşte. Ştia că, de regulă, Darcy îşi 
respectase rangul şi îndatoririle de moştenitor al 
domeniului Pemberley. Totuşi, nu avea prea multă 
experienţă, putând fi uşor dus de nas. 

Meditaţiile lui pe această temă fură tulburate de 
intrarea unei trăsuri în Denby Park, la fel de frumoasă şi de 
elegantă ca şi proprietara, lady Catherine de Bourgh. Sir 
Geoffrey o aştepta, întâlnirea lor fiind fixată prin 
corespondenţă. Din spusele mătuşii, se presupunea că 
noua stăpână de la Pemberley - care-şi luase asupră-i o 
sarcină atât de grea ca balul de ieşire în lume a Georgianei 
- nu va fi capabilă să primească oaspeţi atât de sus-puşi şi 
de pretenţioşi ca prietenii ei din Rosings. Cu delicateţea ei 
caracteristică faţă de cei inferiori ca rang, lady Catherine 
prefera să stea în gazdă la cineva cu aceeaşi poziţie 
socială. Aşadar aranjase ca sir Geoffrey s-o aştepte vineri, 
curând după ora trei. Ştiind că n-avea de ales, sir Geoffrey 
se declarase încântat de vizită. 

In timp ce trăsura se apropia de conac, servitorii se 
repeziră să-i iasă în întâmpinare, gata să împlinească orice 
poruncă a înaltei doamne. Valeţii începură să-i care 
bagajele unul câte unul, în timp ce lady Catherine, deşi 
obosită şi agasată de îndelungata călătorie, tocmai din 
Kent, îi muştruluia, dând dispoziţii în dreapta şi în stânga. 
Evident, găsi îndată motive de nemulţumire în modul în 
care slujitorii îşi îndeplineau îndatoririle. După opinia sa, şi 


acest lucru se datora faptului că sir Geoffrey devenise mai 
îngăduitor cu slugile de când cu restaurarea domeniului - 
extravaganţă pe care, la vremea respectivă, ea o 
dezaprobase categoric. Cum însă sir Geoffrey îi era un bun 
şi vechi prieten, lady Catherine se simţea obligată să-i 
atragă atenţia că în viaţa ei nu întâlnise servitori mai 
indolenţi. 

De asemenea, se felicita pentru prevederea de a-şi 
lua camerista, care să se ocupe de ea şi de Anne pe 
parcursul vizitei. Poate că lui sir Geoffrey puţin îi păsa dacă 
ducea un trai anarhic, de burlac - însă lady Catherine 
pretindea să fie servită impecabil dacă voia să-şi facă o 
intrare grandioasă la Pemberley. 

— Anne, scumpa mea! îşi strigă ea fiica, de îndată ce- 
o expediase pe Sally cu treburi. Trebuie să te duci imediat 
să te odihneşti. Arăţi obosită - ceea ce nu se cuvine atunci 
când mergi la bal, chiar şi la unul ca cel de astă-seară. Deşi 
Pemberley nu mai e ce-a fost odată, ţine minte că noi 
facem parte din familia de Bourgh. Culcă-te, fetiţo, să-ţi 
dregi tenul. Te-ajung şi eu din urmă, ca să-ţi veghez 
somnul. 


Totuşi, lady Catherine nu se putea retrage înainte de 
a-l consulta pe sir Geoffrey. Problema însurătorii nepotului 
o preocupa prea mult pentru a-i lăsa răgazul să se 
odihnească fără a-şi descărca cu generozitate sufletul în 
faţa vechiului ei prieten. 

— Ei bine, sir Geoffrey! începu ea chiar în clipa când 
el sunase să fie adus ceaiul. Ce părere ai de asta! 

— Nu pot avea nicio părere până când nu-mi spui ce 
înţelegi prin asta, replică sir Geoffrey. Dacă e vorba de 
tenul fetei tale, la care te refereai mai adineauri, trebuie să 
remarc că mie mi s-a părut foarte frumos. 

— Întotdeauna te faci că nu pricepi ce spun, sir 


Geoffrey! ripostă vexată lady Catherine. Doar nu-ți închipui 
că te întrebam de altceva decât de deplorabila legătură a 
lui Darcy. 

— Sunt surprins, doamnă! exclamă bătrânul. Cum, 
finul meu de-abia s-a însurat şi are deja o legătură? 
Mărturisesc că nu mă împac deloc cu căsniciile moderne. 

— Te rog să fii serios, sir Geoffrey! se îmbufnă ea. 

Deseori îi lua sarcasmele drept glume, savurându-le 
în măsura în care nu pricepea o iotă. Dar după o călătorie 
atât de istovitoare şi abordând un subiect atât de neplăcut, 
nu mai găsea putere nici să zâmbească. 

— Mă refer la căsătoria lui de-acum. 

— Aha! încuviinţă cu gravitate sir Geoffrey. Să nu 
crezi că nu m-am gândit şi eu la treaba asta. Totuşi, 
Fitzwilliam Henry Darcy e major de multă vreme şi bănuiesc 
că ştie singur cam ce vrea. 

— Ce prostie! se mânie lady Catherine. Domnişoara 
Elizabeth Bennet nu-i decât o femeiuşcă vicleană. Se trage 
dintr-o familie lipsită de educaţie şi-o astfel de mezalianţă 
nu ne poate aduce decât neplăceri. Auzi şi dumneata, la 
Longhourn cina se servea la ora 5! 

La auzul ultimei remarci, sir Geoffrey rămase fără 
replică, iar lady Catherine se retrase triumfătoare, convinsă 
că reuşise să-l impresioneze. 

Târziu, după câteva ore, când nobila doamnă se 
trezise din somn, complet refăcută, şi când Anne îşi 
recăpătase un ten suficient de strălucitor chiar şi pentru 
Pemberley, îşi făcu apariţia un alt invitat: căpitanul Thomas 
Heywood, din Marina Maiestăţii Sale, văr de-al doilea cu 
familia de Bourgh, care sosise călare, întârziind din cauză 
că armăsarul său pierduse o potcoavă la Lambton. 

Lady Catherine îl întâmpină cu multă cordialitate, 
grăbindu-se să-l prezinte gazdei. Căpitanul atrăgea atenţia 
din prima clipă atât datorită înfăţişării sale seducătoare, cât 
şi  manierelor elegante. De-abia se întorsese din 
Mediterana, unde luptase pentru apărarea ţării sale. 

— Un băiat vrednic de toată lauda! îi şopti lady 
Catherine lui sir Geoffrey, după ce prezentările fuseseră 


făcute, iar căpitanul se retrăsese la vreo cinci metri mai 
încolo - suficientă distanţă ca să poată vorbi nestingherită. 
In plus, e şi moştenitorul unui domeniu considerabil. Abia 
aştept să intrăm în relaţii mai apropiate, adăugă ea, cu 
ochii la Anne, care se înroşise, pricepând aluzia. 

— Ce încăpere frumoasă! exclamă căpitanul, 
plimbându-se de colo-colo prin salon: Portretul de deasupra 
şemineului e într-adevăr o capodoperă. Cumva aparţine lui 
sir Joshua Reynolds"? 

Incântat, sir Geoffrey îi spuse că era un reuşit portret 
de tinereţe al soţiei sale. 

— Bineînțeles că-i un Reynolds, răspunse lady 
Catherine în locul bătrânului ei prieten. Sir Geoffrey n-ar 
accepta să agaţe în salon picturi ale unor artişti mai puţin 
celebri. Observă că şi rama e de mare fineţe. A fost 
importată special de la Veneţia. Aşa minunăţie nu întâlneşti 
decât în marile castele englezeşti sau în unele saloane pe 
care le-am vizitat şi eu la St. James. 

Stabilind astfel calitatea indubitabilă a ramelor ce 
încadrau tablourile lui sir Geoffrey, lady Catherine tăcu 
brusc, copleşită de admiraţie faţă de propriul său simţ 
artistic. 

Căpitanul Heywood fu condus prin celelalte încăperi 
ale conacului Denby Park, apoi sir Geoffrey îl invită la o 
plimbare prin grădină - adusă în pragul perfecțiunii de 
mâna iscusită a lui Capability Brown. Tânărul îşi exprimă 
fără rezerve admiraţia. Podul din depărtare şi priveliştea 
liniştitoare îi inspirau gânduri din cele mai romantice. 
Asemenea frumuseți mai întâlnise numai în Spania şi Italia. 
Spre încântarea celor ce-i ţineau companie, începu să recite 
din versurile celebrului lord Byron:: 


1 Joshua Reynolds (1723-1792) - pictor englez, caracterizat prin 
compoziţie severă, colorit cald şi folosirea tehnicii clarobscurului (n.t.). 
2 George Gordon Byron (1788-1824) - poet romantic englez, creator al 
eroului romantic, denumit ulterior byroman. Printre creaţiile sale se 
numără „Childe Harold", „Manfred", „Don Juan“ (n.t.). 

În textul original, versurile în Ib. engleză sunt următoarele: When 
man was worthy of thy clime/ The hearts within thy valleys bred,/ The 


În alte vremuri, fiii tăi 
Creşteau ca iarba-n văi, 
Inflăcărați de vechi poveşti 
Spre fapte mari şi vitejeşti. 


În tot acest timp, nu-şi luase ochii de la cele două 
doamne. Lady Catherine era în culmea încântării, în timp ce 
Anne se făcuse roşie ca racul. Sir Geoffrey începu să-l 
aplaude, lăudându-i erudiţia. 

Ce frumos le stătea împreună, îşi zise lady Catherine. 
lată un tânăr minunat, la fel de vajnic în gând, ca şi în 
faptă. 


5 


La nici zece mile de Pemberley, un alt grup se 
adunase ca să meargă la balul Georgianei - deşi cu mult 
sub rangul celorlalţi invitaţi. 

La Pelham Hall, proprietate recent cumpărată de 
Charles şi Jane Bingley, îşi făcuseră deja apariţia câţiva 
oaspeţi, printre care surorile lui Charles - domnişoara 
Caroline Bingley şi doamna Louisa Hurst, împreună cu soţul 
- precum şi rudele lui Jane, Kitty şi Mary Bennet. 

Gazda căuta să mulţumească pe toată lumea, sarcină 
cât se poate de dificilă. E drept că Jane se arăta 
înţelegătoare faţă de fiecare în parte, însă la concordia 
întregii adunări nu reuşea să contribuie decât cu propria-i 
bunăvoință - deşi numai cordialitatea nu era de ajuns 
pentru a aduce armonie într-un grup aşa de discordant. 
Doamna Bingley se străduia să se arate politicoasă - dar 
atât şi nimic mai mult. 

Kitty şi Mary Bennet, sosite de curând la Longhourn, 
ţineau morţiş să-i povestească surorii lor câte-n lună şi-n 
stele, relatându-i ce se mai întâmplase în ultimele luni la 
Meryton. li descriseseră nepriceperea croitoresei, ultimele 


fiery souls that might have led/ Thy sons to deed sublime (n.t.). 


modele de broderie pentru lenjeria de pat, felul în care-şi 
ornaseră bonetele şi - mai ales - care din rochiile aduse se 
potriveau cel mai bine pentru balul Georgianei. 

Din fericire, domnişoara Bingley se putea ridica 
deasupra unor asemenea frivolităţi. Soluţia era să ceară 
sfatul celei mai bune croitorese din Londra. Nehotărârea 
surorilor Bennet n-o privea direct pe ea. 

— Orice-ai zice, Mary - protestă Kitty - sunt hotărâtă 
ca diseară să-mi pun rochia de muselină cu buline. Poate-ţi 
aduci aminte cât a admirat-o sublocotenentul Atkinson 
atunci când regimentul se mai afla în Meryton. Oh, dragii de 
ei! Jur că, de când au plecat, parcă mi-a pierit şi cheful de 
viaţă. 

— Eu una nici n-am remarcat că nu mai sunt aici, 
replică Mary. Dar ăsta-i felul meu. Odată absorbită de 
preocupările intelectuale, nu mă mai sinchisesc de 
evenimentele mondene. Mă interesează mult prea mult 
studiul societăţii ca să-mi mai bat capul cu persoane 
particulare. 

Auzind discuţia dintre surori, domnişoara Bingley se 
abţinuse de la orice comentariu. 

— Nu contează, fetelor! exclamă Jane. Diseară vom 
avea parte de distracţii pentru toate gusturile. Chiar şi Mary 
va petrece bine - deşi poate fără voia ei. Din moment ce 
Lizzy este la Pemberley, va fi un bal pe cinste, în plus, 
Georgiana s-a făcut o fată tare frumuşică. 

— In orice caz, eu vă anunţ că am de gând să mă 
distrez! declară Kitty cu o privire semnificativă. Ceea ce l-a 
cucerit pe sublocotenentul Atkinson la noi acasă cu 
siguranţă că va plăcea şi aici, în Derbyshire. 

Într-un târziu, domnişoara Bingley se hotărî şi ea să 
vorbească. 

— ţi înţeleg dorinţa de-a fi în centrul atenţiei, acum 
când regimentul a plecat din Meryton. Felicitările mele 
familiei voastre pentru recenta căsătorie a uneia din fete cu 
unul dintre ofiţeri - adăugă ea cu răceală. E remarcabil cum 
o tânără atât de inocentă ca Lydia Bennet a reuşit să nu 
scape o ocazie atât de potrivită. 


Jane se uită în altă parte, umilită de aluzia la fuga 
surorii ei cu un bărbat - însă se stăpâni şi nu zise nimic. De 
când se căsătorise cu Charles Bingley, luase hotărârea 
fermă ca oricare i-ar fi fost sentimentele faţă de Caroline 
Bingley şi Louisa Hurst, să le primească la Pelham Hall ca 
pe propriile ei surori. 

Kitty pufni în râs. 

— Eu n-am de ce să-mi fac deocamdată planuri de 
viitor! spuse ea. Sunt de-o vârstă cu Georgiana, dar am 
ieşit în lume mult mai des ca ea. Nu am emoţii, cum se 
întâmplă cu alte fete. V-o închipuiţi pe biata Jane 
nemăritată la 23 de ani? De-aş fi fost în locul ei, scumpă 
domnişoară Bingley, m-aş fi împăcat cu gândul să rămân 
fată bătrâna! 

îngrozită de vulgaritatea afirmației lui Kitty, dar mai 
ales de faptul că ea una împlinise 24 de ani, domnişoara 
Bingley tăcu, strângându-şi buzele. In chip ce se chinuia să 
găsească un răspuns, îşi făcură apariţia fratele ei şi domnul 
Hurst, care tocmai vizitaseră domeniul. Deşi număra numai 
vreo cincizeci de ani, Pelham Hall avea eleganța specifică 
clădirilor mai vechi. Frumos şi încăpător, conacul fusese 
mobilat cu un lux lipsit de ostentaţie, dar potrivit cu gustul 
noilor săi locatari. Domnul Bingley se mândrea cu el, şi pe 
bună dreptate. Cât despre domeniul în sine, nimic nu-l 
bucura mai mult decât să-i arate cumnatului său minunata 
grădină cu trandafiri, parcul, livada, pajiştea care cobora 
spre râul unde veneau să se adape căprioarele. 

Domnul Hurst îndurase vizita cu destulă bunăvoință, 
primindu-şi răsplata de îndată ce ajunseseră la cramă, unde 
discutaseră despre recoltă, sau la grajduri, unde avusese 
ocazia să constate calităţile cailor cumnatului său. 
Apreciind că aceştia erau sub valoarea propriilor săi cai, se 
întorsese la conac într-o dispoziţie excelentă, catadicsind 
chiar şi să se adreseze gazdei sale. 

— Doamnă Bingley, zise el, trebuie să vă felicit pentru 
proprietatea achiziționată. Deşi nu se compară în niciun 
chip cu Pemberley, totuşi nu aveţi motive să vă ruşinaţi cu 
ea. 


Epuizându-şi astfel rezervele de curtoazie, se închise 
în tăcere până la sfârşitul vizitei. 

Charles Bingley privi în jur şi, dând cu ochii numai de 
fiinţe dragi, i se umplu inima de bucurie. 

— Ce ocazie minunată! exclamă el. Niciodată n-am 
respirat un aer mai curat! Am văzut că merii din livadă dau 
în floare. Scumpa mea Jane, cred că va fi o recoltă bogată. 
Ah, cât îmi place să locuiesc la ţară! Şi ce bine-mi pare că 
familiile noastre sunt aici, cu noi! Ce ne-am putea dori mai 
mult? 

Deşi nu prea înclina să-i împărtăşească optimismul, 
Jane se bucura - ca întotdeauna - de bucuria lui. 

De la căsătorie, cei doi soţi se înțelegeau cu mult mai 
bine decât şi-ar fi închipuit vreodată. 

Jane a lui, îşi spunea Bingley, era cea mai plăcută şi 
mai iubitoare făptură de pe lume. Cât despre Jane, ea nu 
înceta să se minuneze de blândeţea şi delicateţea soţului. 

Şi de astă dată, remarcile lui avură darul de-a înveseli 
şi bine dispune pe toţi cei de faţă. lar când Charles constată 
că era încă devreme şi propuse o partidă de whist înainte 
de-a începe să se pregătească pentru bal, toată lumea 
acceptă cu însufleţire. 

Domnişoara Bingley, mai pricepută la jocul de cărţi 
decât la arta conversaţiei, se îmblânzi brusc. 

— Hai, frăţioare! zise ea. Pentru Dumnezeu, să lăsăm 
vorbăria şi să petrecem o oră plăcută la masa de joc, 
înainte de-a porni spre Pemberley. 

Convinsă de recunoştinţa ce/or/alți, care desigur îi 
remarcaseră strădania de-a se arăta politicoasă - mai ales 
că-şi atribuia numai sieşi această atitudine îngăduitoare -, 
domnişoara Bingley îşi conduse oaspeţii în sala de joc, 
oferindu-le scaune în jurul mesei, pentru a începe partida 
de whist. 


Absența părinților doamnei Darcy de la balul 
organizat la Pemberley nu putea trece neobservată. Într- 
adevăr, domnul şi doamna Bennet fuseseră invitaţi şi 
aşteptaseră petrecerea cu multă nerăbdare - domnul 
Bennet ca s-o revadă pe Lizzie, iar doamna Bennet ca să se 
bucure de noua poziție socială a fiicei ei - însă până la 
urmă rămăseseră acasă, din cauza unei indispoziţii a 
doamnei Bennet, datorate unui incident nefericit survenit la 
Meryton, chiar în dimineaţa plecării către Derbyshire. 

La început, pretinsese ca Mary şi Kitty să-i ţină 
companie, apoi, lăsându-se înduplecată de rugăminţile lor 
şi de disperarea de-a nu fi prezente la bal, le îngăduise să 
plece, îndemnându-şi chiar şi soţul să le însoţească. 

— Dragul meu domn Bennet, spusese ea; cum să le 
lipsesc pe fetele mele cele mai mici şi mai frumoase de 
bucuria unei asemenea seri? Nu, nu, trebuie să meargă, iar 
dumneata vei pleca împreună cu ele. N-are importanţă ce 
se va întâmpla cu mine, singură acasă şi lipsită de îngrijirea 
necesară. Bridget poate-mi va aduce după prânz o farfurie 
cu supă de pui - însă doar dacă-i aminteşte Hill. De altfel, 
nu contează, fiindcă şi aşa nu mi-e prea foame. Tot ce-mi 
doresc este ca tatăl să-şi însoţească fiicele la bal. Da, da, ai 
să te duci, şi cu asta am încheiat discuţia. 

In faţa unui asemenea sacrificiu de sine, domnul 
Bennet nu putea decât să se ofere să-i ţină de urât. Cum 
doamna Bennet îi acceptase propunerea cu mărinimie, 
amândoi rămăseseră la Longhourn, trimiţându-şi fetele la 
Pemberley în compania doamnei Hill. 

Lipsa părinţilor fusese remarcată, şi nu numai de 
către cei care o simpatizau pe Elizabeth. Mai ales doamna 
Celia Montaqgue - bună prietenă cu lady Catherine - se 
arătă profund surprinsă. 

— Ce ciudat! i se adresă ea lui Elizabeth de îndată ce 
pusese piciorul la Pemberley. Văd că părinţii tăi n-au găsit 
de cuviinţă să participe la bal. Cu siguranţă că-şi dau 
seama de importanţa unei asemenea ocazii. Sau, cine ştie - 
adăugă ea cu un surâs insinuant -, poate că propria lor 


locuinţă le oferă distracţii mult mai rafinate. 

Elizabeth îi răspunse că mama ei nu se simţea prea 
bine. 

— Păcat! nu se lăsă doamna Montaqgue - o femeie 
ţeapănă şi uscăţivă, cu o figura lipsită de expresie. 
Aşteptam cu nerăbdare să-i cunosc. Am auzit atâtea despre 
mama ta! Sunt grozav de dezamăgită că n-am s-o întâlnesc 
la bal. 

În realitate, şi lui Elizabeth îi părea nespus de rău, 
fiindcă îşi dorise, ca o consolare, să-şi aibă în preajmă 
propria familie. Auzind-o însă pe doamna Montaque, hotărî 
să se împace cu gândul că plăcerea de a-şi revedea părinţii 
ar fi însemnat şi o sumedenie de neajunsuri, îndeosebi într- 
o astfel de ocazie. O durea absenţa lor, însă ştia prea bine 
că prezenţa lor la bal ar fi ţinut-o ca pe jar o noapte 
întreagă. 

Neliniştea lui Elizabeth mai avea şi alte cauze. N-o 
îngrijorau prea mult aluziile Celiei Montaque, pentru care 
găsea oricând replici pe măsură, dar nu putea uita - nu 
trebuia să uite - că din clipă în clipă urma să-şi facă apariţia 
sir Geoffrey Portland, iar /u; se cuvenea să-i arate o atenţie 
deosebită. 

Aşteptase cu mare nerăbdare să-l cunoască. Scrisorile 
lui către Darcy cuprindeau şi referiri la persoana ei - destul 
de reci, totuşi binevoitoare. Deşi Darcy o asigurase în 
nenumărate rânduri că bătrânul o va îndrăgi la fel de mult 
cum îi iubea pe el şi Georgiana, totuşi Elizabeth nu prea 
împărtăşea convingerea soţului ei. Din câte aflase, sir 
Geoffrey era, mai presus de orice, un om care ţinea la 
poziţia socială a familiei sale, ori Elizabeth îşi amintea prea 
bine prima (şi nefericita) sa întâlnire cu finul lui, care avea 
aceleaşi principii. 

Aşadar, în clipa când fu anunţat sir Geoffrey, doamna 
Darcy simţea cum o părăseşte tot curajul. Imbujorată până 
în vârful urechilor, se strădui să-şi ţină cumpătul şi ieşi în 
întâmpinarea distinsului oaspete. Darcy se grăbi şi el să-şi 
salute pe cel mai vechi şi scump prieten, încântat că poate 
face prezentările. 


— Dragul meu Henry! i se adresă sir Geoffrey, cu 
numele pe care numai el îl folosise încă din copilăria lui 
Darcy. Ce plăcere să te văd din nou! lar dumneaei trebuie 
să fie doamna Darcy, adăugă el, cu ochii la Elizabeth, care 
se apropia de ei. Acum înţeleg de ce eşti atât de 
îndrăgostit, sfârşi bătrânul cu glas coborât. 

Elizabeth se arătă recunoscătoare pentru compliment, 
mulţumindu-i plină de graţie şi amabilitate, apoi - deşi ar fi 
dorit să spună mai mult - totuşi rămase tăcută. De-abia 
după câteva minute reuşi să-şi recapete stăpânirea de sine, 
adresându-i lui sir Geoffrey câteva remarci privind 
primăvara timpurie, apoi frumosul ţinut Derbyshire şi, în 
cele din urmă, interesându-se de sănătatea distinsului 
oaspete. 

El îi răspunse cu desăvârşită galanterie, însă privirea-i 
ageră o cerceta cu atâta luare-aminte încât lui Elizabeth îi 
fu greu să-şi păstreze sângele rece, începând să se simtă 
din ce în ce mai stânjenită. 

Răsuflă uşurată când trebui să se îndepărteze, 
chemată de îndatoririle de gazdă, şi, la sosirea altui grup de 
oaspeţi, se despărţi de sir Geoffrey cu scuzele şi politeţea 
de rigoare. 

Rămas singur, sir Geoffrey continuă s-o studieze pe 
furiş, fără a-şi împărtăşi nimănui impresiile, până în clipa 
când îşi făcură apariţia lady Catherine şi fiica ei. 

Inalta doamnă îşi salută nepotul şi mireasa lui cât mai 
laconic cu putință, grăbindu-se să ceară părerea 
dezinteresată a lui sir Geoffrey. 

— Nu-i aşa că nepotul meu şi-a pierdut orice urmă de 
bun-simt? întrebă ea. Nu crezi că fata aia i-a făcut farmece? 
Vezi bine că da! declară ea, mânioasă. O parvenită fără 
scrupule, dintr-o familie umilă şi lipsită de educaţie, s- 
ajungă stăpână aici, la Pemberley! De neconceput! Şi ce 
rochie şi-a ales! E drept că-i vine bine, însă nu mai e la 
modă de cel puţin un an! 

Cufundat în gânduri, sir Geoffrey nu găsea 
deocamdată niciun motiv de nemulțumire. 

— Are maniere acceptabile, deşi este poate puţin cam 


nonşalantă, zise el. În schimb, ochii sunt frumoşi - exact 
aşa cum i-a descris Henry. 

Auzindu-l, lady Catherine tresări ca muşcată de şarpe 
şi se îndepărtă în grabă, convingându-se o dată în plus de 
prostia bărbaţilor. Niciodată nu ştiau ce vor, nu te puteai 
încrede în ei cu niciun chip şi, în plus, se lăsau duşi de nas, 
ca nişte tăntălăi, de orice şiretlicuri femeieşti. Chiar şi un 
bărbat clarvăzător ca sir Geoffrey putea fi uşor înşelat de 
0... rochie demodată cu peste un an. Plină de dispreţ, lady 
Catherine se întoarse către fiica ei, îndemnând-o să se 
bucure de deliciile dansului. 


Sala de bal se umpluse la refuz. După ce-şi 
întâmpinase oaspeţii cu multă graţie, Georgiana putea fi 
văzută acum dansând cu diverşi parteneri, în ritmul 
irezistibil al valsului. Deseori arunca o privire galeşă spre 
familiile Stanton, Brooks şi Middleton, pe al căror chip se 
citea limpede admiraţia pentru croiala rochiei, panglicile din 
păr şi chiar pentru pantofii ei de dans. 

Sir Edward Stanton - un bărbat în vârstă, cu maniere 
alese, de multă vreme vecin cu ei şi bun prieten cu tatăl 
Georgianei - o urmărea cu mare încântare. 

— Nu-i aşa că Pemberley a revenit la viaţă? exclamă 
el. Tare tăcut şi trist a fost în ultimii ani! Câtă plăcere îmi 
face să-l văd din nou vesel! 

Într-adevăr, Georgiana era pe departe cea mai 
strălucitoare dintre dansatoare. Nici cel mai cârcotaş dintre 
invitaţi n-ar fi fost în stare să-i găsească vreun cusur. Era 
perfecțiunea întruchipată. Conversaţia alunecă apoi spre 
tinerele gazde, care-şi primeau musafirii în celălalt capăt al 
salonului. Şi de astă dată părerile se dovedeau unanime - 
deşi mai puţin favorabile. Doamna Middleton, cunoscută 
pentru bunăvoința sa, se declară categoric împotriva unei 
mezalianţe, iar cei din jur o aprobară, dând din cap la 


unison. Niciunul dintre ei nu putea pune la îndoială o 
afirmaţie atât de înţeleaptă. 

Din fericire, tocmai atunci îşi făcu intrarea grupul de 
la Pelham Hall, şi Elizabeth se grăbi să iasă în întâmpinarea 
scumpei sale surori şi s-o strângă în braţe, plină de 
afecţiune. Soţul doamnei Bingley se bucura şi el de 
reîntâlnirea celor două fete, care - după o despărţire atât 
de lungă - se purtau una cu alta de parcă abia s-ar fi văzut 
cu câteva zile în urmă. 

Jane admiră sincer sala de bal, lăudând modul în care 
o aranjase sora ei şi mirându-se de calmul lui Elizabeth faţă 
de atâta lume nouă câtă se afla în jurul ei. 

— Zău aşa, draga mea Lizzie, mă uluieşte cât eşti de 
dezinvoltă! Cred că până şi mama ar fi mândră de felul în 
care ai pus masa. 

Elizabeth tare ar fi vrut să-i destăinuie câteva din 
frământările şi temerile ei, dar lângă Jane se ivise Caroline 
Bingley, dornică şi ea să felicite gazda. 

— Nu pot să nu-ţi dau dreptate, doamnă Bingley, 
spuse ea, după ce-o salutase pe stăpâna casei. E uimitor ce 
bine s-a adaptat doamna Darcy noii sale poziţii sociale - 
mai ales că nu avea niciun fel de experienţă în acest sens. 
lată-le şi pe domnişoarele Kitty şi Mary Bennet, sosite 
împreună cu noi de la Pelham Hall ca să ia parte la 
petrecere, profitând de toate avantajele unei companii atât 
de selecte! 

Deşi puţin şocată, Elizabeth se strădui să rămână în 
limitele politeţii. 

— Scumpă domnişoară Bingley, zise ea, sper să te 
distrezi şi dumneata cel puţin la fel de bine ca şi ele. Soţul 
meu te-a privit întotdeauna ca pe-o soră, iar Georgiana se 
bizuie pe sfatul dumitale de femeie cunoscătoare într-ale 
lumii. Dumneata ai fost la Pemberley cu mult înainte ca eu 
să-l întâlnesc pe viitorul meu soţ. Eu mă aflu aici doar de 
când am devenit stăpâna întregului domeniu. 

Lăsând-o perplexă pe domnişoara Bingley, Lizzy se 
îndreptă spre surorile ei mai mici, ascultându-le cu răbdare 
cum îi relatau a patra - sau a cincea - oară despre boala 


mamei şi despre regretul ei de-a nu participa la bal. 

Kitty se arăta din cale-afară de entuziasmată. Totuşi, 
după câteva minute, chiar şi ea rămase impresionată de 
grandoarea încăperii şi avu grijă să vorbească mai încet ca 
de obicei. 

— Vai, Lizzy, ce rafinament! Ce eleganţă! exclamă ea. 
Şi câţi domni! 

Noroc că măcar la acest bal nu duceau lipsă de tineri 
cavaleri! îşi zise Elizabeth. Kitty şi Mary puteau dansa după 
pofta inimii, fără riscul de-a epuiza partenerii. Işi roti ochii 
prin încăpere, prinzând privirea soţului, care înţelese îndată 
că era chemat în ajutor. Preocupat de propriile-i îndatoriri 
de gazdă, îi conduse pe cei doi fraţi mai mari din familia 
Brook către grupul fetelor, pentru a face prezentările. Spre 
încântarea celor două surori Bennett, tinerii le invitară la 
dans pe acordurile muzicii care abia începuse. 

Văzând încântarea de pe chipul fetelor şi veselia ce 
domnea în salon, Elizabeth trase concluzia că seara se 
desfăşura exact aşa precum dorise şi, pentru prima oară, 
începu să spere că s-ar putea distra şi ea. 

Deodată, în întreg salonul se aşternu o tăcere adâncă. 
În prag se ivise căpitanul Thomas Heywood. Îmbrăcat în 
superba-i uniformă de marină, care-i sublinia trupul zvelt şi 
frumos proporţionat, căpitanul atrăgea ca un magnet toate 
privirile, în timp ce el însuşi căuta din ochi gazdele pentru a 
le saluta după cuviinţă. 

— Doamnă Darcy, zise el, grăbindu-se către Elizabeth. 
Am fost nerăbdător să vă cunosc, încă de când am auzit de 
venirea dumneavoastră la Pemberley. Şi eu sunt nou-sosit 
în acest ţinut, ba aş putea spune chiar şi-n Anglia natală, 
întrucât m-am reîntors abia de curând dintr-o lungă şi 
dificilă campanie pe mare. 

Deşi puţin surprinsă de familiaritatea cu care i se 
adresase ofițerul, Elizabeth îşi exprimă întreaga 
compasiune pentru tânărul întors recent dintr-o misiune de 
luptă. 

— Stimate domn, răspunse ea cu căldură, sunteți 
binevenit. În aceste vremuri de restrişte, Marina Majestății, 


Sale s-a comportat admirabil şi dumneavoastră, ca ofiţer al 
ei, meritaţi deplina noastră recunoştinţă. Sperăm din suflet 
ca măcar mâncarea şi băutura noastră vă vor fi pe plac, 
obişnuit cum sunteţi cu rigorile nobilei meserii pe care aţi 
ales-o, unde hrana constă doar din pesmeţi şi carne sărată. 
Cât despre distracţiile din Derbyshire, n-aş şti să vă spun 
prea mult. După câte aţi văzut, probabil, pe unde aţi 
umblat, dorim ca măcar să nu ne socotiți prea plicticoşi. 

— Vă dau cuvântul meu că aşa ceva ar fi cu 
neputinţă! declară tânărul căpitan. Încă de la prima privire, 
salonul dumneavoastră face de ruşine toate sălile de bal 
din Gibraltar şi Malta. 

Zărind-o pe Georgiana, Elizabeth o chemă să se 
apropie, prezentându-i-l pe Thomas Heywood. Acesta dădu 
drumul unui şuvoi de complimente, prea îndeajuns pentru 
ocazia respectivă - dacă nu chiar în exces. Declară că era 
orbit de frumuseţea ei, neobişnuit să se afle în preajma 
unei asemenea splendori. Apoi, lăsându-se din nou în voia 
pasiunii pentru poezie, începu să declame Georgianei, care- 
| asculta cu sufletul la gură, ultimele versuri ale mult- 
îndrăgitului său lord Byron: 


lubito, văd în ochii tăi 

Un cer de vară fără de nor 
Și-adâncul lui strălucitor 
Ți-aprinde în priviri văpăi. 
lar ziua n-ar putea nicicând 
Să te-nvăluie-aşa blând. 


Cum muzicanţii începură din nou să cânte, căpitanul 
Heywood nu mai pierdu timpul, ci se înclină, oferindu-i 
braţul şi, spre uluirea partenerului de până atunci - cel mai 
mare dintre fraţii Middleton - o conduse către ringul de 


3 Versurile originale în Ib. engleză sunt următoarele: She walks in 
Beauty like the night/ Of cloudless climes and starry skies/ And all 
that's best of dark and bright/ Meet in her aspect and her eyes:/ Thus 
meltowed to that tender lightl Which Heaven to gaudy day denies 
(n.t.). 


dans. 


Căpitanul şi Georgiana formau o pereche superbă, 
care atrăgea privirile tuturor. Nimeni nu mai avea ochi 
decât pentru ei. Multe mâini se ridicaseră la buze, pentru a 
ascunde întrebările şoptite. 

— Cine-o fi acest tânăr ofiţer, atât de îndrăzneţ? se 
mirau oaspeţii care mai de care. 

Numai Anne de Bourgh, care dansa cu alt partener, 
nu luase în seamă ce se petrecea în jurul ei. In schimb, lady 
Catherine - vigilenţa întruchipată când venea vorba de 
poziţia socială a familiei şi de orice i-ar fi putut aduce 
prejudicii - se ridică din jilt, fără un cuvânt, în semn de 
adâncă  dezaprobare, decisă să asigure  neîntârziat 
prioritatea fiicei sale la grațiile uşuraticului ofiţer. 

Apropiindu-se de nepotul său, se opri în faţa lui, 
ţintuindu-l cu privirea. 

— Domnule Darcy, i se adresă ea, îţi mulţumesc 
pentru primirea călduroasă făcută vărului soţului meu. 
Probabil nu-ţi mai aminteşti că l-ai cunoscut la Rosings pe 
când era copil. lată-l acum flăcău de nădejde, deşi aproape 
lipsit de grija şi afecțiunea unor părinţi. La fel ca dumneata, 
şi el a rămas orfan încă de la o vârstă fragedă. Totuşi, 
suferinţa lui a fost eroică. Abia de curând s-a întors în ţară, 
după grele bătălii navale date în Mediterana. Mă onorează 
atenţia pe care i-o acordă scumpei mele Anne şi, deşi 
îndrăznesc să spun că averea lui nu mai e aceeaşi ca pe 
vremea când îi trăiau părinţii, totuşi rămâne destul de 
acceptabilă! În plus, te asigur că Anne e încântată să-i 
răspundă la avansuri. 

Caroline Bingley se apropiase, neputându-şi stăpâni 
curiozitatea. După ce asistă la întreaga scenă, se grăbi să 
se adreseze domnului Darcy: 

— Cum, domnule, dar vărul lui lady Catherine nu-i 


rudă cu familia Heywood din Northumberland, vechi 
prieteni cu alde Bingley? Trebuie neapărat să mi-l 
prezentaţi şi mie! Avem o groază de lucruri să ne spunem. 

De îndată ce căpitanul o abandonă pe Georgiana în 
braţele unuia din numeroșii ei admiratori, Darcy îl chemă ca 
să-l prezinte rudei sale nou descoperite. 

Domnişoara Bingley îşi exprimă uluirea pentru faptul 
că nu se cunoscuseră până atunci. Fără îndoială că toţi 
oamenii de familie bună trebuiau să se întâlnească undeva: 
în Hereford - ţinutul de baştină al căpitanului, în 
Derbyshire, la Londra sau la Bath. 

Heywood îi explică pe un ton abătut că, din păcate, el 
îşi petrecuse anii tinereţii mai curând pe mare decât în 
înalta societate. Cu toate acestea - se grăbi el s-o asigure - 
avea de gând să compenseze îndelungata sa absenţă 
căutând compania unor fiinţe deosebite, ca cea cu care se 
întreținea acum. 

Caroline se îmbujoră, însă îşi recăpătă stăpânirea de 
sine exact la timp pentru a-i sugera că în ţinut existau 
destule distracţii pentru un om de cultura şi sensibilitatea 
căpitanului. Amândoi căzură de acord ca el să vină a doua 
zi la Pelham Hall, ca să facă împreună o excursie. 

Câteva clipe mai târziu apăru şi lady Catherine, 
pornită să-şi recupereze marinarul. 

Frumosul ofiţer îi aruncă o privire languroasă 
domnişoarei Bingley, după care o conduse, galant, pe 
verişoara Anne pe ringul de dans, unde amândoi începură 
să se mişte în cadenţa unei muzici populare. Intreaga 
asistenţă se declară de acord că manierele sale erau 
ireproşabile. 


În dimineaţa următoare, Georgiana porni să-şi facă 
obişnuita plimbare prin parcul de la Pemberley. Cum îi 
plăcea grozav să colinde pe domeniu, căuta adeseori 
compania cumnatei sale, de când aceasta sosise la conac. 
Amândouă se bucurau la fel de mult de aceste mici 
excursii, în care niciuna nu simţea nevoia unei conversații. 
Natura se arăta atât de darnică, încât orice cuvânt părea o 
profanare. Deşi tăcute, plimbările lor se desfăşurau într-o 
atmosferă de caldă afecţiune. 

Şi totuşi, astăzi Georgiana preferase singurătatea, 
întâmplările serii precedente o tulburaseră într-atât, încât 
simţea nevoia să rămână singură cu gândurile ei. Ea, care 
hotărâse să nu se mai lase impresionată de un bărbat, 
constată că nu-şi putea scoate din minte chipul căpitanului 
Thomas Heywood. 

De multă vreme se mândrea cu faptul că rezistă 
farmecelor tinerilor Stanton, sau ale celui mai mare dintre 
fraţii Middleton - ori chiar ale lui Richard Brook. Însă 
căpitanul o luase prin surprindere. Apariţia lui neaşteptată, 
înfăţişarea romantică, aventurile prin care trecuse şi 
suferinţele îndelungate - tot ce era legat de el îi înflăcărase 
imaginaţia. lar când îi recitase din versurile lordului Byron, 
avusese brusc intuiţia primejdiei, aşa cum nu i se mai 
întâmplase de multă vreme. Cât putea fi de schimbătoare! 
Nu cumva indiferența ei se dovedea o simplă iluzie? 

Aerul proaspăt al primăverii îi colora uşor obrazul, în 
timp ce păşea de-a lungul aleilor presărate cu prundiş sau 
printre tufe, urcând colina şi traversând crânguri şi poieni. 
Foarte curând, frumuseţea dimineţii şi propria-i tinereţe o 
ajutară să-şi recapete buna dispoziţie, aşa că Georgiana 
porni în căutarea mlădiţelor timpurii, care abia începeau să 
prindă viaţă. Atentă la vegetaţia înconjurătoare, auzi brusc 
un foşnet în tufele din spate. Se răsuci pe călcâie, să vadă 
dacă era vorba de un om sau un animal şi, spre 
surprinderea ei, dădu cu ochii de silueta unui tânăr. 

Înalt, după toate aparențele un gentleman, tânărul 
păru şi el mirat de întâlnire. Totuşi, îşi veni repede în fire, 
adresându-se Georgianei cu cea mai desăvârşită politeţe: 


— lertaţi-mă că vă deranjez. Nu mă aşteptam să vă 
găsesc aici atât de dimineaţă. 

Georgiana făcu ochii mari. Un străin la Pemberley, şi 
încă unul care o aborda cu atâta familiaritate! 

— Sunteţi în avantaj, domnule! răspunse ea cu 
răceală. Nu-mi amintesc să fi avut plăcerea de-a ne 
cunoaşte personal. 

Tânărul izbucni în ras. 

— Câtă candoare, domnişoară Darcy! exclamă el. Dar 
nici măcar nu mă pot supăra că m-aţi uitat. Aseară am 
numărat în jurul dumneavoastră nu mai puţin de şase 
admiratori. Să ştiţi, însă, că v-am fost prezentat. Şi chiar de 
domnul Darcy. Numele meu e James Leigh-Cooper. 

Georgianei îi venea să intre în pământ de ruşine. 
Acum îşi amintea perfect. Studiind chipul inteligent al 
arhitectului, se întrebă cum fusese posibil să-l uite atât de 
repede. Altă dată, o asemenea abatere de la regulile 
politeţii ar fi făcut-o să se simtă cumplit de stânjenită. Dar 
ceea ce o tulbura profund acum erau siguranţa de sine şi 
înfăţişarea extrem de atrăgătoare ale tânărului. 

— Vă asigur, domnule Leigh-Cooper, că n-a fost în 
intenţia mea să vă jignesc, se scuză Georgiana. Aseară mi- 
au trecut prin faţa ochilor multe chipuri. 

— Nu-i de mirare, răspunse el, înclinându-se uşor. Am 
remarcat şi eu că toate privirile se îndreptau către 
dumneavoastră. Pe urmă, priveliştea mi s-a părut mult prea 
frumoasă ca s-o stric cu prezenţa mea. Deşi consider că 
farmecele mele dau rezultat în multe ocazii, totuşi n-am 
cutezat să mă înfrunt cu cineva a cărui artilerie îl include pe 
însuşi lordul Byron. 

Pe Georgiana o amuza tonul lui uşor ironic. Vasăzică, 
şi arhitectul observase avansurile pe care i le făcuse 
căpitanul! 

— Vă referiţi, probabil, la căpitanul Thomas Heywood. 
Nu-i aşa că recită minunat? 

— Adevărat, încuviinţă tânărul. Atât de minunat încât 
aproape nici nu bagi de seamă că versurile se adresează 
unei femei brunete, în timp ce dumneavoastră, domnişoară, 


sunteţi blondă ca o rază de soare. 

Ea se înroşi auzind complimentul. Ce îndrăzneală din 
partea acestui străin să-l contrazică pe căpitanul Heywood - 
figură eroică şi, în acelaşi timp, văr prin alianţă cu lady 
Catherine! Auzi colo tupeu, să găsească nod în papură chiar 
versurilor scrise de lord Byron! Fu cât pe ce să-l întrebe 
cum de găsise el răgazul să citească versuri, când căpitanul 
îşi slujise ţara - dar se stăpâni şi schimbă subiectul, 
aducând vorba despre Pemberley. 

— Fratele meu are încredere deplină în 
dumneavoastră, domnule Leigh-Cooper, zise ea. Vă 
consideră unul din puținii artişti din Anglia capabili să se 
ocupe de domeniul la care ține atât de mult. 

Simţind că tonul ei devenise mai îngăduitor, tânărul 
zâmbi, apoi răspunse cu seriozitate: 

— Vă asigur că mă străduiesc să nu-l dezamăgesc. lar 
pe dumneavoastră, domnişoară Darcy, v-aş ruga să nu vă 
temeţi c-aş putea ştirbi ceva din graţia şi frumuseţea 
domeniului Pemberley. Îmi permiteţi să vă explic mai pe 
larg? 

Îi oferi braţul, iar Georgiana i-l acceptă, prea surprinsă 
ca să-l mai refuze. Arhitectul o conduse pe aleea de la 
miazăzi, traversând pajiştea care ducea spre râu şi unde se 
găsea un dâmb de unde amândoi puteau contempla 
priveliştea. Se opriră aici, plimbându-şi privirea admirativ 
peste întreg domeniul. 

— lată - zise el, întinzând braţul - acesta este 
Pemberley! Vedeţi ce piatră frumoasă şi ce minunat se 
profilează pe verdele pădurii? Aşa vreau să rămână. Cum 
spunea Alexander Pope trebuie păstrat „spiritul locului”. 
Unii ţin morţiş să-şi decoreze casele fără nicio legătură cu 
stilul lor originar sau cu natura înconjurătoare. Eu, însă, mă 
voi strădui să menţin Pemberley aşa cum este. 

Conversaţia continuă pe aceeaşi temă, cu comentarii 
aduse la adresa influenţei italiene în construcţia marilor vile 
a căror înfăţişare se potrivea, desigur, cu plaiurile 
Lombardiei, nu şi cu gardurile vii tipic englezeşti. 

— Eu unul nu pretind c-aş fi adeptul unei şcoli anume, 


încheie tânărul, însă încerc s-aleg ce-i mai frumos în fiecare 
stil, îngemănând grandoarea unui palat cu farmecul 
peisajului natural. Vedeţi, un simplu pod construit acolo, şi 
priveliştea dinspre sud s-ar deschide mai frumos ca 
niciodată. Abia atunci veţi putea admira conacul în toată 
măreţia lui, fără niciun adaos artificial. 

În glasul lui se ghicea o pasiune autentică. Aproape 
uitase că se afla în prezenţa Georgianei. Tânăra 
domnişoară era profund  mişcată de cele auzite. 
Ascultându-l cum vorbea, descoperea o nouă înfăţişare a 
conacului Pemberley, pe care n-o cunoscuse niciodată. 
Aşadar, începu să-l privească şi pe arhitect cu alţi ochi. 

Întorcându-se spre casă, cei doi tineri o zăriră 
îndreptându-se spre ei pe doamna Darcy, însoţită de un 
bărbat în uniformă elegantă de marină. Georgiana, care, 
ascultându-l pe arhitect, nici nu-şi dăduse seama cum trece 
timpul, deveni brusc conştientă că nu se cuvenea să fi 
zăbovit atât de mult lângă el. O fată tânără, plimbându-se 
singură cu un străin! Brusc, se simţi nespus de stânjenită. 

O bucura faptul că ofiţerul venise s-o caute în grădină, 
dar s-o găsească astfel, cu părul răvăşit de vânt, şi în 
compania unui alt bărbat era o întâmplare cât se poate de 
nefericită. 

Într-adevăr, căpitanul se prezentase la conac dis-de- 
dimineaţă, declarându-i doamnei Darcy că-i fusese peste 
puteri să stea departe de cele două frumuseți de la 
Pemberley. Aflând de la Elizabeth că Georgiana ieşise să-şi 
facă plimbarea de dimineaţă, insistase s-o aştepte în salon. 
Cum doamna Darcy îl asigurase că tânăra ei cumnată se va 
întoarce în curând, petrecuseră împreună cam un ceas, 
într-o conversaţie agreabilă. Dar fiindcă Georgiana tot nu 
apărea, iar căpitanul Heywood trebuia să meargă la o 
întâlnire (deşi nu se grăbea să-şi ia rămas-bun), Elizabeth îi 


propuse să pornească amândoi în căutarea ei. 

In pofida salutului său însufleţit, era limpede că 
Thomas Heywood începuse să-şi cam piardă răbdarea. 

— Scumpă domnişoară Darcy! exclamă el. Ce plăcere 
să te revăd şi ce culoare frumoasă şi sănătoasă ai prins în 
obraji! Zău că merita să te aştept o oră, dacă nu chiar mai 
mult! 

Georgiana nu găsea cuvinte să-i răspundă. Ce ghinion 
să-l întâlnească tocmai acum! 

Remarcând încurcătura tinerei sale prietene, doamna 
Darcy se grăbi să facă prezentările, explicându-i căpitanului 
că domnul Leigh-Cooper fusese angajat pentru a renova 
conacul Pemberley. 

— Ne socotim extrem de norocoşi să-l avem printre 
noi pe acest domn, despre ale cărui realizări la Hardwycke 
Hall cu siguranţă c-ai auzit şi dumneata, încheie Elizabeth. 

— Frumosul Hardwycke Hall! murmură nostalgic 
căpitanul. Mi-l amintesc încă din copilărie. Ce meserie 
nobilă e aceea de arhitect! Şi ce ocazie minunată să lucraţi 
la Pemberley! Dimensiunile conacului îngăduie tot felul de 
amenajări moderne. Ce prilej extraordinar pentru un tânăr 
ambițios! Fără îndoială că aveţi în plan şi o menajerie de 
păsări. 

Oarecum surprins, Leigh-Cooper îi răspunse că nici 
nu-i trecuse prin cap aşa ceva. 

— Cum! se miră căpitanul. Nu vreţi o menajerie de 
păsări? Păi bine, dragă prietene, lady Jennings are vrăbii de 
Java, sturzi şi privighetori - ca să nu mai pomenesc de 
celelalte păsări. Toată Londra nu vorbeşte decât despre 
asta. Nu se poate să nu fii în pas cu moda. 

După ce-l ascultă cu atenţie - deşi destul de rezervat 
-  Leigh-Cooper îi explică răbdător că pe domeniul 
Pemberley el unul nu vedea niciun loc potrivit pentru 
construirea unei menajerii. 

Insă căpitanul nu se dădu bătut cu una, cu două. 

— Cum, domnul meu! insistă el. Dar sunt convins că 
un artist ca dumneata poate găsi nu unul, ci o duzină de 
locuri - numai să vrei să le cauţi. 


— Poate că, totuşi, domeniul Pemberley ar arăta cu 
mult mai bine de-ar încăpea pe mâna dumneavoastră... 
murmură de-abia şoptit arhitectul. 

Auzindu-l, Georgiana simţi nu val de simpatie pentru 
căpitan. În aceeaşi clipă, admiraţia pentru Leigh-Cooper i se 
topi ca prin farmec. lată că individul îşi dădea, în sfârşit, 
arama pe faţă! Nu era decât un arhitect ţâfnos. Ce-i venise 
să arate atâta dispreţ faţă de un om de două ori mai 
priceput ca el? Şi culmea! Căpitanul Heywood îi mai găsise 
şi împreună! 

Căpitanul, însă, socoti mai înţelept să se prefacă a nu- 
| fi auzit, aşa încât răspunse cu galanterie: 

— Sunt convins că puteţi face minuni. 

Apoi, întorcându-se spre Georgiana, adăugă: 

— Ce încântare să pot vedea din nou un chip de 
englezoaică! Mulţi slăvesc în cântece frumuseţile Italiei şi 
Spaniei, dar - după mine - nimic nu se compară cu obrazul 
trandafiriu al fetelor din Anglia. 

Şi, fără alte comentarii, o conduse înapoi către conac. 

Doamna Darcy, care rămăsese împreună cu Leigh- 
Cooper, încercă să dreagă situaţia. 

— Domnul Darcy şi cu mine am avut deja plăcerea să 
vă admirăm reuşitele artistice, zise ea, pornind spre casă 
alături de tânărul arhitect. Când am vizitat-o pe lady 
Hardwycke, cu mai puţin de două luni în urmă, am rămas 
uluiţi de ce-aţi realizat acolo. Eu nu mai fusesem la 
Hardwycke Hall, însă domnul Darcy m-a asigurat că noul 
aspect al clădirii întrecea toate aşteptările. Mi-a plăcut mai 
ales cum aţi aranjat biblioteca. După părerea mea, cărţile - 
la fel ca şi cei mai buni prieteni - merită cea mai frumoasă 
încăpere din întreaga casă - ori exact asta aţi făcut şi 
dumneavoastră. 

— Vă felicit pentru bunul-gust, doamnă! zâmbi 
arhitectul, măgulit de complimentele lui Elizabeth. Mulţi au 
lăudat strălucirea galeriei de portrete sau măreţia scării 
principale. Deşi puţină lume remarcă acest lucru, totuşi eu 
prefer încăperile cu decorație mai simplă. 

Din tonul sigur pe sine al arhitectului, Elizabeth 


înţelese că tânărul nu părea să sufere de un exces de 
modestie. Totuşi, înclina să-i ierte această slăbiciune 
omenească, întrucât nu numai că era extraordinar de 
talentat, dar o inclusese şi pe ea între puţinele persoane cu 
discernământ pe care le cunoscuse. 

— Înseamnă că avem aceleaşi gusturi, zise ea. Atât 
eu cât şi domnul Darcy nutrim convingerea că munca 
depusă de dumneavoastră aici, la Pemberley, va fi cu totul 
altfel decât majoritatea lucrărilor de renovare, care 
„înfrumuseţează” o clădire până la limita suportabilului. 

Amândoi îşi  continuară drumul, discutând cu 
însufleţire despre nerozia dorinţei de-a moderniza cu orice 
preţ. Captivat de subiect, Leigh-Cooper îşi aminti de una din 
comenzile sale cele mai recente. 

— Nici n-o să vă vină să credeţi, spuse el, dar de 
curând am refuzat o doamnă, al cărei nume sunt convins 
că-l cunoaşteţi. Dumneaei dorea să-i construiesc o... 
locuinţă pentru tigrul pe care-l creştea pe lângă casă - 
primit în dar de la soţul ei, aflat în India, la Rangoon! 

— Ba să ştiţi că vă cred! râse Elizabeth. De-aş fi 
bărbatul unei asemenea femei, zău c-aş face tot posibilul să 
rămân în India! 

— Ce norocoşi sunt cei ce vor să ţină pas cu moda! 
oftă arhitectul. Cât de repede uită de limitele bunului simţ! 
Moda care-i influenţează devine astfel din ce în ce mai 
bizară şi mai scandaloasă. După cum aţi aflat, în Londra 
sunt la mare preţ menajeriile de păsări. Ai zice că Anglia 
duce aşa mare lipsă de păsări încât a ajuns să le importe 
din Virginia sau Java! 

Cum ajunseseră aproape de intrare, Elizabeth se 
strădui să-şi ascundă surâsul amuzat. In sinea ei îşi spuse 
că, în ciuda sincerităţii sale oarecum brutale, totuşi Leigh- 
Cooper era un tânăr demn de toată lauda. Mai mult chiar, 
îşi dădea seama că începea să-l placă. 


Partea a doua 

Între timp, căpitanul Heywood, care pornise înainte cu 
Georgiana, profită de ocazie şi începu să-şi ridice în slăvi 
norocul de-a se afla într-o companie atât de plăcută - sau, 
mai pe scurt, că se găsea la braţul unei domnişoare 
încântătoare. După această declaraţie începu să-şi 
amintească de balul dat cu o seară înainte, repetând iar şi 
iar ce minunat petrecuse acolo. 

— De felul meu, sunt cam ursuz! adăugă căpitanul. 
Mărturisesc că-s mai obişnuit cu furtunile de pe mare decât 
cu conversaţia de salon. Dar teama mea la gândul că voi 
întâlni o societate aşa aleasă s-a risipit îndată, graţie 
primirii călduroase făcute de doamna Darcy şi, desigur, de 
către dumneavoastră - încheie tânărul, cu o plecăciune. 

Măgulită, Georgiana nu putea decât să se îmbujoreze 
de plăcere. 

— Atunci mi-am dat seama, continuă căpitanul, că am 
lipsit prea mult din scumpa noastră Anglie. Oh, domnişoară 
Darcy, priveşte aceşti stejari bătrâni... sau mestecenii cei 
delicaţi... şi plânge-mă pentru îndelungatul meu exil. Câtă 
splendoare e la Pemberley! 

Şi-i surâse fetei cu atâta graţie, încât ea trebui să-şi 
adune tot curajul ca să-i răspundă: 

— Sosirea dumneavoastră la bal m-a luat prin 
surprindere, îndrăzni ea. Nu ştiam că în familia mătuşii 
mele există cineva care-a luptat pentru ţară. 

Încântat, ofiţerul renunţă să mai spună altceva, în 
schimb, se aplecă puţin spre Georgiana. In aceeaşi clipă, 
însă, amândoi observară că Elizabeth şi Leigh-Cooper se 
apropiau, astfel încât căpitanul se trase repede înapoi. 

— Ce dimineaţă minunată! exclamă el entuziasmat. 

Apoi, schimbând brusc tonul: 

— Păcat că nu pot să rămân mai mult la Pemberley! 

Oarecum surprinsă, doamna Darcy insistă totuşi să-i 


ofere ceva de băut înainte de plecare, însă el refuză 
politicos. Era convins că ospitalitatea gazdelor de la 
Pemberley n-avea egal, iar mesele servite aici erau 
faimoase în tot ţinutul Midlands. Numai că el şi-aşa 
întârziase mai mult decât se cuvenea. Aşadar, furişând o 
privire spre Georgiana, se îndepărtă cu paşi mari. 

— Ce grăbit e căpitanul! remarcă Elizabeth, văzându-l 
cum se îndreptă spre grajduri. Insă, măcar într-o privinţă, 
are perfectă dreptate: ne bucurăm de o dimineaţă 
minunată. Aerul de primăvară e atât de proaspăt! Ce-ar fi 
totuşi să mergem la masă, unde ne aşteaptă friptură rece şi 
prăjituri? Sper că ne veţi face plăcerea de-a fi invitatul 
nostru, domnule Leigh-Cooper. 

Tânărul acceptă cu mare plăcere. Plimbarea de 
dimineaţă fusese îndelungată, aşa că o gustare i-ar fi prins 
bine înainte de a-şi relua îndeletnicirile. ă 

Elizabeth se arătă grozav de încântată. In dimineaţa 
aceea, doamna Hedges pregătise o plăcintă cu carne de 
porumbel şi, cu siguranţă, arhitectul îl familiarizase deja cu 
noul mod în care se servea gustarea în aristocrație. Aşadar, 
n-avea rost să mai zăbovească. 

Râzând, domnul Leigh-Cooper îşi urmă gazda în 
sufragerie. 

Georgiana de-abia îşi mai stăpânea furia. Aşteptase 
cu nerăbdare să discute între patru ochi cu Elizabeth. 
Punea mare preţ pe părerile cumnatei ei. Acum, după 
plimbare, Georgiana îşi ordonase gândurile, recăpătându-şi 
un calm de invidiat. 

Cât de inteligentă ar fi considerat-o căpitanul! Cât 
devenise de prudentă şi ce puţin îi păsa de avansurile 
tânărului ofiţer! _ 

Dar domnul Leigh-Cooper stricase totul. Intâlnirea din 
grădină întrerupsese meditaţia singuratică a Georgianei. 
Purtarea arhitectului faţă de căpitanul Heywood fusese de-a 
dreptul obraznică. Şi iată că din nou se amesteca unde nu-i 
fierbe oala - de astă dată la invitaţia doamnei Darcy. 
Georgianei aproape că-i venea să plângă. 

În drum spre sufragerie le ieşi în cale doamna 


Reynolds, cu o scrisoare sosită de la Longhourn. Elizabeth o 
luă, temându-se să nu conţină cine ştie ce veşti proaste. 
Deşi nu făcuseră nimănui confidenţe, atât Jane cât şi ea se 
văzuseră puse într-o situaţie neplăcută datorită absenței 
mamei de la petrecerea din ajun. Amândouă surorile se 
obişnuiseră de multă vreme cu capriciile doamnei Bennet. 
Dar dacă mama nu venise la bal la Pemberley, atunci 
însemna că era cu adevărat bolnavă. 

Cuprinsă de o adâncă nelinişte, nu se putu abţine să 
nu citească scrisoarea chiar atunci. Cerându-şi scuze de la 
ceilalţi, sub pretextul că primise un mesaj urgent, îi 
îndemnă să se aşeze la masă fără ea, fiind convinsă că 
domnişoara Darcy va face oficiile de gazdă. Lăsând-o astfel 
pe biata Georgiana să se descurce cum o şti, Elizabeth se 
grăbi să se retragă în apartamentul său. 

Salonul în care Georgiana îşi condusese oaspetele era 
una dintre cele mai frumoase încăperi ale conacului. 
Lumina dimineţii pătrundea pe fereastra dinspre nord, 
punând în valoare mobilierul şi tapiţeria, în depărtare se 
zărea pajiştea cu castani spanioli, iar dealurile împădurite 
începeau să prindă culoarea primăverii. Niciun ungher al 
salonului nu rămăsese ascuns în întuneric. Totul era o 
încântare pentru ochi. 

Şi totuşi, domnişoara Darcy era atât de iritată încât 
rămânea indiferentă la frumuseţea încăperii şi-a luminii 
care-o învăluia. lată că din nou se găsea singură cu tânărul 
acesta plin de ciudăţenii, care acum se sprijinea dezinvolt 
de şemineul înalt, din piatră. În absenţa lui Elizabeth, 
trebuia să se mulţumească numai cu compania lui, şi încă 
străduindu-se să pară cât mai politicoasă. 

Prima ei grijă fu să ceară să li se aducă ceva de băut, 
îndatorire de care se achită cu mare grabă. Când servitorii 
plecară la treburile lor, Georgiana îl întrebă pe domnul 


Leigh-Cooper dacă nu-i era prea cald, iar el răspunse că se 
simţea cum nu se poate mai bine. In clipa următoare se 
aşternu tăcerea. 

Georgiana îl aşteptă să spargă gheaţa, însă el se 
mulţumi s-o privească fără un cuvânt - până când liniştea 
păru să-i înghită cu totul. 

Într-un târziu, gândind că măcar unul dintre ei trebuia 
să aducă în discuţie un subiect - fie el cât de banal -, 
Georgiana recurse la cea mai elementară axiomă a 
tinerelor cu educaţie aleasă, şi anume că toţi cei din lumea 
bună se înrudesc între ei. 

— Domnule Leigh-Cooper, începu ea, se întâmplă 
cumva să fiţi rudă cu familia Leigh din Devonshire? Domnul 
George Leigh - pe care am avut plăcerea să-l cunosc 
personal - e bun prieten cu naşul nostru, sir Geoffrey 
Portland. 

— Mă mir că mă întrebaţi aşa ceva, veni răspunsul. 
Leigh e un nume destul de comun. Se prea poate ca 
familiile noastre să fie înrudite, dar nu înţeleg de ce v-aţi şi 
grăbit să faceţi această presupunere. 

Fără voia ei, Georgiana se simţi deranjată de tonul 
arhitectului. 

— Pentru că, replică fata, dacă dumneavoastră v-aţi 
trage din acea familie, cu siguranţă i-aţi cunoaşte şi 
celelalte legături de rudenie. Domnul Leigh e văr primar cu 
însuşi ducele de Norfolk. 

— Serios? se miră arhitectul. Vasăzică dumneavoastră 
credeţi că orice persoană de excepţie se înrudeşte cu 
aristocrația? Regret să vă dezamăgesc, stimată domnişoară 
Darcy, însă familia mea face excepţie de la această regulă. 
Până în prezent, din câte ştiu, nu avem printre noi nici 
măcar un singur baronet sau viconte - deşi ne socotim la 
fel de respectabili ca mulţi alţii, dacă nu chiar deasupra lor. 

Georgiana rămase fără replică. Infumurarea domnului 
Leigh-Cooper depăşea orice limită. Şi când te gândeşti că 
arhitectul - deşi excepţional de talentat - nu avea niciun fel 
de relaţii în înalta societate! Fără îndoială că era un om 
deosebit, dar - în acelaşi timp - încăpățânat şi mult prea 


sigur pe sine. Totuşi, când admiraseră împreună 
Pemberley, gândiseră la unison. Ce păcat că nu era de viţă 
nobilă! 

Din fericire, apărură slujitorii, aducând băutură şi 
gustări. James Leigh-Cooper se servi din toate, fără ca 
discuţia precedentă să-i fi stricat câtuşi de puţin pofta de 
mâncare. După părerea lui, nu spusese nimic nelalocul său. 
Georgiana îl urmări, surprinsă, cum golea farfurie după 
farfurie. La urma urmei, nu era chiar atât de mândru încât 
să dispreţuiască satisfacția unei mese bune. 

În ochii celor mai mulţi, scrisoarea sosită din 
Longhourn n-ar fi trezit alt sentiment decât o profundă 
uşurare. 

Mesajul cuprindea cele mai bune urări ale doamnei 
Bennet către scumpa ei Lizzy, precum şi presupuneri legate 
de frumuseţea  balului, rochia scumpei sale fiice şi 
cuceritorul fel de a fi al lui Fitzwilliam. În încheiere, mama îi 
dorea multă sănătate, amintindu-i intenţia de-a veni în 
Derbyshire în următoarele două săptămâni. Oricine ar fi 
primit o astfel de înştiinţare n-ar fi putut să nu se simtă în 
culmea încântării. 

Nu şi Elizabeth care, cunoscând prea bine scrisul 
dezordonat al mamei sale, ghicea în el o agitaţie pe care 
alţii n-ar fi remarcat-o. Hotărârea neaşteptată a soţilor 
Bennet de-a se alătura celor patru fiice ale lor, precum şi 
aluzia mamei la unele dificultăţi financiare din ultimele 
săptămâni semnalau o grabă care dezminţea tonul 
nonşalant al întregii misive. În pofida faptului că doamna 
Bennet trecea sub tăcere motivul neliniştilor sale, Elizabeth 
fu cuprinsă de sumbre presimţiri. La urma urmei, nu 
trecuse mult de când indiscreţia Lydiei aproape ruinase 
reputaţia familiei. Doamna Darcy îşi amintea prea bine 
disperarea acelor zile şi se temea grozav să nu aibă iar 


necazuri. 

Totuşi, îndatoririle de stăpână a conacului Pemberley 
nu-i îngăduiau luxul de a-şi face griji premature. Alungându- 
şi gândurile negre, se grăbi să meargă în salon. 

Aici îi găsi pe cei doi tineri, aşezaţi lângă platourile 
aproape goale şi discutând cu însufleţire. Georgiana era 
veselă şi îmbujorată, arătându-se extrem de prietenoasă. 
Cu toate acestea, cu numai câteva minute în urmă păruse 
că nu-l prea agrea pe arhitect. Cum era posibil ca antipatia 
ei la adresa tânărului să fi dispărut atât de repede? Cu un 
bărbat că James Leigh-Cooper, lucrul era perfect posibil. 
Omul acesta avea un fel de-a fi cuceritor şi ştia să 
vorbească minunat despre pasiunile sale. 

însă atunci când se apropie ca să participe la 
conversaţie, situaţia i se prezentă într-o lumină cu totul 
nouă. 

— Sunt convins, domnişoară Darcy, că nu puteţi pune 
atât preţ pe modă încât să renuntati la propriile 
dumneavoastră gusturi, numai ca să-i satisfaceţi toanele! 

Indignată, Georgiana vru să-i răspundă, însă zărindu- 
şi cumnata în prag, se răzgândi şi tăcu. Amândoi tinerii se 
ridicară, iar domnişoara Georgiana o invită pe Elizabeth să 
ia loc la masă. 

James Leigh-Cooper nu renunţase, însă, la dispută, 
aşa că se întoarse către doamna Darcy. 

— Mă bizui pe bunul dumneavoastră simţ, doamnă! 
zise el. Domnişoara şi cu mine avem păreri diferite în ce 
priveşte autenticul bun-gust şi capriciile trecătoare ale 
modei. Aţi accepta să fiţi atât de bună şi să ne spuneţi care 
e opinia dumneavoastră? 

— Nici gând! zâmbi Elizabeth. Nu doresc pentru nimic 
în lume să fiu arbitrul unei astfel de dispute - mai ales că 
vorbele dumneavoastră arătă limpede de care parte 
înclinați balanţa. 

— Aţi ghicit, se înclină tânărul. Speram că voi fi în 
stare să prezint ambele puncte de vedere cu oarecare 
imparţialitate. Însă micile mele slăbiciuni n-au nicio şansă 
în faţa unei inteligenţe ca a dumneavoastră. 


— Nu vă faceţi griji! îl linişti Elizabeth, începând să 
râdă de-a binelea. Şiretlicurile sunt arme tipic femeieşti şi 
nu s-ar potrivi unui bărbat dârz ca dumneavoastră. 

Georgiana urmărea discuţia cu ochii mari de uimire. 
Cum! Omul acesta putea să fie şi galant? Ştia să şi 
glumească? În prezenţa cumnatei ei, arhitectul părea că se 
simte în largul său. Câtă deosebire faţă de felul cum vorbea 
cu ea! Ce ton tranşant, ce atitudine categorică adopta în 
conversațiile lor! Oare de ce? 

— După părerea mea, domnul Leigh-Cooper n-ar 
trebui să-şi facă griji în ce priveşte „arsenalul” său de 
şiretlicuri, spuse Georgiana. Eu cred că, în general, se arată 
neobişnuit de sincer şi direct... aproape că nu-i pasă dacă 
pe alţii îi răneşte! 

— Candoarea mea - răspunse arhitectul, adresându-i 
un zâmbet - mi-a fost întotdeauna de mare folos. Totuşi, 
buna-cuviinţă mă împiedică să-i dau frâu liber şi să remarc, 
de pildă, efectul unei discuţii aprinse asupra tenului unei 
tinere domnişoare. 

Spre ruşinea ei, Georgiana simţi că se înroşeşte şi mai 
tare. Întorcându-se către cumnata sa, o văzu râzând cu 
poftă. Cum Elizabeth nu-i observase încurcătura, nici vorbă 
să-i întindă o mână de ajutor. Hotărât lucru, prezenţa 
tânărului arhitect avea asupra Georgianei o influenţă din 
cale-afară de tulburătoare. 

Jane îşi primise corespondenţa de la Longhourn cu 
aceleaşi sentimente ca şi sora sa. Şi ea ghicise în scrisul 
mamei mai mult decât o simplă exprimare dezlânată. Jane 
era sigură că se întâmplase ceva rău. 

Cum, însă, soţul ei nu-i împărtăşea tulburarea, Jane se 
hotări ca, de dragul lui, să nu-şi trădeze temerile. Deşi 
admira fără rezerve optimismul altora, totuşi această 
trăsătură îi lipsea cu desăvârşire. Crescând în ironiile 


usturătoare ale tatălui şi alături de o soră ca Elizabeth, 
neîndurătoare faţă de vanitatea omenească, Jane căpătase 
o capacitate de înţelegere mai mare decât i-ar fi permis în 
mod normal poziţia ei socială. Totuşi, delicateţea o 
împiedicase adeseori să spună ce gândea. În anii copilăriei, 
fusese martoră - mai mult decât oricare alta din surori - la 
consecinţele nefaste ale unui mariaj între doi oameni 
nepotriviţi ca intelect. Prin urmare, luase hotărârea de-a 
evita cu orice preţ o greşeală asemănătoare. Uneori era 
tentant să-i arate lui Bingley slăbiciunile uneia sau alteia 
dintre cunoştinţele lor, însă de fiecare dată reuşea să se 
stăpânească, ferindu-se să pară mai deşteaptă decât soţul 
ei. 

Cu toate acestea, trebuia să admită că sosirea 
părinţilor ei era cea mai plăcută veste pe care o primise de 
la vizita bătrânei mame a domnului Hurst, cu puţin înainte 
de ziua Sfântului Martin. Îi mai rămânea acum să 
împărtăşească fericita noutate vecinilor şi prietenilor ei, 
după care să se îngrijească să îngraşe trei - ba nu, chiar 
patru - găini, în aşteptarea musafirilor. 

— Ceea ce mă bucură în primul rând, zise Bingley, e 
că părinţii tăi au hotărât să stea cu noi, şi nu la Pemberley. 
Şi asta, deşi ştiau că avem deja în ospeţie pe surorile mele 
şi-ale tale. Ah, scumpa mea Jane, vezi şi tu cât suntem de 
solicitaţi! 

— Aşa mi-ar plăcea şi mie să cred, răspunse soţia lui. 
Totuşi, mă încearcă bănuiala că alegerea lor ţine mai puţin 
de recunoaşterea meritelor noastre de gazde, cât de teama 
de-a se duce la Pemberley. Poate ţi-aduci aminte că ultima 
oară când a locuit acolo, mama ajunsese pur şi simplu să-i 
fie frică de stăpânul casei! 

— Mda, ştiu şi eu că amicul meu Darcy lasă uneori o 
astfel de impresie asupra celorlalţi, încuviinţă Bingley. Pe 
de altă parte, însă, îl cunosc a fi un om amabil şi curtenitor. 
Mărturisesc că nu mă aşteptam s-o înfrunte pe doamna 
Bennet, pe care eu unul o consideram a fi greu de 
îmblânzit. 

— Ei bine - zise Jane - aici, la Pelham, va fi scutită de 


situaţii penibile ca cele de atunci. Dumneata, domnule 
Bingley, eşti omul cel mai blând de pe pământ. 

— lar dumneata, femeia cu inima cea mai bună şi mai 
generoasă! declară el, înflăcărat. Ah, scumpa mea, ce veşti! 
Ce veşti! Abia aştept să le comunic lui Louise şi lui Caroline. 

Lesne de înţeles că celor doi soţi iubitori le rămâneau 
multe de făcut pentru a-şi întâmpina vizitatorii, găzduindu-i 
cu tot confortul. Jane trebuia să se ocupe de bucătărie şi de 
casă, în timp ce Charles avea să treacă pe la toţi vecinii, 
spre a le împărtăşi vestea cea bună. 

Doamna Bingley şi doamna Randall căzură imediat de 
acord că sarcina acesteia din urmă nu era dintre cele mai 
uşoare. Menajera trebuia să se ocupe de supa cremă, de 
plăcintele cu porumbei; fără a uita să guste berea de 
ghimbir, să fiarbă bine untul negru şi să pregătească 
prăjituri cu prune sau cu alte fructe, checuri, cornuleţe şi 
jeleuri. Credincioasa doamnă Randall îşi exprimă îndoielile 
cu privire la carnea de vânat şi de porc care rămăsese. 
Doamna Bingley se plânse că era încă prea devreme pentru 
miel. 

Charles Bingley, care-şi încheiase redingota, gata de 
plecare, fu nevoit să mai întârzie puţin în compania 
surorilor sale, abia întoarse dintr-o excursie prin 
împrejurimi. Felul de-a fi al lui Caroline se dovedi neobişnuit 
de amical. Astăzi dădea dovadă de o însufleţire şi o căldură 
sufletească pe care fratele său nu prea avusese ocazia s-o 
întâlnească. Era limpede că fata avea chef de conversaţie. 
De altfel, nici nu coborâse bine scara, că ea îi şi adresă 
cuvântul: 

— Ah, frate dragă, parcul tău e o adevărată încântare! 
Nu mă mai satur să mă plimb prin el. Şi câte minuni ale 
naturii: pădurea de conifere... tufele de flori... Tocmai am 
discutat pe această temă cu cineva din grupul nostru - un 
bărbat cu un ascuţit simţ al observaţiei, cu gusturi alese şi 
cunoscător într-ale modei - care a avut amabilitatea de-a 
puncta câteva neajunsuri ce se cer îndreptate. Charles, 
ceea ce-ţi lipseşte la Pelham e metoda. Dacă vrei să fii 
respectat ca stăpân al proprietăţii Pelham Hall, trebuie 


neapărat să tai pădurea şi pâlcul de copaci de lângă 
grajduri. E nevoie ca pajiştea să fie mai bine îngrijită şi 
copacii plantați mai simetric. Dragă frate, cuvântul-cheie e 
precizia - aşa ne învaţă un cunoscător. Precizia e principalul 
criteriu după care se călăuzeşte cine vrea să fie în pas cu 
moda. 

Charles se simţi măgulit de interesul arătat de sora sa 
- chiar dacă nu pricepuse mare lucru din discursul ei. Deşi 
rareori se abţinea să nu-i dea sfaturi lui Charles, referitor 
atât la casa, cât şi la viaţa lui, totuşi niciodată nu-şi 
exprimase o opinie atât de doctă asupra parcului de la 
Pelham Hall. Cu siguranţă că ideile aparţineau altei 
persoane - probabil cineva care fusese de curând la Londra. 

— Cum, scumpa mea Caroline? exclamă el. Vrei să 
spui că trebuie să schimbăm marile daruri ale naturii? Fără 
îndoială că parcul e mai frumos aşa cum e. Dragile mele, 
continuă el plin de însufleţire, să vă spun vestea cea mare! 
Tocmai am aflat că vom avea privilegiul de-a primi în 
ospeţie pe părinţii scumpei mele soţii. Cât de curând. În 
următoarele două săptămâni. Nu-i aşa că-i grozav? Va 
trebui să-i întâmpinăm cu toate onorurile, poate chiar să 
dăm şi noi un bal, aici, la Pelham Hall, ca să-i prezentăm 
vecinilor. Nu credeţi că-i mai bine să ne facem cunoscuţi în 
Derbyshire printr-o petrecere ca-n basme, decât tunzând 
copacii din grădină? 

Doamna Hurst se arătă atât de interesată de noutate 
încât catadicsi să răspundă. 

— Să-i prezentăm vecinilor pe domnul şi doamna 
Bennet? Sper că glumeşti, Charles. 

Caroline era amuzată la culme. 

— Dragul meu frate, ar fi cazul mai curând să-i ţineţi 
lângă voi, între patru pereţi, şi să vă rugaţi la Dumnezeu să 
nu afle nimeni c-au călcat pe-aici. 

Tocmai atunci îşi făcu apariţia trăsura care le aducea 
acasă pe Kitty şi pe Mary Bennet, după vizita făcută Sophiei 
Middleton. Deşi se cunoscuseră abia cu o seară în urmă, 
până dimineaţă se împrieteniseră la cataramă, ajungând 
chiar şi la confidenţe. Amândouă surorile intrară în casă ca 


o vijelie, trăgând-o după ele pe Jane. 

— Ah, frate! ciripi Kitty. Ce dimineaţă încântătoare! 
Ce bine ne-am distrat cu Sophia şi cum am mai râs! Cred că 
Middleton Hall este ceva mai mare decât Pelham, însă 
acolo n-au decât două trăsuri, iar livada nici nu se compară 
cu a voastră. Doamne, ce-am mai râs! Jane zice c-o să vină 
mama şi cu tata. Abia aştept să le-o prezint pe Sophia. Ce 
zici, Mary, nu-i aşa că Frank Middleton e un tânăr nespus de 
chipeş? 

— Unele fete îl consideră astfel, răspunse Mary. Sau 
poate chiar îl plac destul de mult. Pe mine, însă, nu mă 
cucereşte frumuseţea. Mai curând mă atrage intelectul. 

Kitty nici nu-i acordă atenţie. De altfel, niciodată n-o 
interesa prea mult ce spunea Mary, mulţumindu-se cu 
simpla ei prezenţă, ca ascultător. 

— Vai, cum ne-am distrat! Zău că Sophia şi cu mine 
am râs până ne-au dat lacrimile. Să vedeţi când a vărsat 
apă pe livreaua lui Watkin - Doamne, ce urâţenie! În viaţa 
mea n-am întâlnit pe cineva aşa urât! Am râs atât de tare 
încât mă mir că nu s-a auzit la Pelham. 

Caroline Bingley consideră că îndurase îndeajuns. 
Aşteptă o mică pauză în torentul acesta de vorbe, dar cum 
nu venea niciuna, o întrerupse pe Kitty fără şovăire. 

— Din relatarea ta privind „aventurile” acestei 
dimineţi, înţeleg că vei şti cum să-ţi petreci timpul aici, la 
Pelham Hall! începu ea. lar dacă vor sosi şi părinţii, atunci 
sunt convinsă că niciunul dintre vecinii noştri nu va rata 
ocazia de a-i cunoaşte. De-abia aşteptăm să înceapă 
distracţia! 

Zicând acestea, se ridică, pornind spre bibliotecă 
împreună, cu doamna Hurst, pentru a consulta ultimele 
reviste despre „ameliorarea peisajului”. 

Jane urmări plecarea celor două surori Bingley cu 


sentimente amestecate, dar, în primul rând, cu o profundă 
uşurare. Răceala Louisei, eleganța şi indiferența lui Caroline 
creaseră în salon o atmosferă apăsătoare care se risipise 
numai odată cu plecarea lor. Din punctul ei de vedere, şi-ar 
fi dorit ca lucrurile să stea cu totul altfel, însă de dragul lui 
Charles, se prefăcea că nu le bagă în seamă. Totuşi, nu 
putea nega realitatea: oriunde se aflau, surorile Bingley 
răspândeau în jurul lor un suflu de gheaţă. 

Nu apucă, însă, să mediteze prea mult timp la 
defectele lor şi la remarcabila bunăvoință a lui Charles, că 
în prag se ivi valetul, aducând altă scrisoare, a cărei 
caligrafie o recunoscu din prima clipă ca fiind cea a surorii 
ei, Lydia. Cu sufletul cuprins de nelinişte, o deschise şi 
începu să citească: 


Brighton, luni, 22 aprilie. 


Scumpa mea Jane, 

Ce minunat că mama şi tata vor veni direct la voi! 
Sigur că şi noi, aşa cum spune mama, aşteptăm cu 
nerăbdare să ne alăturăm familiei cu această fericită 
ocazie. Cum dragul meu Wickham a reuşit să-şi ia câteva 
zile libere de la regiment, vizita la Pelham nu ne pune nicio 
problemă. Regret că n-am putut sosi mai devreme, pentru 
bal. Ce grozav ar fi fost să fim cu toţii împreună! Mi-e tare 
dor să te văd şi să-ți cunosc casa cea mare şi frumoasă. 
Mama mi-a povestit o mulțime de lucruri despre Pelham 
Hall şi despre superba cuvertură de pat din dormitorul tău. 
Când o să afle nevasta maiorului Ainsley unde ne ducem, o 
să crape de invidie. Cât despre Pemberley, unde a copilărit 
iubitul meu soț, am senzația că deja cunosc acele locuri. 
Scumpă  surioară, abia aştept să sosească sfârșitul 
săptămânii. 

A ta, Lydia. 

Această ştire de ultimă oră avu darul de-a spori 


frământările lui Jane. Nu numai că părinţii ei urmau să 
tulbure armonia existentă acum la Pelham Hall, dar vor mai 


beneficia şi de contribuţia soţilor Wickham. Chiar şi o fiinţă 
generoasă ca Jane tot simţea că i se strânge inima cu 
gândul la aşa o perspectivă! Nu se putea bizui nici pe 
ajutorul soţului: o fire atât de blândă şi răbdătoare ca a lui 
n-ar fi făcut decât să înrăutăţească lucrurile. Dacă se punea 
problema să găsească sprijin, atunci cu siguranţă că trebuia 
să-l caute în altă parte, nu acasă. Chibzui un timp, apoi 
hotărî să meargă imediat s-o vadă pe Lizzy. Cu mintea ei 
raţională, Elizabeth ştia să aprecieze corect orice situaţie, 
aducând o notă de optimism chiar şi în circumstanţe atât 
de dezagreabile ca acestea. Pentru Lizzy, nu existau 
împrejurări în care să nu găsească şi ceva de râs. Lângă ea, 
Jane spera măcar să facă haz de necaz. Cu cât se gândea 
mai mult, cu atât se convingea de necesitatea de a-şi 
vedea sora. Nu mai era nicio clipă de pierdut. Trebuia să 
plece neîntărziat la Pemberley. 

Insă nu singură. Vizita la Elizabeth reprezenta ocazia 
de-a pune în aplicare un plan la care medita de mult. Până 
în prezent, Kitty şi Mary fuseseră scutite de povara 
răspunderilor familiale. Lăsate de capul lor, se dovediseră 
greu de stăpânit, bucurându-se de privilegiile ce revin 
persoanelor în care nu se poate avea încredere. Jane 
socotea că venise vremea ca cele două surori ale ei să-şi 
bage minţile în cap. Totuşi, deşi dorea nespus ca ele să se 
schimbe, nu se simţea în stare să ia această sarcină asupra 
sa. Dacă cineva putea realiza o astfel de performanţă, 
atunci aceea era Lizzy. 

Aşadar, decise să le ia pe Kitty şi pe Mary în vizită la 
Pemberley. 

La două zile după bal, sir Geoffrey se trezi dimineaţa 
pradă unui violent atac de gută. Rămase în pat, chinuit de 
dureri şi cât se poate de prost-dispus. Era convins că toată 
suferinţa i se trăgea din prea multe distracţii. De regulă, 
ducea o viaţă liniştită - după părerea sa, cel mai potrivit 
mod de trai al unui nobil de la ţară. Pescuia, vâna, se distra 
în compania câinilor săi de vânătoare, iar când şi când 
făcea câte o partidă de cărţi cu prietenii - cam acestea 
erau distracţiile de care avea nevoie, şi nici nu-i trebuia mai 
mult. 

Pe de altă parte, fiind un naş iubitor şi, în primul rând, 
de dragul Georgianei, îndurase cu stoicism toate avatarurile 
evenimentelor mondene. Dansase cu pupila sa - din datorie 
şi plăcere apoi cu lady Catherine şi cu Anne. Conversase, 
mâncase cu poftă, reuşind chiar să se arate amabil faţă de 
Celia Montaque. Într-un cuvânt, îşi îndeplinise toate obligaţii 
impuse de buna-cuviinţă. Şi, simțind pe pielea lui beneficiile 
unor asemenea strădanii, scoase un geamăt apăsat. 

În ultimii zece ani, i se mai întâmplase să sufere din 
când în când câte un atac de gută. Totuşi, de fiecare dată 
se arăta profund indignat, ca şi cum s-ar fi aflat la primul. 
Guta reprezenta un afront pentru amorul lui propriu. In 
opinia sa, era o boală care „revenea”, de drept, unor 
persoane mai în vârstă decât el. Constatarea, însă, nu-i 
ameliora câtuşi de puţin durerea din picior. Chemându-şi 
valetul, îi ceru să-i aducă un ceai de ciuboţica-cucului, după 
care acceptă să se lase doftoricit până spre prânz. 

Lady Catherine se trezise destul de prost-dispusă, dar 
aflând de suferinţa bunului ei prieten, se duse să-l vadă 
neîntârziat. 

— Sunt alături de dumneata, sir Geoffrey! declară ea 
bătrânului, de cum îşi făcu apariţia în dormitorul lui. Trebuie 
să-i dai voie lui Sally să-ţi prepare un leac celebru, în tot 
Kentul. Nimeni nu pune la îndoială virtuțile acestui praf, 
obţinut din cochilii de stridie şi coji de ou, la care se adaugă 
două uncii“ de săpun. Ai să vezi c-ai să te vindeci cât ai clipi 


4 Uncie = măsură de greutate, echivalentă cu 28,35 g. (nit.). 


din ochi. Mare noroc c-am adus-o cu mine pe Sally! 
exclamă ea, sunând clopoţelul ca să-şi cheme camerista. 

Redus la tăcere datorită situaţiei în care se afla, sir 
Geoffrey nu găsi puterea de-a se împotrivi bunelor intenţii 
ale milostivei doamne. Se prea poate ca leacul propus de 
ea să fi fost puternic, însă rămânea de văzut dacă efectul 
lui era sau nu de preferat bolii în sine. Totuşi, îi mulţumi 
călduros pentru grija arătată, dându-i voie să se aşeze la 
căpătâiul său, în ideea că pălăvrăgeala ei îi mai distrăgea 
atenţia de la durerea care-l fulgera în degetul de la picior. 

In plus, subiectul abordat de lady Catherine - propria-i 
versiune asupra serii petrecute la Pemberley - îl răsplătea 
pentru strădania din ultimele două zile de-a asigura tot 
confortul unei femei cu o prezenţă atât de binefăcătoare. 

— Nu-i aşa că toată lumea a remarcat-o pe Anne? 
întrebă lady Catherine. 

Apoi, fără a mai aştepta răspuns: 

— O rochie elegantă ca a ei nu s-a mai pomenit aici, 
în Derbyshire, de la începutul sezonului - sau, probabil, 
niciodată. Ştii bine, sir Geoffrey, cât sunt de apreciată 
pentru sinceritatea mea. Nu mă feresc de dumneata şi nu 
pot să-ţi ascund că Anne n-a avut nicicând un ten aşa 
frumos. E limpede că toţi invitaţii au văzut în ea cea mai 
adorabilă făptură de pe pământ. Am fost fericită să constat 
câţi au admirat-o. 

Galant - şi aflat într-o poziţie de inferioritate -, sir 
Geoffrey nu îndrăzni s-o contrazică. 

— Intr-adevăr, încuviinţă el. La Pemberley nu s-a mai 
pomenit aşa un bal încă de pe vremea când trăiau părinţii 
lui Henry. 

La drept vorbind, viaţa mondenă a lui sir Geoffrey nu 
durase mult, iar fericirea sa conjugală luase sfârşit odată cu 
plecarea dintre cei vii a scumpei sale lady Arabella. 

— Ce frumoase vremuri, lady Catherine! urmă el. Ce 
bine arătam cu toţii şi ce maniere alese aveam! Dumneata 
cu Lewis, eu cu Arabella şi, desigur, Fitzwilliam cu Susan! 
lar acum, oftă bătrânul, uite c-am rămas numai noi doi, iar 
eu nici măcar nu mă pot da jos din pat. 


Lady Catherine căzu pe gânduri câteva momente, 
însă nici chiar amintirile din tinereţe nu reuşiră s-o abată de 
la scopul ei imediat, şi anume acela de a-i critica pe ceilalţi 
invitaţi la balul dat cu două zile în urmă. Era unul dintre 
subiectele ei favorite, întrucât îşi considera propriile-i păreri 
ca fiind incontestabile şi cu efect terapeutic, oricare ar fi 
fost persoanele vizate. 

— Ai remarcat, prietene, cum s-au dat în spectacol 
cele mai tinere dintre surorile Bennet? insistă ea. Cu o 
familie prost-crescută ca a ei, nici nu te poţi aştepta la 
altceva. 

Intotdeauna folosea acest pronume cu referire la 
Elizabeth, refuzând să-i atribuie numele de Darcy. 

— De la început le-am observat purtările vulgare, însă 
fata asta e de-a dreptul scandaloasă. Şi cum îi mai făcea 
ochi dulci tânărului Middleton! Ce fiinţă lipsită de bun-simţ! 
Puțin îi păsa de regulile etichetei. Te asigur, sir Geoffrey, că 
n-ai văzut nici jumătate din cât îi poate pielea. Oare nepotul 
meu va trebui să îndure la nesfârşit astfel de umilinţe în 
faţa prietenilor săi? 

— Scumpă doamnă, i se adresă sir Geoffrey, nu-i 
cazul să-ţi faci griji în privinţa lui Henry, care rămâne un 
gentleman conştient de îndatoririle lui. Să nu uităm, lady 
Catherine, că e atât nepotul dumitale cât şi finul meu. Nu 
mă îndoiesc că ştie foarte bine până unde să tolereze astfel 
de manifestări şi că nu va îngăduli în casa lui niciun fel de 
necuviinţă. Fii convinsă că dacă cineva din familia Bennet l- 
ar călca pe bătătură, s-ar descotorosi de toţi fără prea 
multă tevatură. 

Cu gândul la această plăcută perspectivă, lady 
Catherine simţi cum îi revine buna dispoziţie. În clipa 
următoare, însă, sir Geoffrey se lansă într-un discurs 
laudativ de prost-gust - dovadă că n-o inclusese şi pe fiica 
ei, Anne. 

— De ce să nu ne bucurăm de felul în care evoluează 
Georgiana? zise bătrânul, fără să-şi dea seama că făcuse o 
gafă. Ce bine arăta în seara balului! Inaltă, zveltă, cu un 
corp atât de mlădiu şi armonios! Recunoaşte că măcar fina 


mea se comportă într-un mod care o onorează atât pe ea, 
cât şi familia. Pe urmă, cu cât respect a fost înconjurată! 
Nu-i aşa că toţi bărbaţii roiau în jurul ei? 

— E drept, nu pot să contest impresia bună pe care a 
lăsat-o! replică ferm lady Catherine. Cât despre admiraţia 
tuturor - aici nu cred c-o aprob. A existat un bărbat cu care 
nepoată-mea n-ar fi fost cazul să se afişeze! 

Sărmanul sir Geoffrey, care suferea cumplit şi, în plus, 
nu pricepuse aluzia distinsei doamne, nu putu decât să 
încuviinţeze. Din fericire, lady Catherine se mulţumi cu atât, 
drept care începu să dea cameristei instrucţiuni cum să 
prepare leacul ei de pomină. 

De îndată ce concepuse planul de aducere pe drumul 
cel bun al surorilor ei - evident, felicitându-se pentru 
iniţiativă -, Jane se şi apucă să-l pună în aplicare. Obţinând 
acordul şi binecuvântarea lui Bingley, porunci să i se 
pregătească trăsura şi-i trimise un bilet lui Elizabeth, 
anunţându-şi sosirea. Numai că atunci când îşi chemă 
surorile, rugându-le s-o însoţească, îşi dădu seama că avea 
de înfruntat unele obstacole. Kitty aştepta vizita promisă de 
Frank Middleton, care cu o zi înainte afirmase că se va 
abate pe la Pelham Hall pe drumul de întoarcere de la 
Eaton - dacă ora nu va fi prea târzie. Mary era, ca 
întotdeauna, absorbită de adevărurile minţii. Pe urmă, 
vântul începuse să sufle cam tare... iar ea îi făgăduise lui 
Bingley să joace împreună o partidă de cărţi. Aproape s-ar fi 
zis că nu doreau s-o vadă pe Elizabeth. 

— Singura mea consolare - zise Mary când, în cele din 
urmă, se urcaseră în trăsură - e că voi avea ocazia să văd 
biblioteca de la Pemberley. Până acum n-am găsit răgazul 
de-a mă bucură de valorile ei, deşi cumnatul Darcy m-a 


invitat în câteva rânduri să-mi petrec câteva ceasuri printre 
cărţi. 

— Aşa să faci! o aprobă cu însufleţire Jane, adăugând 
în sinea ei: „Dacă cineva ar reuşi să vă convingă pe tine să 
citeşti mai puţin, iar pe Kitty să ia o carte în mână, poate că 
Elizabeth s-ar descurca mult mai uşor cu voi”. 

Astfel, încurajată, Mary îşi îndreptă atenţia către 
peisajul înconjurător. Studiile făcute în iarna ce trecuse 
includeau botanica, drept care acum găsise prilejul de a-şi 
arăta recent-achiziţionată erudiție. 

— Dar cum, surioară - spuse ea, înfăşurându-se mai 
bine cu pelerina - vom călători tot timpul cu trăsura 
acoperită? Nu înţeleg la ce serveşte o astfel de măsură de 
protecţie. Nu ştii că Derbyshire e plin de plante interesante, 
cum ar fi tufele de mure sau cruşinul? Ar trebui să 
înfruntăm vremea răcoroasă şi să privim cu atenţie natura. 
La ce bun să călătorim într-o trăsură decapotabilă, dac-o 
ţinem tot cu acoperământul tras? 

Kitty se grăbi să protesteze, spunând că ea una nu 
avea nici cea mai mică intenţie de a-şi expune obrazul la 
vânt şi praf. Dacă tot aveau de mers atâta cale, nu voia să 
ajungă la Pemberley cu hainele şi părul în dezordine. Mary 
nu se lăsă nici ea şi-o întrebă pe Kitty dacă vreodată îi mai 
păsase şi de altceva decât de cum îi stă părul. Ciondăneala 
continuă, una dintre surori luând în derâdere satisfacţiile 
intelectuale, iar cealaltă indiferentă la orice altceva în afară 
de impresia lăsată de propria-i cultură. 

Uluită, Jane asculta în tăcere, în timp ce trăsura 
înainta încet, săltând printre hârtoape, de-a lungul celor 
zece mile de drum considerate pe atunci adecvat pentru 
călătorie. Cu toate insistenţele tinerei Mary de-a cobori 
acoperământul, vremea rămânea răcoroasă şi cerul 
acoperit. Nu prea aveau mare lucru de văzut pe geam. 
Chiar dacă plantele de care pomenise Mary ar fi fost în 
floare - ceea ce lui Jane, spre deosebire de învăţata sa soră 
i se părea puţin cam prea devreme - oricum n-ar fi putut 
zări nimic, fiindcă se lăsase o ceaţă deasă. Aşadar, Jane se 
resemnă să îndure în tăcere un voiaj care nu-i oferea nici 


plăcerea unei conversații interesante, nici consolarea 
tăcerii. 

Ciorovăiala celor două surori mai mici continuă până 
în apropiere de Lambton, când Jane socoti că s-a ivit prilejul 
de-a le distrage atenţia de la motivul disputei lor. Pe dealul 
din spatele oraşului se înălța Biserica Tuturor Sfinţilor, cu 
turla ei octogonală dominând întregul peisaj. Tânăra 
doamnă Bingley se obişnuise ca oricine o zărea prima oară 
să nu-şi poată stăpâni o exclamaţie de încântare. La fel ca 
majoritatea construcţiilor englezeşti, şi aceasta era cel mai 
bine pusă în valoare pe fundalul unui cer întunecat. Mary şi 
Kitty nu trecuseră niciodată pe acolo în timpul zilei şi ar fi 
fost păcat să scape o asemenea privelişte de dragul unei 
controverse fără rost. 

— Ah, dragile mele surori! li se adresă Jane. Priviţi 
acolo! lată cea mai cunoscută biserică din acest ţinut! Nu-i 
aşa că-i superbă, desenată pe norii cenușii? 

Celelalte două fete abia dacă-i acordară vreo atenţie. 

— Că bine zici! răspunse Kitty. Uite ce nori negri şi 
groşi! lar soră-mea are chef să mergem cu trăsura 
descoperită numai ca să-şi pună în practică studiile de 
botanică. 

„Ce prostie din partea mea să-mi închipui că vreuna 
dintre voi s-ar lăsa impresionată de fleacuri cum ar fi un 
obiect de artă sau un lăcaş de cult!” se gândi Jane. 

Din fericire, în faţa ochilor li se ivi o altă privelişte, 
poate mai demnă de atenţia selectivă a celor două surori. 

— lar acolo - spuse Jane cu voce tare, arătând spre 
hanul pe lângă care treceau - i-a adus Lizzy pe domnul 
Darcy şi pe Georgiana, cu aproape doi ani în urmă. 

De astă dată, fetele deveniră brusc interesate. 

— Zău? exclamă Kitty, lungindu-şi gâtul ca să vadă 
mai bine. Isteaţă a mai fost Elizabeth, să prindă în mreje un 
bărbat ca el! Şi când te gândeşti că sora noastră e acum 
cea mai bogată femeie din ţinut! Deşi, dragă Jane, soţul tău 
e mult mai agreabil decât domnul Darcy: să ştii că numai 
dantela pe care o purtai la bal merită sacrificiul de-a 
suporta hachiţele unui bărbat ca el. Pe urmă, Darcy e atât 


de înalt! Îmi plac grozav bărbaţii semeţi la înfăţişare. Frank 
Middleton i-a întrecut în înălţime pe toţi fraţii lui. Scumpa 
noastră Lizzy merită felicitări pentru aşa o ispravă! Mary, 
noi două ar fi cazul să luăm lecţii de la ea. 

— E drept că Lizzy a făcut o treabă bună, răspunse 
Mary. Dar problema poate fi pusă şi-n alt fel: oare cât de 
fericit e soţul ei? Cred că n-ar fi greşit deloc de şi-ar fi 
căutat nevastă prin împrejurimi, fără să părăsească ţinutul 
Hertfordshire. 

— Ce tot spui acolo? protestă Kitty. Doar nu vrei să 
insinuezi c-ar fi putut alege pe una din domnişoarele Lucas 
în locul lui Elizabeth? 

— Sigur că nu, aprobă Mary. Numai că de la căsătorie, 
am avut ocazia să conversez pe îndelete cu cumnatul 
nostru, descoperind că-i un bărbat deosebit de cult. Păcat 
că un om ca el s-a lăsat atras de simpla spontaneitate a lui 
Elizabeth, încheind un mariaj care, cu timpul, va scoate în 
evidenţă nepotrivirea lor de intelect. De s-ar fi gândit - 
adăugă ea cu o privire grăitoare - să caute dincolo de 
aparenţe, şi să găsească o femeie care preţuieşte raţiunea 
mai mult decât umorul, ce fericit ar fi fost acum! 

Auzind-o, Jane şi Kitty rămaseră înmărmurite. Kitty se 
repezi să-i dea o replică, însă Jane i-o luă înainte: 

— Priviţi în dreapta voastră! spuse ea. Clădirea aceea 
înaltă e chiar moara despre care povestea aseară domnul 
Bingley. Nu vi se pare că s-a lăsat răcoare? Abia aştept să 
ne încălzim în faţa focului, la Pemberley. Nu-i aşa, Kitty? 

S-ar zice că armonia în relaţiile interumane nu se 
potriveşte deloc cu cifra trei. Un grup de doi sau patru oferă 
oarecare echilibru. Dar când se iau la harţă trei, de regulă 
apare inechitatea. În privinţa surorilor, principiul se 
dovedeşte cât se poate de valabil: oricât de importantă sau 
neînsemnată era disputa dintre ele, lupta e pe viaţă şi pe 
moarte. Cele două, care reuşesc să fie de acord vor triumfa 
asupra celei de a treia, care - singură şi fără sprijin - nu va 
avea încotro, trebuind să se supună. 

Aşadar, cele trei surori Bennet întâmpinară cu mare 
bucurie primii copaci din parcul Pemberley. Călătoria lor 
apropiindu-se de sfârşit, perspectiva de-a ajunge curând la 
destinaţie şi de a-şi completa numărul fatal prin prezenţa 
lui Elizabeth avu darul de-a le ridica moralul. Până şi Kitty 
reuşi să discute vreme de trei minute fără a pomeni de 
Frank Middleton. 

De cum traversară râul, îndreptându-se către intrarea 
principală, desluşiră un grup de persoane stând în uşă: 
domnul Darcy, care conversa cu administratorul moşiei, 
Samuel Merkin, apoi Georgiana şi Elizabeth împreună cu un 
tânăr impunător, pe care surorile nu-l cunoşteau. Cabrioleta 
de la Pemberley era gata de plecare, însă de fiecare dată 
când domnul Darcy făcea un pas spre ea, Merkin îl reţinea 
cu alte şi alte amănunte. 

Zărind trăsura de la Pelham, toţi îşi îndreptară privirile 
spre noile sosite. 

— Aţi picat la ţanc! le întâmpină Elizabeth, după 
saluturile de rigoare. Naşul domnului Darcy e bolnav, iar 
soţul meu şi Georgiana merg să-i facă o vizită. Dacă mai 
întârziaţi o jumătate de oră, nu i-aţi mai fi prins aici. 

— Nici măcar atât, interveni domnul Darcy. Am fi 
plecat de douăzeci de minute dacă nu mă ţinea de vorbă 
Merkin. 

— Atunci merită recunoştinţa noastră, glumi 
Elizabeth. De n-ar fi fost el, ar fi trebuit s-aştepţi până 
diseară ca să le vezi pe surorile mele. 

— Adevărat, încuviinţă Darcy, înclinându-se spre 


vizitatoare. 

Apoi, urcând grăbit în cabrioletă, adăugă: 

— Fă cum poţi mai bine, Merkin. Partea proastă, însă - 
continuă el, întorcându-se către Leigh-Cooper - e că noi doi 
nici măcar n-am discutat despre aleea de la miazăzi, aşa 
cum avusesem intenţia azi-dimineaţă. De altfel, n-are 
niciun fel de importanţă. Procedează aşa cum crezi de 
cuviinţă, iar restul îl vom stabili când mă întorc. 

— Cu dragă inimă, răspunse tânărul. Mă bătea gândul 
ca în această după-amiază să mă ocup de noile straturi cu 
flori. Domnişoara Darcy - urmă el, cu o plecăciune în 
direcţia Georgianei - a binevoit să aprobe planul nostru, 
după ce i l-am prezentat ieri-dimineaţă. 

— Te asigur, frate - interveni Georgiana, îmbujorându- 
se uşor - că viziunea artistică a domnului Leigh-Cooper e 
absolut uluitoare. Cred că nimeni nu-i poate contesta 
priceperea în meserie, încheie fata, furişând o privire spre 
arhitect. 

Un observator mai atent s-ar fi întrebat, probabil, 
dacă nu cumva domnişoara Darcy dăduse un înţeles aparte 
ultimelor ei cuvinte. Însă surorile Bennet erau preocupate 
de cu totul alte lucruri, iar Elizabeth tocmai îşi lua rămas- 
bun de la soţul ei. Cât despre domnul Leigh-Cooper, acesta 
se mulţumi să surâdă fermecător, ajutând-o pe tânăra 
domnişoară să suie în trăsură. După ce se mai salutară încă 
o dată, cei rămaşi urând grabnică însănătoşire lui sir 
Geoffrey şi regretând plecarea lui Darcy, cabrioleta se puse 
în mişcare. 

Doamna Darcy îşi conduse imediat oaspeţii în casă, în 
timp ce surorile pălăvrăgeau neobosite în jurul ei, Kitty 
rugând-o să-i spună cu toată sinceritatea ce părere avea 
despre pălăria ei cea nouă, iar Mary comentând pe îndelete 
fiecare portret expus pe coridor. 

Curând, domnul Leigh-Cooper se scuză, plecând să-şi 
desăvârşească treburile începute în cursul dimineţii, astfel 
încât surorile Bennet rămaseră singure. Elizabeth le 
conduse pe fiecare în camera ei, apoi se retrase în salon, ca 
să le aştepte. 


Prima care îşi făcu apariţia fu Jane. Amândouă 
aşteptaseră cu nerăbdare să discute între patru ochi despre 
scrisorile primite de la mama lor, aşa că nu pierdură 
vremea cu introduceri inutile. 

— Scumpa mea Lizzy, începu Jane, oricât încerc, tot 
nu-mi pot alunga din minte teama că apropiata vizită a 
mamei ne va aduce veşti de care n-a pomenit nimic în 
scris. De altfel, nici nu ne-a spus prea multe. Tu nu eşti 
îngrijorată? 

— Ba chiar foarte! încuviinţă sora ei, surâzând uşor. 
Cu atât mai mult cu cât nu s-a plâns de nimic. Spune şi tu, 
ai primit vreodată o scrisoare de la ea în care să nu se 
jelească ori de sănătatea ei, ori de ultimele discuţii în 
contradictoriu cu tata? Când are probleme cu nervii nu mă 
neliniştesc prea tare, ci mai curând atunci când totul e în 
regulă. 

— Ah, Lizzy, ţie-ţi arde de glume! oftă Jane. Mă întreb, 
însă, dacă nu râzi puţin cam mult. Numai să nu păţim ceva 
care să-ţi taie chiar şi ţie cheful de glume. 

— Vai, scumpa mea Jane! protestă Elizabeth. Nu ne- 
am văzut de multă vreme, şi văd că începi să mă înţelegi 
greşit. Nu vreau să mă crezi indiferentă la problemele 
familiei. Cu siguranţă, însă că tu, blânda mea soră, vei reuşi 
să destinzi puţin atmosfera când vor veni rudele noastre, 
altfel ne vor băga în pământ pe amândouă. Ştii bine cât ţin 
la ei, dar nu-mi cere să uit ce consecinţe pot avea 
excentricităţile lor. 

Jane zâmbi, apoi îi întinse lui Elizabeth scrisoarea 
primită în ajun de la Lydia. Citind-o, Lizzy se indignă nu atât 
de conţinutul misivei, cât de tonul nepăsător şi uşuratic al 
surorii lor. 

— Neroadă mică! exclamă ea. Ce părere ai de ea? Nu- 
i vine deloc mintea la cap. Dar cu un soţ ca Wickham, la ce 
te poţi aştepta? Auzi colo, arde de dorul familiei! Chiar a 
uitat cele întâmplate între noi? Şi poftim cu câtă 
familiaritate vorbeşte despre Pemberley! 

— Recunosc şi eu că m-a dezamăgit scrisoarea ei, 
încuviinţă Jane. Te implor, însă, să nu-ţi strici buna 


dispoziţie. Lydia şi soţul ei vor locui cu noi la Pemberley, 
aşa încât cumnatul Darcy nu va trebui să îndure prezenţa 
lui Wickham mai mult de o după-amiază. Domnul Bingley şi 
cu mine am şi discutat ce distracţii să le oferim. Singurul 
lucru de care trebuie să ne temem e ca nu cumva Lydiei să- 
i dea prin minte să vină fără Wickham, însoţindu-i în schimb 
pe mama şi pe tata la Pemberley. 

— Formalistă ca întotdeauna, aşa-i, Jane? zâmbi 
Elizabeth. Nu uita că vorbeşti despre „scumpul nostru 
Pemberley”. Unii ar fi tentaţi să creadă că tu, care ai fost 
de-atâtea ori oaspete aici, îl cunoşti mai puţin decât Lydia, 
care nu l-a văzut în viaţa ei. Of, of, of, Jane, eşti mult prea 
îngăduitoare. În zilele ce vor veni va trebui să ne învingem 
slăbiciunea. 

Elizabeth nu-şi putea uita propria situaţie şi, mai ales, 
relaţia abia începută cu sir Geoffrey Portland. La bal, 
bătrânul se arătase respectuos, dar rezervat. Oricât se 
străduia, nu reuşea să-şi dea seama dacă reticenţa aceasta 
era o trăsătură a firii sale, sau dacă denota dezaprobare la 
adresa ei. Plecând la Denby Park, Darcy intenţiona să-şi 
invite naşul la Pemberley de îndată ce sănătatea îi va 
permite, iar Elizabeth îi anticipa vizita cu sufletul încărcat 
de teamă. Ce va crede sir Geoffrey despre nazurile mamei 
ei sau despre ciudăţeniile tatălui? Ca şi cum atât n-ar fi fost 
de-ajuns, îşi mai anunţase sosirea şi Lydia! Elizabeth nu 
putea suporta nici să se gândească! 

— Fii sigură că te voi ajuta pe cât îmi stă în puteri, o 
linişti Jane după o scurtă ezitare. Aşteaptă, însă, Lizzy. Incă 
n-am terminat ce avem de discutat. Mai este o problemă în 
care e nevoie de ajutorul tău. Nu întâmplător le-am adus cu 
mine azi pe Mary şi pe Kitty. Sunt atât de independente, de 
influenţabile şi de împrăştiate! Ar fi cumplit să calce 
amândouă pe urmele Lydiei. Şi totuşi, simt că încă nu-i totul 
pierdut. Nu-i prea târziu să încercăm să le îndreptăm 
pornirile greşite - deşi eu una mărturisesc că o asemenea 
răspundere mă depăşeşte. Nu, însă, şi pe tine: tu, Lizzy, 
dacă-ţi pui în minte, vei reuşi să le ajuţi. 

— Exagerezi, scumpa mea Jane, răspunse Elizabeth. 


Bănuiesc c-ar trebui să-ţi mulţumesc pentru compliment, 
deşi sarcina pe care ţii să mi-o încredinţezi nu mi se pare că 
merită chiar atâta recunoştinţă. Desigur, ai perfectă 
dreptate. Kitty şi Mary trebuie strunite, ori tu eşti prea 
blândă ca să te impui în faţa lor. Draga mea Jane, niciodată 
nu mi-am dorit să fii o fire aspră, dar trebuie să admit că 
acum regret - şi încă din tot sufletul. 

În aceeaşi clipă, uşa se izbi de perete şi în încăpere 
năvăliră chiar cele două fete care fuseseră subiect de 
conversaţie. Kitty se găsea în culmea fericirii, mai ales după 
ce constatase că dormitorul ei era mai spaţios decât cel al 
lui Mary, oferind totodată o privelişte mai frumoasă asupra 
parcului. Mary insista cu încăpățânare că dormitorul ei era 
mai aerisit şi că vederea asupra pădurii o îndemna la 
meditaţie filosofică - lucru de care Kitty ar fi fost cu 
desăvârşire incapabilă. i; 

Jane şi Elizabeth schimbară o privire pe furiş. Intr- 
adevăr, vor avea de furcă, nu glumă. 

După ce fixă doza de leac cuvenită pentru sir 
Geoffrey, lady Catherine îşi întoarse atenția către grijile 
casei. Din păcate, însă, sarcina cu pricina nu se dovedi pe 
măsura  redutabilelor ei calităţi: într-un singur ceas, 
schimbase complet metoda de lucru a  croitoresei, 
remediase aspectul neglijent al livrelei noului valet, 
trimiţându-l să şi-o pună la punct, şi prinsese asupra 
faptului bucătăreasa, care tocmai era pe punctul să comită 
intolerabila extravaganţă de-a coace o plăcintă, folosind 
şase dintre ultimele mere rămase în cămară. Cât despre 
Anne, ea preferase să iasă la plimbare, deşi afară bătea un 
vânt rece şi înţepător, pentru a-şi menţine strălucirea 
tenului. Căpitanul Heywood plecase cu puţin înainte, într-o 
altă excursie. Ca atare, lady Catherine epuizase pe moment 
toate sarcinile, astfel încât nu-i mai rămânea decât să 


verifice dacă argintăria fusese bine frecată, în aşteptarea 
momentului când sir Geoffrey va avea buna-cwviinţă să 
reacționeze la leacul prescris de ea. Cu alte cuvinte, se 
plictisea de moarte, aşa că întâmpină cu mare bucurie 
sosirea domnului Darcy şi a Georgianei. 

— Nepoate - îl anunţă lady Catherine, de îndată ce 
tânărul cobori din trăsură - ai apărut la ţanc, întrucât sir 
Geoffrey suferă cumplit. Nu-ţi pierde, totuşi, speranţa: am 
adus de la Rosings un leac eficient, care a învins de multe 
ori această maladie. Nu ne rămâne decât să-l lăsăm să-şi 
facă efectul. Necazul e că boala l-a indispus grozav. Tare-aş 
fi vrut să suporte durerea cu mai mult stoicism. Te rog pe 
tine, Darcy, să încerci să-i mai ridici moralul. 

Darcy se grăbi s-o liniştească. Il mai văzuse pe sir 
Geoffrey în asemenea situaţie şi-i cunoştea bine obiceiurile. 
În consecinţă, hotărî să urce în apartamentul naşului său, în 
timp ce Georgiana urma să rămână cu mătuşa ei, ca s-o 
liniştească. 

— Te rog, mătuşă, nu-ţi face chiar atâtea griji! începu 
fata. Aşa cum ai auzit, fratele meu l-a îngrijit de multe ori 
pe sir Geoffrey în momente asemănătoare şi se pare că 
prezenţa lui a fost benefică. A reuşit în repetate rânduri să-i 
readucă zâmbetul pe buze, după ce orice alte tentative de- 
acest gen dăduseră greş. 

— Mă mir, răspunse binevoitoare mătuşa, din moment 
ce Darcy însuşi e aşa ursuz. Hm! Presupun că propria sa 
proastă-dispoziţie îl ajută s-o înţeleagă şi pe-a altora. 

Oricât respect i-ar fi purtat mătuşii sale, Georgiana nu 
putea, totuşi, s-o asculte cum îi critică fratele. 

— Indiferent ce crezi dumneata, află că Darcy de abia 
a primit vestea că naşul e bolnav şi-a şi venit la căpătâiul 
lui. Se prea poate să nu fie chiar atât de priceput, dar te 
asigur că are un suflet bun şi cald. De când s-a însurat, s-a 
schimbat mult în bine. Asta o ştie tot ţinutul Derbyshire. Mă 
surprinde că n-ai remarcat şi dumneata. 

— Cum? exclamă indignată preţioasa doamnă. E de 
neconceput aşa îndrăzneală din partea unei fete tinere! 
Sunt uimită, Georgiana, şi nu pot decât să trag concluzia că 


în ultimă vreme ai avut parte de exemple rele. Nici chiar 
graba cu care ai sosit ca să-ţi vezi naşul nu-ţi scuză 
impertinenţa. Tinerilor din ziua de azi puţin le pasă de 
sănătatea şi liniştea sufletească a bătrânilor. Fac numai 
după cum îi taie capul. Te asigur că tu niciodată nu te-ai 
arătat prea atentă nici faţă de părinţi, nici faţă de tutori. Eu 
am  şcolit-o îndelung pe Anne cum trebuie să-şi 
îndeplinească obligaţiile filiale, aşa că mă ajută la toate 
cele şi, fără îndoială, îmi va sta alături până la adânci 
bătrâneţi. E o fiică minunată şi-ai face bine să-i urmezi 
exemplul. 

— Dragă mătuşă, replică Georgiana, te rog să crezi că 
nu mă aflu aici din obligaţie, ci din afecţiune. Indatoririle 
pot fi lesne împlinite. Dar cum eu ţin nespus de mult la sir 
Geoffrey, nimic nu m-ar fi împiedicat să vin să-l văd. La 
nevoie aş fi parcurs drumul şi pe jos. Poate că unii se 
mulţumesc să-şi facă datoria, eu însă prefer să urmez 
îndemnurile inimii. 

— Ai grijă cum vorbeşti, fetiţo! o dojeni înţepată lady 
Catherine. Eşti complet lipsită de cuviinţă şi fii convinsă că 
nu vei avea decât de suferit. La viaţa mea am întâlnit 
destule fete cu limbă ascuţită şi află de la mine că, mai 
curând sau mai târziu, fiecare din ele a ajuns să-şi ducă 
viaţa în singurătate. 

— Te asigur, mătuşă, că nu mă sperie singurătatea. 

— Nu zău, domnişoară! Şi, dacă-mi îngădui, unde 
speri mata să-ţi afli un bărbat, când ai idei atât de 
emancipate? 

— Să ştii, mătuşă, că n-am niciun chef să mă mărit! 
izbucni Georgiana, sărind de pe scaun. La 21 de ani voi 
intra în posesia rentei ce mi se cuvine, iar în privinţa 
poziţiei sociale, ce m-ar putea încânta mai mult decât viaţa 
pe care-o duc acum la Pemberley? Le las pe altele să-şi 
înnobileze sângele prin căsătoria cu un soţ de rang. Eu una 
mă bizui pe resursele mele proprii: sănătatea, inteligenţa şi 
situaţia socială pe care-o am! 

Cum acesta era un subiect care-o preocupase de 
vreun an încoace, Georgiana urmă cu înflăcărare: 


— De ce să nu-mi convină traiul meu de-acum? Darcy 
are grijă să umple mereu rafturile bibliotecii cu noi şi noi 
cărţi; la ce-ar servi să le ţin acolo, dacă nu le-aş citi? Chiar 
dumneata mi-ai adus un profesor de pian tocmai de la 
Londra. N-ar fi păcat de-atâţia ani de studiu dacă acum n-aş 
mai cânta? Pe urmă, Pemberley, de restaurarea căruia se 
ocupă însuşi James Leigh-Cooper. Ai vrea să plec de-acasă 
înainte să mă bucur de rodul şi strădaniile acestui mare 
arhitect? Ah, mătuşă, mătuşă! N-aş renunţa la viaţa mea 
de-acum decât pentru un bărbat cu adevărat superior - ori 
încă n-am întâlnit pe nimeni să-mi satisfacă aşteptările. 
Vezi bine că ştiu perfect ce vreau! încheie fata cu un 
zâmbet. 

Lady Catherine tocmai se pregătea să-i dea o replică 
pe măsură, dar chiar atunci apăru un servitor, cu un mesaj 
din partea lui sir Geoffrey. Bolnavul se simţea ceva mai 
bine şi, ajutat de finul său, avea să coboare curând în salon. 
Vestea avu un efect nespus de favorabil asupra distinsei 
doamne, care - preocupată să aducă laude leacului său 
miraculos şi să deplângă ignoranţa spiţerilor din Derbyshire 
- îşi uită intenţiile de-a ţine un discurs moralizator. În clipa 
când în prag se ivi sir Geoffrey, sprijinit de braţul tânărului 
Darcy, lady Catherine lăsă deoparte grija pentru Georgiana, 
grăbindu-se să-şi ridice în slăvi propria-i pricepere şi 
eficienţă. 

— Şi când te gândeşti că Sally n-a avut decât să 
amestece câteva simple ingrediente cu ajutorul cărora am 
obţinut această miraculoasă transformare. lţi spun drept, 
sir Geoffrey, că arăţi cu mult mai bine decât înainte ca guta 
să te doboare la pat. 

Sir Geoffrey încuviinţă, dând politicos din cap, ferindu- 
se să-şi privească nepotul, ca nu cumva să ghicească lady 
Catherine că amândoi turnaseră vestitul leac în ghiveciul cu 
orhidee de pe scară. 

— Scumpa mea Georgiana! exclamă el. Te-ai făcut la 
fel de frumoasă ca maică-ta! Nu-i aşa, lady Catherine? Parc- 
am avea-o din nou printre noi pe biata Susan! 

— Mă tem că te cam înşală memoria, sir Geoffrey, 


replică mătuşa. Deşi foarte elegantă, totuşi Susan nu avea 
nici silueta, nici ten de femeie sănătoasă - spre deosebire 
de Georgiana. Oricum - se grăbi ea să adauge - degeaba ai 
un ten strălucitor, când n-ai şi maniere elegante. Ori azi am 
constatat că educaţia nepoatei mele lasă de dorit. 

Străduindu-se să schimbe subiectul conversaţiei, 
Darcy deschise discuţia despre vreme. 

— la uitaţi-vă afară! zise el deodată, apropiindu-se de 
fereastră cu paşi mari. Se pare că se înseninează. Poate 
mai târziu vom sta pe bancă în parc. 

Însă lady Catherine nu se dădu bătută cu una, cu 
două. 

— Experienţa m-a învăţat - urmă ea - că nicio femeie, 
indiferent cât de frumoasă ar fi sau ce rang ar avea, nu se 
bucură de aprecierea celorlalţi în lipsa unor maniere 
elegante. Orice femeie vrea să se ştie admirată. Poate că 
Georgiana se socoteşte mai presus de altele, dar în 
realitate nu e. Ar face bine să ia exemplu de la verişoara ei, 
Anne. Fiică-mea e o fată crescută aşa cum trebuie: 
cuminte, supusă, ascultătoare. Niciodată n-am auzit-o 
vorbind atât de pătimaş ca sora ta, Fitzwilliam. 

Georgiana nu scosese un cuvânt. 

— Zău, mătuşă, nu ştiu ce-a putut să spună sora mea 
ca să te supere atât de tare! zise Darcy. Te asigur, însă, că 
n-a avut intenţia să te jignească. E tânără şi uneori se cam 
avântă. Nu-i aşa, Georgiana? întrebă el, cu un surâs 
afectuos. 

— Anne nu se-avântă niciodată, replică lady 
Catherine. Şi asta pentru c-am educat-o eu. Totuşi - adăugă 
ea, fulgerată de un gând - chiar şi Georgiana s-ar mai 
putea îndrepta. Trimite-o la mine, când mă întorc la 
Rosings, şi te-asigur că în câteva săptămâni voi reuşi s-o 
învăţ ce-i disciplina. 

Nu apucară, însă, să discute această atrăgătoare 
propunere, pentru că-şi făcură apariţia căpitanul Heywood 
şi Anne, întorşi fiecare de la plimbare. 

— Priviţi pe cine am întâlnit la poartă! exclamă 
ofiţerul, într-o dispoziţie excelentă. Pe nimeni alta decât pe 


domnişoara Anne de Bourgh, înfăşurată în pelerină şi 
înfruntând vântul rece de afară. Ah, cât îţi admir 
temeritatea, domnişoară de Bourgh! 

Dând cu ochii de Darcy şi de Georgiana, se grăbi să-i 
salute. 

— Oh, dar iată-i şi pe domnul şi domnişoara Darcy! se 
entuziasmă el. Amândoi aici, la Denby Park! Ce plăcere! 
Văd că sir Geoffrey se simte mult mai bine - nici nu mă mir, 
când are în preajmă o fată aşa frumoasă! 

Georgiana nu ştia cum să-şi arate gratitudinea pentru 
apariţia atât de oportună a căpitanului. De fapt, îi era mult 
mai recunoscătoare decât s-ar fi aşteptat sau ar fi vrut să 
se arate. 

— Vă înşelaţi, domnule - deşi trebuie, totuşi, să vă 
mulţumesc! răspunse ea. Vindecarea naşului nostru nu mi 
se datorează mie, ci fratelui şi mătuşii mele. Singura mea 
contribuţie e aceea de-a le admira priceperea. 

— Dar ce contribuţie! se minună căpitanul. Sunt 
convins că cei mai mulţi bărbaţi n-ar realiza nici măcar pe 
sfert din ce-şi propun, fără aprecierea frumoaselor lor 
tovarăşe de viaţă. lar admirația dumneavoastră, 
domnişoară Darcy, e unul dintre cele mai alese daruri. 

Privirile languroase schimbate de cei doi tineri nu 
puteau să nu trezească noi temeri în inima lui lady 
Catherine. 

— Adevărat că Anne e temerară, zise ea, luându-l de 
braţ pe căpitan şi trăgându-l lângă ea, pe canapea. Astă se 
întâmplă ori de câte ori îi îngăduie sănătatea. Sunt convinsă 
că, de-ar fi întotdeauna în plină formă, s-ar dovedi cea mai 
grozavă amazoană din tot comitatul Kent. 

— Nu vreţi ca pe viitor s-o însoţiţi la o plimbare 
călare? Aşa-i c-ar fi plăcut, Anne? 

Anne, care nu îndrăznea s-o contrazică în nimic, 
murmură abia auzit: 

— Da, mamă... 


Partea a treia 

Toată lumea ştie că primăvara la ţară poate fi 
capricioasă - ceea ce nu înseamnă, totuşi, că-i mai puţin 
frumoasă. În săptămânile care urmară după balul de la 
Pemberley, vremea deveni ceva mai blândă. Norii 
ameninţători se risipiră, făcând loc razelor de soare. 
Incepură să plesnească primii muguri, iar pajiştile înverziră 
aproape peste noapte. Pe măsură ce trecea timpul, întreg 
ţinutul discuta tot mai aprins despre vizita soţilor Bennet. 

Ajunşi ultimii în casa familiei Bingley, cei doi musafiri 
contrastau puternic cu natura renăscută. Încă de când 
coborâră din trăsură, traşi la faţă şi cu privirea rătăcită, 
domnul şi doamna Bennet avură grijă să anunţe suficient 
de tare cât să fie auziţi de toată lumea că se simțeau teribil 
de obosiţi. Dar cu atâţia prieteni veniţi să-i întâmpine şi cu 
nu mai puţin de trei valeţi care le cărau bagajele, puteau 
măcar să se consoleze cu ideea că sosiseră cu bine şi că 
servitorii roiau în jurul lor. 

Văzându-le chipurile istovite, Jane Bingley şi soţul ei 
cel grijuliu îi expediară fără întârziere la odihnă. Jane îi 
asigură că vor avea a doua zi la dispoziţie suficient de mult 
timp ca să stea de vorbă pe îndelete. Într-adevăr, până 
atunci urma să se reunească toată familia. Domnul şi 
doamna Darcy fuseseră într-atât de îndatoritori încât îi 
invitaseră cu mic, cu mare la Pemberley. Mulțumită că i se 
acordau onorurile cuvenite, doamna Bennet se cufundă 
într-un somn adânc. 

A doua zi de dimineaţă, invitaţii se adunară în grup, 
ca să pornească spre conacul Pemberley. 

— Ah, scumpa mea Jane! exclamă doamna Bennet, 
rămânând o clipă între patru ochi cu fiica sa. De-ai şti cât 
sunt de amărâtă şi prin câte am trecut în ultima vreme! Aş 
fi ajuns şi mai curând, însă uitasem cu desăvârşire să tund 


gazonul, aşa c-a trebuit să ne întoarcem acasă tocmai de la 
Bishop's Stortford. Bineînţeles că domnul Bennet, 
neînţelegător cum e, mi-a stat îmbufnat tot drumul! Spune 
şi tu cât poate să îndure o femeie! Nu vezi că mi-am stricat 
şi tenul? 

Jane vru să răspundă dar, zărindu-şi soţul care se 
apropia, amână discuţia pentru mai târziu. Se mulţumi să 
arunce spre maică-sa o privire semnificativă, apoi îi strânse 
mâna, murmurând: 

— Curând ne vom întâlni cu sora mea, mamă, şi te 
asigur că te va ajuta pe câte cu putinţă. 

Zicând acestea, schimbă repede discuţia, abordând 
un subiect mai vesel. 

Câteva ore mai târziu ajunseră la destinaţie. Se 
sărutară şi se îmbrăţişară cu Elizabeth, felicitând-o pentru 
noua ei situaţie, după care se adunară cu toţii în salonul 
mare de la Pemberley. Până în prezent, niciunul din părinţi 
nu deschisese vorba despre vreo ştire proastă. 

În cele din urmă, domnul Bennet îşi luă inima în dinţi 
şi sparse gheaţa. 

— Zilele acestea, începu el cu voce gravă, am fost 
nespus de îngrijoraţi de situaţia mătuşii Philips. Mă tem că 
n-ar fi cazul să vă spun, dar nu pot altfel. Dragile mele, 
mătuşa Philips e acuzată de-a fi luat din merceria de la 
Meryton câţiva metri de dantelă foarte scumpă. Ce mai la 
deal - la vale, a şterpelit-o! 

— Mătuşa Philips? exclamă Elizabeth, uluită la culme. 
Cum aşa, tată dragă? O fi ea uitucă în multe privinţe - într- 
adevăr, limitele intelectului mătuşii erau chiar sub cele ale 
domnului Bennet -, dar s-o crezi hoaţă şi s-o acuzi că fură 
dantelă dintr-un magazin!... Cine-o bănuieşte şi cu ce 
dovezi? 

— Mărturisesc că şi eu am fost şocat, oftă domnul 
Bennet. Totuşi, nu încape nicio îndoială că împotriva ei s-a 
formulat o acuzaţie. Mai mult decât atât, acum îşi ispăşeşte 
greşeala. 

Terminând de vorbit, domnul Bennet scoase de la 
piept un exemplar deja ferfeniţit din Hertfordshire Gazette, 


pe care îl întinse fetelor. lată ce scria ziarul: 


Soția unui anume domn din Meryton, posesor al unei 
averi considerabile şi respectat de toți acei care-l cunosc, a 
fost trimisă joi la închisoarea districtuală din Hertford, la 
cererea primarului G. Porter, sub acuzaţia de-a fi furat 
dantelă dintr-o mercerie. 


Doamna Bennet nu se mai putu stăpâni şi izbucni în 
plâns. 

— Lizzy, Jane, scumpele mele fiice! Chiar va trebui să 
îndur ruşinea asta? Ce demon a împins-o pe soră-mea să 
facă aşa ceva? Sora mea bună a furat dantelă de la 
„Turner”! Tocmai acum, când două dintre fiicele mele au 
ajuns bogate şi respectate! Parcă nu i-ar fi trimis Jane 
dantelă chiar de la Bruxelles, ca dar de Crăciun! Vă rog să 
mă credeţi că în tot comitatul nu se vorbeşte decât despre 
asta! Ce-o să se întâmple cu noi, fetelor? Surorile voastre 
nu mai au nicio şansă de a-şi găsi un soţ. Vor rămâne fete 
bătrâne până la sfârşitul vieţii. Domeniul domnului Bennet 
se va duce de râpă. lar eu ce-am să mă fac? Am să-mi pierd 
minţile! 

Şi, privind la Kitty şi la Mary, începu să plângă în 
hohote. 

Până atunci Darcy tăcuse, cu ochii la Elizabeth, care 
se albise la faţă şi la Jane, care se agăţase cu disperare de 
braţul soţului ei. 

— Doamnă, zise el. Cu siguranţă că e vorba de o 
greşeală. Doamna Philips e o femeie înstărită. Nu văd de 
ce-ar fi putut să comită un gest necugetat. 

— Fără îndoială că-i nevinovată, aprobă domnul 
Bennet. Şi, cu toate astea, zace la închisoare. 

— Chestiunea se cere cercetată mai îndeaproape. Vă 
implor, însă, doamnă, să nu vă lăsaţi pradă disperării. Mă 
voi ocupa eu însumi de problema surorii dumneavoastră - 
şi încă fără întârziere. Într-adevăr, ne-aţi adus veşti foarte 
grave. 

— Vă mulţumesc pentru solicitudine, domnule, spuse 


domnul Bennet. Eram convins că veţi fi atât de generos 
încât să ne ajutaţi. Totuşi, eu unul cred că nu e vorba de-o 
simplă neînțelegere. Nu-mi iese din minte ideea că 
necazurile cumnatei mele ar putea izvori din rea-voinţă sau 
chiar din ură. 

— Ce vreţi să spuneţi, domnule? izbucni disperat 
Charles Bingley. Cum adică rea-voinţă? Vă gândiţi că cineva 
ar fi încercat să arunce o pată asupra familiei 
dumneavoastră? 

— Mărturisesc că nu bănuiesc pe cineva anume, 
răspunse domnul Bennet cu glas şovăielnic. Dar care alta 
să fie explicaţia? Ştirea despre măritişul a două dintre fete 
cu bărbaţi din înalta societate n-a trecut neobservată în 
comitat la noi. Oricine ar fi putut s-arunce ruşinea asupra 
noastră - şi asta, atât de curând după aventura Lydiei! 
Când vom ajunge şi noi să fim socotiți o familie onorabilă? 

— Şi unchiul? întrebă Jane, care-şi revenise îndeajuns 
ca să se ocupe acum de tatăl ei. El cum suportă toate 
astea? 

— Mă tem că nu prea bine, o lămuri domnul Bennet. 
Nu acceptă ideea ca mătuşa voastră să stea la închisoare. 
Singurul lui gând e s-o scoată de acolo şi să facă uitat 
incidentul cât mai curând posibil. A propus chiar să 
ajungem la un compromis cu cei care o acuză. Zău că nici 
nu ştiu ce sfat să-i dau. Deşi nu mă îndoiesc de nevinovăția 
ei, întâmplarea asta i-a ruinat prestigiul. Dacă banii ar reuşi 
să şteargă un asemenea scandal, atunci în mod sigur că 
unchiul tău va rezolva problema. Tot ce pot să vă spun e că 
atâta vreme cât nevastă-sa e după gratii, bietul om nu are 
linişte. 

În acest moment, doamna Bennet găsi de cuviinţă să 
înceapă iarăşi să plângă, drept care fiicele mai mari 
încercară s-o consoleze în fel şi chip. Kitty şi Mary, până 
atunci tăcute şi înspăimântate, se hotărâră să-şi secondeze 
mama, văicărindu-se cu glasurile lor tinere şi viguroase. 

În timp ce bărbaţii continuau discuţia, Elizabeth nu se 
putea împiedica să nu admire atitudinea superioară a 
soţului ei. Cu cât calm analizase situaţia, cu câtă iscusinţă îl 


întrebase pe tatăl lor, cu câtă răbdare suportase ieşirile 
necontrolate ale doamnei Bennet! Cât se schimbase e/, 
care odinioară îi dispreţuise atât de mult familia, dacă 
acum se arăta aşa de atent şi îngăduitor. E drept că vestea 
despre recentele necazuri de familie o umpluse de ruşine şi 
tristeţe, dar câtă mulţumire să-l vadă comportându-se 
astfel! Nu că Elizabeth ar fi dorit răul mătuşii Philips, dar 
dacă nenorocirea tot se întâmplase, în ce lumină favorabilă 
îl punea pe Darcy! 

Cufundată în gânduri, tresări violent când valetul bătu 
în uşă şi anunţă sosirea lui sir Geoffrey Portland, venit să 
salute familia. Elizabeth simţi cum o cuprinde disperarea. A 
doua întrevedere cu sir Geoffrey - şi cea mai de temut - nu 
avusese loc, fiind amânată din cauza atacului de gută al 
bătrânului, la care se adăugaseră şi nişte treburi urgente la 
Denby Park. Întârzierea nu reuşise decât să sporească 
teama fetei. Şi iată-l că-şi făcuse apariţia tocmai acum, 
când era ultimul om pe care-ar fi dorit să-l vadă. In ce 
împrejurări urma să-i întâlnească pe părinţii ei! 

Se uită cu disperare către Fitzwilliam, dar acesta nu-i 
prinse privirea. După o clipă de şovăială, lui Elizabeth nu-i 
rămase decât să poruncească valetului ca oaspetele să fie 
poftit în salon. 

Sir Geoffrey se ivi în prag, atât de elegant şi impozant 
încât toţi cei de faţă tăcură ca prin farmec. Până şi doamna 
Bennet cu fiica ei cea mică amuţiseră. Sir Geoffrey, care 
fusese plecat cu treburi încă de dimineaţă, arăta bine 
dispus şi complet înzdrăvenit. Alesese să vină la Pemberley 
chiar în această zi, dornic să facă cel dintâi cunoştinţă cu 
soţii Bennet, despre care auzise atât de multe. Aşadar, 
salută pe toată lumea cu profund respect, după cum fusese 
educat - adică purtându-se politicos cu cei inferiori ca rang. 

— Regret ora nepotrivită aleasă pentru vizită, doamnă 
Darcy! zise el de cum intră pe uşă. După cum ştiţi, probabil, 
de la finul meu, în ultimele zile nu m-am simţit prea bine, 
iar acum m-am însănătoşit exact atât cât să pot ieşi puţin 
din casă. 

Apoi, întorcându-se către părinţii ei, adăugă: 


— Sunt încântat să vă urez bun-venit în Derbyshire, 
domnule Bennet şi doamnă Bennet. Sper că v-aţi instalat 
comod la Pelham Hall. Casele moderne - deşi lipsite de 
grandoarea celor vechi - totuşi au deseori avantajul de-a fi 
extrem de călduroase. 

— Adevărat, sir Geoffrey! se grăbi să încuviinţeze 
Elizabeth. La Pemberley se întâmplă exact precum aţi spus: 
la noi e un curent de ne invidiază toţi vecinii. 

Sir Geoffrey înclină din cap, în semn că acceptase 
gluma. 

— E drept că uneori cam trage, zise el, în schimb vă 
bucuraţi de nişte încăperi impresionante. Eu unul aş fi gata 
să suport unele mici inconvenienţe de dragul unei astfel de 
grandori. Nu-i cazul, însă, s-o învăţ eu pe doamna Darcy ce 
înseamnă frumuseţea. Asta înţelege orişicine când vizitează 
conacul Pemberley. 

Lui Elizabeth îi mai veni inima la loc. Sir Geoffrey se 
arăta mai binevoitor decât se aşteptase. Faptul că aproba 
felul în care-şi aranjase casa spunea multe despre propriul 
său gust artistic. Poate că, totuşi, exista o şansă ca să se 
facă acceptată. 

— Sir Geoffrey, ai sosit la ţanc, deşi poate nu pentru 
motivul pe care ţi-l închipui dumneata, zise Darcy. Tocmai 
discutam o problemă de familie, aşa că ne-ar prinde bine 
sfatul dumitale. 

Ştiind că naşul său era un om de lume, tânărul ar fi 
vrut grozav să-i afle părerea despre incidentul cu mătuşa 
Philips. Totuşi, nu avea dreptul să vorbească, fără a cere 
mai întâi încuviințarea domnului Bennet. 

Întâlnindu-i privirea, domnul Bennet clătină din cap, 
schimbând subiectul. 

— Bine aţi venit, sir Geoffrey! îl întâmpină el, zâmbind 
larg. După cum aţi spus, ne simţim foarte bine la Pelham. În 
zilele următoare mi-ar plăcea să merg la o partidă de 
pescuit pe domeniul Pemberley. Obişnuiţi să pescuiţi? 

Fără a bănui nimic, sir Geoffrey îi recomandă călduros 
lacul său din Denby Park, invitându-l pe domnul Bennet să 
se servească de ustensilele sale de pescuit oricând ar fi 


avut plăcere. Poate că întreaga conversaţie ar fi continuat 
pe acelaşi ton glumeţ şi politicos, de nu s-ar fi auzit glasul 
doamnei Bennet. 

— Sir Geoffrey, lacul dumneavoastră e renumit în tot 
ţinutul, la fel ca şi priceperea Domniei Voastre la pescuit. 
Din câte se spune, nu există în întreg comitatul peşte mai 
bun ca-n lacul Denby. Cât despre dumneata, domnule 
Bennet, nu înţeleg ce ai în cap. Cum poţi să te gândeşti la 
distracţii când familia înfruntă asemenea necazuri? 

Domnul Bennet şi Elizabeth se uitară unul la altul, 
copleşiţi de ruşine. Dar înainte că vreunul dintre ei să apuce 
să deschidă gura, Darcy se adresă soacrei sale: 

— Tocmai în astfel de împrejurări se arată binefacerile 
vieţii la ţară, doamnă Bennet. Cât despre pescuit, sir 
Geoffrey, îmi amintesc o partidă excelentă la dumneata, în 
Hertfordshire. Nu-i aşa, Bingley? 

Insă doamna Bennet nu se lăsă cu niciun chip. Cum îl 
respecta prea mult pe Darcy pentru a-i face observaţie, îşi 
revărsă năduful asupra celui adus în discuţie. 

— Mă mir că poţi să trăncăneşti cu domnul Bennet 
despre pescuit, când avem pe cap atâtea belele. Cu soră- 
mea în puşcărie, praful se-alege de numele familiei! Chiar 
nu ţi-e milă de nervii mei? Propria mea soră, hoaţă de 
drumul mare! 

Elizabeth întoarse capul, albă ca varul. Ce va crede sir 
Geoffrey! Niciodată nu făcuse maică-sa o asemenea gafă. 
Cum putuse să dezvăluie cu aşa lipsă de tact cumplita 
ruşine a familiei? Într-un târziu, îndrăzni să-şi privească în 
faţă musafirul. Ceea ce citi în ochii lui îi întrecea chiar şi 
cele mai sumbre presimţiri. 

— Văd c-am sosit într-un moment nepotrivit, zise sir 
Geoffrey cu răceală. Vă rog să mă iertaţi că am întrerupt 
consiliul de familie, al cărui subiect puteţi să-l treceţi sub 
tăcere, dacă aşa doriţi. Acum îmi permiteţi să mă retrag. 

Şi, înclinându-se uşor, părăsi încăperea. 

Georgiana nu bănuia nimic din ce se petrecea în 
celălalt capăt al casei. Biblioteca de la Pemberley se găsea 
departe de salonul pentru oaspeţi, fiind astfel concepută 
încât să asigure liniştea necesară lecturii. Incăperea 
cufundată în tăcere era încălzită de flacăra vie a focului din 
şemineu. Georgiana se afla aici de câteva ceasuri bune, 
pierdută în lumea intelectului, aşa cum se întâmplă numai 
atunci când toate necesităţile trupeşti au fost satisfăcute. 

Atât de mult o absorbise poezia lui Scott încât uitase 
cu desăvârşire de ora la care urmau să sosească musafirii 
de la Pelham. De altfel, lucrul acesta i se întâmpla adeseori. 
De multă vreme prefera singurătatea, pe care o popula cu 
personaje din paginile cărţilor. Nu se cuvenea ca o 
domnişoară să se arate prea studioasă. Mătuşa Catherine îi 
atrăsese de nenumărate ori atenţia asupra pericolului pe 
care îl prezintă inteligenţa în conversațiile de salon. Totuşi, 
pentru Georgiana nu exista plăcere mai mare decât să-şi 
petreacă dimineaţa în liniştea bibliotecii, în compania 
poeţilor favoriţi. 

Aşadar, sări ca arsă când uşa de mahon se deschise 
scârţâind, iar zgomotul unor paşi îi anunţă sosirea unui 
nepoftit. Intreruptă brusc din lectură, nu-şi putu stăpâni un 
icnet de surpriză. In faţa ei se găsea James Leigh-Cooper. 

— Am impresia că de fiecare dată vă sperie prezenţa 
mea, domnişoară Darcy. Fiţi pe pace, nu vă deranjez. Am 
venit doar să consult câteva planuri mai vechi ale capelei, 
pe care fratele dumneavoastră mi le-a arătat imediat după 
sosirea mea aici. Vă făgăduiesc să nu vă tulbur mai mult 
decât va fi nevoie. 

Spre marea sa mirare, Georgiana se trezi răspunzând 
cu aceeaşi politeţe: 

— Mai curând eu ar trebui să-mi cer iertare. Eram atât 
de cufundată în lectura poeziei „Marmion” încât aproape că 
uitasem unde mă găsesc. 

El se apropie, zâmbind. 

— Chiar aşa efect să aibă versurile lui Scott asupra 


dumneavoastră? întrebă el. Aveţi o sensibilitate care 
trădează o fire romantică. Recunosc că şi eu îl admir, însă 
prefer să-mi petrec timpul liber cu un alt scoţian - Robert 
Burns. Îi cunoaşteţi opera? 

— Burns? repetă Georgiana, îmbujorându-se la faţă. 
Nu-mi închipui că fratele meu ar putea aduce în bibliotecă 
poezia unui om cu o reputaţie atât de îndoielnică. 

— Simţul moral al domnului Darcy este demn de toată 
lauda, se grăbi el să răspundă. Dacă-mi permiteţi, însă, aş 
dori să vă atrag atenţia că opera unui poet nu trebuie 
expusă oprobriului public, la fel cum se întâmplă cu 
comportarea lui. lar poezia lui Burns e de-a dreptul genială. 

Înflăcărându-se pe măsură ce vorbea, adăugă: 

— Însă geniul său nu se limitează doar la poezie. De- 
ar fi să deschideţi unele din operele lui mai importante - de 
pildă A Man's A Man - sunt convins că aţi fi mişcată. Dacă-l 
admiraţi atât de mult pe Scott, domnişoară Darcy, vă asigur 
că nici Burns nu v-ar lăsa indiferentă. 

Georgiana rămase uluită. | se păruse firesc să-l audă 
pe căpitanul Heywood recitând din Byron. Insă acest tânăr 
îi propunea scrierile unui individ de trist renume - şi încă 
luându-şi aere de binefăcător. 

— Am impresia, domnule, că vă puteţi lăuda cu o 
lectură foarte vastă, replică ea. Mărturisesc că sunt uimită. 
Aţi avut cumva acces la vreo bibliotecă mai de seamă în 
copilăria dumneavoastră? 

Arhitectul îşi îndreptă brusc spatele. 

— Niciuna de genul celor cunoscute dumneavoastră, 
răspunse el. Tata, deşi foarte respectat, n-a fost un om 
bogat. Totuşi, îi erau dragi cărţile şi s-a ocupat să sădească 
în mine aceeaşi venerație. Eu nu mi-am desăvârşit educaţia 
sub tavanul pictat al bibliotecii de la Pemberley, 
domnişoară Darcy, în schimb am fost povăţuit ce să citesc. 

Cu aceasta se ridică brusc şi, luând sub braţ un teanc 
mare de schiţe scoase de prin rafturi, se îndreptă spre uşă. 

Georgiana rămase mută de indignare şi surpriză. Din 
gesturile şi tonul lui se vedea limpede că-l jignise. Până în 
acest moment, tânărul îi răspunsese la glume cu 


bunăvoință şi umor. Ea nu intenţionase decât să-l 
dojenească cu blândeţe pentru excesiva lui siguranţă de 
sine şi pentru aerul de superioritate cu care aborda orice 
discuţie. Acum, când reuşise să-l scoată din sărite, începu 
să se ruşineze de propria-i lipsă de tact, cu atât mai mult cu 
cât îşi descoperise în voce acelaşi ton nesuferit şi 
moralizator al mătuşii sale, lady Catherine de Bourgh - 
lucru pe care nu putea să-l tolereze. 

Stânjenită la culme, i se adresă arhitectului: 

— Domnule Leigh-Cooper, vă rog din suflet să nu mă 
înţelegeţi greşit. Poate că vina mea e aceea de-a mă fi 
arătat prea curioasă. N-am vrut să vă jignesc. Totuşi, eu nu 
vă ştiu decât ca arhitect şi mă surprinde să vă aud vorbind 
atât de competent despre o mulţime de subiecte. V-aş fi 
recunoscătoare dacă aţi accepta să mă însoţiţi, întrucât 
sunt aşteptată de familia cumnatei mele, sosită de la 
Hertfordshire. 

Recăpătându-şi stăpânirea de sine, Leigh-Cooper o 
conduse de-a lungul coridorului. Cât timp coborâră scara 
masivă de stejar, niciunul dintre ei nu scoase vreun cuvânt. 
Poate că tăcerea ar fi durat mai mult, dacă tânărul n-ar fi 
hotărât s-o rupă primul. Cum era pe cât de binevoitor, pe- 
atât de vorbăreţ, pur şi simplu nu se putu abţine să 
reînnoade conversaţia, aşa că începu să expună fel de fel 
de observaţii pe marginea unui subiect pe care-l considera 
lipsit de riscuri: proporţiile perfecte ale capelei Pemberley, 
excelenta idee de-a construi altarul din alabastru şi 
minunatele încrustaţii în lemn. Remarcând că tânărului îi 
trecuse supărarea, Georgiana îl răsplăti cu cea mai 
inspirată dintre reacţiile feminine: o atenţie încordată. 

Amândoi ajunseră în celălalt capăt al casei, unde-i 
întâlniră pe Darcy şi sir Geoffrey, care tocmai ieşeau din 
salon. Apropiindu-se de ei, Georgiana observă că fratele şi 
naşul ei păreau cam tulburaţi. Indată sosi şi explicaţia. 

— Dragă unchiule! exclamă ea. Doar nu vrei să pleci 
atât de repede, când nici n-am avut ocazia să te salut? Ce 
s-a întâmplat? întrebă fata, aruncând o privire către fratele 
ei, în speranţa că acesta o va lămuri asupra pricinii de 


nemulţumire a bătrânului. 

Însă cel care vorbi primul fu însuşi sir Geoffrey: 

— Nu te nelinişti, fetiţa mea, zise el. Am avut 
nefericita inspiraţie să sosesc într-un moment nepotrivit. 
Bagă bine de seamă cu cine te măriţi, copila mea - 
continuă bătrânul, cu ochii în ochii Georgianei. O 
mezalianţă nu ţi-ar aduce decât necazuri şi ruşine. 

— Te implor, naşule, nu pleca aşa! încercă să-l 
convingă Darcy. Gândeşte-te că nimeni dintre noi nu e 
scutit de acuzaţii neîntemeiate, oricât ne-am strădui să 
ducem o viaţă respectabilă. Nici eu, şi nici chiar dumneata. 

Georgiana nu fusese niciodată martora unei astfel de 
discuţii între fratele ei şi sir Geoffrey. Niciodată nu-l văzuse 
pe naşul lor atât de supărat şi de distant şi nici pe Darcy 
atât de întristat. Oare ce se petrecuse? 

— Dumnezeule! exclamă fata, îngrijorată de-a 
binelea. Spuneţi-mi imediat ce s-a întâmplat! Cine-a fost 
acuzat? Ce-i cu dumneata, unchiule, de ce eşti aşa de 
cătrănit? 

Drept răspuns, cei doi bărbaţi schimbară o privire, 
apoi Darcy se uită către Leigh-Cooper. În clipa următoare, 
tânărul arhitect îşi aminti că mai avea ceva de lucru şi, 
schiţând o plecăciune, se îndepărtă în grabă. 

— Nu văd de ce ţi-am ascunde vestea îngrozitoare pe 
care ne-au adus-o soţii Bennet de cum au sosit din 
Hertfordshire, zise Darcy, de îndată ce rămaseră singuri, 
apoi începu să-i povestească pe scurt cele petrecute în 
salon. 

Clătinând din cap, adăugă: 

— Mă tem că, oricare ar fi deznodământul - deşi sunt 
convins că doamna Philips e nevinovată -, nimic nu va 
împiedica bârfa să se răspândească în tot ţinutul, ceea ce 
înseamnă o catastrofă, pentru sărmana mea Elizabeth. 
Numai noi, dragă Georgiana, o mai putem consola în 
nenorocirea abătută asupra ei. 

Ascultându-i, sir Geoffrey simţise cum îi creşte 
enervarea, aşa că nu se mai putu abţine să nu intervină: 

— Dimpotrivă, dragii mei! se împotrivi el, pe un ton 


încărcat de dispreţ. Grija voastră trebuie să fie aceea de-a 
vă ţine cât mai departe de această regretabilă sursă de 
scandal. Henry, mătuşa Catherine te-a prevenit ce 
înseamnă înrudirea cu o familie atât de diferită de-a ta. 
Acum vezi şi tu unde-ai ajuns! O asemenea încălcare a 
tradiţiei şi normelor de bună-cuviinţă nu poate avea decât 
consecinţe dezastruoase. Ca naş iubitor ce-ţi sunt, 
Georgiana, sunt nevoit să-ţi atrag atenţia ca pe viitor să ţii 
seamă de acest incident nefericit. 

Sfârşind ce avea de spus, sir Geoffrey se răsuci pe 
călcâie şi se îndepărtă. 

Georgiana nu-şi uitase greşeala din trecut - iubirea 
nefastă pentru uşuraticul Wickham - şi necazul pe care i-l 
pricinuise fratelui ei, Darcy. Amintirea aceasta, rămasă încă 
vie în mintea ei, prindea contururi precise în contact cu 
lovitura primită de cumnata sa Elizabeth. Plecarea 
precipitată a lui sir Geoffrey de la Pemberley o îndurerase 
peste poate. Dispreţul nedisimulat al naşului ei faţă de 
situaţia în care se găsea familia Bennet, atitudinea lui 
severă, despărţirea extrem de rece, toate o copleşiseră de 
teamă şi uimire. Ştia că Darcy ascunsese taina nebuniei ei 
din tinereţe chiar şi faţă de bătrânul său prieten. De-ar fi 
aflat sir Geoffrey în ce belea se vârâse propria lui fină, cu 
ce ochi ar mai fi privit-o pe viitor? 

Sosirea soţilor Bennet şi agitația stârnită în jurul lor o 
împiedică pe Georgiana să stea de vorbă cu Elizabeth între 
patru ochi. De-abia peste vreo câteva zile reuşiră să 
rămână singure, pe drumul către Pelham Hall, unde urmau 
să întoarcă vizita celor doi Bennet. Darcy, care ar fi trebuit 
să le însoţească, renunţase să mai meargă la Pelham Hall, 
pretextând că era reţinut la Pemberley cu treburi urgente. 
Amândouă fetele îi acceptară scuzele cu vădită uşurare: 
Georgiana pentru că i se ivea prilejul unei discuţii sincere, 


iar Elizabeth fiindcă ştia că, oricât de blând şi îngăduitor ar 
fi fost soţul ei, totuşi printre ai ei s-ar fi simţit destul de 
stânjenit. Aşadar Elizabeth şi Georgiana porniră singure 
spre Pelham Hall. 

De-abia pierduseră din ochi conacul Pemberley, că 
Georgiana şi deschise vorba: 

— Draga mea Elizabeth, mărturisesc că nu-mi pari 
prea schimbată. Totuşi, am impresia că veselia ta e mai 
curând impusă decât pornită din suflet şi mă întristează 
nespus că ai necazuri cu familia. Tare-aş dori să te pot 
ajuta, măcar cât de puţin. Există cumva vreo posibilitate de 
a-ţi fi de folos? 

Deşi în sinea ei se întreba prin ce mijloace ar fi putut 
domnişoara Darcy să îndrepte situaţia, Elizabeth îi era 
recunoscătoare pentru bunăvoință. 

— Numai păstrându-ţi calmul. E singurul lucru pe 
care-l putem face amândouă. Domnul Darcy i-a scris deja 
unchiului meu Philips şi se pregăteşte să plece cât de 
curând posibil în Hertfordshire, apoi la Londra, ca să stea 
de vorbă cu avocatul. In rest, vom vedea ce se mai 
întâmplă. Nici nu îndrăznesc să mă gândesc ce se va vorbi 
despre noi în comitatul Derbyshire. Dar orice-ar spune 
vecinii noştri - şi îmi închipui că vor avea destul de zis - 
sper că amândouă vom fi în stare să ne păstrăm cumpătul. 
Adevăratul dezastru ar fi acela de-a pierde respectul 
naşului vostru, pe care ţineam atât de mult să-l capăt. 

La aceste cuvinte, Elizabeth nu se mai putut stăpâni şi 
ochii i se umplură de lacrimi. 

Mişcată de necazurile cumnatei sale, Georgiana îşi 
îndreptă spatele, luându-şi o alură demnă şi impozantă. 

— Nu-mi stă în putere să vorbesc despre ce gândeşte 
naşul meu, declară ea cu o indignare de care Elizabeth nici 
n-o crezuse capabilă. Însă în ce priveşte opiniile vecinilor 
noştri din Derbyshire, te asigur că n-ai de ce să-ţi fie teamă. 
În definitiv, Elizabeth, noi suntem cine suntem. Nu trebuie 
să te îndoieşti de importanţa acestui fapt. 

Elizabeth îşi reţinu un zâmbet. Niciodată nu fusese 
mai conştientă de diferenţa dintre modul în care fusese 


educată fiecare dintre ele. Mai mult decât atât, mândria 
Georgianei, ieşită la iveală pentru prima oară, îi amintea de 
întâlnirea cu o altă fire inflexibilă - propriul ei soţ. 

Amândoi aveau o siguranţă de sine pe care nimic în 
lume n-ar fi reuşit s-o clintească şi pe care niciun Bennet n- 
ar fi fost capabil s-o învingă prin umor. Oricum, ea una nici 
n-ar fi vrut să încerce. Prin urmare, se mulţumi să-i spună, 
cu un aer grav: 

— Ai vorbit foarte înţelept, draga mea. Îmi voi ţine 
capul sus, ştiind că sub oblăduirea numelui vostru, soarta 
mea se află pe mâini bune. 

Încurajate amândouă de această declaraţie, aruncară 
o privire pe fereastră, constatând că se zărea foişorul de la 
Pelham Hall. 

Doamna Bingley le întâmpină în prag, împreună cu 
cele două surori mai mici, Kitty şi Mary. După ce se 
îmbrăţişară cu căldură, Jane îi mulţumi domnişoarei Darcy 
fiindcă venise să-i viziteze părinţii. 

— Deşi împrejurările actuale nu sunt prea favorabile 
familiei noastre - adăugă ea - totuşi, Georgiana, eşti la fel 
de bine-venită ca oricând. Elizabeth, mama şi tata vă 
aşteaptă în salon. 

— Ce plăcere să vă văd! exclamă domnul Bingley, 
care tocmai se întorsese de la grajduri, însoţit de câinii săi. 
Cred că Mary şi Kitty s-au săturat de câte discuţii serioase 
au înghiţit pe ziua de azi. Georgiana, vrei să fii aşa drăguță 
să le însoţeşti în grădină, ca să staţi de vorbă despre 
preocupările voastre? Sunt convins că măcar una dintre voi 
vrea să-şi schimbe dantela de la pălărie. 

Georgiana acceptă, fără prea mare tragere de inimă. 
În dorinţa de-a da o mână de ajutor (motivul prezenţei ei la 
Pelham în această dimineaţă), îşi închipuise că va juca un 
rol mai eroic decât acela de-a ţine companie unor tinere de 
vârsta ei. În plus, nonconformismul celor două surori o 
speriase întotdeauna. Kitty şi Mary Bennet, care timp de 
cincisprezece ore nu văzuseră pe nimeni în afara membrilor 
familiei, se arătară nespus de încântate s-o aibă în preajmă 
pe Georgiana, aşa că o conduseră în parc, pălăvrăgind fără 


încetare. 

— Ah, domnişoară Darcy! începu Kitty. Fără a-i lăsa 
răgaz să se dezmeticească. Ce bal nemaipomenit a fost 
acela de la Pemberley! Zău dacă am stat pe margine măcar 
cinci minute! Frank Middleton zice că i-am scos sufletul de- 
atâta dans. Vai, ce nostim e băiatul ăsta! Până acum am 
mers la multe baluri - poate şapte sau opt - însă niciunul n- 
a fost aşa ca al dumneavoastră! 

Deşi stânjenită în prezenţa lor, totuşi Georgiana se 
simţi măgulită de apreciere. Nu se îndoia că toţi invitaţii se 
distraseră de minune, dar faptul că primise laudele unei 
fete mondene, cum era sora lui Elizabeth, o umplea de 
satisfacţie. 

— Sunt convinsă, răspunse ea, că şi dumneavoastră 
aţi contribuit din plin la reuşita balului. 

Kitty pufni în râs, scuturându-şi buclele. 

— Succesul oricărui bal, declară ea, depinde în mare 
măsură de buna dispoziţie a invitaţilor. Atâta timp cât şi eu 
mă număr printre oaspeţi, fiţi sigură că atmosfera nu va 
lâncezi. 

Se aşternu o clipă de tăcere. Georgiana nu ştia ce să 
răspundă, iar Mary, care nu prea avea multe de spus pe o 
temă atât de frivolă, nu scotea niciun cuvânt. Kitty, însă, nu 
se dădu bătută. 

— Ei, domnişoară Darcy, dar cum rămâne cu 
admiratorii? Cu atâţia tineri chipeşi în jurul dumneavoastră, 
trebuie să aveţi o mulţime de curtezani. 

Georgiana întoarse capul şi nu zise nimic. 

— Haideţi, domnişoară Darcy, vă puteţi încrede în noi, 
doar suntem ca şi surori. 

Georgiana îngăimă câteva cuvinte de neînțeles. Chiar 
dacă vorbise foarte încet, totuşi tonul ei reuşi s-o reducă la 
tăcere până şi pe Kitty. 

Aşadar, îşi continuară plimbarea prin parc, fiecare cu 
gândurile ei, până când, la cotitura unei alei, le ieşi în cale 
Caroline Bingley, însoţită de nimeni altul decât căpitanul 
Heywood. 

Amândoi păreau veseli şi adânciţi în conversaţie. În 


clipa când dădură cu ochii de grupul fetelor, tăcură brusc, 
iar căpitanul păşi înspre ele, ca să le salute. 

— Ce noroc pe mine, să întâlnesc trei fete 
încântătoare! exclamă el. Nu-i aşa, domnişoară Bingley? 
adăugă ofiţerul întorcându-se către însoţitoarea sa. 

Apoi, bine dispus, se adresă domnişoarei Darcy: 

— Domnişoara Bingley a avut amabilitatea de a-mi 
arăta frumuseţile parcului Pelham. Ce atmosferă de blândă 
melancolie învăluie ţinutul Derbyshire! Cotloanele tainice şi 
căsuţele sărăcăcioase de pe marginea drumului îmi inspiră 
o tristeţe cum n-am cunoscut niciodată. Bănuiesc însă că 
dumneavoastră, domnişoară Darcy, cunoaşteţi fiecare 
colţişor al comitatului, fiindcă aţi avut norocul de-a vă naşte 
în Derbyshire. 

Inima Georgianei bătea năvalnic. Dacă indiferența cu 
care se lăuda că întâmpină avansurile tânărului ofiţer îi 
exprima adevăratele sentimente, atunci de ce o tulburase 
atât de mult să-l vadă în compania altei fete? Chiar şi 
căpitanul, deşi încerca să pară dezinvolt, era totuşi vădit 
descumpănit. Cercetându-l cu privirea, Georgiana îşi dădu 
seama că se simţea stânjenită, nu atât pentru ea însăşi, cât 
pentru el. Nici nu-i trecea prin minte să-şi dăruiască iarăşi 
inima unui bărbat, aşa că nu avea niciun motiv de gelozie. 
Ca atare, după o clipă de tăcere, reuşi să i se adreseze cu 
sinceră prietenie: 

— Nu pot spune că-mi cunosc prea bine locurile 
natale, răspunse ea, îmbujorându-se uşor. Mă tem că 
educaţia mea în ce priveşte frumuseţile din Pelham suferă 
de unele lacune. 

Domnişoara Bingley, care până atunci nu scosese o 
vorbă, interveni în discuţie: 

— Din câte ştiu eu, domnişoara Darcy preferă lumea 
cărţilor. Ori cu o bibliotecă precum aceea de la Pemberley, 
mă îndoiesc că s-ar lăsa atrasă de plăcerile lumeşti. N-am 
dreptate, scumpa mea Georgiana? 

— Mă flatezi, domnişoară Bingley! răspunse fata. Aş 
vrea şi eu să fie aşa cum spui. Îmi plac plimbările în natură 
şi excursiile, iar lectura nu-mi ocupă chiar toată ziua. 


Mărturisesc că citesc mai mult ca să-mi omor timpul decât 
de dragul studiului. 

— Şi totuşi - insistă zâmbind domnişoara Bingley - îţi 
petreci ore întregi printre cărţi, aşa că noi nu te putem 
considera decât o fată studioasă. 

De astă dată, Mary nu reuşi să se mai stăpânească. 

— Adevăratul studiu, declară ea, e cu totul altceva 
decât ce spuneţi dumneavoastră. Simpla lectură nu face pe 
nimeni să ajungă învăţat. Asta se întâmplă doar când 
tentaţiile intelectului nu mai ţin cont de sănătatea ochilor. 
Eu una m-am obişnuit ca atunci când citesc, să-mi folosesc 
mintea din plin, motiv pentru care mi-am stricat ochii. Nicio 
persoană cu ochi buni nu se poate lăuda că-i învățată. 

Cum nimeni din grup nu găsea vreo replică la aceste 
afirmaţii, porniră cu toţii înspre Pelham Hall. Domnişoara 
Bingley vru să-l ia de braţ pe căpitanul Heywood, dar în 
timp ce treceau podul peste râu, el reuşi să se desprindă, 
apropiindu-se de Georgiana. 

— Ce plăcută surpriză să vă întâlnesc aici! murmură 
ofiţerul. De-aş fi ştiut dinainte, aş fi venit la Pelham cu mult 
mai multă bucurie. 

În ciuda hotărârii luate mai devreme, Georgiana 
începu să tremure. Îşi impuse, însă, să se stăpânească. De 
altfel, căpitanul părea a fi în relaţii foarte cordiale cu 
domnişoara Bingley. 

— Adevărat? răspunse ea cu răceală. Şi totuşi, acum 
câteva momente, am avut impresia că vă distraţi de 
minune. 

— Ah, domnişoară Darcy! oftă căpitanul. De-aţi şti ce 
se ascunde sub aparenta mea bună-dispoziţie! În realitate, 
mă sperie ieşirile în societate. Totuşi, un om ca mine, 
obişnuit să trăiască mai mult printre străini, nu-şi poate 
permite să se ţină mândru. Poate că felul meu de-a fi vă 
sugerează exact contrariul, însă credeţi-mă că firea mea nu 
se prea potriveşte cu distracţiile mondene. Oricum, se pare 
c-am vorbit prea mult... 

Între timp, ajunseră aproape de aleea principală. 
Înainte ca Georgiana să-şi recapete siguranţa de sine 


îndeajuns pentru a-i răspunde, cu toţii zăriră o trăsură care 
tocmai pătrundea pe poartă, îndreptându-se către scara de 
la intrare. 

— Ce ciudat! se miră Kitty, ajungându-i din urmă pe 
Georgiana şi pe ofiţer. Mi s-a părut c-aud glasul surorii 
noastre, Lydia. Ţie nu, Mary? Cred, însă, că m-am înşelat, 
pentru că ea s-a anunţat abia către sfârşitul săptămânii. 

Totuşi trăsura trase în dreptul uşii de la intrare şi, spre 
groaza şi umilinţa Georgianei, portiera se deschise, făcând 
loc Lydiei, urmată de soţul său, locotenentul George 
Wickham. 

Georgiana era în culmea disperării. Ce inspiraţie 
nefericită să vină la Pelham tocmai azi! Deja emoţionată în 
urma întâlnirii din grădină cu căpitanul Heywood şi cu 
domnişoara Bingley, foarte curând avea să se găsească 
faţă în faţă cu bărbatul care o făcuse să-şi uite obligaţiile şi 
să fugă cu el, în ciuda tuturor canoanelor bunei-cuviinţe. 

Biata fată se înroşise până în vârful urechilor. Nu 
îndrăznea să ridice privirea, de teamă să nu observe ceilalţi 
în ce încurcătură se afla. Ştiuse că sora lui Elizabeth va sosi 
cu soţul ei de-abia peste câteva zile, iar domnişoara Darcy 
primise toate asigurările că nu va trebui să dea ochii cu el! 
Faptul că trebuia să se arate politicoasă, să râdă şi să 
glumească cu un nemernic ca George Wickham i se părea 
peste puterile ei. Deşi era convinsă că nimeni nu putea fi la 
curent cu vechea lor relaţie, totuşi se simţea din ce în ce 
mai tulburată. 

În timp ce Kitty şi Mary Bennet alergau către trăsură, 
pentru a-şi întâmpina sora, Georgiana rămase pe loc, 
luptând să-şi recapete calmul. În schimb, domnişoara 
Bingley era nespus de bucuroasă de sosirea oaspeţilor. 
Prezenţa faimosului George Wickham alături de soţii Bennet 
cu siguranţă că urma să fie o experienţă interesantă - mai 


ales că până atunci casa fratelui ei cam dusese lipsă de 
distracţii. 

— Priveşte, căpitane Heywood! exclamă Caroline. la 
te uită cine-a venit! Ne vom putea amuza împreună de 
purtările noilor rude ale lui Charles, mai cu seamă cele de 
la Brighton care tocmai bat la uşă. 

Însă căpitanul, care remarcase paloarea Georgianei, 
nu dădu nicio atenţie cuvintelor domnişoarei Bingley. 
Oferindu-şi braţul, o conduse pe domnişoara Darcy către 
casă. 

— Nu vă simtiti bine? întrebă el, alarmat. Trebuie să le 
găsesc pe doamnele Bingley şi Darcy, ca să vă las în grija 
lor, adăugă ofiţerul, grăbindu-se să plece în căutarea celor 
două surori. 

Georgiana nu avea nicio scăpare. Se apropie de uşă 
cu paşi rari, ştiind că peste câteva momente va trebui să se 
întâlnească faţă în faţă cu George Wickham. 

Doamna Wickham o salută cu un zâmbet radios. 

— Scumpă domnişoară Darcy! exclamă ea. Nu mă 
îndoiesc că eşti Georgiana, semeni cu fratele dumitale ca 
două picături de apă. Îmi permiţi să-ţi spun pe nume? Am 
reuşit să ajungem la Pelham cu trei zile mai devreme. Eu 
una aş fi vrut să aştept sfârşitul săptămânii, însă George 
ţinea morţiş să plece. Zicea că nu suportă să mai rămână o 
clipă departe de Derbyshire. Acum înţeleg şi eu de ce. Nici 
n-am sosit bine şi ai venit să ne întâmpini. Hai, draga mea, 
dă-mi mâna! 

Georgiana se  crispă, văzând că Wickham se 
pregăteşte să i se adreseze. 

— Nu ne-am văzut de ani de zile, domnişoară Darcy! o 
salută el cu căldură, ca un vechi prieten. Nu pot să nu mă 
minunez cât de frumoasă te-ai făcut! 

Plimbându-şi o privire mulţumită peste întinsul 
parcului, adăugă: 

— De-ai şti ce mult doream să respir aerul ținutului 
meu de baştină! Întotdeauna aştept călătoriile cu 
nerăbdare, mai ales de data asta - sublinie locotenentul pe 
un ton plin de înţelesuri - când am plăcerea să întâlnesc o 


veche cunoştinţă. 

Georgiana reuşise să răspundă Lydiei cu suficientă 
politeţe. Acum, însă se străduia cu disperare să găsească 
tăria de-a face faţă la asaltul locotenentului. Din fericire, 
chiar atunci apăru căpitanul Heywood, aducând cu sine un 
valet, pentru Georgiana. 

Răsuflând uşurată, domnişoara Darcy reuşi să-şi ţină 
firea, pregătindu-se să facă prezentările. 

— Am avut deja plăcerea! o întrerupse scurt 
căpitanul. lar acum, vă rog să ne iertaţi, se înclină el către 
doamna Wickham, conducând-o pe Georgiana în salon, 
unde se afla, în sfârşit, în siguranţă. 

Recunoştinţa ei nu cunoştea limite. În timp ce 
căpitanul, împreună cu valetul, o ajuta să urce scara, 
Georgiana încercă să-i mulţumească. 

— Căpitane Heywood, vă rămân îndatorată pentru 
bunăvoința dumneavoastră. Deşi nu am nimic cu familia 
cumnatei mele, totuşi mărturisesc că tocmai doream să mă 
retrag - aşa că aţi sosit la ţanc. 

— Va stau oricând la dispoziţie, răspunse căpitanul, 
însă văd că tremuraţi. Daţi-mi voie să vă conduc până în 
salon şi încercaţi să nu vă obosiţi vorbind. 

Atenţia cu care o înconjura îl făcu să crească în ochii 
ei. Ce prompt îi sărise în ajutor, ce repede o înţelesese - 
deşi abia dacă schimbaseră câteva cuvinte. Purtarea lui 
trăda o sensibilitate care începea să topească armura de 
indiferenţă a Georgianei. Felul său de-a fi - eleganța 
adresării, manierele alese, toate îl deosebeau de ceilalţi 
bărbaţi. In plus, dăduse dovadă de un cavalerism care-o 
mişcase până în adâncul sufletului. 

Dând cu ochii de Georgiana, palidă şi escortată de doi 
bărbaţi, Elizabeth şi Jane o ajutară îndată să se aşeze, 
îngrijindu-se de ea până când fata începu să-şi mai vină în 
fire. 

— Ce s-a întâmplat, scumpa mea cumnată? o întrebă 
Elizabeth. Eşti albă ca varul. Nu-i aşa, mamă? 

In aceeaşi clipă, valetul anunţă sosirea celor doi 
oaspeţi, astfel încât starea Georgianei încetă să mai fie un 


secret - cel puţin pentru doamna Darcy. 

— Draga mea, se adresă ea în grabă Georgianei, cred 
că te vei simţi mai bine lângă şemineu. 

Căutând din ochi colţul cel mai îndepărtat şi mai 
aerisit al salonului, o conduse într-acolo pe domnişoara 
Darcy, aşezând-o departe de restul musafirilor. 

Nevrând s-o lase singură, ofiţerul ceru permisiunea s- 
o însoţească. Aşadar se formară două grupuri distincte: 
familia Bennet, discutând despre necazurile lor, şi cuplul 
Georgiana - căpitanul Heywood, ultimul angajând-o pe 
domnişoara Darcy într-o conversaţie cât se poate de 
banală, încât reuşi s-o facă să-şi mai vină în fire. 

Domnul şi doamna Wickham dădură buzna în salon, 
cu o siguranţă de sine care dovedea că nu se îndoiau nicio 
clipă cât erau de bine-veniţi. De altfel nici n-ar fi avut 
motive să-şi închipuie altceva; întrucât doamna Bennet se 
arătă sincer entuziasmată de sosirea lor, în timp ce domnul 
Bennet, în ciuda aerului său grav, izbutise totuşi să-şi 
ascundă gândurile sub masca unei politeţi suficiente pentru 
a induce în eroare două persoane cu o sensibilitate atât de 
limitată. 

Din câte remarcă Elizabeth, doamna Wickham 
continua să rămână - spre fericirea ei - imună la 
sentimentul tinereții trecătoare sau la progresele 
inteligenţei. Umbla de colo-colo prin salon, salutând în 
dreapta şi-n stânga, râzând şi aşteptând să primească 
laude şi complimente. Nu-i aşa că Jane se îngrăşase? Vai, 
ce solemn era tata! Ce ciudat că Mary şi Kitty tot nu se 
măritaseră, când ea era la casa ei de peste un an! 

Elizabeth întoarse capul, scârbită, însă întâlnind 
privirea lui Caroline Bingley şi citindu-i expresia din ochi, îşi 
îndreptă din nou atenţia către Lydia. Se uită cu subiînţeles 
la sora ei mai mică, sperând - dacă nu să schimbe subiectul 
cu unul mai interesant - atunci măcar să-i stăvilească 
şuvoiul de vorbe. Însă chiar atunci se auzi glasul doamnei 
Bennet. 

— Ah, scumpa mea copilă! exclamă ea. Ce fericire să 
le am alături pe toate fetele mele într-un ceas de cumpănă 


ca acesta! Lydia, draga mea, tu ai aflat ce ni s-a întâmplat? 

— Da, mamă! răspunse doamna Wickham. Mi-a 
povestit Kitty în vestibul. Vai, ce veste îngrozitoare. Am 
rămas şocată, cât pe ce să leşin. 

Apoi, întorcându-se spre sora ei mai mare, adăugă pe 
un ton vesel şi nepăsător: 

— Oh, Jane, ce rochie frumoasă! Dar ţie-ţi place a 
mea? Ai văzut dantela? Mi-a adus-o soţul meu tocmai de la 
Londra. 

— Dantelă! bombăni doamna Bennet. Tocmai de 
dantelă ţi-ai găsit să vorbeşti? Nu dantela a vârât-o pe 
mătuşa Philips în bucluc? Dragile mele, să ştiţi că toate 
nenorocirile familiei noastre se trag de la dantelă! încheie 
ea, izbucnind în plâns. 

— Sărmana mătuşă Philips! o căină Wickham. Mă 
doare sufletul când mă gândesc că stă în puşcăria Hertford. 
Şi încă sub acuzaţia de hoţie! Am auzit că pe măsură ce 
îmbătrânesc, femeile devin tot mai ciudate şi mai 
excentrice. Biata de ea! oftă George, după care se răsuci 
pe călcâie, ca să-şi admire cizmele strălucitoare în oglinda 
mare din salon. 

Asemenea lui Elizabeth, Jane se simţea din ce în ce 
mai stânjenită văzând cum se discută problemele familiei în 
prezenţa unui străin. 

Din fericire, căpitanul Heywood era atât de absorbit 
de conversaţia cu Georgiana încât nu auzea nimic, în 
schimb, Caroline Bingley părea mai satisfăcută ca oricând. 
Trebuia neapărat să abată discuţia spre alte subiecte, îşi 
spuse Jane. 

— Cum v-a plăcut excursia de  azi-dimineaţă, 
domnişoară Bingley? întrebă Jane. Aţi reuşit să mergeţi pe 
jos până în sat, aşa cum aveati intenţia? 

Deşi n-o prea trăgea inima să abandoneze un subiect 
atât de gras ca necazurile familiei Bennet, Caroline socoti 
totuşi că i se ivise prilejul de a-l acapara din nou pe 
căpitanul Heywood - ocazie ce nu trebuia scăpată cu niciun 
preţ. 

— Numai până la Drewshery Farm, răspunse ea. 


Apoi, luându-l prin surprindere pe locotenentul 
Wickham, care se întâmplase să fie lângă ea, îl îndemnă: 

— Veniţi, domnule locotenent, vreau să vă arăt 
priveliştea de la fereastră. 

Şi, strecurându-şi braţul pe sub al lui, îl conduse până 
în celălalt capăt al salonului, unde se aflau căpitanul 
Heywood şi domnişoara Darcy. 

— Scumpa mea Georgiana - zise Caroline, apropiindu- 
se de tânăra pereche - sper că ţi-ai mai revenit. Nu te-am 
văzut prea des în starea asta. Noroc că ai avut pe cineva 
care să te ajute. Se pare că prezenţa căpitanului Heywood 
ţi-a prins chiar foarte bine. Mai ales la ten... 

Surprinsă de tonul ei, Georgiana nu reuşi decât să 
surâdă, ridicând ochii către căpitanul Heywood, parcă 
rugându-l să schimbe subiectul. Din păcate, privirea ei 
languroasă avu cu totul alt efect decât cel scontat, astfel 
încât îndrăzneţul George Wickham încercă din nou să intre 
în discuţie: 

— Eu o cunosc de mult pe domnişoara Darcy şi 
întotdeauna tenul dumneaei a fost fără cusur! declară cu 
subiînţeles locotenentul. Ca şi celelalte farmece pe care le 
ascunde. Noi, de când ne ştim, am fost buni prieteni. Nu-i 
aşa, Georgiana? 

Şocată, domnişoara Darcy rămase fără replică. După 
cele ce îndurase mai trebuia să tolereze şi neruşinarea lui 
George? Remarcându-i disperarea, căpitanul Heywood făcu 
un pas înainte, adresându-i-se locotenentului pe un ton ce 
nu admitea replică: 

— Sunteţi impertinent, domnule! 

Apoi, răsucindu-se spre Georgiana: 

— Sora dumneavoastră are dreptate. Aici e un aer 
cam închis. Nu doriţi să ieşim la o plimbare prin grădină? 

Şi, fără a mai aştepta răspuns, o conduse afară din 
salon pe domnişoara Darcy, care încă nu-şi revenise din 
uimire. O fracțiune de secundă o fulgeră ideea că Thomas 
Heywood merita nu doar atenţia, ci şi afecțiunea ei. 

În timp ce domnul Darcy şi socrul său se pregăteau să 
plece la Londra, pentru a sta de vorbă cu nişte avocaţi, 
Charles Bingley îşi aduse aminte de făgăduiala de-a da un 
bal la Pelham Hall. 

— Ar fi păcat, scumpa mea Jane - se adresă el soţiei 
sale -, să înşel aşteptările surorilor tale şi-ale mele, care m- 
au crezut pe cuvânt. Se prea poate ca necazurile prin care 
trece familia Bennet să nu fie pe potriva unei ocazii festive. 
Însă zău că nu-mi vine să le refuz o asemenea plăcere, mai 
ales acum, când a venit şi Lydia. Ce părere ai, iubita mea 
soţie? 

Deşi conştientă că maică-sii nu-i ardea deloc de 
petreceri, totuşi Jane nu ridică nicio obiecţie - spre marea 
bucurie a soţului ei. 

— Nu văd ce ar fi rău în asta, zise Jane. Pe urmă, ce 
fericite ar fi Kitty şi Mary. Bravo, dragul meu! Ai avut o idee 
minunată. 

Mai rămânea, însă, de obţinut consimţământul 
doamnei Bennet. 

Trimise s-o înduplece, Kitty şi Mary se declarară sincer 
părtaşe ale durerii mamei lor. Sigur că nu era momentul să 
petreacă. Familia trecea prin clipe mult prea grele pentru a 
mai avea chef de distracţii. Cât despre ele, trebuiau să se 
resemneze cu gândul că ratau ocazia de a-i cunoaşte pe cei 
mai chipeşi şi înstăriți bărbaţi din Derbyshire. Doamna 
Bennet nu le lăsă să termine. Ridicându-se din jilţ, îşi adună 
ultimele puteri şi luă cuvântul: 

— Sărmanele mele fete! se plânse ea. Deşi sunt tare 
necăjită, totuşi mă voi strădui să mă ocup şi de viitorul 
vostru. Cum m-aş putea împotrivi dorinţei fetelor mele? Mă 
tem că n-am încotro şi trebuie să accept amabila propunere 
a domnului Bingley. 

Aşadar totul fu aranjat, desigur, după ce lăudară cu 
osârdie curajul mamei lor. Până şi domnişoara Bingley se 
declară de acord. 


— Un bal este exact ce trebuie pentru a ne reda buna 
dispoziţie, îi mărturisi ea fratelui său. Cât despre vecini, n- 
au decât să spună ce poftesc. Eu una detest bârfa şi nici nu 
vreau s-aud de aşa ceva. 

Vestea despre recentele necazuri ale familiei Bennet 
se răspândise deja în întreg comitatul. De altfel, secretul nu 
s-ar fi putut păstra, aşa cum nu putea fi ascunsă o 
schimbare de guvern sau faptul că fătase căţeaua lui Frank 
Middleton. Chiar dacă în societate discreţia e un nobil ideal, 
totuşi - la fel ca cele mai înălţătoare aspirații ale noastre - 
ea se limitează întotdeauna la domeniul fanteziei. 

Cunoscând aceste adevăruri, Elizabeth aştepta seara 
balului cu mai puţin entuziasm decât sora ei Jane. 
Trecuseră zile întregi de la ultima vizită a lui sir Geoffrey 
Portland la Pemberley, însă plecarea lui precipitată o 
îndurera şi acum. Domnul Darcy nu adusese nici măcar o 
dată vorba despre incident, însă Elizabeth bănuia cât era 
de cătrănit - ceea ce-o întrista şi mai tare. Gândul de a-l 
întâlni din nou pe sir Geoffrey - şi încă sub privirile 
cercetătoare ale vecinilor - nu făcea decât să-i sporească 
disperarea. 

Georgiana avusese cu totul altă reacţie. Aflând despre 
bal, întâmpină sugestia cu mare bucurie, atât ca un mijloc 
de-a înfrunta cu demnitate vitregiile sorții, cât şi pentru 
motive ştiute doar de ea. Tulburarea care-o cuprinsese în 
ziua petrecută la Pelham Hall refuza să cedeze în faţa 
raţiuni; nici chiar remediile clasice - o noapte de insomnie 
şi o dimineaţă în compania scrierilor lui William Cowper - 
nu se dovediseră salutare. Georgiana ştia perfect de bine 
că nu trebuia să se îndrăgostească. Totuşi, chipul 
căpitanului şi felul în care o ajutase la nevoie o obsedau 
fără încetare. 

Orice femeie cu cap ar fi evitat să se ataşeze prea 
mult de un bărbat. Însă, aflându-se pe marginea prăpastiei, 
Georgiana simţea nevoia să descopere de unde venea 
pericolul - chiar cu riscul de-a se apropia prea mult de hău. 
Întâlnindu-l din nou pe căpitan la bal, şi-ar fi dat seama ce 
înrâurire avea asupra ei - ceea ce ar fi ajutat-o să ia o 


hotărâre fermă. Cu toate acestea, ziua balului o găsi într-o 
asemenea stare de zbucium sufletesc încât până şi Kitty 
renunţă la proverbiala-i indiferenţă, catadicsind s-o întrebe 
pe Georgiana ce-i cu ea. 

— Nuanţa trandafirie a rochiei dumneavoastră ar 
reuşi să dea strălucire chiar şi unui ten bolnăvicios. Trebuie 
să vă spun, domnişoară Darcy, că şi eu am purtat odată 
această culoare, care a stârnit senzaţie în comitatul nostru. 
Nu-i aşa, Mary? întrebă ea, întorcându-se spre sora sa, ca 
de obicei, fără să aştepte vreun răspuns. 

— Tocmai pe Mary ţi-ai găsit s-o întrebi? interveni 
Elizabeth. Uiţi că ea nu face deosebirea între o rochie 
trandafirie şi o tapiţerie de salon? De-ai fi avut inspiraţia să 
apelezi la sora ta mai mare, ţi-aş fi confirmat că atât rochia 
ta, cât şi cea a Georgianei sunt foarte frumoase şi vă vin 
grozav de bine. Acum, însă, ai scăpat ocazia. 

Elizabeth se străduia din răsputeri să nu-şi trădeze 
îngrijorarea. Se frământa cu atât mai mult cu cât absenţa 
soţului şi tatălui ei expuneau familia fie la gafele lui George 
Wickham, fie la excesiva bunăvoință a domnului Bingley. ŞI 
totuşi, doamna Darcy dăduse întotdeauna dovadă de 
tenacitate, neacceptând să se lase intimidată. Hotări, 
aşadar, să nu se sperie de nişte străini, numai pentru că-i 
lipsea sprijinul soţului său. Numai gândul la o astfel de 
umilinţă fusese suficient ca să-i trezească încăpăţânarea. 

„Indiferent ce se va întâmpla”, îşi spuse ea, „am să 
rămân cu capul sus”. 

Georgiana se simţi încurajată de vorbele afectuoase 
ale cumnatei ei. Pe drumul de întoarcere la Pemberley, 
Elizabeth nu mai fusese la fel de veselă ca de obicei. Acum 
însă, văzând-o că-şi recăpătase umorul, Georgiana găsi 
tăria de-a se preocupa de propriile sale probleme. Rotindu- 
şi privirea prin salon, îi tresări inima de bucurie în clipa 
când îşi făcu intrarea căpitanul Heywood, însoţindu-i pe 
lady Catherine, sir Geoffrey şi verişoara Anne. Ofiţerul o 
zări şi porni în direcţia ei. Dar în aceeaşi clipă îi tăie calea 
domnişoara Caroline Bingley,  antrenându-l într-o 
conversaţie însufleţită. 


Căpitanul fu silit să se oprească din drum, afişând 
exact atâta entuziasm cât să nu-şi  jignească 
interlocutoarea. Politeţea îşi avea regulile ei, care cereau să 
nu-i întoarcă spatele domnişoarei Bingley. Resemnată, 
Georgiana îşi îndreptă atenţia spre cei adunaţi în jurul său. 

— Oare pe unde umblă Frank Middleton? se miră 
Kitty, plimbându-şi privirea prin întreg salonul. Mi-a făgăduit 
că va veni devreme, de îndată ce se va întoarce de la 
partida de popice. Ah! Fata de colo nu-i cumva Anne de 
Bourgh? Vai de mine, de palidă este! Închipuie-ţi, mamă, că 
una dintre noi ar arăta aşa! 

— Domnişoara de Bourgh îşi permite să fie trasă la 
faţă! replică doamna Bennet. Însă tu, Kitty - şi mai ales tu, 
Mary! - trebuie să ţineţi minte că un asemenea lux 
depăşeşte posibilităţile tatălui vostru de-a întreţine o 
familie. De-am fi şi noi la fel de bogaţi ca familia de Bourgh, 
aţi putea s-aveţi figuri oricât de bolnăvicioase. Dar iată că 
vine căpitanul Heywood. 

Reuşind să scape de domnişoara Bingley, căpitanul se 
grăbi să salute familia Bennet. De îndată ce schimbară 
amabilităţile de rigoare, ofiţerul se întoarse către 
Georgiana. 

— Sper că v-aţi revenit complet după indispoziţia de 
mai deunăzi, zise el. 

— Pe deplin, vă mulţumesc, răspunse fata, dându-şi 
seama cu iritare că se înroşea din nou. 

Ochii lui o contemplau cu o tandreţe neobişnuită, 
tulburând-o până în adâncul sufletului. 

— Îndeajuns cât să-mi oferiţi plăcerea dansului care 
urmează? insistă căpitanul. 

Georgiana nu putea decât să încuviinţeze. De altfel, 
dansul era chiar momentul în care plănuise să-şi analizeze 
sentimentele. Aşadar, surâse şi se lăsă condusă către locul 
în care dansau celelalte perechi. 

Nemaifiind nevoită s-o aibă în grijă pe tânăra ei 
cumnată, Elizabeth găsi răgazul necesar pentru a-şi 
îndeplini plăcuta îndatorire de a-i saluta pe lady Catherine 
şi sir Geoffrey, care conversau cu soţii Bingley. 


— Domnul Darcy regretă că nu poate fi de faţă, 
explică ea, întrucât a trebuit să plece la Londra, împreună 
cu tatăl meu, pentru nişte treburi ce nu sufereau amânare. 

Lady Catherine dădu vagi semne că ar fi auzit ceva, 
apoi spuse tranşant: 

— În schimb, bănuiesc că astă-seară vom avea 
bucuria de-a ne întreţine cu mama dumitale şi cu rudele din 
Brighton. Cea care vine încoace nu e doamna Bennet? 

Ajungând lângă ei, doamna Bennet hotărî să se 
impună mai întâi atenţiei lui sir Geoffrey. 

— Plecarea dumneavoastră pripită de la Pemberley nu 
ne-a îngăduit să vă acordăm onorurile cuvenite unei 
persoane de rang, se lamentă ea. Domnul Bennet m-a 
rugat s-o fac în astă-seară, bineînţeles, şi-n numele său. 

De altfel, ajunsese şi ea să creadă că aşa stăteau 
lucrurile. 

— Nu-i aşa că Pelham e o locuinţă încântătoare? 
continuă doamna Bennet, întorcându-se spre lady 
Catherine. Cu siguranţă că fiică-mea Jane va rivaliza curând 
cu sora ei pentru titlul de cea mai minunată gazdă din 
Derbyshire. Trebuie să vă spun cu toată modestia că şi mie- 
mi merge vestea de gospodină neîntrecută. 

Sir Geoffrey nu scotea o vorbă. Doamna Bennet îi 
admira tăcerea, socotind-o foarte potrivită pentru un om de 
importanţa sa. În schimb, Elizabeth avea inima strânsă. 

— Într-adevăr - întări Jane, remarcând stânjeneala 
surorii ei -, mama e cunoscută în tot ţinutul Hertfordshire 
ca gazdă primitoare. Cât despre calităţile mele sau ale 
surorii mele, fără îndoială că de la ea le-am moştenit. 

Chiar în clipa aceea, Lydia - care până atunci 
trăncănise verzi şi uscate, retrasă într-un colţ cu Kitty - găsi 
de cuviinţă să li se alăture. De cum îi veni ideea, o şi puse 
în practică fără întârziere. Trebuie spus că doamna 
Wickham ignora într-atât convențiile din înalta societate, 
încât nu considerase necesar să aştepte până va fi 
chemată. 

— Lady Catherine! exclamă ea, de îndată ce fuseseră 
făcute prezentările, fără a-i lăsa timp mătuşii să se 


dezmeticească. E drept că până acum nu ne-am întâlnit, 
însă dumneavoastră îl cunoaşteţi de mult pe soţul meu, 
care şi-a petrecut copilăria în frumosul Pemberley. 

Brusc, schimbă subiectul, adresându-se mamei sale: 

— Ah, mamă, acela nu e Frank Middleton? Lunganul 
ăla slăbănog, care tocmai a intrat pe uşă? Oare ce i-o 
plăcea lui Kitty la el? E urât ca dracu'. Are cumva avere? 

Sir Geoffrey rămăsese şocat de-atâta lipsă de 
educaţie, în timp ce Jane se îndepărtă grabnic, copleşită de 
ruşine. Prin urmare, lui Elizabeth îi revenea sarcina ingrată 
de-a încerca - pe cât posibil - să restabilească armonia. 

— Am auzit că doamna Middleton e o femeie foarte 
cumsecade - zise ea, ţintuindu-şi sora cu o privire 
semnificativă. 

Apoi, întorcându-se spre lady Catherine, adăugă pe un 
ton extrem de politicos: 

— Mi se pare că fiica ei cea mare, Lucy, e bună 
prietenă cu domnişoara Anne de Bourgh. 

Tentativa lui Elizabeth se dovedi a fi catastrofală. Nici 
să fi vrut, n-ar fi putut aduce în discuţie un subiect mai 
nefericit. 

— Domnişoara de Bourgh? o întrerupse Lydia, dornică 
să ia parte la conversaţie. Adineauri am zărit-o odihnindu- 
se într-un jilţ. Arată îngrozitor de gălbejită. De multă vreme 
e bolnavă, lady Catherine? Nu v-aţi gândit s-o duceţi la 
Bath? Nici eu n-am fost vreodată prea sănătoasă şi voinică, 
în schimb am auzit o mulţime de lucruri despre staţiune, de 
la nevestele suferinde ale unor ofiţeri. 

Lady Catherine se înverzise de mânie. 

— Bolnavă? aproape că strigă ea. Stimată doamnă 
Wickham, Anne a mea n-a fost bolnavă nici măcar o zi în 
viaţa ei. Dacă e puţin palidă, aceasta se întâmplă numai 
pentru c-a răcit într-una din numeroasele excursii în natură, 
în compania bunului ei prieten, căpitanul Heywood. 

Întorcând capul în căutarea fericitului cuplu, dădu cu 
ochii de fiica sa, stând cuminte pe un scaun, în timp ce 
căpitanul dansa cu Georgiana, care părea mai frumoasă ca 
oricând. În aceeaşi clipă luă hotărârea decisivă. 


— Bath! pufni ea. Nu-i decât o momeală pentru snobi. 
Avem şi noi ape minerale lângă Rosings. De altfel, mâine ne 
întoarcem la Rosings - absolut toţi. De cum se luminează 
de ziuă. 

Şi, fără alte explicaţii, îşi părăsi interlocutoarea, 
plecând să-şi afle consolarea la masa pregătită pentru cină. 


Partea a patra 

Lady Catherine era atât de ferm decisă să părăsească 
Derbyshire cât de curând posibil, încât a doua zi după bal 
trezi toată casa cu noaptea în cap, ca să se pregătească de 
plecare. Puțin îi păsa că Thomas Heywood, cucerit de 
frumuseţea primăverii în Midlands, dorea să mai rămână - 
sau că ea însăşi invitase familia Middleton la cină în casa lui 
sir Geoffrey pentru aceeaşi seară. Puțin îi păsa şi de cum 
arăta Anne, care nu-şi făcuse somnul. Lady Catherine nu 
concepea în ruptul capului să mai zăbovească. E drept că 
nici sir Geoffrey, sculat din somn de toată tevatura, nu 
depunea prea mari eforturi s-o reţină. Cum de regulă se 
arăta morocănos până spre prânz, îşi luă rămas-bun de la 
ea cât mai politicos posibil, suportând cu stoicism durerea 
despărțirii, la gândul că, de îndată ce trăsura lui lady 
Catherine avea să se urnească din faţa casei lui, viaţa sa 
tinnită de burlac îşi va relua cursul. 

Ajunsă în ambianța măreaţă şi familiară de la Rosings, 
lady Catherine o trimise pe Anne la culcare, apoi, 
chemându-şi câinele mops, îşi îngădui să facă unele reflecţii 
asupra modului în care se despărţise de sir Geoffrey. 

— Sir Geoffrey - cugetă ea - începe să devină din ce 
în ce mai bădăran. De nu l-aş fi cunoscut de atâta vreme, 
azi-dimineaţă aş fi dedus din comportarea lui că preferă să 
rămână singur. Oricum, trăieşte de prea mult timp în 


singurătate. Bărbaţii, căpitane Heywood, se simt cel mai 
bine în compania femeilor, altfel ajung cârtitori şi 
excentrici. Ai grijă, dragă căpitane, să nu rămâi burlac. Voi, 
bărbaţii, sunteţi făcuţi pentru căsătorie. E drept că, în 
general, femeile sunt cele care caută să se mărite. Totuşi, 
bărbaţii profită cel mai mult dintr-un mariaj. 

Căpitanul o aprobă cu însufleţire. Într-adevăr, bărbaţii 
erau nişte neajutoraţi, incapabili că se descurce singuri sau 
să prospere fără ajutorul sexului frumos. Cât despre 
superioritatea femeilor, iat-o, de pildă pe lady Catherine, 
care - deşi văduvă - reuşise să administreze cu pricepere 
un domeniu atât de întins, ba chiar, din câte auzise 
căpitanul, chiar şi o parte a satului Hunsford. 

Totuşi, căpitanul nu se vădea într-atât de neajutorat, 
din moment ce reuşise să-i abată atenţia de la un subiect 
drag inimii ei. Lady Catherine ştia să fie elocventă, dar când 
vorbea despre sine, dovedea înclinații spre oratorie. 

— Aşa am făcut, căpitane, şi încă din prima zi de 
văduvie! întări ea. De-abia plecase sir Lewis dintre cei vii, 
lăsându-mă pradă unei negre deznădejdi, că am şi început 
să mă ocup de proprietate, cercetând fiecare greşeală din 
modul în care fusese administrat şi încercând s-o îndrept. 
Rosings e acum mai prosper ca pe vremea când era în grija 
sărmanului meu soţ. Cea mai mare binefacere pentru 
moşie a fost că mi-a lăsat-o mie. O femeie singură, lipsită 
de sprijinul unei persoane iubitoare, poate realiza totuşi tot 
ce şi-a pus în cap. 

Căpitanul îi ascultă discursul cu un aer grav, părând 
să-i soarbă fiecare cuvânt. Ar fi continuat s-o ţină tot aşa, 
până când înalta doamnă ar fi sfârşit ce avea de spus, dacă 
soarta nu l-ar fi scutit de această corvoadă, aducând în 
prag valetul, care anunţa un musafir. Vicarul din Hunsford, 
domnul William Collins, sosise să-i prezinte lui lady 
Catherine pe noul paroh, domnul Samuel Beasley. 

Domnul Collins îl cunoscuse deja pe căpitanul 
Heywood, cu ocazia primei vizite a acestuia la Rosings. 
Ghicind că sub uniforma militară se ascundea un om la fel 
de sensibil ca şi el, cei doi bărbaţi se salutară cordial, 


exprimându-şi bucuria de-a se revedea atât de curând, 
după care domnul Collins nu întârzie să enumere toate 
necazurile abătute asupra satului Hunsford în lipsa înălţimii 
Sale, lady Catherine: scroafa fătase nişte purcei pricăjiţi, 
livada de mere fusese distrusă de o furtună, trăsura se 
răsturnase, rupând braţul celui mai bun clopotar al bisericii. 

— Ultima nenorocire e cea mai gravă dintre toate, 
încheie vicarul, clătinând din cap cu tristeţe. Carnea de 
porc prea prăjită, ca şi merele necoapte, pot cel mult să 
dea o indigestie. Dar să nu mai ai plăcerea de-a auzi un 
clopot tras ca lumea, asta-i ceva greu de acceptat. 

Lui lady Catherine îi creştea inima de bucurie auzind 
cele întâmplate. 

— Mare păcat! încuviinţă ea cu tărie. Vezi, căpitane, 
cât haos s-a creat în numai două săptămâni, cât am lipsit 
de-acasă? Sir Lewis putea să plece săptămâni întregi că tot 
nu se cunoştea efectul. 

Amintirea cu pricina avu darul de a-i reda buna 
dispoziţie, astfel încât îşi îndreptă atenţia către vicar. 

— Bag seamă, domnule Collins, că nu te simţi prea 
bine. Te-ai mai tuns cumva de când nu ne-am văzut? Să ştii 
că nu-ţi vine prea grozav. 

Intr-adevăr, vicarul se tunsese - şi încă într-un fel care 
n-ar fi putut trece neobservat - deşi, probabil, cei mai mulţi 
s-ar fi abținut de la orice comentariu. Această nouă dovadă 
de perspicacitate din partea stăpânei domeniului îl proiectă 
pe culmile extazului. 

— Acestea sunt consecinţele nefericite ale faptului că 
nu v-am urmat sfatul, lady Catherine, se grăbi să 
încuviinţeze domnul Collins. Dumneavoastră m-aţi prevenit 
întotdeauna să nu apelez la fiul sărmanului Peplow, care 
are ochii prea apropiaţi pentru a fi un frizer destoinic. Însă 
în lipsa dumneavoastră, Charlotte a mea a reuşit să mă 
înduplece, rugându-mă să-mi fie milă de tinereţea lui mai 
ales că şi-a pierdut şi tatăl... vedeţi dumneavoastră, n-am 
putut s-o refuz. Şi iată rezultatul! În viaţa mea n-am să mă 
mai las pe mâna unui frizer fără distanţa regulamentară 
între ochi. 


Consolată atât de tonul lui respectuos cât şi de halul 
în care arăta, lady Catherine catadicsi să-şi îndrepte 
preţioasa atenţie spre însoţitorul vicarului - un tânăr nici 
urât, nici frumos, dar cu privire inteligentă, care ascultase 
conversaţia cu un aer oarecum surprins. 

—  Dumnealui trebuie să fie parohul, zise ea, 
răsucindu-se brusc în jilt şi sfredelindu-l cu privirea. 
Apropiaţi-vă, domnule, nu staţi acolo în colţ. Nu pot să sufăr 
oamenii care umblă pe la colţuri. 

Tânărul păşi spre ea cu îndrăzneală. 

— Numele meu e Samuel Beasley, spuse el. Am sosit 
acum o săptămână pentru a mă pune la dispoziţia înălţimii 
Voastre şi a parohiei. In niciun caz nu „umblam pe la 
colţuri”. Pur şi simplu, aşteptam să vă fiu prezentat, aşa 
cum cer regulile bunei-cuviinţe. 

Dacă cineva l-ar fi privit mai îndeaproape pe domnul 
Collins, ar fi constatat că în ultimele secunde se îmbujorase 
tot mai mult, până când se înroşise ca racul. În viaţa lui nu 
auzise pe cineva adresându-se astfel lui lady Catherine. 
Insă în încăpere nu se aflau decât domnul Beasley şi 
căpitanul, care continuau s-o cerceteze pe stăpâna moşiei 
Rosings - unul sincer şi direct, celălalt cu coada ochiului. 

La rândul ei, lady Catherine rămăsese cu privirea 
aţintită asupra tânărului paroh. 

In tăcerea care se aşternuse, până şi mopsul găsi mai 
nimerit să se ascundă sub masă. 

Măsurându-l pe paroh din cap până-n picioare prin 
lornion, lnălţimea Sa se mulţumi să remarce: 

— După accentul dumitale, domnule Beasley, ghicesc 
că nu eşti de prin partea locului. Niciodată nu mă înşală 
urechea. Din câte înţeleg, vii din Irlanda. 

— Din Irlanda! exclamă indignat domnul Beasley. Nici 
pomeneală! Aveţi dreptate, nu-s din sudul Angliei - dar nici 
irlandez! M-am născut în Yorkshire şi am crescut între 
oameni cinstiţi şi simpli la vorbă - aşa cum există 
pretutindeni în lumea civilizată. 

Domnul Collins nu-şi putu reţine un geamăt. 

— Domnule Collins - zise lady Catherine, îndreptându- 


şi atenţia către vicar, de care uitase cu desăvârşire - 
constat că doamna Collins continuă să nu-mi ia în seamă 
sfatul privind dieta dumitale. Am prevenit-o să-ţi dea mai 
puţină friptură şi un pahar de vin fiert înainte de culcare - 
un regim cu rezultate miraculoase. Vedeţi, aşadar, domnule 
Beasley, c-am avut dreptate: nu faceţi parte dintre ai noştri. 
V-am spus că nu mă înşel niciodată. 

Şi, încântată de fărâma de adevăr pe care o ghicise - 
refuzând să ţină cont de eroarea grosolană care o însoțea - 
lady Catherine se interesă de problemele importante ale 
parohiei. 

— Domnule Beasley, se adresă ea noului preot, sper 
că-l vei ajuta pe domnul Collins să îndrepte greşelile 
predecesorului dumitale. Mă refer, desigur, la situaţia 
deplorabilă a câinilor. 

Deşi domnul Beasley era isteţ şi pricepea repede, 
totuşi nu-şi putu ascunde uimirea. 

— Câinii, doamnă? La ce vă referiţi? 

— La câini, băiete! răspunse ea, începând să-şi piardă 
răbdarea. În fiecare dimineaţă nu mai ai loc în biserică de 
ei, chiar nu i-ai observat? Latră şi scheaună fără încetare, 
speriindu-l pe sărmanul Toby. Prima dumitale grijă, 
domnule Beasley, va fi aceea de-a scăpa biserica de câini. 

Beasley continua s-o privească de sus în jos, fiind cu 
un cap mai înalt decât distinsa doamnă. Aflând ce se cerea 
de la el, se înclină şi spuse că se socotea nepriceput la o 
astfel de îndeletnicire, arătându-se însă gata s-o slujească 
în oricare alt fel. 

— Să sperăm! răspunse ea, politicoasă cum îi era 
felul. Bine măcar că eşti mai tânăr decât Woodthorpe, care 
abia mai reuşea să ţină laţul cu care să culeagă câinii. 
Dumneata, din câte văd, nu vei avea probleme. 

Şi, fără a-i lăsa răgaz să se dezmeticească, îi adresă o 
altă întrebare: 

— Te pricepi la muzică? 

— Nu prea, răspunse cu francheţe preotul. E drept că 
am fost şcolit de cei mai buni profesori, însă nici măcar ei 
n-au fost în stare să mă vindece de afonie. 


Lady Catherine fu şocată să-l audă cu câtă nonşalanţă 
îşi recunoştea lacunele. 

— N-ai ureche muzicală? exclamă ea. Păi bine, Collins, 
ce fel de popă mi-ai adus la Hunsford? Ai uitat că orchestra 
din biserică voia pe cineva care să cânte la oboi? lar 
dumneata îmi chemi aici un afon? 

O astfel de dojană ar fi redus la tăcere pe oricine - nu 
însă şi pe domnul Beasley. 

— Stimată doamnă - răspunse el cu răceală. Aveţi în 
faţa dumneavoastră un om a cărui misiune e să se facă de 
folos comunităţii pe orice căi. Cea mai mare dorinţă a unui 
preot e să slujească în biserică. Poate că, în acest scop, aş 
accepta să mânuiesc chiar şi un laţ de hingher sau să 
mătur în altar. Vă previn, însă, că pretențiile 
dumneavoastră muzicale sunt absolut inutile, întrucât e 
vorba de un har cu care n-am fost înzestrat. De-ar sta în 
putinţa mea să cânt, n-aş ezita s-o fac - pentru plăcerea 
înălţimii Voastre. Numai că nu pot, şi cu ăsta basta! 

Nici trăsnetul n-ar fi şocat-o mai mult pe lady 
Catherine, care nu era obişnuită să fie contrazisă. Vorbele 
parohului originar din Yorkshire sunaseră aproape ca un 
afront. Poate că unii s-ar fi lăsat induşi în eroare de 
sinceritatea lui, în timp ce alţii i-ar fi remarcat lipsa de 
strălucire a discursului. Din păcate, lady Catherine rămânea 
victima propriei sale susceptibilităţi - drept care socoti că 
primise o insultă. 

Se ridică brusc din jilţ, îndreptându-şi spatele. Domnul 
Collins îşi ţinea umerii plecaţi, cu inima cât un purice, în 
timp ce căpitanul Heywood o urmărea cu luare-aminte. 

— În ce priveşte slujba, vom vedea! decretă ea. Dar 
vă previn că nu tolerez impertinenţa. S-a întâmplat să dau 
afară o cameristă după nicio săptămână - exact din acelaşi 
motiv. Şi ea era din York. 

Asigurându-se astfel că avusese ultimul cuvânt, nu-i 
mai acordă nicio atenţie „parvenitului”, îndreptându-se 
spre fiica ei, Anne, care tocmai intrase în salon, arătând 
suficient de bine pentru ceilalţi şi absolut strălucitoare 
pentru mama sa. 

Spontaneitatea poate fi o calitate încântătoare. 
Eleganţa în mişcări trezeşte respectul - ba chiar veneraţia 
celorlalţi. Totuşi, la vreme de restrişte, când faptele 
contează mai mult ca vorbele, nimic nu-i mai important 
decât o judecată sănătoasă. De cum ajunse la Londra, 
domnul Darcy se grăbi să-l caute pe unchiul lui Elizabeth - 
Gardiner - pe care-l cunoştea de mult ca fiind un om liniştit 
şi cumpătat, demn de toată admiraţia. Nu era pentru prima 
oară când domnul Darcy venea în ajutorul familiei Bennet. 
În zilele de grea încercare când Lydia fugise de-acasă, soţul 
lui Elizabeth învățase să-l preţuiască pe domnul Gardiner 
pentru gândirea sa judicioasă, liberă de excentricităţile 
caracteristice familiei, precum şi pentru lipsa lui de 
vanitate. 

Într-adevăr, domnul Darcy şi domnul Gardiner 
ajunseseră curând la concluzia că, în împrejurările de faţă, 
familia nu se putea bizui decât pe ei doi. Oricât de sufletist, 
domnul Bennet se dovedea influenţabil - aşadar, nu era 
cazul să contezi pe el. Domnul Philips - care rămăsese în 
Hertfordshire, alături de soţie - se afla cu moralul la 
pământ. Prin urmare, povara apăsa asupra celor doi bărbaţi 
rămaşi: Darcy şi unchiul Gardiner. 

— Ce bine că aţi venit aici ca să ne ajutaţi, domnule 
Darcy! exclamă doamna Gardiner, în cea de-a treia seară 
de la sosirea sa la Londra. Fratele meu, Bennet, s-a închis 
în sine de când cu plecarea lui Elizabeth de la Longhourn, 
iar celălalt frate, Philips, nu mi-a fost nicicând de prea mare 
folos. În schimb, în dumneavoastră, domnule, ne punem 
toată nădejdea. 

— Scumpă doamnă Gardiner, răspunse cu căldură 
tânărul, să sperăm că mă voi arăta la înălţimea acestei 
încrederi. După cum v-am povestit, discuţiile cu avocatul 
meu n-au fost prea încurajatoare. Spuneţi-mi, unchiule 


Gardiner - se întoarse el către bătrân - cum de-a ajuns 
mătuşa Philips în asemenea necaz? Chiar presupunând c-a 
luat dantela absolut din neatenţie, cum de-a fost acuzată 
de hoţie? Oare Turner, proprietarul magazinului, n-o 
cunoaşte de-atâţia ani? _ 

— Ba da, oftă domnul Gardiner. Insă nu-i vorba de el, 
ci de fiul său. Bătrânul a murit toamna trecută, aşa că fiul, 
care a fost crescut la Londra, i-a preluat negoţul, fără a şti 
pe nimeni de prin partea locului. 

— Sunt convins, dragă unchiule, că doamna Philips se 
bucură de respectul tuturor. Nu se poate să nu existe 
cineva care să garanteze pentru ea. De pildă, sir William 
Lucas. Doar are relaţii în înalta societate cel puţin în 
măsura în care ţine să ne-o amintească. Tânărul Turner nu 
pune preţ nici pe părerea cuiva care-a vizitat St. james? Ce 
fel de om e băiatul ăsta? 

Domnul Gardiner zâmbi, apoi îi explică lui Darcy că, 
deşi multă lume luase apărarea surorii sale, Turner 
rămăsese neînduplecat. 

— Nu s-a lăsat convins nici de rugăminţi, nici de 
argumente. Zice că vrea s-o dea în judecată, afară de cazul 
când domnul Philips acceptă să-i plătească suma de 1.000 
de lire. Ce ticăloşie! Înţelegi că domnul Philips are de ales 
între a plăti şi-a o vedea judecată, poate chiar condamnată 
- ceea ce-ar însemna pedeapsa cu moartea sau deportarea 
la Botany Bay. Cu alte cuvinte, după părerea mea, 
sărmanul ar trebui să plătească suma cerută. 

— Acest Turner e un netrebnic! 

—  Mărturisesc că şi eu sunt cam nedumerită, 
interveni doamna Gardiner. Cu puţin înainte de Crăciun, am 
mers împreună cu soţul meu la Longhorn, unde s-a 
întâmplat să avem ceva de târguit la mercerie. Ei bine, eu 
zic că pe băiatul ăla nu-l duce capul nici să măsoare o 
panglică - necum să pună la cale un şantaj. Cred că treaba- 
i mult mai serioasă. Cine ştie dacă nu cumva are un 
complice. 

Domnul Gardiner nu se putu abţine să nu râdă. 

— Of, of, of, draga mea! hohoti el. Când o să vă 


vindecaţi voi, femeile, de-atâtea fantezii? De unde-ai scos 
chestia asta cu complicii? Din Misterele lui Udolpho? Sau 
poate Castelul din Otranto? 

Doamna Gardiner vru să-i răspundă - disputele 
asupra romanelor la modă fiind la ordinea zilei în casa lor - 
însă Darcy dorea să continue. 

— Chiar şi-aşa, zise el, situaţia doamnei Philips 
rămâne la fel de îngrijorătoare. Inutil să mai spun că trebuie 
făcut rost de bani - evident, în slujba unui scop nobil. Dar 
alta e problema: nu putem (şi chiar refuzăm) să acceptăm 
un târg atât de ticălos. Din moment ce doamna Philips e 
nevinovată, e nevoie să-şi apere cauza în faţa justiţiei. 

— Sunt întru totul de acord, domnule Darcy, îl aprobă 
unchiul Gardiner. Nu-i cu putinţă ca domnul Philips să 
plătească pentru o faptă pe care soţia sa nu a comis-o. 
Justiţia nu se vinde pe bani. Să sperăm doar - adăugă el, 
suspinând adânc - că biată femeie nu va plăti un preţ mai 
scump decât acele lire. 

Sensibil la neliniştea lui Elizabeth cu privire la mătuşa 
ei, domnul Darcy îi scrise a doua zi, ferindu-se să 
pomenească despre temerile unchiului Gardiner. Totuşi, 
soţiei lui nu-i fu greu să înţeleagă că avalanşa de cuvinte 
încurajatoare ascundea sumbre presimţiri. 

In ultima vreme, doamna Darcy se simţise foarte 
demoralizată. Cum soţul ei lipsea, iar ea ajunsese dintr- 
odată în centrul interesului, se vedea silită să îndure la 
nesfârşit compătimirea vecinilor de prin împrejurimi. Mai 
ales doamna Montaque nu înceta să-şi manifeste 
disperarea cu privire la viitorul familiei Bennet. Lady 
Stanton lansase cugetarea că era de aşteptat acest 
scandal, date fiind antecedentele familiei. Sir Edward 
Stanton, spirit practic ca întotdeauna, o sfătuise pe doamna 
Darcy să se disocieze fără întârziere de nişte rude atât de 
dubioase. 

Cât despre sir Geoffrey, el nu-şi schimbase părerea 
asupra incidentului. Spre întristarea lui Elizabeth, bătrânul 
continua să nu dea niciun semn de viaţă. De altfel, doamna 
Darcy nu se putea aştepta la ajutor din partea nimănui. În 


ultima vreme, Jane nu se simţea prea bine şi, din câte îi 
dăduse a înţelege doamna Bennet, fiica ei era pe cale să 
dăruiască domeniului Pelham un moştenitor. Kitty şi Mary 
nu se schimbaseră deloc în bine. Singura iniţiativă lăudabilă 
a Lydiei şi a soţului ei era aceea că plecaseră. Georgiana 
era din toată inima de partea lui Elizabeth, dar cum 
devotamentul ei se exterioriza de multe ori prin vorbe 
sfidătoare aruncate vecinilor, efectele benefice ale acestui 
fel de sprijin erau mai mult decât discutabile. În concluzie, 
Elizabeth rămăsese singură. 

Citind scrisoarea de la soţul ei, doamna Darcy nu-şi 
mai putu stăpâni lacrimile şi, vreme de câteva minute, îşi 
îngădui să-şi dea frâu liber durerii, în singurătatea 
binefăcătoare a salonului. Oare necazurile familiei ei nu se 
vor mai sfârşi vreodată? 

Chiar atunci auzi un ciocănit în uşă. Elizabeth ridică 
fruntea şi se şterse repede la ochi, încercând să-şi reia 
expresia obişnuită, pentru vizitatorul ce se anunţa. Însă în 
prag nu se ivi un servitor, ci arhitectul James Leigh-Cooper. 

Observându-i tulburarea, tânărul şovăi o clipă, 
neştiind dacă putea intra sau nu. În momentul următor, 
grijile sale imediate îi învinseră nesiguranta, aşa încât se 
apropie de doamna Darcy. 

— Văd că nu vă simţiţi bine, zise el cu multă blândeţe. 
Daţi-mi voie să chem camerista. Doriţi cumva un pahar cu 
vin? Sper că nu vă deranjez! adăugă apoi, îndreptându-şi 
brusc spatele. 

— Dimpotrivă, chiar vă rog să rămâneţi, răspunse 
Elizabeth. N-am nimic, însă vă mulţumesc pentru 
solicitudine. Bănuiesc că aţi aflat în ce necaz se zbat rudele 
mele. Tocmai am primit o scrisoare de la domnul Darcy, cu 
veşti nu prea îmbucurătoare. 

Fie că ştia sau nu despre ce era vorba, pe chipul 
arhitectului nu se clinti niciun muşchi, purtarea lui 
rămânând la fel de politicoasă. 

— Sunteţi sigură că vă simţiţi bine? insistă el. Aveţi 
obrazul alb ca varul. 

— Fiţi pe pace! murmură Elizabeth, fericită că, în 


sfârşit, întâlnea pe cineva sincer mişcat de starea ei. 

În secunda următoare, izbucni din nou în plâns. 
Arhitectul o urmări în tăcere, cu o privire plină de 
compasiune. Reuşind într-un târziu să-şi stăpânească 
lacrimile, îi destăinui tânărului necazurile care-o frământau. 

El o ascultă cu atenţie şi aproape fără vorbe. Când ea 
sfârşi de povestit, Leigh-Cooper clătină din cap, cu un aer 
grav. 

— Şi spuneţi că acest Turner a fost educat la Londra? 
Atunci îngăduiţi-mi să nu mă mir prea mult de ce-am aflat. 
Să nu mă înţelegeţi greşit, nu vreau să insinuez că mătuşa 
dumneavoastră a comis aşa o faptă. Dimpotrivă, am 
convingerea că-i nevinovată. Anglia, doamnă Darcy, s-a 
schimbat mult. Graţie profesiei mele, am constatat asta 
pretutindeni şi în numeroase rânduri. Dacă multe 
transformări sunt lăudabile, există şi destule cu adevărat 
de plâns. De vină, scumpă doamnă, este Londra - şi nu 
mătuşa dumneavoastră. Acolo domneşte lăcomia şi 
dezonoarea. Nu o dată mi s-a întâmplat să văd un tânăr 
simplu, de la ţară - cum e, probabil, şi acest Turner care, 
ajuns în capitală, s-a înhăitat cu indivizi lipsiţi de scrupule, 
renunțând curând la orice principii religioase sau morale. Pe 
urmă, întorşi într-un târguşor de oameni curaţi la suflet, 
cum ar fi Meryton, cine ştie de ce este în stare? În repetate 
rânduri am văzut oameni cinstiţi şi naivi de la ţară căzând 
victime ale şiretlicurilor şi vicleniei orăşenilor. 

Elizabeth îl privi cu mirare. 

— Vreţi să spuneţi că aţi mai auzit de acuzaţii ca cea 
lansată împotriva mătuşii mele? Şi, vă rog, domnule, ce s-a 
întâmplat până la urmă? 

— De două ori, răspunse arhitectul. O dată în Dorset 
şi o dată chiar lângă Hardwycke Hall. Cazurile erau destul 
de asemănătoare, deşi desigur că existau şi diferenţe. 
Incidentul de la Hardwycke a fost rezolvat. Cât despre cel 
din Dorset... 

Se întrerupse, apoi adăugă: 

— Fără îndoială că domnul Darcy şi unchiul 
dumneavoastră au cei mai buni avocaţi din Londra. 


Cu toate că tonul lui fusese cum nu se poate mai 
blând, Elizabeth simţi că începe să tremure. 

— Cu alte cuvinte, în acest din urmă caz, acuzatul a 
plătit cu viaţa. 

— Nu vă speriaţi, doamnă Darcy! se grăbi el s-o 
liniştească. Sunt convins că soţul dumneavoastră nu va 
îngădui aşa o nedreptate în familia sa. 

Deşi Elizabeth ar fi trebuit să prindă curaj din vorbele 
sale, totuşi nu reuşea. Oricât ar fi încercat arhitectul s-o 
consoleze, realitatea era că mătuşa ei riscă să fie 
spânzurată. Pe de altă parte, vestea că şi alţii fuseseră 
acuzaţi pe nedrept îi trezi interesul. Vasăzică, mătuşa ei nu 
era un caz unic - ci o victimă ca multe altele. Elizabeth nu 
avusese habar - şi nici cei mai umblaţi dintre vecinii ei - că 
astfel de întâmplări erau foarte frecvente. Domnul Leigh- 
Cooper - un tânăr fără pretenţii - fusese cel ce-i deschisese 
ochii. Deşi atât de necăijită, îi crescu stima pentru arhitect. 

— Ceea ce mi-aţi spus mi se pare a fi extrem de 
important! zise Elizabeth, dându-şi seama că era cazul să 
renunţe la formalisme. Dacă-mi îngăduiţi, îl voi informa fără 
întârziere pe domnul Darcy. Vă rog să mă scuzati. 

Dar chiar când se ridică să plece, Georgiana năvăli în 
salon, cu obrajii în flăcări, începând să-i vorbească pe 
nerăsuflate. 

— Dragă Elizabeth! Te poţi lipsi de mine două 
săptămâni? M-am tot gândit la invitaţia mătuşii mele de-a o 
vizita la Rosings şi-am tras concluzia că ar fi o dovadă de 
nepoliteţe din partea mea să nu accept. Desigur, scumpa 
mea cumnată, dacă totuşi ai nevoie de mine, atunci nimic 
nu mă va convinge să plec de la Pemberley. Dar eu aş vrea 
grozav să merg la Rosings - cu acordul dumitale - fiindcă 
ţinutul Kent e minunat pe timp de primăvară. Te rog, 
Elizabeth, dă-mi voie să mă duc! 

Doamna Darcy remarcase, desigur, discuţia între 
patru ochi a Georgianei cu chipeşul căpitan Heywood, 
înainte de plecarea acestuia din urmă. Observând agitația 
fetei, începu să se întrebe dacă dorinţa de-a vizita moşia 
Rosings se născuse într-adevăr din necesitatea de-a se 


arăta politicoasă faţă de mătuşă, din atracţie faţă de 
frumuseţile comitatului Kent - sau poate din plăcerea 
companiei pe care ar fi găsit-o acolo. Schimbându-şi firul 
gândurilor, aruncă o privire către noul ei prieten. Insă 
domnul James  Leigh-Cooper studia cu  luare-aminte 
structura de piatră a şemineului, în timp ce pe chipul lui, pe 
jumătate întors, se citea limpede dezaprobarea. 

Scopul Georgianei nu era, totuşi, exclusiv romantic. E 
drept că Thomas Heywood se afla şi el la Rosings, iar 
Georgianei nu-i displăcea deloc perspectiva de-a se găsi în 
compania lui. Cum în ultimele săptămâni fusese martora 
frământărilor cumnatei ei, în această dimineaţă făurise un 
plan menit să aducă uşurare în împrejurări atât de grele. 
Ştia bine că nu-i stătea în putinţă să rezolve, situaţia 
familiei Bennet. Totuşi, îi fulgerase prin minte că exista o 
cale să-i ajute. Mai presus de orice, Elizabeth avea nevoie 
de aliaţi. Ori, Georgiana îşi propusese să câştige de partea 
sa pe nimeni altcineva decât pe propria-i mătuşă - lady 
Catherine de Bourgh. 

Era un plan ambițios, întrucât în ultimii ani rareori se 
întâmplase ca o conversaţie între mătuşă şi nepoată să nu 
ia o întorsătură negativă. Însă Georgiana, plină de avânt, 
uitase cu desăvârşire acest amănunt. Odată ajunsă la 
Rosings, intenţiona să pledeze cauza lui Elizabeth cu o 
elocinţă care să cucerească opoziţia. Dacă reuşea să 
învingă rezistenţa lui lady Catherine, aceasta ar fi trecut 
îndată de partea familiei Bennet, după care amândouă 
(Georgiana avea o imaginaţie bogată) ar fi încercat să 
câştige şi adeziunea lui sir Geoffrey - ceea ce însemna că 
întregul Derbyshire ar fi sărit în ajutorul lui Elizabeth. 
Evident, dacă pe parcursul strădaniilor ei domnişoara Darcy 
ar fi ajuns să se găsească în compania căpitanului 
Heywood, trebuia să facă faţă împrejurării cu cât mai multă 


tărie sufletească. 

La Rosings, Georgiana cobori din trăsură într-o 
dispoziţie excelentă. Mătuşa o întâmpină cu bucurie - deşi 
nu se putu abţine să nu-şi întrebe nepoata de ce călătorea 
cu trei slujitori. 

— Cu siguranţă că numai doi erau de-ajuns, declară 
ea de îndată ce nepoata îşi scoase pălăria. Eu una 
obişnuiesc s-o iau numai pe Sally, şi asta fiindcă sunt o 
femeie din cale-afară de descurcăreaţă. Chiar şi-aşa, nu 
văd niciun motiv să te însoţească mai mult de doi. 
Extravaganţa, scumpa mea, face ca servitorii să devină 
leneşi şi risipitori. Nu ţi-a spus asta şi stăpâna moşiei 
Pemberley? Sau poate că ea nici nu acordă importanţă unor 
astfel de detalii. 

Preocupată de misiunea sa, Georgiana socoti că i se 
ivise prilejul potrivit şi schiţă o plecăciune. 

— Scumpa mea mătuşă, zise ea, văd că ai şi început 
să-mi dai sfaturi înțelepte. Te asigur că mă voi strădui să 
mă arăt cât mai ascultătoare. 

Lady Catherine rămase perplexă văzând-o cât era de 
supusă. De fiecare dată, poveţele ei fuseseră întâmpinate 
cu răceală - de nu chiar cu obrăznicie. Cercetă cu atenţie 
chipul nepoatei, în căutarea vreunui semn de boală, dar nu 
găsi niciunul. Tenul Georgianei era mai frumos ca niciodată. 

— Mă bucur că te-ai făcut atât de înţeleaptă, declară 
mătuşa. Nu pot decât să sper că vei fi la fel de ascultătoare 
tot timpul cât vei sta la Rosings. Cu puţin efort, poate, vei 
reuşi să nu faci de râs numele de Darcy. 

Şi, aruncând o privire piezişă către persoana „complet 
nouă” din faţa sa, se duse să-şi vadă de treburi. 

Rămasă singură în ambianța luxoasă a conacului 
Rosings - lipsită însă de confort şi eleganţă autentică - pe 
Georgiana n-o prea trăgea inima să stea în casă. Aflase că 
verişoara Anne şi căpitanul Heywood ieşiseră la o plimbare 
călare. Mai erau două ceasuri până la asfinţitul soarelui, aşa 
că hotărî ca, înainte de cină, s-o pornească pe jos spre casa 
vicarului Collins, întrucât Elizabeth o rugase să-i transmită 
acestui vechi prieten cele mai calde urări din partea sa. 


De îndată ce se instală în camera sa şi-şi schimbă, pe 
ici pe colo ţinuta, domnişoara Darcy ieşi din casă, 
îndreptându-se pe jos spre poarta conacului Rosings. Merii 
şi cireşii erau în floare, iar în aer plutea o mireasmă mai 
dulce chiar decât în Derbyshire. Spre plăcuta sa surpriză, 
Kentul în timpul primăverii se dovedea la fel de încântător 
pe cât i-l descrisese cumnata ei Elizabeth. 

Curând desluşi în depărtare gardul viu din tufe de 
dafin, care înconjura locuinţa vicarului. Pe aleea din faţa 
casei se zărea un bărbat cu veşminte preoţeşti şi cu o 
tunsoare cam ciudată. Dând cu ochii de ea, vicarul se grăbi 
să-i iasă în întâmpinare, întinzându-i mâna. 

— Trebuie să fiţi domnişoara Georgiana Darcy! Nu mă 
mai ţineţi minte? Cu siguranţă că nu. O persoană ca 
dumneavoastră nu-şi încărcă memoria cu imaginea unui 
prelat de rând. Am avut onoarea de-a vă fi prezentat de 
însăşi buna mea stăpână şi mătuşa dumneavoastră - lady 
Catherine de Bourgh - cu ocazia nunţii fratelui 
dumneavoastră cu verişoara mea, fosta domnişoară Eliza 
Bennet. Ce slujbă frumoasă! Sfinţia Sa, episcopul, n-a fost 
niciodată mai în voce ca atunci. Mărturisesc că nici eu n-aş 
fi fost în stare să oficiez cununia cu glas mai limpede şi mai 
răspicat. 

Georgiana îl salută, deşi - într-adevăr - nu-şi mai 
amintea de el. În dorinţa de a-şi face uitată gafa, începu să 
laude tufele înflorite din grădina vicarului. Această remarcă 
întâmplătoare îl determină pe domnul Collins să-şi dea frâu 
liber pasiunii. Grădina fusese concepută chiar de el. 
Domnişoara chiar o găsea frumoasă? Cu siguranţă că nu! 
Doar nu era să laude nişte biete tufe de liliac - deşi, acum, 
în lumina târzie a după-amiezii, arătau de-a dreptul 
minunat. În ciuda modestei sale priceperi la îngrijirea 
rododendronilor, totuşi îi plăcea să creadă că rezultatul nu 
era chiar de neglijat. Dacă domnişoara accepta să-l 
însoţească în grădina de zarzavat, putea să-i arate nişte 
napi şi nişte mazăre care o vor lăsa cu gura căscată de 
uimire. 

— Ei, domnişoară Darcy - încheie vicarul, revenind cu 


picioarele pe pământ -, dar conacul Pemberley, fără 
îndoială că întrece umilele mele strădanii. Noi, cei din 
parohie avem întotdeauna grijă să nu ne facem grădini prea 
frumoase, ca să nu-i supărăm pe locatarii de la Rosings. 

Zicând acestea, o pofti pe Georgiana înăuntru, ca să i- 
o prezinte pe soţia sa. 

Deşi uitucă uneori, de astă dată Georgiana ştia cu 
precizie că n-o cunoscuse pe doamna Collins, care lipsise 
de la nunta lui Elizabeth datorită unei indispoziţii de 
moment. Totuşi, o auzise adesea pe cumnata sa vorbind 
despre soţia vicarului cu multă afecţiune şi căldură. Era o 
femeie de vreo 30 de ani, uscată şi cam trecută, cu obrazul 
tras şi palid, în ochii căreia se citea atâta inteligenţă şi 
putere de înţelegere, încât inspiră îndată Georgianei un 
profund respect. 

— la uite, draga mea, pe cine avem ca oaspete! 
începu vicarul, fără a se obosi cu introduceri. Nimeni alta 
decât domnişoara Georgiana Darcy, de-abia sosită la 
Rosings. A fost foarte drăguță şi a apreciat grozav grădina 
mea. l-am spus că munca mea nu merită chiar atâtea 
laude, dar domnişoara s-a declarat de altă părere. l-a 
plăcut îndeosebi salcâmul galben, nu-i aşa, domnişoară 
Darcy? 

Georgiana era uluită de lipsa de curtoazie a vicarului, 
nu atât la adresa sa, cât a doamnei Collins. Presupunând că 
nu trebuia să se mai aştepte la vreo prezentare, decise să 
deschidă discuţia ea însăşi: 

— Doamnă Collins, regret c-am apărut la uşa 
dumneavoastră pe neanunţate, însă doream să vă transmit 
gândurile bune ale cumnatei mele. Elizabeth vorbeşte cu 
atât drag despre dumneavoastră, încât am ţinut mult să vă 
cunosc. 

Chiar dacă doamna Collins remarcase impoliteţea 
soțului, totuşi nu se trădă prin nimic, ci răspunse cu glas 
grav şi binevoitor. 

— Şi eu doream să vă întâlnesc, domnişoară Darcy. 
Elizabeth îmi scrie mereu şi cu mare admiraţie despre 
dumneavoastră. Ce veşti ne aduceţi? Ce mai face vechea 


mea prietenă? Dar fratele dumneavoastră? Cum 
progresează lucrările la Pemberley? 

— Excelent, zise Georgiana. Arhitectul care se ocupă 
cu decorarea casei - domnul, James Leigh-Cooper, un om 
extrem de inteligent şi inventiv - a realizat deja o mulţime 
de îmbunătăţiri, deşi fratele meu e plecat la oraş de mai 
multe zile. 

— La oraş? repetă oarecum surprinsă doamna Collins. 
Elizabeth mi-a scris că de-abia sosise acasă. Ce treburi l-au 
silit să se întoarcă aşa curând? 

Văzând expresia de pe chipul Georgianei, aruncă o 
privire către soţul ei, apoi se grăbi să continue: 

— Când e vorba de oameni de afaceri, cine poate şti 
cât de des au nevoie să călătorească? Spuneţi-mi, 
domnişoară Darcy, cum se simte doamna Bingley? 

Domnul Collins nu mai răbdă să aştepte. 

— Scumpa mea, îşi întrerupse el soţia, sunând 
clopoţelul încă înainte ca ea să termine ce avea de zis. Am 
uitat ce era mai important: să i-l arătăm domnişoarei Darcy 
pe fiul nostru. Domnişoară, veţi avea ocazia să-l vedeţi pe 
micul moştenitor al domeniului Longhourn! 

În aceeaşi clipă îşi făcu apariţia doica, strângând la 
piept pe fericitul urmaş al soţilor Collins - un copilaş de un 
an şi trei luni, care semăna leit cu taică-său (chiar şi la 
tunsoare), confirmându-şi fără greş dreptul la succesiune. 

De cum intră în cameră, băieţelul îşi aţinti privirea 
către mama sa. Însă domnul Collins se grăbi să-l ia în braţe 
şi să-l giugiulească. 

— Vă asigur, domnişoară Darcy, că micul William e 
hărăzit să ajungă departe. Nu eşti şi tu de aceeaşi părere, 
scumpa mea Charlotte? Deja s-a şi impus prin isteţimea sa 
ieşită din comun, ia uite cum gângureşte către domnişoara 
Darcy, parcă ghicind că e un musafir de seamă în modesta 
noastră locuinţă. Zău că-i un Collins din cap până-n 
picioare. 

Vicarul continuă să-şi laude progenitura, până când 
chiar şi fericita mamă găsi de cuviinţă să-l dojenească. 

— Domnule Collins, dac-ai s-o ţii tot aşa, domnişoara 


o să se plictisească şi-o să plece. 

Apoi, întorcându-se spre Georgiana, şopti doar pentru 
urechile ei: 

— Vă rog să-i iertaţi entuziasmul. Micul William e tot 
ce are mai scump pe lume. 

Georgiana o linişti, spunându-i că, într-adevăr, aveau 
de ce să fie mândri de copil. Totuşi, îşi exprimă regretul că 
trebuia să plece neîntârziat, ca să ajungă la Rosings înainte 
de lăsarea întunericului. 

În drum spre Rosings, Georgiana se gândi mult la 
noile sale cunoştinţe. Ce căsnicie simplă şi lipsită de 
satisfacţii aveau vicarul şi soţia sa! Tristeţea şi stânjeneala 
doamnei Collins în prezenţa soţului trădau mai curând 
resemnare în faţa unei situaţii fără ieşire, decât iubire şi 
înţelegere. Cât despre domnul Collins, el era atât de 
preocupat de grădină şi de fiul său încât abia dacă-i acorda 
vreo atenţie soţiei. lar ea - o femeie deosebită - făcea 
eforturi supraomeneşti, sperând să-l cruţe de umilinţă. 

Ce diferenţă faţă de traiul zilnic de la Pemberley! 
Chiar când nu cădeau de acord, Elizabeth şi soţul său nu 
ajungeau niciodată să se certe. Afecţiunea dintre ei era 
incontestabilă şi se manifesta în primul rând printr-o 
atitudine pe care Georgiana o considerase odinioară o lipsă 
de respect, dar pe care, cu timpul, reuşise s-o înţeleagă: 
iubire dublată de prietenie, singura garanţie a unei relaţii 
trainice. 

Puţini bărbaţi ar fi putut rivaliza cu Fitzwilliam Darcy. 
Tinerii din Derbyshire nu prezentau înclinații către 
romantism, singurul lor subiect de discuţii fiind jocul de 
cărţi sau isprăvile vânătoreşti. Nici Harry Middleton, nici 
Robert Stanton nu se puteau compara cu fratele ei. Dar şi 
Darcy avea noroc. Întâlnise o femeie care, deşi nu de 
rangul lui, nu-şi găsea pereche în lume. În timp ce prima şi 


ultima experienţă amoroasă a Georgianei se soldase 
aproape cu un dezastru, de care îi era şi groază să-şi mai 
amintească, Darcy descoperise o femeie pe potriva lui. 
Unde să-şi fi găsit şi Georgiana o astfel de pereche? 

Pe măsură ce înainta spre casă, în aerul răcoros al 
serii, în ea creştea o hotărâre fermă. Poate că perspectiva 
unui cămin confortabil şi-a unei poziţii mai înalte în 
societate o convinsese pe Charlotte Collins să renunţe la 
orice satisfacţie de ordin sufletesc. Georgiana îşi jură să nu 
ajungă niciodată într-o altfel de situaţie. Ea îşi punea mari 
speranţe în căsătorie, astfel nici nu concepea să se mărite. 
Gura lumii n-avea decât să zică vrute şi nevrute, ea - care 
era o Darcy, şi încă una din al doilea deceniu al secolului - 
prefera să rămână singură. E drept că Thomas Heywood 
reuşise să-i atragă atenţia, însă până şi bunul căpitan 
trebuia să-şi demonstreze calităţile, dacă aspira la întreaga 
ei consideraţie. 

Ajunse la conac puţin cam obosită, însă cât se poate 
de bine dispusă. Chiar atunci apăru şi verişoara Anne, 
însoţită de căpitanul Heywood, întorcându-se din excursie. 
Căpitanul era cu adevărat fermecător, iar călare pe cal 
arăta şi mai elegant. 

— Dragă domnişoară Darcy! exclamă el, de îndată ce 
se salutară. Păcat că n-ai venit cu noi în după-amiaza asta. 
Domnişoara Anne s-a arătat nespus de îngăduitoare faţă de 
talentul hipic al unui simplu marinar. De fapt, cred că 
înadins m-a şi lăsat s-o întrec. Aş putea spera să fiţi la fel 
de tolerantă, dacă am ieşi toţi trei la plimbare mâine- 
dimineaţă? 

Georgianei îi plăcea să călărească, iar modul lui de-a i 
se adresa era la fel de agreabil cum şi-l amintea. Dar 
recenta-i hotărâre, precum şi conştiinţa propriei măiestrii 
de amazoană, o îndemnară să răspundă cu severitate: 

— Cu siguranţă că lângă mine n-aveţi nicio şansă. Vă 
previn că atunci când călăresc, o fac pentru plăcerea mea, 
şi nu pentru aceea a însoţitorului. 

— Cât de frumos trebuie să vă stea în şa! exclamă 
căpitanul. După părerea mea, nimic nu-i mai impresionant 


decât priveliştea unei femei tinere şi atrăgătoare, călare pe 
un cal focos. 

Georgianei îi venea greu să reziste unor astfel de 
laude, aşa că schimbă vorba, adresându-se verişoarei sale, 
care rămăsese tăcută, lângă uşă: 

— Căpitanul face pe modestul? întrebă ea. Dacă vrea 
să pară umil la vorbă doar pentru a ne ului cu fapta, atunci, 
scumpa mea Anne, te rog să-mi spui îndată, măcar de 
dragul legăturii noastre de sânge. Dar dacă, totuşi, 
călăreşte atât de prost pe cât afirmă, înseamnă că ai fost 
cu-adevărat o eroină, ca să-l suporţi întreaga după-amiază. 

— Eu am fost învățată că în primul rând contează 
dorinţele familiei sau ale prietenilor, şi numai după aceea 
ale mele, răspunse cu răceală Anne. Din câte ştiu, aşa se 
poartă o persoană educată. 

îndepărtându-se la câţiva paşi de căpitan, adăugă cu 
glas coborât: 

— Spre deosebire de mama, eu sunt convinsă că dacă 
şi tu ai fi primit astfel de sfaturi în tinereţe, ai fi evitat o 
anume indiscreţie. 

Niciodată n-o auzise Georgiana pe domnişoara Anne 
de Bourgh vorbind atât de mult. Prin urmare, micul ei 
discurs o lăsă fără replică. Încă din copilărie, Anne se 
remarcase prin tăcere, prin supunere absolută faţă de 
mama ei şi, mai presus de orice, printr-o extraordinară 
capacitate de-a fi plicticoasă. Pentru prima oară Georgiana 
descoperea că placiditatea ei nu ascundea indiferenţă, ci 
rea-voinţă. 

Între timp, căpitanul Heywood, care sesizase nota de 
discordie din vorbele domnişoarei de Bourgh, se grăbi să 
intervină. Păşind între cele două fete, pretextă ora târzie şi 
le conduse în casă, făgăduindu-le să se revadă după cină - 
pe care o aştepta cu mare nerăbdare, datorită atât 
specialităţilor bucătăriei de la Rosings, cât şi plăcerii unei 
companii atât de seducătoare. După aceasta se despărţiră, 
fiecare mergând în camera sa să se îmbrace. Se ştia că 
lady de Bourgh cina la ora şase şi jumătate şi pretindea 
punctualitate din partea tuturor - cu excepţia lui Toby. 


Georgiana profită de insistenţele mătuşii cu privire la 
ora cinei şi hotărî să coboare în sufragerie cu câteva minute 
mai devreme. Camerista ei era rapidă şi eficientă, astfel 
încât îşi zise că-i rămânea destul timp să înşire în grabă 
câteva rânduri către Elizabeth, ca s-o înştiinţeze că sosise 
cu bine. Dar când se aşeză la masa de scris, cu foaia albă 
de hârtie în faţă, evenimentele după-amiezii şi frumuseţile 
parohiei Hunsford începură să i se perinde prin faţa ochilor 
şi în curând se făcu ora şase, fără ca domnişoara Darcy s-o 
fi chemat pe Hannah. Deşi se grăbi pe cât îi stătea în 
putinţă, totuşi, când cobori în sufragerie, gâfâind şi cu 
rochia încheiată la repezeală, era deja trecut de şase şi 
jumătate. 

Lady Catherine umbla de colo-colo, agitată. Se opri o 
clipă, pentru a suna clopoţelul, cerând ca cina să fie adusă 
imediat, apoi se întoarse spre nepoata sa. 

— Nu ştiu ce obiceiuri aveţi de la un timp la 
Pemberley - zise ea - însă aici, la Rosings, punctualitatea e 
considerată o dovadă de politeţe. Noi respectăm tradiţia 
bunei-cuviinţe. Niciodată nu ne place să aşteptăm. Sper să 
înveţi acest lucru înainte de-a te întoarce acasă. 

Spre marea ei uimire, nepoata îi răspunse cu 
obedienţă: 

— Scumpa mea mătuşă, te rog să mă ierţi şi te asigur 
că mă voi strădui să învăţ tot ce doreşti. N-aş vrea să mai 
întâmpin încă o dată dezaprobarea dumitale. Adevărul este 
că sunt, din fire, cam uitucă. Pur şi simplu am profitat de 
cele câteva minute de răgaz, spre a-i aduce la cunoştinţă 
doamnei Darcy că am ajuns cu bine - aşa cum cere regula 
bunei-cuviinţe. Nici nu mi-am dat seama cum a trecut 
timpul. 

Anne de Bourgh începu să tuşească, iar căpitanul 
ridică spre Georgiana o privire amuzată. Lady Catherine 
rămase extrem de dezamăgită. De-abia fusese în stare să- 
şi stăpânească exasperarea la adresa nepoatei, sale, şi iată 
că domnişoara Darcy îi prezenta scuze cu atâta umilinţă, 
încât mătuşa nu putea decât să le accepte. Se mulţumi, 
deci, să remarce în treacăt că panglicile rochiei ar fi trebuit 


legate mai bine şi de către o cameristă mai pricepută. 

Nici la masă nu reuşi să aibă satisfacţie. Manierele 
nepoatei erau ireproşabile. Orice observaţie a mătuşii ei era 
acceptată cu mult respect. Ajunsă la capătul răbdării, lady 
Catherine deschise discuţia despre scandalul din familia 
Bennet. 

— N-am aflat mare lucru de la sir Geoffrey, zise ea, 
fiindcă nu-i un subiect demn de atenţia lui. Totuşi, nu 
putem rămâne indiferenți, când un Darcy s-a însurat cu o 
femeie care are ca rudă o hoaţă de drumul mare! Niciodată 
nu mi-a părut bine că părinţii tăi au închis ochii, Georgiana, 
însă mărturisesc că acum mă bucur că n-au trăit să vadă 
aşa ruşine! 

Georgiana rămase năucită. Ar fi reuşit să facă faţă 
oricăror atacuri la adresa ei, însă nu suporta să audă astfel 
de răutăţi la adresa unei fiinţe ca Elizabeth. Simţind că-i 
urcă sângele în obraz, se strădui să se stăpânească. Nu 
trebuia să rateze scopul vizitei, mâniind-o pe lady 
Catherine. Dar cum să mai rabde, arătându-se în 
continuare supusă şi ascultătoare? 

In timp ce se lupta cu avalanşa de gânduri, căpitanul 
îi veni din nou în ajutor: 

— Sunt convins că Domnia Voastră va binevoi să 
asculte părerea unui umil slujbaş din Marina Maiestăţii Sale 
- începu tânărul. Pe dumneavoastră, domnişoară Darcy, v- 
aş ruga să mă iertaţi că iau parte la discuţie, întrucât am 
oarecare cunoştinţă despre acest subiect. Trebuie să vă 
vorbesc deschis, doamnelor, întrucât consider de datoria 
mea să vă amintesc că una din marile glorii ale ţării noastre 
este sistemul de legi. Asta v-o spun eu, care-am umblat 
prin ţări unde lucrurile stau cu totul altfel. În Anglia, 
acuzatul nu-şi periclitează reputaţia în timp ce aşteaptă o 
judecată dreaptă, care-l va declara vinovat sau inocent. 

Incurajată de cuvintele lui, Georgiana îndrăzni s-o 
înfrunte pe lady Catherine. 

— Scumpă mătuşă, zise ea, toată lumea cunoaşte şi 
admiră aversiunea dumitale pentru orice încălcare a legii. 
Te rog, însă, ascultă ce spune căpitanul. Dumnealui a 


călătorit mult şi are o bogată experienţă. Vorbele sale 
trădează o judecată sănătoasă şi o profundă cunoaştere a 
lumii. Oare n-am dreptate, căpitane? 

— Dacă aşa apreciaţi dumneavoastră... zise el cu 
modestie, vădit încântat de laudele Georgianei. La fel ca 
poetul Wordsworth, „am rătăcit printre străini, prin ţări de 
dincolo de-ocean”. Din fericire, însă, am revenit în iubita 
noastră Anglie, astfel că în această seară, constat cu 
bucurie că „visul trist s-a destrămat”. 

Lady Catherine - care rareori rezista amabilităţilor 
căpitanului, mai ales atunci când erau însoţite de dovezi ale 
culturii sale - nu-şi putu stăpâni încântarea, drept care 
schimbă vorba, aducând în discuţie calităţile de amazoană 
ale fiicei sale, Anne. Presupunând că plimbarea călare a 
celor doi tineri fusese suficientă pentru a pune în valoare 
măiestria domnişoarei de Bourgh la activităţile în aer liber, 
mama ei găsi de cuviinţă să-i ridice în slăvi talentul la 
conversațiile de salon. Continuă, deci, s-o laude pe 
domnişoara Anne până în momentul când aceasta, 
stânjenită, se hotărî s-o întrerupă: 

— Căpitanul Heywood - îndrăzni ea, pe un ton care nu 
era nici sincer, nici convins - s-a arătat la fel de priceput la 
călărie pe cât de curajos pe mare. 

În tăcerea care se lasă, tânărul se înclină respectuos 
în direcţia domnişoarei de Bourgh. 

După puţin timp trecură în salon, unde se întâmplă ca 
ofiţerul să se aşeze lângă Georgiana, reuşind să-i vorbească 
fără a fi auzit nici de gazdă, nici de fiica ei. 

— Sosirea dumneavoastră neaşteptată la Rosings mi- 
a produs o mare bucurie, deşi mărturisesc că n-am fost 
chiar aşa de surprins. Dacă mi-e îngăduit s-o spun, cred c- 
am ghicit motivul. 

Deşi puţin mirată, pe Georgiana o impresionă 
perspicacitatea lui. Oare pricepuse atât de repede dorinţa 
ei de-a salva reputaţia familiei Bennet? Câtă isteţime din 
partea lui! Nu avu, însă, răgaz să-i răspundă, întrucât lady 
Catherine captă atenţia căpitanului până la cafea. De-abia 
atunci catadicsi să-şi bage în seamă şi nepoata, căreia îi 


ceru să se aşeze la pian şi să-i cânte ceva. 

— Cunoşti, desigur, cât de mult îmi place muzica, zise 
ea. Mă număr printre puţinele persoane din Anglia ale căror 
gusturi muzicale se bucură de apreciere unanimă. Deseori 
am regretat că n-am fost educată în acest sens - lucru pe 
care l-au deplâns şi alţii. De-aş fi învăţat să cânt, aş fi fost o 
mare artistă! 

După ce rezistă să asculte o parte din piesa pentru 
pian, se simţi obligată să facă unele observaţii. E drept că 
Georgiana făcuse progrese. Se arătă chiar încântată că 
nepoata ei ţinuse seama de îndemnul mătuşii de-a exersa 
la pian. Acum nu-i rămânea decât s-o sfătuiască să 
exerseze şi mai mult, dacă dorea să devină o pianistă fără 
cusur - aşa cum ar fi putut fi Domnia Sa. Apoi, ca să nu 
neglijeze nicio clipă talentele lui Anne, începu să-i laude 
priceperea la broderie. 

Căpitanul primi aceste informaţii cu mare interes, 
dând glas admiraţiei sale fără margini atât pentru gazdă, 
cât şi pentru fiica ei. Restul serii decurse cam la fel. Chiar şi 
o fată inocentă ca Georgiana, care de regulă nu remarca 
tertipurile mătuşii, îşi dăduse seama că ofițerului i se 
pusese gând rău şi că, în curând, lady Catherine avea să-l 
peţească pentru domnişoara Anne. 

În ciuda tuturor hotărârilor luate, domnişoara Darcy 
nu se împăca deloc cu această perspectivă. De fapt, o 
supăra atât de mult, încât unii ar fi putut s-o acuze chiar de 
gelozie. 

Următoarele zile petrecute la Rosings fură pentru 
Georgiana la fel de pline de emoţii ca şi cea dintâi. Vremea 
frumoasă şi minunatele plimbări în Hunsford contribuiseră 
din plin la strângerea relaţiilor dintre ea şi căpitanul 
Heywood. Pe tot parcursul excursiilor făcute împreună - 
desigur, în compania tăcutei verişoare Anne -, preferinţele 


căpitanului se îndreptau neîndoielnic asupra Georgianei, 
deşi tânărul vorbea şi se purta cu multă galanterie, căutând 
să-şi împartă egal favorurile între cele două domnişoare. 

Ofiţerul le vorbea adeseori despre zilele petrecute pe 
mare, despre porturile exotice în care poposise şi despre 
primejdiile înfruntate în bătălii. Pentru cele două tinere, 
aceste relatări reprezentau poveşti minunate şi încărcate 
de romantism, despre o lume necunoscută şi îndepărtată. 

— Am ajuns la strâmtoarea Gibraltar, istorisea 
căpitanul, unde flota noastră se oprise să-şi repare 
stricăciunile. La început bătea un vânt răcoros dinspre 
răsărit, numai bun să ne împingă prin strâmtoare. Însă nici 
nu ne-am îndepărtat bine de garnizoană că vântul s-a 
pornit să sufle dinspre apus, adică exact din faţa noastră, 
şi-n curând a izbucnit o furtună năprasnică, împiedicându- 
ne să mai înaintăm. 

Cele două fete îl ascultau cu sufletul la gură. 

— Cine-ar fi fost în stare să ţină piept unui asemenea 
uragan? Nici nu m-am aşteptat să scape vreo corabie, atât 
de fărâmate le erau catargele. 

Apoi se oprea, vrând să le scutească pe însoţitoare de 
ororile trăite, gândindu-se că, oricum, imaginaţia lor le 
amplifica. 

— Din fericire, acele vremuri au trecut şi iată-mă în 
distinsa dumneavoastră companie. 

Pe scurt, alura, mersul şi înfăţişarea sa erau 
irezistibile, iar plăcerea lui de-a povesti le încuraja pe fete 
să-l asculte şi să-l admire. Georgiana îl socotea cel mai 
agreabil bărbat pe care-l întâlnise vreodată. 

În schimb, încercările ei de-a o câştiga pe lady 
Catherine de partea lui Elizabeth nu prea dădeau roade, 
întrucât stăpâna domeniului Rosings se dovedea un 
adversar mai greu de înfruntat decât îşi închipuise. In 
primul rând, în calitatea ei de autoritate supremă a 
parohiei, înalta doamnă era tot timpul ocupată cu 
necazurile satului, aflându-se neîncetat în căutarea unor 
scandaluri, neînţelegeri sau plângeri ale oamenilor din 
împrejurimi. 


— Nu suport certurile între săteni! afirma ea. 
Prostimea, dac-o laşi de capul ei, nici nu-şi găseşte altă 
ocupaţie. Mie-mi revine sarcina de-a menţine armonia între 
ei şi sunt prea conştientă de îndatoririle mele ca să m-arăt 
îngăduitoare. Chiar dacă îmi sacrific liniştea, vreau ca 
oamenii să se împace bine sau să dea socoteală în faţa 
mea. 

Aşadar, singura ocazie când nepoata putea pleda 
cauza lui Elizabeth erau orele de masă. Deşi îşi dădea toată 
silinţa - cu sprijinul destoinic şi entuziast al căpitanului 
Heywood - rezultatul rămânea, în cel mai bun caz, 
neconcludent, lady de Bourgh arătându-se, în general, 
neînduplecată. 

Mai mult decât atât, Georgiana avea sentimentul că 
înverşunarea mătuşii nu izvora atât din dispreţ faţă de 
întreaga familie Bennet, cât din pretenţiile pe care le ridica 
asupra căpitanului Heywood. Oricât şi-ar fi propus 
domnişoara Darcy să nu acorde atenţie niciunui bărbat, 
totuşi, atunci când tânărul surâdea galant gazdei sau 
domnişoarei Anne, descoperea că-i vine foarte greu să 
tolereze asemenea amabilităţi. 

Prin urmare, primi cu bucurie vestea unei schimbări în 
program. În cea de-a patra săptămână de când se afla la 
Rosings, Georgiana află că Charlotte Collins aştepta vizita 
surorii ei, Maria, însoţită de prietena acesteia, Kitty Bennet. 
Pe Maria n-o cunoscuse niciodată, iar vorbăreaţa soră a lui 
Elizabeth o cam descumpănea, însă, chiar şi-aşa, spera ca 
prezenţa acestor două fete să spulbere intimitatea 
crescândă - şi nu întotdeauna agreabilă - între ea, căpitan 
şi verişoara Anne. 

A doua zi după sosirea celor două vizitatoare din 
Hertfordshire, Georgiana se duse la Hunsford, să le ureze 
bun-venit. Aici, însă, n-o găsi decât pe Charlotte Collins. 
Maria şi Kitty plecaseră să viziteze satul, sub oblăduirea 
vigilentă a micului William, în timp ce domnul Collins se afla 
la datorie, aducând pacea între familiile de săteni - lucru 
realizat în acea zi prin acceptarea unei pulpe de porc. 

După prima vizită, domnişoara Darcy nu se simţise 


tentată să repete experienţa. Acum, însă, între patru ochi 
cu gazda, înţelese cât fusese de nepoliticoasă. Totuşi, 
doamna Collins o întâmpină cu căldură şi amândouă se 
aşezară în salon, la un pahar de sherry şi biscuiţi. 

— Elizabeth mi-a scris despre necazul din familia ei, 
începu Charlotte Collins de îndată ce  schimbară 
formalităţile de rigoare. Îmi închipui că-i tare necăjită. 
Totuşi, are mare noroc că în asemenea situaţii se poate 
bizui pe noua ei familie: pe domnul Darcy şi pe 
dumneavoastră. 

Pe Georgiana o bucură complimentul, însă se grăbi să 
protesteze. 

— Frumos din partea dumneavoastră să gândiţi aşa, 
însă să ştiţi că eu nu pot s-o ajut prea mult pe Elizabeth. In 
orice caz, sunt departe de a-i răsplăti tot ce făcut pentru 
mine. De fapt, fratele meu e cel care se străduie neîncetat 
să-i fie de folos. Nu suportă s-o vadă supărată. Cred că ţine 
la fericirea ei mai mult decât la a sa proprie. 

— Adevărat, oftă doamna Collins. Rareori se 
întâlneşte atâta înţelegere între soţi. De n-aş iubi-o pe 
Elizabeth, mai c-aş fi invidioasă. Căsătoria i-a adus ceea ce 
merita. Nici ea n-ar fi acceptat mai puţin. 

— Mai puţin? exclamă Georgiana. De ce să accepte 
mai puţin? De ce n-ar fi dorit o femeie cu însuşirile ei cea 
mai frumoasă căsnicie din întreaga Anglie? 

Dar nici nu termină de vorbit că-şi şi regretă spusele: 
cu obrazul purpuriu, Charlotte Collins întoarse capul, privind 
în altă parte. 

— Dragă domnişoară, murmură ea după câteva clipe. 
Sunteţi încă tânără şi - dacă-mi îngăduiţi - poziţia 
dumneavoastră socială vă deosebeşte de multe alte femei, 
inclusiv de cumnata dumneavoastră. 

— Elizabeth s-a căsătorit din dragoste! insistă 
Georgiana. Altfel ar fi comis o josnicie, de care eu n-o cred 
capabilă. 

— Asta nu se ştie niciodată, replică soţia vicarului. 

Doamna Collins nu avusese nici cea mai mică intenţie 
de a-şi jigni vizitatoarea, însă îşi formase o părere proprie 


despre căsnicie. Experienţa sa amară o învățase că între 
mariaj şi dragoste exista o legătură tot atât de strânsă ca 
între închirierea unei case, sau alegerea unui meniu şi 
figurile de cadril. Soţia vicarului renunţase de mult la 
romantism, considerând căsnicia un mijloc de-a se pune la 
adăpost - îndeosebi pentru femei ca ea, care nu dispuneau, 
nici de frumuseţe, nici de zestre considerabilă. 

— Adevărul e că Elizabeth a avut noroc, suspină 
doamna Collins. Ca şi dumneavoastră, de altfel. Ea l-a 
întâlnit pe singurul om capabil s-o facă fericită, iar 
dumneavoastră puteţi decide singură dacă să vă măritaţi 
sau nu. Insă nu toate femeile se bucură de acest privilegiu. 
In cazul meu, situaţia a fost complet diferită. Cândva eram 
cu totul alta decât cea de-acum. 

Tăcu, neştiind dacă să continue sau nu, dar cum 
Georgiana nu spunea nimic, îşi urmă gândul: 

— In tinereţe, şi eu speram - ba chiar mă aşteptam - 
să întâlnesc un bărbat pe care să-l iubesc din tot sufletul şi 
căruia să-i dăruiesc tot ce aveam mai bun în mine. Într- 
adevăr, la vârsta de 20 de ani, mi-a ieşit în cale un tânăr 
chipeş şi manierat - profesorul de muzică adus de la Londra 
ca s-o înveţe pe sora mea Maria să cânte la harpă. Ne-am 
plăcut unul pe altul din prima clipă. În câteva săptămâni am 
ajuns să ne iubim. El mi-a cerut să-i jur credinţă, iar eu am 
făcut-o cu dragă inimă. Insă oricât de chipeş şi de 
cumsecade, bietul om nu dispunea de niciun titlu, nici de 
avere. Când l-am rugat pe tatăl meu să ne dea 
binecuvântarea, el a refuzat să-l accepte de ginere, 
declarând că o asemenea căsătorie ar strica bunul renume 
al familiei Lucas. Rangul şi poziţia tatii, precum şi 
importantele sale relaţii cu palatul St. James îl obligau să se 
împotrivească acestui mariaj. Cum eram tânără şi 
ascultătoare, m-am încrezut în înţelepciunea părinţilor mei, 
nevrând să le nesocotesc dorinţa. Aşadar, m-am despărţit 
de profesor. Dar să ştiţi, domnişoară Darcy, că de-atunci n- 
am mai iubit şi nu voi mai iubi un alt bărbat aşa cum l-am 
iubit pe el. Asta s-a petrecut cu multă vreme în urmă... 

Georgiana o asculta, mişcată, iar doamna Collins 


urmă, cu emoție în glas: 

— De-ar fi să-mi trăiesc din nou tinereţea, domnişoară 
Darcy, nimic - nici datoria şi nici măcar orgoliul tatii - nu m- 
ar împiedica să urmez îndemnul inimii. O viaţă fără 
dragoste - oricât de respectabilă şi îndestulată - nu-ţi lasă 
în suflet decât jale şi tristeţe. . 

Georgiana nu ştia cum s-o consoleze. Intr-un fel, îi era 
nespus de ruşine. Ea, care era tânără, frumoasă şi, pe 
deasupra, înzestrată cu o avere inestimabilă, îndrăznise s-o 
judece pe Charlotte Collins! Gândul acesta i se înfipse ca un 
ghimpe în inimă. Cunoscând acum povestea soţiei vicarului, 
nu putea decât s-o admire şi s-o compătimească. 

Din fericire, tocmai atunci răsunară glasurile vesele 
ale celor două fete întoarse de la plimbare, care dădură 
buzna în cameră, Maria ţinându-l în braţe pe moştenitorul 
de a Longhourn. Kitty îşi exprimă zgomotos bucuria şi 
surpriza de-a o revedea pe domnişoara Darcy, în schimb 
Maria amuţi de-a binelea în faţa unei prezenţe atât de 
distinse. 

— Scumpă domnişoară Darcy! exclamă Kitty, cu 
multă familiaritate. Ce mult v-ar fi plăcut să mergeţi în sat! 
Ce simplu şi nepretenţios se îmbracă sătenii! Chiar îi 
spuneam Mariei: „Vai, Maria, păcat că nu-i cu noi şi 
domnişoara Darcy!” Poate că, totuşi, ne veţi însoţi la 
plimbarea de mâine. Ardem de dorul unei conversații 
inteligente! 

Georgiana fu scutită de răspuns, graţie micului 
William, care cerea cu insistenţă să fie dat jos din braţe. De 
cum i se îndeplini dorinţa, alergă spre mama lui, sub 
privirile admirative ale asistenţei. Oricât de exagerate ar fi 
părut laudele tatălui său, William era, într-adevăr, un copil 
tare drăgălaş. 

Recăpătându-şi înfăţişarea de zi cu zi, care-i 
convingea pe ceilalţi de fericirea mariajului ei, doamna 
Collins luă băieţelul în braţe şi-l sărută, redevenind din nou 
sigură pe sine! După ce servitoarea le aduse o mică 
gustare, fetele începură să se minuneze de vioiciunea 
micului William. 


Curând li se alăturară vicarul din Hunsford, obosit 
după o zi întreagă cât propovăduise cele sfinte, precum şi 
noul paroh, domnul Beasley. 

— Scumpă doamnă Collins! exclamă entuziast vicarul. 
Să vezi ce halcă de carne i-am adus lui Bridget! In viaţa ei 
n-a primit aşa ceva! Bătrânul Martin voia să mi-o dea mie, 
iar eu nu m-am putut împotrivi la aşa o dovadă de milă 
creştinească. Zgârcenia, draga mea - nu-i nevoie să-ţi 
reamintesc - e o însuşire a păgânilor. Pe urmă, porcul 
fusese o frumuseţe! 

Întorcându-se, îi întâmpină călduros pe fiul său şi pe 
domnişoara Darcy, după care se grăbi să-l prezinte pe 
domnul Beasley. 

— Ce tablou încântător! sporovăi mai departe vicarul. 
Copilaşul meu alături de domnişoara Darcy - două făpturi 
nevinovate şi încântătoare. Ca să nu mai vorbesc de femeia 
care m-a făcut cel mai fericit om din lume! adăugă el după 
o clipă de gândire. Ah, Beasley, ce înseamnă căsnicia! Chiar 
lady Catherine m-a sfătuit să-mi întemeiez un cămin. Nu 
pot decât să-i urmez exemplul, dându-ţi, la rândul meu, 
aceeaşi povaţă. Căsătoria e cel mai minunat lucru din lume! 

Domnul Beasley se înclină politicos, după care se 
întoarse către soţia vicarului. 

— De-aş găsi şi eu o persoană ca dumneavoastră, 
doamnă Collins, n-aş ezita să fac acest pas. Mă tem, însă, 
că nicio femeie în toate minţile nu s-ar mărita cu unul ca 
mine. 

— Cât de puţin îţi cunoşti calităţile! zâmbi doamna 
Collins. Un tânăr sincer şi cinstit ca dumneata valorează 
mai mult decât o sută de domnişori pricepuţi la vorbă. 

— Pe vremea când eram burlac, interveni solemn 
domnul Collins, mi se dusese faima pentru succesul la 
femei. Asta, draga mea, se întâmpla de mult - îşi linişti el 
soţia. Totuşi, Beasley, îngăduie-mi să-ţi dau un sfat: 
respectul e cel care-ţi deschide drum spre inima unei femei. 
Ascultă-mă pe mine, Beasley, indiferent ce părere ar avea 
soţia mea. De regulă, părerile femeilor nu trebuie 
acceptate. 


— Atunci - zise tânărul preot - mă aflu într-o situaţie 
delicată, întrucât eu nu mă pot preface că încuviinţez un 
lucru cu care nu sunt de acord. Sunt obişnuit să spun exact 
ce gândesc. 

— Vai, domnule! exclamă Kitty, care nu putea să tacă 
la auzul unor cuvinte atât de surprinzătoare. Cum puteţi 
vorbi aşa? Dar dacă ceea ce gândiţi ar răni urechile cuiva? 
Şi mie mi se întâmplă să-mi treacă prin minte unele lucruri 
pe care numai buna-cuviinţă mă împiedică să le rostesc cu 
voce tare. Cum ar putea un slujitor ar Bisericii să se arate 
necuviincios? 

Tânărul îşi îndreptă spatele, măsurând-o cu ochi 
scăpărători. 

— Necuviincios? repetă el. Vă asigur, domnişoară, că 
adevărul e extrem de util. Ideea că sinceritatea face rău nu 
sălăşluieşte decât în minţile frivole. 

Kitty îşi muşcă buza şi rămase tăcută. Mai târziu, însă, 
o întrebă pe Maria: 

— Nu crezi că băieţii ăştia chipeşi şi pricepuţi la vorbă, 
ca Frank Middleton, sunt cam plicticoşi? E drept că-i bine să 
ai o înfăţişare atrăgătoare, însă întotdeauna am fost de 
părere că, totuşi, caracterul contează cel mai mult. 

Luată prin surprindere de schimbarea bruscă 
petrecută cu prietena ei, Maria nu fu în stare să-i dea niciun 
răspuns. 

Curând avu loc un fericit eveniment, care reuşi să 
aducă o rază de soare în sufletele necăjite ale familiei 
Bennet. Jane Bingley aduse pe lume o fetiţă frumoasă şi 
sănătoasă. 

Doamna Bennet, care se ocupase neîncetat de fiica ei, 
nu-şi mai încăpea în piele de bucurie. Cât despre domnul 
Bennet, el se arăta la fel de încântat să-şi vadă prima 
nepoată. 


— Doamnă Bennet! zise el de îndată ce se întoarseră 
acasă, după ce-şi admiraseră îndelung nepoţica. Zău c-ai 
să-i uimeşti pe toţi vecinii. Puţini vor crede că o femeie atât 
de tânără şi frumoasă ca dumneata a ajuns bunică! Să vezi 
ce-or să se mai minuneze. Doamna Bennet - bunică? 
Imposibil! 

— Domnule Bennet, îmi pui răbdarea la încercare! se 
stropşi ea, deşi îi făcuseră plăcere complimentele. Cu 
siguranţă că lady Lucas e mai potrivită pentru rolul de 
bunică. Ai observat cât e de slabă şi îmbătrânită? Şi cum se 
mai plimbă prin Meryton cu tânărul moştenitor, William 
Collins! Nu-mi place deloc cum arată copilaşul ăsta! Pur şi 
simplu mă îngrozeşte gândul că într-o zi el va fi stăpân la 
Longhourn. Singura mea consolare e că nepoţica noastră 
abia născută - acest bebeluş nevinovat nu va fi martora 
ruşinii abătute asupra noastră. De asta vor avea grijă Jane 
şi domnul Bingley. Fii convins că Charles Bingley nu e omul 
care să lase Pelham Hall fără moştenitori. 

Fericiţii părinţi hotărâseră din vreme că dacă pruncul 
lor va fi fetiţă, atunci o vor boteza cu numele mătuşii ei, 
doamna Darcy, pentru a pogori asupră-i toate însuşirile lui 
Elizabeth. Într-adevăr, li se născuse o fetiţă exact aşa cum 
şi-o doriseră. Cât despre domnul Bingley, chiar dacă el 
însuşi sugerase numele de Elizabeth, totuşi, în sinea sa, nu 
se putea împiedica să nu constate că fetiţa era frumoasă şi 
blajină, semănând leit cu mama ei. Cu toate acestea, 
domnul Bingley se feri să-i împărtăşească părerea sa soţiei, 
care deja ghicea în ochii micuţei Eliza sclipirea inteligentă 
din privirea mătuşii. Doamna Darcy era nespus de 
bucuroasă pentru sora sa. Văzând-o cum îşi strângea la 
piept fetiţa, îşi amintea de vorbele doamnei Gardiner: 
„Dacă există vreo femeie făcută să fie mamă, atunci aceea 
e Jane Bennet”. 

Deşi vecinii continuau să se delecteze cu nenorocirile 
familiei Bennet şi cu ruşinea abătută asupra numelui de 
Darcy, Elizabeth reuşise să-şi păstreze curajul. Fitzwilliam 
îşi dădea toată silinţa să-i alunge tristeţea, însă - din păcate 
- nu rămânea prea mult pe-acasă. Cazul mătuşii Philips şi 


propriile sale afaceri îl chemau frecvent la Londra. Acolo se 
afla şi când primise fericita veste a naşterii Elizei. Atât el 
cât şi Gardiner scriau deseori la Pemberley, înştiinţând 
familia despre modul în care evolua situaţia. Cazul fusese 
încredinţat celor mai buni avocaţi, iar domnul Gardiner o 
ajuta în permanenţă pe mătuşa Philips, încercând să-i facă 
detenţia cât mai suportabilă. Elizabeth nu se îndoia că soţul 
şi unchiul Gardiner nu-şi cruţau niciun efort ca totul să fie 
bine. Insă rezultatul acestor strădanii urma să se vadă abia 
mai târziu. Între timp, vecinii făceau fel şi fel de 
presupuneri, care-i sporeau îngrijorarea şi teama pentru 
viaţa mătuşii. 

Deşi toate aceste gânduri o apăsau cumplit, totuşi 
într-o seară acceptă invitaţia insistentă a Celiei Montaque la 
o partidă de cărţi. Lui Elizabeth nu-i ardea câtuşi de puţin 
de cărţi. Cine ştie dacă nu cumva Jane va avea nevoie de 
ea? |n plus, răcise şi nu se simţea prea bine. Insă doamna 
Montaque - gazdă neîndurătoare - nu voi să admită nicio 
scuză. Seara era caldă şi frumoasă, aşa că Elizabeth n-ar fi 
avut cum să invoce acest pretext al bolii sale. Ce putea fi 
mai bine-venit decât o întâlnire între prieteni? În faţa unui 
asemenea argument, Elizabeth nu mai avu încotro şi trebui 
să se dea bătută. 

La intrarea conacului Montaque Hall, observă cu 
nemulţumire şi surprindere un şir întreg de trăsuri, printre 
care şi pe cea a lui sir Geoffrey Portland. In cursul ultimelor 
săptămâni, sir Geoffrey şi cu ea ajunseseră la o înţelegere 
tacită, şi anume să se evite cât mai mult posibil, iar atunci 
când totuşi se găseau faţă în faţă, să schimbe replici atât 
de tăioase pe cât îngăduiau uzanţele înaltei societăţi. 
Elizabeth presupunea că naşul lui Darcy nu ştia că şi ea se 
afla printre invitaţi. 

Montaque Hall era luminat ca ziua şi plin de oaspeţi. 
Elizabeth, care primise asigurări că-şi va petrece seara într- 
un grup restrâns, urcă scările şi, odată anunţată, îşi salută 
gazda cu cea mai desăvârşită politeţe. In salon domnea o 
căldură  înăbuşitoare. În jurul ei zări numai priviri 
dispreţuitoare. Un timp se amestecă în mulţime, schimbând 


amabilităţile de rigoare, decisă să facă tot posibilul să nu-şi 
întâlnească adversarul faţă în faţă. 

În salon fuseseră instalate mai multe mese de joc, 
astfel încât - odată îndeplinite formalităţile necesare - se 
îndreptă într-acolo, cu gând să-şi mai treacă timpul la cărţi. 
La uşă, însă, se opri în loc. La cea mai apropiată masă se 
afla sir Geoffrey - din fericire cu spatele spre ea! - care 
tocmai povestea ceva, ascultat cu mare atenţie de cei din 
jur. Elizabeth ar fi vrut să plece imediat, însă un grup de 
invitaţi, postat în uşă, îi blocase retragerea. Fie că dorea 
sau nu, n-avea încotro şi trebuia să-l asculte. 

— Mărturisesc că şi eu speram ca situaţia să fie alta, 
spunea bătrânul. Dar cum nu pot schimba nimic, mă 
mulţumesc să mă ţin cât mai departe, până la lămurirea 
acestui incident atât de neplăcut. Totuşi, conştiinţa nu-mi 
îngăduie să rămân nepăsător la ruşinea ce pătează nobilul 
nume al tânărului meu prieten. 

Aluzia era cum nu se poate mai clară. Elizabeth roti în 
jur o privire disperată, întâlnind privirea enigmatică a lui 
lady Stanton. Prea umilită ca să mai plângă, îşi luă grabnic 
rămas-bun şi se întoarse acasă. 

Nu pomeni nimănui despre întâmplare, însă tristeţea 
şi durerea ei sporeau pe zi ce trece. Singura consolare în 
acele zile îi veni de la cine se aştepta mai puţin: domnul 
James Leigh-Cooper. De când îi făcuse confidente, iar el 
înţelesese că suferea pentru familia ei, arhitectul se arătase 
atent şi grijuliu, de o solicitudine cu totul ieşită din comun. 

— Regret să constat că v-aţi pierdut cu totul voia 
bună, doamnă! îi spuse tânărul a doua zi după petrecerea 
de la Montaque Hall. Nici nepoţica dumneavoastră n-a 
reuşit să vă mai însenineze fruntea? 

— Nu prea, răspunse Elizabeth, zâmbind fără voia ei. 
E drept că-i perfecțiunea întruchipată, însă nici măcar 
drăgălăşeniile ei nu reuşesc să potolească bârfele vecinilor. 
Nu care cumva să suflaţi o vorbă despre asta surorii sau 
cumnatului meu! 

— Liniştiţi-vă, scumpă doamnă! o asigură arhitectul. 
De-aţi bănui în ce lumină am avut eu ocazia să-i cunosc, 


zău că nu v-ar mai preocupa dezaprobarea lor. De pildă, 
lady Stanton. Nici nu ştiţi de cât tact am avut nevoie ca s-o 
împiedic să-şi impună gusturile în materie de artă. Ea ar fi 
pus un tablou superb ca acesta - adăugă tânărul, arătând 
portretul Georgianei, atârnat deasupra şemineului - într-un 
ungher întunecos, înlocuindu-l cu cel al calului favorit pictat 
de domnul Stubbs, pe care-l socoteşte mai presus de orice 
alt artist. Şi totuşi, ce minunat portret! Cu câtă măiestrie a 
surprins sir Henry Raeburn sclipirea din privirea 
domnişoarei Darcy! 

Tăcu brusc, cu ochii la tablou, mulţumit nu numai că 
încercase s-o încurajeze pe doamna Darcy, dar şi că-şi 
făcuse datoria de-a critica marile familii engleze pentru 
lipsa lor de gust artistic. Văzând cu ce privire pătimaşă 
contempla tabloul, pe Elizabeth o săgetă o bănuială, pe 
care o considerase până atunci o simplă închipuire. În 
ultima vreme, tânărul arhitect îi pusese din senin tot felul 
de întrebări bizare, cu privire la cumnata ei. Îi ceruse să 
vorbească despre copilăria Georgianei, despre dragostea ei 
pentru cărţi, despre plăcerea de-a se plimba în aer liber. Ba 
chiar dorise să afle când se întoarce de la Rosings şi-şi 
amânase plecarea la Londra cu peste două săptămâni, deşi 
Elizabeth ştia că în capitală îl aşteptau o mulţime de 
treburi. Fără îndoială că o plăcea pe tânăra ei cumnată. Mai 
mult decât atât: Elizabeth era convinsă că domnul Leigh- 
Cooper o iubea. 

Cu cât se gândea mai intens, cu atât o cuprindea o 
sumbră presimţire. E drept că arhitectul era înzestrat cu 
toate calităţile, printre care perseverenţa şi inteligenţa. 
Desigur că realizările lui profesionale erau uluitoare pentru 
cineva atât de tânăr. Elizabeth îl socotea o partidă 
excelentă. Insă familia Darcy rămânea familia Darcy. 
Pemberley nu se putea compara cu niciun alt domeniu din 
Anglia. Pentru un Darcy, arhitectul - oricât de genial - nu 
era decât un simplu meseriaş. Deşi dorea din suflet să-l 
încurajeze, totuşi nu voia să-i dea prea mari speranţe, ca 
mai târziu să nu sufere o dezamăgire. Aşadar, îi spuse 
domnului Leigh-Cooper că Georgiana va mai rămâne la 


Rosings câteva săptămâni, aşa cum o înştiinţase prin 
scrisoare. 


Scumpa mea Elizabeth, 


Sunt convinsă că te va mira să primeşti rândurile 
mele de la Londra, din moment ce mă ştiai instalată 
confortabil la Rosings. Şi eu deplâng despărțirea de acele 
locuri minunate, numai că exilul mi-a fost impus de însăşi 
lady Catherine. 

Draga mea cumnată, cred că-i mai bine să încep cu 
începutul. Şederea mea în Kent a început destul de paşnic. 
Ți-am îndeplinit dorința de-a face o vizită prietenei tale, 
doamna Collins, a cărei judecată sănătoasă mi-a slujit drept 
exemplu. Despre soțul ei - şi vărul tău - nu pot să-ți spun 
mare lucru, decât poate că mătuşa îl place foarte mult, iar 
el se bucură până şi de cea mai neînsemnată laudă venită 
din partea ei. 

Bineînțeles că mătuşa s-a grăbit să-mi dea fel şi fel de 
sfaturi cu privire la educație şi maniere, iar eu sper că m- 
am arătat o şcolăriță bună şi ascultătoare. Scopul vizitei 
mele a fost în primul rând să-i câştig bunăvoința. Totuşi, 
obediența mea nu pare s-o încânte, ci mai curând să-i 
trezească bănuieli - deşi probabil ştie că mă neareptățeşte. 

Nu-i cazul să-ți dau prea multe explicații. Ajunge să-ți 
spun că, din câte cred, cauza acestor persecuții e grija pe 
care o poartă verişoarei mele, Anne. Să ştii, Elizabeth, c-am 
fost primită cu răceala şi că mătuşa nu s-a ferit să-şi arate 
nemulțumirea față de prietenia mea cu cel pe care şi l-a 
ales de ginere. Mărturisesc că domnul Thomas Heywood e 
un bărbat fermecător. În ultimele săptămâni, am devenit 
prieteni apropiați. leşim deseori la plimbare, călare sau pe 
jos, în compania verişoarei Anne. Căpitanul are un fel de-a 
vorbi direct şi sincer, iar gusturile noastre literare şi 
muzicale sunt foarte asemănătoare. Nu ne mai săturăm să 
stăm de vorbă - cu Anne veşnic lângă noi. 

leri-dimineaţță am trecut pe la doamna Collins, care 
mi-a destăinuit unele lucruri, desigur cunoscute ţie. Mi se 


pare o cruzime ca o astfel de femeie să-şi aleagă un soț aşa 
nepotrivit. In drum spre casă, pe când mă gândeam la 
problemele de viață discutate cu ea, l-am întâlnit pe 
căpitan. Pur şi simplu ne-am ciocnit unul de altul, întrucât şi 
el era cufundat În meditaţie. Într-o clipă, însă, a redevenit 
omul vesel dintotdeauna şi amândoi am râs de stângăcia 
mea. Apoi el mi-a oferit brațul şi m-a condus înapoi la 
Rosings - cum mi-a spus el - exprimându-şi mirarea că o 
„nimfă” atât de adâncită în contemplatie se dădea în vânt 
după plăcinta cu vânat a doamnei Eldridge. 

Chiar atunci ne-a ajuns din urmă trăsura mătuşii, care 
se întorcea de la Hunsford. Nu-i nevoie să-ți descriu 
indignarea care a cuprins-o la vederea noastră. 

— Eşti cam nepieptănată, domnişoară! mi-a zis ea, 
binevoitoare ca întotdeauna. N-ai pus-o pe Hannah să-ți 
aranjeze părul înainte de-a ieşi la plimbare? 

Tonul ei era departe de-a fi prietenos, totuşi m-am 
străduit să-i răspund cât mai respectuos. 

— Ba da, mătuşă, însă bate vântul. Regret că nu arăt 
astfel încât să te mândreşti cu mine. 

Dar mătuşa nu s-a lăsat înduplecată aşa uşor. 

— Tinerii n-au ce căuta afară la ora asta. Anne îşi 
foloseşte întotdeauna dimineața pentru studiu. Ea n-ar 
accepta în ruptul capului să umble pe coclauri ca o țigancă, 
ciufulită şi cu jupoanele murdare de noroi. 

Mărturisesc, Elizabeth, că n-am mai putut răbda. Până 
atunci suportasem totul cu stoicism, Însă aceasta a fost 
picătura care a făcut să se reverse paharul. 

— Se prea poate ca Anne să studieze, după cum se 
prea poate să doarmă tun! am replicat eu. Mie una puțin 
îmi pasă. Eu mă plimb atunci când îmi place. 

N-am spus decât adevărul. Dacă mătuşa ar fi ştiut să 
se stăpânească, nu m-ar fi pus în situația de a-i răspunde 
astfel. Dar aşa, s-a înfuriat într-un hal fără de hal. 

— Incăpățânato! a strigat ea, roşie la față de mânie. 
Ori îti bagi minţile-n cap, ori pleci de la Rosings chiar în 
clipa asta! 

— Cu mare bucurie! am acceptat eu. Numai s-o anunț 


pe Hannah să împacheteze. Într-o oră am şi pornit. Rămâi 
cu bine, mătuşă! 

Trebuie să recunoşti şi tu, Elizabeth, că a greşit 
purtându-se atât de aspru, când eu nu dorisem decât să-i 
fac pe plac. Singura mea mângâiere e că am venit la 
Londra, ca să-l întâlnesc pe fratele meu, care cu siguranță 
mă va compătimi din tot sufletul, indignat de gestul mătuşii 
Catherine. Cel puțin, aşa sper că se va întâmpla când se va 
întoarce de la audiența din Chancery Lane, şi-i voi putea 
povesti cele întâmplate. 

Cu multă dragoste, 
Georgiana 


Partea a cincea 

— Scumpa mea Louisa! spuse Caroline Bingley, la 
câteva zile de la aceste evenimente. Nici nu-ţi poţi închipui 
ce jignire mi s-a adus. Am plecat din Grosvenor Street 
îndată după micul dejun, ajungând la „Crook & Besford” 
într-o dispoziţie acceptabilă. Dar acolo ce crezi c-am păţit? 
Magazinul era plin ochi. A trebuit să aştept cincisprezece 
minute încheiate până când mi-a venit rândul. Şi-n tot acest 
timp, am văzut cel puţin trei doamne îmbrăcate mai la 
modă decât mine! 

Epuizată după o astfel de experienţă, domnişoara 
Bingley se prăbuşi pe canapea. 

— Nici nu-ţi poţi închipui cât de în urmă am rămas cu 
moda, surioară! Vezi bine că nu te poţi încrede în gustul 
provinciei - şi nici măcar în cel al magazinelor din Bath. De- 
aş fi bănuit ce urmări va avea absenţa mea din capitală, n- 
aş fi rămas atâta vreme lângă tine, aici în Wiltshire. Jur că 
m-am îngrăşat! Părul meu a căpătat o culoare insuportabilă 
- şi asta mi se întâmplă tocmai mie, când toată lumea ştie 


că-mi schimb nuanţa după sezon. Am s-o chem pe doamna 
Lamb să mă coafeze chiar în după-amiaza asta. 

Caroline Bingley era recunoscută ca fiind de o 
frumuseţe neobişnuită. Foarte educată şi dispunând de o 
avere considerabilă, la vârsta de 24 de ani atinsese o 
perfecţiune a eleganţei ce nu poate fi realizată decât cu 
greu. Toţi o considerau o fiinţă aleasă şi cu maniere 
impecabile - cu excepţia celor îndeajuns de cusurgii încât 
să-i pretindă un dram de căldură sufletească. Pe scurt, era 
întruchiparea femeii superioare din înalta societate. 

E drept că fusese oarecum dezamăgită când domnul 
Darcy alesese să se însoare cu Elizabeth Bennet, şi nu cu 
ea. La început, opţiunea lui o scandalizase (doar îi fusese 
sortit verişoarei Anne!), dar când descoperise că ea însăşi 
era cea înşelată, se înfuriase de-a binelea. 

Îl ştia pe fratele ei, Charles, ca fiind un prostănac, dar 
din partea lui Fitzwilliam Darcy se aşteptase la cu totul 
altceva. Un bărbat cu o asemenea poziţie socială se 
cuvenea să ţină seamă de convenienţe. 

Neobosită, Caroline îşi valorificase pe deplin deziluzia, 
canalizându-şi energiile spre ceea ce i se părea a fi un scop 
demn de urmărit în viaţă: să atingă perfecțiunea în toate 
cele şi cu orice preţ, să nu discute decât cu persoane de 
acelaşi rang (dispreţuindu-le pe cele de rând) şi să se 
mărite - când va veni vremea - cu cineva la fel de nobil ca 
ea, sau măcar pe-aproape. Chiar dacă Darcy se făcuse de 
ruşine, domnişoara Bingley îşi urmărea cu perseverenţă 
idealul. N-o neliniştea dificultatea unei asemenea misiuni. 
Cu averea-i uriaşă şi frumuseţea încă neatinsă de trecerea 
timpului, n-avea motive să dispere şi aştepta cu încredere 
să-i ceară mâna vreun gentilom de neam... înainte să 
ajungă la vârsta critică. 

Până atunci, se bucura din plin de stima cercului ei de 
prieteni, precum şi de-a sa proprie, în calitate de arbitru al 
eleganţei. În consecinţă, acceptase cu generozitate să-şi 
petreacă iarna pe frumoasa proprietate din Wiltshire, 
moştenită recent de domnul Hurst. Aici îi ţinuse surorii sale 
prelegeri despre cum ar fi trebuit aranjată casa, fără a-i 


pretinde nimic în schimb decât cuvenitele laude şi 
ospitalitatea meritată, după care îi însoţise pe soţii Hurst la 
Pelham Hall, ca oaspeţi ai fratelui ei, Charles. 

Întoarcerea la Londra fusese fixată atât de curând 
după naşterea micuţei Eliza pe cât o îngăduiau regulile de 
bună-cuviinţă - doamna Hurst decretând că, „nu mai 
suporta să rămână nici măcar o clipă în prezenţa femeii 
aceleia”. Evident, se referea la doamna Bennet, aflată şi ea 
în vizită la soţii Bingley, şi a cărei simplă amintire reuşea şi 
acum s-o scoată din sărite. 

— Zău, surioară! exclamă ea. l-am putut tolera 
vulgarităţile, giugiuleala exagerată a nepoatei, ba chiar şi 
curiozitatea în privinţa averii fratelui nostru. Totul până la 
încercarea de-a se purta familiar cu noi! 

— Cu atât mai mult cu cât noi ne-am spus părerea 
încă de la început, întări domnişoara Bingley, năpustindu-se 
asupra acestui subiect savuros. Pe Jane Bingley n-avem 
încotro şi trebuie s-o acceptăm, fiindcă - deşi lipsită de 
educaţie - e destul de frumuşică pentru Charles. Dar 
neplăcerea noastră de-a sta la masă cu maică-sa întrece cu 
mult obligaţia ei filială de-a o suporta. 

Amândouă începură să râdă. Intimitatea dintre ele se 
extindea rareori la mai mult de-atât. Acum că se 
întorseseră la Londra, distracţia nevinovată de-a lua în 
derâdere obiceiurile de la ţară stabilea între surori o 
armonie care reprezenta cel mai profund aspect al 
afecțiunii dintre ele. 

— Ce piele groasă şi arsă de soare au unii oameni de 
la ţară! continuă domnişoara Bingley. Jur că pe cea mai 
mare dintre fetele Montaque am confundat-o cu o 
lăptăreasă. La pension nu ne dădeau voie să ne plimbăm la 
soare, tot aşa cum nu ne era îngăduit să jucăm crichet. 

În copilărie, domnişoara Bingley frecventase unul 
dintre primele pensioane private din oraş. Sora ei, care nu 
beneficiase de aceleaşi avantaje întrucât ajunsese la 
majorat numai cu puţin înainte ca tatăl lor să-şi cumpere 
titlul de nobleţe, se grăbi să-i dea o replică usturătoare. 

— Soţul meu, declară Louise cu emfază - e de părere 


că nobilimea şi ţăranii sunt două categorii sociale care n-au 
nimic comun. Provincialii sunt oameni simpli şi domnul 
Hurst n-a reuşit niciodată să-i înţeleagă. E drept că şi 
pretenţiile lui sunt ridicate, pentru c-a studiat la Oxford. 

Domnişoara Bingley, care dorea să discute despre 
căsătorie tot atât cât îi plăcea surorii ei să converseze 
despre educaţie, decise să abordeze subiectul „Londra”. 

— Ce bine că ne-am întors în capitală! exclamă ea cu 
înflăcărare. Cu siguranţă, surioară, că înţelegi necesitatea 
de-a reveni aici. E drept că garderoba mea se cere înnoită, 
dar gândeşte-te şi la perdelele tale. Ca să fii convinsă că 
sunt cele mai frumoase din Wiltshire, va trebui să ne 
petrecem ceva timp pe la croitorese. 

Încântată de hotărârea cu care vorbise sora ei, 
doamna Hurst o aprobă cu însufleţire, asigurând-o pe 
Caroline că se va ocupa neîntârziat să rezerve locuri pentru 
sâmbătă la Drury Lane, ca nu cumva să rămână fără lojă. 

— Asta se întâmplă tot mai des de când Kean are 
succese atât de răsunătoare. Săptămâna trecută, lady 
Grafton n-a mai găsit niciun loc, fiind silită să meargă în 
schimb la piesa ce se juca la Teatrul Mic. O mizerie - şi încă 
foarte prost jucată. Unde mai pui că nu s-a întâlnit cu 
nimeni din lumea bună! 

Acest mod de a-şi umple timpul le ferea pe amândouă 
de tragedia de a-şi afla resurse de supravieţuire în ele 
însele. În plus, Caroline Bingley anticipa cu plăcere o 
întâlnire despre care nu-i suflase un cuvânt surorii ei. 
Primise vestea că frumosul căpitan Heywood plecase din 
casa lui sir Geoffrey ca să stea un timp la Rosings, după 
care urma să vină în capitală. Vestea o interesa în cel mai 
înalt grad. 

Curând apăru şi domnul Hurst, care acceptă cu 
plăcere să le ţină companie la o ceaşcă de ceai. Bunăvoinţa 
lui merse până într-acolo încât le relată un fapt neaşteptat, 
petrecut în casa domnului Darcy, de lângă Square. Trecând 
pe la vecinul său Fitzwilliam şi negăsindu-l acasă, domnul 
Hurst fusese surprins s-o descopere pe doamna Annesley, 
guvernanta familiei, într-o dispoziţie de zile mari. Intrebată 


fiind care era motivul acestei veselii, femeia povestise că 
Georgiana Darcy, pe care o crescuse, sosise pe nepusă 
masă în casa fratelui său. După părerea domnului Hurst, 
bucuria doamnei Annesley era de-a dreptul exagerată: s-ar 
fi zis că intrase în posesia unei moşteniri. 

— Domnişoara Darcy la Londra? se miră Caroline. Ce 
ciudat! Eram convinsă că va rămâne încă vreo câteva 
săptămâni în Kent. Fata asta se plictiseşte tare repede! 

— Mă uimeşte lipsa ei de bună-cuviinţă. De ce n-o fi 
stat la Pemberley să-şi continue studiile sau să exerseze la 
pian? Nu-s şi aşa destule moştenitoare în Londra? Mă tem 
să nu devină frivolă, ca atâtea fete de vârsta ei, care nu se 
gândesc decât la distracţii. 

Doamna Hurst nu-şi putea nici ea stăpâni îngrijorarea 
cu privire la viitorul domnişoarei Darcy. 

— Întotdeauna am remarcat la ea o lipsă de disciplină. 
Are prea multe păreri personale pentru o fată atât de 
tânără şi nu se sfieşte să şi le exprime oriunde şi oricând. 
Să nu vă închipuiţi că la asta n-au contribuit şi recentele 
întâmplări din familie. Biata Georgiana! Şi aşa era o fată 
urâţică. Încurajată cum e de cei din jurul ei, nu mă miră că 
se face tot mai încăpăţânată. Credeţi-mă, mie nu-mi 
miroase a bine! 

Domnul Darcy se convinsese în repetate rânduri de 
judecata sănătoasă a domnului Gardiner. 

Cum în ultima vreme petrecuse multe ore în 
compania sa, avusese ocazia să descopere că unchiul era 
un om cald şi deschis. Rezervat din fire şi prea puţin 
înclinat să renunţe la această atitudine, Darcy îşi câştigase 
reputaţia de-a fi extrem de arogant. Insă în prezenţa 
unchiului Gardiner, tânărul  reuşea să-şi exprime 
sentimentele mai uşor şi mai direct decât faţă de 
majoritatea oamenilor întâlniți în viaţă. 


Pe lângă isteţimea sa în afaceri, unchiul lui Elizabeth, 
se dovedea a fi spiritual şi lipsit de afectare, cumpătat şi 
cordial cu toată lumea, de la cel mai mărunt funcţionar 
până la o persoană importantă ca Fitzwilliam Darcy. Dacă 
sir Geoffrey Portland îi inspira tânărului iubirea şi respectul 
impuse de poziţia sa în societate, pe Edward Gardiner îl 
preţuia numai pentru calităţi, pentru purtarea şi 
sentimentele sale reale, fără a se lăsa influenţat de vreun 
titlu de nobleţe. Dacă la toate acestea adăuga şi faptul că 
unchiul fusese cel ce-o adusese pe Elizabeth în Derbyshire, 
unde-l cunoscuse pe Darcy, ar fi fost de mirare ca cei doi 
bărbaţi să nu se împrietenească. 

In zilele când mergeau să se consulte cu avocatul lui 
Fitzwilliam, luaseră obiceiul să se întoarcă pe jos, mergând 
agale pe Chancery Lane, apoi traversând City, în drum spre 
casa unchiului Gardiner. În timpul plimbării discutau (pe cât 
le permitea huruitul trăsurilor sau strigătele negustorilor 
ambulanți), nu numai despre evoluţia cazului Philips, dar şi 
despre o sumedenie de alte lucruri. 

Intr-una din seri - la câteva zile după sosirea 
Georgianei, cu care urmau să se întâlnească pentru cină - 
amândoi aveau de dezbătut o mulţime de subiecte: ultima 
nesăbuinţă a guvernului, înmulţirea  nepermisă a 
cerşetorilor din City, admirabilele progrese ale noului stil 
arhitectonic iniţiat de domnul Nash în West End. 

Amândoi iuţiră pasul, înfierbântaţi de conversaţie, 
astfel încât ajunseră în Gracechurch Street când atunci 
clopotul de la Bow Bells de-abia bătea ora cinci. 

— Domnule Gardiner! îl întâmpină soţia sa de îndată 
ce oaspetele fusese instalat comod în salon. Nici nu puteai 
pica mai bine. Frederick o sâcâie cumplit pe Mary, iar 
Harriet se fugăreşte cu Richard prin toată casa. E timpul să- 
ţi arăţi autoritatea. 

Prea afectuos ca să nu fie şi indulgent - deşi, în sinea 
sa, admira vioiciunea copiilor - domnul Gardiner îşi luă un 
aer sever şi se duse în camera copiilor, să reinstaureze 
pacea. 

Aşadar, domnul Darcy avu răgazul de-a schimba 


câteva cuvinte cu buna sa prietenă, doamna Gardiner. 
Foarte iubită de nepoate, doamna Gardiner câştigase de 
mult simpatia şi respectul lui Fitzwilliam, graţie isteţimii şi 
sensibilităţii sale. 

— Şi eu, şi soţul meu aşteptăm cu nerăbdare s-o 
cunoaştem pe domnişoara Darcy, începu mătuşa. Până 
acum ne-am văzut numai în treacăt, deşi Elizabeth ne-a 
scris numai cuvinte frumoase despre ea. O descrie ca fiind 
o fată ageră şi, în primul rând, mare iubitoare de cărţi - 
calitate pe care cumnata sa recunoaşte că ar fi trebuit să 
şi-o cultive cu mai multă insistenţă. Se pare că-i o fiinţă cu 
adevărat extraordinară. 

— Aşa e!  încuviinţă oftând fratele ei. Dar 
dumneavoastră, care v-aţi ocupat de educaţia unor minţi 
tinere, ştiţi desigur că farmecul şi inteligenţa nu înseamnă 
neapărat maleabilitate. Chiar şi venirea ei la Londra e 
împotriva oricăror norme ale bunei-cuviinţe. Se pare că 
mătuşa noastră, Catherine, femeie foarte severă, i-a vorbit 
cu mare asprime - ceea ce-a îndemnat-o pe Georgiana să 
vină la Londra, închipuindu-şi că am să-i încuviinţez gestul. 
Mă bucură prezenţa ei aici, dar un asemenea 
comportament la o fată tânără este extrem de necuviincios, 
lucru pe care nu intenţionez să i-l trec cu vederea. 

— Bineînţeles că trebuie respectate convenienţele, îl 
aprobă doamna Gardiner. Totuşi, domnule Darcy, dacă vreţi 
să ascultați sfatul cuiva mai în vârstă decât dumneavoastră 
şi care are experienţă în ce priveşte tinerii cu personalitate, 
eu sunt de părere că astfel de flori delicate se cer cultivate 
cu mare grijă. Elizabeth mă asigură că Georgiana are 
calităţi deosebite, care - orice aţi zice dumneavoastră - 
trebuie să se manifeste. 

— Şi încă cum! suspină Darcy, care-şi deschidea 
sufletul faţă de doamna Gardiner chiar mai mult decât faţă 
de soţul ei. Vă mărturisesc, doamnă - continuă el - că mă 
aflu într-o situaţie dificilă. Nu cunosc aproape deloc firea 
feminină. Mama a murit, lăsându-mă orfan la o vârstă 
foarte fragedă, iar Georgiana era mult prea mică pentru a- 
mi ţine companie. Pe scurt, mi-am petrecut copilăria numai 


printre bărbaţi. Pentru mine, femeile au rămas şi astăzi un 
mister. Am învăţat multe de la Elizabeth şi totuşi zilnic 
descopăr că n-o înţeleg pe deplin. Fără îndoială că studiul 
sexului frumos durează o viaţă întreagă. Dar influenţa soţiei 
nu m-a atins numai pe mine. Georgiana era o fată timidă şi 
stângace în societate. Până acum doi ani - dacă vă amintiţi 
bine - nu ştia nici cum să servească ceaiul. Pe de altă 
parte, obiceiul ei de-a citi a încurajat-o încă din copilărie la 
gesturi pătimaşe şi teatrale. În prezenţa lui Elizabeth - cu 
firea ei veselă şi independentă - Georgiana abia mai poate 
fi ţinută în frâu. La Pemberley aveam deja o misiune grea. 
Dar aici, la Londra - în timp ce Elizabeth e în Derbyshire - 
zău, doamnă Gardiner, dacă ştiu ce să mă fac cu ea! 

Doamnei Gardiner îi veni să râdă de disperarea lui 
faţă de exuberanţa tinereţii. Totuşi, făcu un efort şi-i 
răspunse cu gravitate: 

— Fiţi fără grijă, domnule Darcy. Entuziasmul vârstei 
fragede poate fi o pacoste pentru părinţi şi tutori, însă, 
călăuzit cum se cuvine, devine principala calitate a unui om 
de caracter. Sunt convinsă că Georgiana e animată de 
intenţii bune, iar dacă uneori dă dovadă de exces de 
perseverenţă, probabil că o face fără voia ei. Da, da, firea 
independentă a surorii dumneavoastră e demnă de toată 
admiraţia. 

Nu trecu mult şi doamnei Gardiner i se ivi ocazia să-şi 
formeze o părere mult mai autorizată: sosise însăşi 
Georgiana. Domnişoara Darcy intră în salon ca o vijelie, 
îmbujorată la faţă şi surâzătoare, încântată s-o revadă pe 
mătuşa lui Elizabeth, cu care încă nu avusese prilejul să 
stea de vorbă pe îndelete. Fără voie, lui Darcy i se umplu 
inima de bucurie văzând-o acolo. 

Cât despre doamna Gardiner, ea nu-şi putea ascunde 
uimirea. Deşi Elizabeth îi scrisese despre evoluţia 
Georgianei, totuşi această fată veselă şi vioaie era cu totul 
alta decât copila timidă pe care-o întâlnise cu două veri în 
urmă. Georgiana avea o privire sinceră, deschisă şi vorbea 
fără afectare, cu replici sigure şi prompte. Domnul Gardiner 
se arătă la fel de încântat. 


— De mult nu ne-am văzut! exclamă el, de cum dădu 
ochii cu Georgiana. Dacă-mi permiteţi, domnişoară Darcy, 
aş zice că anii au împlinit în dumneavoastră făgăduiala din 
copilărie. De când s-a măritat Elizabeth, doamna Gardiner 
şi cu mine ne-am propus de multe ori să venim în 
Derbyshire, dar până în prezent afacerile m-au silit să 
rămân în Londra. Sunt însă decis să nu mai amânăm mult 
această vizită, încheie unchiul, înclinându-se uşor. 

Georgiana se înroşi auzindu-i cuvintele afectuoase, 
apoi răspunse zâmbind: 

— Cred că Derbyshire nu se deosebeşte prea mult de 
cum l-aţi văzut ultimă oară. Londra a suferit multe 
transformări în aceşti doi ani, în timp ce la ţară singurul 
lucru ce se schimbă sunt recoltele. Din păcate, domnule 
Gardiner - adăugă ea cu glas grav şi compătimitor - pentru 
dumneavoastră s-au schimbat multe. Ce mai face sărmana 
mătuşă Philips? 

Darcy se încruntă. Georgiana nu ţinuse niciodată 
seama de discreţie - fapt pe care Fitzwilliam îl găsea greu 
de suportat la un străin şi imposibil de tolerat la propria sa 
soră. Totuşi, blândeţea din tonul ei ar fi dezarmat orice 
critici - cu excepţia celor născute din dragostea fraternă. 

Domnul Gardiner nu se consideră câtuşi de puţin 
ofensat. 

— Fiţi liniştit, domnule Darcy! zise el. Doamna 
Gardiner şi cu mine îndrăznim să considerăm că sora 
dumneavoastră face parte din familie, astfel încât îi putem 
vorbi deschis. Domnişoară Darcy, pe mătuşa Philips am 
vizitat-o chiar ieri şi se simte destul de bine, mulţumesc de 
întrebare. Celula e destul de confortabilă şi mâncarea 
suficient de bună. Cât despre şansele pe care le are, ce-aş 
putea să vă spun? Cazul ei urmează să fie judecat de-abia 
peste câteva săptămâni, iar Fordyce refuză să facă 
presupuneri privind sentinţa ce se va da. Domnul Philips 
insistă să ajungă la un compromis cu nemernicul de Turner, 
dar fratele dumneavoastră şi cu mine luptăm să-i scoatem 
din cap ideea asta. Cât despre mătuşa Philips, ea se arată 
nespus de indignată c-a fost privată de libertate, mai ales 


că temnicerul nici nu ştie să joace table! Dumneaei a fost 
întotdeauna o fire uşuratică, şi mă tem că nici nenorocirea 
asta n-a reuşit să-i vâre minţile în cap. 

Curând merseră cu toţii în sufragerie. Cina era atât de 
bogată şi elegantă încât s-ar fi zis că modesta locuinţă a 
soţilor Gardiner dispunea de tot atâţia bucătari francezi ca 
şi conacul Pemberley. În jurul unei mese aşa încărcate, 
conversaţia nu putea fi decât veselă şi amuzantă. 

— Ah, domnule Darcy şi domnişoară Darcy! exclamă 
la un moment dat doamna Gardiner. Păcat că nu-i şi 
Elizabeth aici! Cât de bine ne-am fi simţit cu toţii! 

— În ultimul timp nu ne-am prea văzut nepoata, întări 
şi domnul Gardiner. Ştiţi bine ce mult dorim să fie fericită, 
însă uneori parcă ne pare rău că nu şi-a găsit un soţ 
undeva, mai aproape de Londra. Anul trecut doamna 
Gardiner s-a îmbolnăvit, căzând la pat, şi tare ne-a lipsit 
sprijinul lui Elizabeth. Lăsând deoparte bucuria de-a o avea 
printre noi, ce bine era când o puteam chema, iar ea sosea 
chiar a doua zi! 

— Ei, bravo! râse soţia sa. Vasăzică, asta-i doreai tu 
lui Elizabeth, să ne dădăcească pe noi? Domnule Gardiner - 
adăugă ea, redevenind serioasă. E uşor pentru un bărbat 
să-şi afle companie. Tot umblând încoace şi-ncolo cu 
treburi, îşi poate alege prietenii după pofta inimii. Noi, 
femeile, nu prea avem de ales. Rareori avem norocul să 
întâlnim pe cineva care să întrunească însuşiri ca virtutea şi 
spiritul ager - calităţi cu atât mai valoroase cu cât le-am 
descoperit în Elizabeth. 

Cuvintele ei făcură o impresie profundă asupra 
Georgianei. Deseori fusese nevoită să suporte compania 
unor persoane ca Anne de Bourgh sau Caroline Bingley. De 
abia când o cunoscuse pe Elizabeth înţelesese că există şi 
altfel de femei. Şi iată că doamna Gardiner preţuia 
inteligenţa la fel de mult ca ea. 

— Cu siguranţă că o minte ageră e de-o mie de ori 
mai importantă decât toate bogăţiile din lume! încuviinţă 
domnişoara Darcy, cu ochi strălucitori. Eu una, ca şi eroina 
din baladă, mi-aş da cu bucurie perna din puf de gâscă 


pentru zdrenţele ţiganilor - de m-aş simţi mai bine în 
compania lor. 

Darcy, care ascultase conversaţia din ce în ce mai 
amuzat, nu se mai putu stăpâni şi zise: 

— Sunt convins că aşa ai face, cu condiţia să-ţi iei cu 
tine pe cele două cameriste. Scumpa mea Georgiana, îţi 
admir pornirile romantice, însă cred c-ar fi mai bine să-ţi 
petreci timpul studiind decât umplându-ţi capul cu poezii. 

— Nu vă supăraţi, domnule - îl întrerupse doamna 
Gardiner -, v-ar plăcea mai curând s-o auziţi enumerând 
principalele fluvii din Rusia şi China, sau alte asemenea 
inutile „dovezi de cultură”, la modă în zilele noastre? Vorbiţi 
de educaţie, domnule Darcy, însă eu numesc educaţie nu 
ceea ce sădeşte într-o femeie talente nefolositoare, ci ceea 
ce-i încurajează obiceiul şi puterea de-a gândi. Numai 
gândind îşi va rafina gustul şi-şi va consolida principiile, 
ajungând la cea mai importantă realizare: cunoaşterea de 
sine. lar dacă Georgiana găseşte toate aceste lucruri nu în 
cărţile de istorie, ci în cele de versuri, atunci lăsaţi-o să 
citească poezie. 

Georgiana o asculta cu uimire, iată o femeie care 
îndrăznea să spună ce gândea, şi încă sperând să capete 
aprobarea domnului Darcy de la Pemberley. In plus, 
sinceritatea doamnei Gardiner nu fusese pusă în slujba unei 
cauze proprii, ci a Georgianei. Prin urmare, domnişoara 
Darcy îşi găsise o prietenă. 

Auzind spusele mătuşii, Darcy se înclină cu respect. 
Apoi fu adusă friptura de pasăre şi cina continuă în aceeaşi 
atmosferă de bună-dispoziţie, spre satisfacția atât a 
stomacului, cât şi a minţii. 

Căpitanul Heywood plecase şi el de la Rosings cu 
destinaţia Londra. Regreta că afacerile nu-i îngăduiau să 
mai rămână, însă trebuia neapărat să revină în capitală. 

Ajunse la Londra în aceeaşi zi, instalându-se pe 
George Street. De cum îşi luă în primire apartamentul, 
prima sa grijă fu să meargă la Grosvenor Square. Domnul şi 
domnişoara Darcy nu erau acasă, astfel încât căpitanul se 
resemnă să le lase un bilet. Cu vizita următoare avu ceva 
mai mult noroc. Soții Hurst locuiau foarte aproape de fraţii 
Darcy. Ofiţerul avu norocul să-i găsească, iar ei îl primiră cu 
multă bucurie, dar şi cu oarecare surpriză şi multă emoție. 

Domnul Hurst îl întâmpină în salon. Amintindu-şi de 
prezenţa strălucitoare a căpitanului la balul Georgianei 
Darcy, soţul Louisei îl salută cu toată căldura de care era în 
stare. 

— Cu siguranţă că doamnele vor fi încântate să vă 
revadă, zise el. Vă spun drept că şi eu simţeam nevoia de 
companie. Londra e cam pustie la vremea asta. Vă place să 
jucaţi cărţi? 

— Mi-am petrecut multe ceasuri din viaţă în faţa 
mesei de joc, răspunse ofiţerul. Mărturisesc că am o mare 
slăbiciune pentru genul acesta de distracţie, mai ales când 
compania este agreabilă şi miza ridicată. 

Răspunsul său suna încurajator chiar şi pentru domnul 
Hurst. 

— La „Brook” e destul de bine anul acesta, spuse el. 
În schimb nu dau doi bani pe „White”. La „Gray's inn” se 
organizează excelente lupte cu cocoşi. Marţea trecută am 
câştigat patruzeci de lire. În plus, am fost martorul celei 
mai palpitante lupte care s-a dat acolo de la Sfântul Mihail 
încoace. 

Sfârşindu-şi relatarea despre distracţiile din oraş, 
domnul Hurst se cufundă într-o muţenie desăvârşită, 


considerând probabil că-şi îndeplinise îndatoririle de gazdă. 
Curând îşi făcură intrarea şi cele două doamne, Caroline 
Bingley îmbujorată la faţă şi tremurând de emoție, cu o 
pălărioară în nuanţa cea mai la modă. Musafirul fu servit cu 
prăjituri şi biscuiţi şi conversaţia se închegă în câteva 
minute. 

Domnişoara Bingley îşi exprimă bucuria de a-l 
revedea pe căpitan, care aducea cu el o gură de aer 
proaspăt din Kent. Şi ea locuise mult la ţară în ultima 
vreme, dar nu-i priise aşa cum îi priise lui. Ce noroc aveau 
bărbaţii care purtau uniformă! Ea una, care trebuia să se 
ţină în pas cu moda, descoperise că la Londra se purtau 
acum alte modele. Căpitanul se pricepea destul de puţin la 
îmbrăcămintea femeiască - de altfel ca mai toţi tinerii de 
vârsta lui. Cum însă ştia ce trebuie spus în asemenea 
situaţii, se grăbi să remarce cât de mult se potrivea 
culoarea rochiei cu ochii domnişoarei Bingley. 

Ea îşi plecă pleoapele cu modestie, întrebându-l pe 
cine mai avea de gând să viziteze cât timp rămânea în 
capitală. Căpitanul zise că nu-i putea da un răspuns prea 
precis, întrucât avea o mulţime de relaţii, însă spera (aici 
urmase o privire semnificativă) ca planurile pe care şi le 
făcuse să-i includă şi pe cei pe care ajunsese să-i considere 
prieteni. Căpătând curaj, domnişoara Bingley vru să ştie 
dacă domnul Heywood putea cina cu ei în acea seară. Din 
păcate, căpitanul fusese invitat în altă parte, însă nădăjduia 
să se afle din nou în compania celor două surori înainte de 
sfârşitul săptămânii. 

Toată lumea se declară mulţumită, iar ofiţerul se duse 
să-şi vadă de treburile sale. 

Târziu, în aceeaşi seară, Caroline Bingley îşi deschise 
sufletul faţă de sora ei. Suportase cu destulă bunăvoință 
compania cumnatului său, atât în cursul cinei cât şi la jocul 
de cărţi, iar când îl văzuse pornind către „Brook”, cu 
intenţia de a-şi petrece acolo restul nopţii, se hotărî să se 
confeseze Louisei, cu privire la un subiect nespus de drag 
inimii ei. 

— Dragă Louisa, zise ea, nu-ţi ascund că mă aşteptam 


ca domnul Heywood să se întoarcă la Londra aşa curând. 
Eram convinsă că va veni, după câte avansuri mi-a făcut în 
Derbyshire. Ei, surioară - continuă ea, cu un aer resemnat - 
dac-o ţine tot aşa, mă tem că mi-a pus gând rău. 

Deşi o ascultase cu mare atenţie, doamna Hurst era 
preocupată de o problemă mult mai concretă, şi anume ce 
frumos le-ar sta să fie însoţite la Drury Lane de un ofiţer, 
peste o săptămână când vor merge la spectacol. 

— Ce zici; Caroline, crezi că Ofițerul de la recrutări e o 
piesă potrivită pentru marinarul nostru? întrebă ea. Nu 
cumva e vorba mai curând de armată decât de marină? 

Apoi, ca nu cumva sora ei să tragă concluzia că numai 
fetele trecute prin pension aveau cultură vastă, se grăbi să 
adauge: 

— Păcat că nu se joacă Furtuna, cu domnul Kean! 

Între timp, căpitanul Heywood se întorsese acasă, 
unde, spre surpriza sa, îl aştepta un bilet scris de mâna 
domnişoarei Darcy, care regreta că nu se întâlniseră, 
exprimându-şi totodată speranţa că ofiţerul va putea 
participa în seara următoare la recitalul de muzică din 
Grosvenor Square. Fără ezitare, căpitanul trimise răspuns 
că accepta cu bucurie. 

Georgiana fusese nespus de uimită găsind pe masă 
cartea lui de vizită. La plecarea ei din Rosings, căpitanul 
părea decis să mai rămână. Şi totuşi, iată-l că se întorsese 
la Londra, închinând o cameră la câţiva paşi de ea. Nu 
cumva şi el se revoltase împotriva autorităţii gazdei, 
luându-şi rămas-bun atât de la lady Catherine, cât şi de la 
Anne? lar în acest caz, oare motivele lui aveau vreo 
legătură cu propria sa plecare? Rațiunea o îndemna să 
respingă din capul locului o asemenea absurditate. Sosirea 
lui neaşteptată în capitală se datora, probabil, unor afaceri 
de care ea una nu avea cunoştinţă - poate nişte probleme 
financiare la Amiralitate. Tot ce conta era că Heywood se 
afla la Londra - lucru care o bucura peste măsură. 

În seara următoare, domnişoara Darcy fu gata cu mult 
înainte de ora fixată. La rândul său, tânărul se dovedi 
extrem de punctual. Sesizând încă de la intrarea în salon că 


aveau prilejul să converseze între patru ochi, hotărî să nu 
rateze ocazia. In câteva cuvinte, îi declară Georgianei că 
plecarea ei subită de la Rosings îl aruncase într-o neagră 
deznădejde. Plimbările lor călare deveniseră cea mai mare 
bucurie a lui. De când rămăsese singur, nu mai simţise 
nicio plăcere să suie în şa. 

Georgiana nu ştia ce să-i răspundă, aşa că schimbă 
repede subiectul, exprimându-şi speranţa că întoarcerea lui 
inopinată nu se datora unor veşti proaste. Întrebarea ei 
reuşi să modifice complet dispoziţia căpitanului. 

— Domnişoară Darcy, nici nu îndrăznesc să vă spun 
de ce mă aflu în capitală. Afacerile mele sunt de aşa natură 
încât... 

Se opri, rămânând tăcut câteva momente. Georgiana 
îl urmărea cu o privire uluită. De nu l-ar fi cunoscut mai 
bine, l-ar fi crezut pe punctul de a-i face o declaraţie! Însă 
el se ridică brusc în picioare şi începu să umble de colo-colo 
prin salon, murmurând cuvinte neînţelese, despre anumite 
lucruri care-l frământau şi asupra cărora nu se putea hotărî 
aici, la Londra. Georgiana nu mai înţelegea nimic. 

In clipa următoare, căpitanul îi observă nedumerirea 
şi se grăbi să-i abată gândurile în altă parte. 

— Nu numai pe mine m-a întristat plecarea 
dumneavoastră precipitată, spuse el cu însufleţire. Să 
vedeţi cât de uimită şi şocată a fost lady Catherine. Sunt 
chiar cuvintele ei: „uimită şi şocată”. 

Educaţia nu-i îngăduia Georgianei să se distreze pe 
socoteala persoanelor mai în vârstă decât ea. Aşadar, 
rămase surprinsă de tonul lui batjocoritor. Totuşi, îşi aminti 
că şi Elizabeth se simţea tentată uneori să vadă partea 
comică a lucrurilor. Aerul de prefăcută solemnitate pe care 
şi-l luase Thomas Heywood o făcu să zâmbească, deşi se 
afla în încurcătură. 

Simţindu-se astfel încurajat, el continuă: 

— Vă asigur că Domnia Sa n-a întâlnit de când se ştie 
asemenea necuviinţă. Închipuiţi-vă că o nepoată de-a ei a 
îndrăznit să aibă o părere personală! Ruşine, domnişoară 
Darcy! Cum aţi putut să vă purtaţi aşa? 


Felul în care o imitase pe lady Catherine îi distră 
grozav pe amândoi. Râseră cu poftă împreună, apoi 
Georgiana continuă: 

— Vai, biata mătuşă! Zău, domnule, mă tem că 
nimeni şi nimic nu reuşeşte vreodată s-o mulţumească. 
Sinceră să fiu, parcă n-ar fi şi ea tot femeie! În ochii lui lady 
Catherine, cuminţenia ar însemna să stau aplecată cât e 
ziulica de mare, asupra unor broderii, fără să înalţ privirea 
sau să deschid gura. 

— Eu unul, nu vă văd făcând aşa ceva! declară 
admirativ căpitanul. 

Apoi, privind-o drept în ochi, adăugă cu glasul 
tremurând de emoție: 

— Mă surprinde că până acum ne-am întâlnit numai la 
ţară, în aerul parfumat şi în decorul de basm din Kent şi 
Derbyshire. Niciodată nu v-am văzut la Londra, în compania 
celor mai elegante doamne. Dacă-mi permiteţi, aş spune că 
această comparaţie e în favoarea dumneavoastră. leri, 
când nu v-am găsit acasă, şi nici pe domnul Darcy, buna- 
cuviinţă m-a îndemnat să trec să-i vizitez pe domnul şi 
doamna Hurst, precum şi pe domnişoara Caroline Bingley. 
Amândouă au stil şi sunt frumoase în felul lor, însă 
dumneavoastră, domnişoară, sunteţi atât de departe de 
fleacurile care le preocupă pe ele... 

O privi cu luare-aminte, apoi urmă: 

— Mă refer la veselia şi la nonşalanţa dumneavoastră, 
care nu se dezmint niciodată. Nici la Bakewell, nici la 
Grosvenor Square. 

Declaraţia sa fu întreruptă de apariţia domnului 
Darcy. Deşi mirat că sora sa coborâse deja în salon, 
discutând cu acest văr îndepărtat de parcă s-ar fi cunoscut 
de când lumea, Fitzwilliam îşi salută oaspetele cu multă 
politeţe. Urându-i bun-venit în Grosvenor Square, îşi 
exprimă speranţa că pe căpitan nu-l deranja prea mult 
amplasamentul locuinţei sale atât de aproape de zona unde 
se desfăşurau lucrările domnului Nash. 

Căpitanul, însă, nu se dădu bătut. 

— Domnule, zise el cu căldură, am admirat felul în 


care v-aţi ocupat de educaţia surorii dumneavoastră. Să 
ştiţi că-i demnă de grija şi afecțiunea cu care aţi crescut-o. 
Chiar zilele trecute m-a uimit stăpânirea de sine a 
domnişoarei, când am avut nefericirea de-a asista la... 
muştruluiala pe care i-a tras-o distinsei sale mătuşi, lady 
Catherine... 

Furişând spre Georgiana o privire tandră şi amuzată, 
adăugă: 

— Când domnişoara Darcy are de susţinut o cauză, nu 
se lasă cu niciun chip intimidată. 

Din păcate, efectul acestor aprecieri asupra domnului 
Darcy fu cu totul altul decât se aşteptase ofiţerul. 

— În ciuda severităţii ei, mătuşa mea e o femeie cu 
multe calităţi, şi nu merită luată în râs, zise tânărul cu 
răceală. Cred că nepoata sa n-ar trebui să-i arate atâta 
dispreţ, când lady Catherine i-a vrut întotdeauna numai 
binele. E drept că Georgiana obişnuieşte să spună ce 
gândeşte, însă e mai tânăra şi n-ar fi cazul să-i încurajăm 
lipsa de respect. Trag nădejde că n-aţi fost de acord cu 
plecarea ei de la Rosings. 

Căpitanul se fâstăci. 

— Domnule, spuse el cu sinceritate, m-aţi înţeles 
greşit. Eu n-am pretenții să-i dau lecţii surorii 
dumneavoastră. De altfel, mi se pare că nici n-are nevoie. 
Cât despre lady Catherine, ea este binefăcătoarea mea şi-i 
port un profund respect. 

Apoi, ascunzându-şi un zâmbet, se întoarse din nou 
spre Georgiana. 

— Domnişoara Darcy şi cu mine ne-am permis doar să 
ne amuzăm puţin de meticulozitatea Domniei Sale, care nu 
îngăduie nicio abatere de la regulile etichetei. 

Dezminţirea adusă de ofiţer şi siguranţa cu care 
acesta îi vorbise îl lăsară pe Darcy fără replică. Vasăzică. 

Heywood îşi considera propriile-i păreri mai presus de 
legile bunei-cuviinţe, socotind că nu avea nevoie să mai 
înveţe nimic, nici chiar de la domnul Darcy. 

În acel moment fură anunţaţi soţii Gardiner, urmaţi de 
alţi oaspeţi, printre care cei doi Hurst şi Caroline, punând 


capăt schimbului de cuvinte dintre Darcy şi ofiţer. 
Muzicanţii începură să se adune, iar tinerii luară loc în jurul 
lor, pregătindu-se să-i asculte. Căpitanul Heywood se 
instală - desigur între încântătoarea sa gazdă şi eleganta 
Caroline Bingley - care îşi propusese să nu-l scape din ochi. 

Puţini au norocul să şi-i poată alege pe cei în mijlocul 
cărora trăiesc. Prezenţa Mariei Lucas şi a domnişoarei Kitty 
Bennet în casa vicarului din Hunsford nu-i era doamnei 
Collins de cine ştie ce folos, totuşi reuşea s-o mai scutească 
de solicitudinea exasperantă a soţului. Veselia tinerei Kitty 
şi entuziasmul Mariei la toate giumbuşlucurile micului 
William creau o zarvă suficientă pentru a-l reduce la tăcere 
pe vicar, iar dacă Charlotte avea grijă să stea mai mult în 
salonaş, atunci izbutea să scape de el chiar şi câte o după- 
amiază întreagă. 

În acele zile, bunul prelat avea de înfruntat probleme 
grave. Nu numai că enoriaşii continuau să-i nesocotească 
eforturile, încăpăţânându-se să rămână săraci, dar acum 
mai avea de luptat şi cu furiile stăpânei de la Rosings. 

— Cu câtă neobrăzare s-a purtat domnişoara 
Georgiana Darcy! îi povesti el îndurerat devotatei sale soţii, 
într-o dimineaţă în care reuşise să-i descopere refugiul. Ce 
îndrăzneală, să-şi sfideze mătuşa, refuzând să se supună 
vrerii ei! Da, da, doamnă Collins, bunăvoința lui lady 
Catherine e un dar de preţ, ce se cuvine păstrat cu multă 
grijă. Ce copilă ingrată! Şi când mă gândesc că i-am arătat 
grădina noastră, că i-am prezentat-o pe tovarăşa mea de 
viaţă şi că i-am îngăduit să ţină în braţe lumina ochilor mei! 
Principiile şi îndatoririle sfinte îmi interzic să mai primesc pe 
viitor în casa noastră o persoană capabilă de aşa 
neruşinare faţă de cei mai în vârstă decât ea. Sunt ferm 
decis. Nici dacă m-ar ruga în genunchi, nici dacă mi-aş 
pune în joc viaţa - sau pe a dumitale - n-aş reveni asupra 


acestei hotărâri. Poate numai - adăugă el, amintindu-şi că 
Georgiana era nepoata binefăcătoarei sale - dacă mi-ar 
cere-o însăşi lady Catherine. 

Astfel lămurit asupra exceselor de care erau în stare 
chiar şi fetele de sânge foarte nobil, vicarul îşi îndreptă 
atenţia, oarecum alarmat, spre lucruri mai lumești. 

— Draga mea, se adresă el doamnei Collins, tare-aş 
vrea ca rudele noastre să-şi cunoască lungul nasului. Am 
încredere în Maria, dar cum rămâne cu domnişoara Kitty 
Bennet? Oare ea este conştientă de veneraţia ce i se cuvine 
distinsei mele protectoare? 

Din fericire, doamna Collins avea la îndemână un 
răspuns menit să pună capăt imediat discursului ţinut de 
soţul său. 

— Fii fără grijă, domnule Collins. Amândouă fetele o 
cinstesc atât de mult pe doamna noastră de la Rosings 
încât în prezenţa ei nici nu îndrăznesc să deschidă gura - 
necum să scoată vreun cuvânt necuviincios. În ultima 
vreme, sora mea şi Kitty nici n-au curaj să se îndepărteze 
prea mult de casă, de teamă să n-o întâlnească pe lady 
Catherine. Noroc că domnul Beasley e atât de amabil încât 
le ţine companie, în puţinul timp liber de care dispune. 
Omul acesta e un adevărat dar de la Dumnezeu! 

Vorbele ei avură un efect mai fericit decât anticipase. 
După ce murmură câteva cuvinte aprobatoare, vicarul îşi 
aduse aminte că avea treabă în bibliotecă, aşa că se 
îndepărtă grăbit. Din păcate, el nu împărtăşea buna părere 
a soţiei sale cu privire la noul paroh. O fi fost Beasley băiat 
de treabă, însă, în ce privea îndatoririle sfinte, tânărul îşi 
cheltuia energia într-un mod absolut necumpătat. Domnului 
Collins îi plăcea să se considere un exemplu demn de 
urmat, în calitatea sa de slujitor al Bisericii anglicane, gata 
oricând să boteze şi să cunune enoriaşii înstăriți - ba uneori 
şi pe cei mai nevoiaşi. În schimb, Beasley se întrecea cu 
gluma! Umbla prin toate cocioabele, cu zelul unui misionar, 
educând copiii fără a ţine seama de familia din care 
proveneau. Rezultatul era că ajunsese să fie îndrăgit şi 
solicitat de întreaga parohie - veste care urma desigur să 


ajungă şi la urechile lui lady Catherine. Faptul acesta îl 
indispunea peste poate. Totuşi, domnul Collins era un om 
cu multă tărie sufletească; în plus, citise scrierile doctorului 
Gisborne despre îndatoririle unui prelat şi înţelegea că un 
tânăr - oricât de entuziast - nu se putea, totuşi, compara cu 
mentorul său; o consolare cam măruntă, dar, în împrejurări 
grele, fiecare îşi află mângâiere acolo unde poate. 

Dacă pe domnişoara Kitty purtările domnului Beasley 
nu o afectau, în schimb o uluiau. În viaţa ei nu întâlnise aşa 
un om. Ofițerii de la Meryton - chiar, şi Frank Middleton - 
erau curtenitori şi pricepuţi la vorbă, relaţiile cu ei 
mărginindu-se la replici amicale şi priviri galeşe, însă 
domnul Beasley prefera să discute despre lucruri serioase 
şi, în ciuda insistențelor ei, nu se lăsa convins să 
converseze nici despre piese de teatru, nici despre baluri, 
nici despre ghicitori, ci mai curând despre necazurile 
familiilor sărmane în mijlocul cărora îşi petrecea ziua. 

— Ce frumos şi înduioşător e să constaţi flacăra 
credinţei chiar şi-n cel mai umil bordei! îi spuse parohul 
într-o seară, după cină. Deseori mi se întâmplă să trec 
seara pe la enoriaşii mei, găsindu-i de cele mai multe ori 
adunaţi în jurul focului, în timp ce capul familiei le citeşte 
din Biblie. E un obicei înălţător, pe care s-ar cuveni să-l 
înveţe şi nobilimea. Vă mărturisesc, domnişoară Bennet, că 
atunci când trebuie să mă ocup de unele probleme casnice 
- şi, din păcate, există mulţi care se zbat în astfel de 
necazuri - pur şi simplu nu ştiu ce să fac. Poate că 
dumneavoastră şi domnişoara Lucas veţi avea bunătatea 
de-a mă ajuta cu un sfat, ori poate chiar să mă însoţiţi în 
câteva din vizitele mele. Vă asigur că familiile respective ar 
considera prezenţa dumneavoastră drept o mare cinste. 

Kitty îl ascultă, apoi îi răspunse pe un ton glumeţ, 
după cum îi era obiceiul: 

— Dacă vreţi să ne dojeniţi că stăm cu braţele 
încrucişate, să ştiţi c-aţi nimerit-o. Insă, deşi nici 
domnişoara Lucas, nici eu, nu facem mare lucru, totuşi ne 
străduim din răsputeri să ne ferim din calea răului. Cât 
despre vizitarea familiilor sărmane, cu aşa ceva se ocupau 


de regulă surorile mele mai mari. Sunt convins că mă 
socotiți o fată superficială şi fără minte, astfel încât mă 
îndoiesc că v-aş putea fi de folos tocmai dumneavoastră, 
un slujitor al Bisericii. Fiţi bun şi nu mai râdeţi de mine. 

Numai că  domnişoara Kitty îşi  nedreptăţise 
interlocutorul. Departe de-a o lua peste picior, domnul 
Beasley îi vorbise chiar foarte serios. Numai că, nefiind 
expert într-ale conversaţiei, îi adresase rugămintea aşa 
cum se pricepuse. 

— Vedeţi dumneavoastră, domnişoară Bennet - urmă 
el - chiar dac-am reuşit să-mi cunosc în profunzime 
enoriaşii, şi necazurile lor, totuşi, ca burlac, nu-s pregătit să 
le dau poveţe despre cum să-şi ducă traiul zilnic. Sunt sigur 
că o fată veselă ca dumneavoastră ar reuşi să aducă un 
strop de alinare în sufletul acestor oameni. Spuneţi-mi, de 
pildă, cum credeţi c-ar putea fi împiedicaţi copiii să se bată 
între ei? 

Şi, întorcând capul către ea, o privi cu seriozitate şi 
încredere, aşteptând să-i afle părerea. 

Pentru Kitty era ceva atât de neobişnuit ca cineva să-i 
acorde atenţie, încât rămase fără replică - ceea ce i se 
întâmpla arareori. Sinceritatea tânărului era atât de 
firească, iar încrederea lui atât de lipsită de afectare, încât 
Kitty se lăsă cucerită de felul său de-a fi, aproape fără să-şi 
dea seama. 

Cam la o milă depărtare de Grosvenor Square trăia o 
femeie care în tinereţe fusese angajată la Pemberley ca s-o 
înveţe pe domnişoara Georgiana tainele muzicii. Văduva 
Spencer se deosebise de predecesoarele sale prin faptul că, 
graţie unei discipline severe şi harului de-a trezi interesul 
elevei pentru această artă, reuşise să obţină de la 
Georgiana progrese importante. Acum, cu sănătatea 
şubrezită de vârstă şi de amărăciunile vieţii, doamna 


Spencer ducea un trai modest, în apropiere de Shepherd's 
Market. 

Aflând această veste de la doamna Annesley, 
Georgiana se întristă profund, hotărând să-şi viziteze fosta 
profesoară chiar în dimineaţa aceea. 

— Vai, sărmana! exclamă fata. Când mă gândesc cât 
e de singură şi de nevoiaşă! Ah, doamnă Annesley, ce seri 
frumoase petreceam cândva la Pemberley, noi trei şi fratele 
meu! Ce bucurie i-am face doamnei Spencer de m-ar însoţi 
şi domnul Darcy! Am să-l întreb chiar acum. 

Insă domnul Darcy, care se găsea în bibliotecă, fu 
nevoit să refuze invitaţia. Şi el îi păstra o amintire frumoasă 
doamnei Spencer, regretând actuala ei situaţie, dar în 
dimineaţa cu pricina era ocupat atât cu cazul Philips, cât şi 
cu propriile-i afaceri, astfel încât nu-şi permitea nici măcar 
o jumătate de oră liberă, fie şi pentru un scop atât de 
caritabil. 

— Las totul în mâinile tale, surioară! zise el. Nu mă 
îndoiesc că prezenţa ta va fi o mângâiere pentru doamna 
Spencer. Poate vei găsi şi o cale de a-i mai alina nefericirea. 
Cât de diferită trebuie să i se pară locuinţa din Jermyn 
Street faţă de apartamentul ei din Pemberley! 

In acele zile, gândul domnului Darcy se întorcea 
deseori spre Derbyshire. Lipsise prea mult timp de acasă şi 
de lângă soţie, şi era din ce în ce mai nerăbdător s-o 
revadă. Afacerile îl reţinuseră la Londra mai mult decât îşi 
închipuise şi i se făcuse nespus de dor de Lizzie. 

Indreptându-şi din nou atenţia către sora sa, domnul 
Darcy urmă, pe un ton ceva mai vesel: 

— Sper că eşti bucuroasă de oaspeţi. După-amiază 
vom primi vizita cuiva de la Derbyshire. 

— Zău, frăţioare? Cine anume? Sper că nu doamna 
Montaque! 

—  Domnişoară, păstrează-ţi  necuviinţele pentru 
dumneata! o dojeni fratele ei; apoi adăugă, zâmbind: 
Mărturisesc cu un sentiment de uşurare că nu-i vorba de 
doamna Montaque. Persoana la care mă refer o să-ţi facă 
plăcere. 


— Plăcere? Nu cumva vine Elizabeth? 

— Nu, oftă domnul Darcy. Însă musafirul nostru ne va 
aduce veşti despre ea. Poate ai ghicit că va sosi aici însuşi 
domnul James Leigh-Cooper, pe care domnul Nash l-a 
chemat la Londra, ca să-l consulte într-o problemă de 
specialitate. Se pare că tânărul nostru devine tot mai 
respectat de confrații săi. 

— Sper să nu ajungă atât de celebru încât să plece de 
la Pemberley înainte de-a termina lucrarea. Nu mă tem că 
succesul l-ar putea face arogant, pentru că-i şi-aşa destul 
de orgolios. Imi dai voie să iau trăsura, frăţioare? 

Aşadar, Georgiana şi doamna Annesley porniră către 
Jermyn Street, în căutarea locuinţei prietenei lor. Nu aveau 
prea mult de mers, însă străzile erau atât de întortocheate, 
şi pline de vânzători ambulanți, încât ar fi fost cu neputinţă 
să le străbată cu piciorul. Într-un târziu, găsiră domiciliul 
doamnei Spencer, la capătul unei ulicioare strâmte, într-o 
casă atât de mizeră încât amândouă simţiră cum li se 
strânge inima. 

După ce-şi văzu fosta profesoară, consolând-o cum se 
pricepea mai bine, Georgiana cobori scările dărăpănate şi 
ieşi în stradă, îndurerată de sărăcia în care se zbătea 
doamna Spencer şi decisă s-o ajute pe cât îi stătea în 
putinţă. In comparaţie cu necazurile vechii sale prietene, 
propriile-i probleme îi păreau cu totul neînsemnate. 

Strada era plină de tineri eleganţi, care tocmai 
veneau de la clubul din apropiere, strigându-şi unul altuia 
cât câştigaseră la whist sau macao. Cele două femei fură 
obligate să se refugieze câteva clipe sub un portal. 

În cele din urmă, tinerii se risipiră care încotro, iar 
Georgiana şi doamna Annesley îşi putură continua drumul. 
La un moment dat, zăriră silueta cunoscută a unui ofiţer în 
uniformă de marină, care stătea în colţ, părând că aşteaptă 
pe cineva. Georgiana se opri în loc, uimită. Nu era nimeni 
altul decât căpitanul Heywood. 

Surpriza căpitanului o întrecea pe cea a Georgianei. 
Brusc, expresia i se schimbă, şi se îndreptă spre ele, plin de 
însufleţire. 


— la te uită, domnişoara Darcy! 

Apoi, recăpătându-şi stăpânirea de sine, urmă pe un 
ton mai aşezat: 

— Ce ciudat - dar şi ce plăcere - să vă întâlnesc în 
această parte a oraşului, unde şi eu mă aventurez numai 
arareori. Dacă-mi îngăduiţi, aş zice că-i la zeci de leghe 
depărtare de distracţiile pe care le oferă Bond Street sau 
Grosvenor Square. Cum de vă găsiţi prin aceste locuri? 

Sfârşind de vorbit, îşi înclină capul spre ea, privind-o 
cu atâta tandrete, încât Georgiana uită să-i întoarcă aceeaşi 
întrebare. 

— N-am venit de plăcere, spuse ea. Am fost să vizitez 
o bătrână profesoară, copleşită de sărăcie şi nevoi. Am 
încercat s-o încurajez pe cât mi-a stat în putinţă, însă mă 
tem că nu mai are multe zile de trăit. 

— Ce inimă bună aveţi! exclamă ofiţerul. Puţini sunt 
cei cărora le pasă de semenii lor. 

Deodată îşi schimbă atitudinea, adresându-i-se plin de 
grijă: 

— Scumpă domnişoară Darcy, nu cumva, în grija 
dumneavoastră pentru alţii, vă cam neglijaţi propria 
sănătate? Îmi păreţi cam palidă şi cam slăbită. Îngăduiţi-mi 
să vă conduc în Green Park. La vremea asta, castanii sunt o 
adevărată încântare. Haideţi, nu accept niciun refuz. 
Permiteţi-mi să vă însoțesc. 

O luă de braţ şi porniră într-un pas pe care, de n-ar fi 
fost vorba de galantul căpitan Heywood, Georgiana l-ar fi 
putut numi alergător. În Green Park castanii erau în floare, 
iar soarele strălucea pe cerul fără nori. De cum ieşiră din 
jJermyn Street, căpitanul încetini pasul, începând să 
pălăvrăgească vrute şi nevrute. 

— Aţi remarcat, domnişoară Darcy, că muzica - 
despre care se spune că reuşeşte să îmblânzească până şi 
fiarele sălbatice - are şi o însuşire mai puţin lăudabilă: 
aceea de a-i face pe oameni afectaţi? De pildă, la serata 
fratelui dumneavoastră, în Grosvenor Square, 
dumneavoastră aţi stat şi aţi ascultat recitalul aşa cum se 
cuvenea. În schimb, ceilalţi erau în primul rând, preocupaţi 


să se arate impresionați, dând ochii peste cap şi scoțând 
exclamaţii admirative. Mă şi întreb dacă au auzit vreo notă 
din tot de s-a cântat. 

Recunoscând în descrierea lui atitudinea lui Caroline 
Bingley, Georgiana râse, amuzată. 

— Aşa e! încuviinţă ea, bine dispusă. Numai că 
dumneavoastră eraţi prea absorbit de muzică pentru a mai 
remarca ce se petrece în jur. Nu mă faceţi să vă întreb ce 
anume s-a cântat! 

Căpitanul se mulţumi să zâmbească, apoi continuă să 
vorbească, atât de plin de însufleţire încât Georgiana se 
întreba ce-ar fi spus admiratorul ei de n-ar fi fost de faţă şi 
doamna Annesley. Curând ajunseră la ieşirea din parc, 
unde îi aştepta trăsura. 

Aici, căpitanul privi drept înainte, apoi, apucând-o de 
braţ, o trase repede deoparte. Prea târziu, însă: lângă ei se 
ivise locotenentul George Wickham. Şocul fu atât de 
puternic încât Georgiana începu să tremure. lată că-l 
întâlnea din nou, şi încă unde se aşteptase cel mai puţin: la 
Londra. Oare când va înceta să se simtă stânjenită în 
prezenţa acestui om? 

În schimb, locotenentul nu dădea niciun semn de 
tulburare, părând mai degrabă în largul său, de parcă el 
însuşi ar fi pus la cale întâlnirea. 

— Salut, Heywood! îi întâmpină el. Credeam că... dar 
pe cine văd? Nu cumva pe stimata doamnă Annesley şi pe 
tânăra ei protejată, domnişoara Darcy de la Pemberley? 

Întorcându-se spre cele două femei, se înclină cu 
multă curtoazie. Dar înainte de-a apuca să angajeze o 
conversaţie, căpitanul se grăbi să vină în ajutorul 
Georgianei: 

— Nu ştiam că sunteţi la Londra, domnule! zise el 
repede, apăsând pe fiecare cuvânt. Vă rugăm să ne iertaţi 
că nu mai putem rămâne să conversăm cu dumneavoastră. 
Avem foarte multe treburi. Trăsura domnişoarei Darcy ne 
aşteaptă. 

Ce diferenţă între starea lor de spirit de acum şi 
veselia de  adineauri! Doamna Annesley era foarte 


tulburată, recunoscând pe bărbatul care fusese cât pe ce s- 
o nenorocească pe tânăra ei stăpână. Georgiana se 
sprijinea de braţul căpitanului, atât de răscolită încât nu 
reuşea să-şi adune gândurile. Cât era Londra de mare, se 
întâlnise mai întâi cu Thomas Heywood, apoi cu 
locotenentul Wickham. Amândoi în aceeaşi dimineaţă! 

Până la trăsură nu vorbiră aproape deloc. Văzând în 
ce stare se afla Georgiana, căpitanul insistă s-o conducă 
până în Grosvenor Square, ofertă acceptată imediat. Pe 
drum, ofiţerul continuă să se arate deosebit de atent şi 
Georgiana începu să-şi mai revină. Ba chiar regreta că nu 
aveau mai mult de mers, ca să se bucure de compania 
căpitanului Heywood. 

— Şi de astă dată m-aţi salvat dintr-o situaţie 
neplăcută, domnule! murmură ea din uşă, întorcându-se 
spre ofiţer. Sper că nu plecaţi înainte de-a bea ceva cu noi. 

Căpitanul nu putea să refuze o asemenea invitaţie, 
astfel încât urcară scările împreună. Nerăbdătoare să-i 
povestească fratelui ei întâmplările acelei dimineţi, 
Georgiana se repezi în salon. 

— Vai, frate, de-ai şti ce-am păţit! Lângă Shepherd's 
Market ne-a ieşit în cale căpitanul Heywood. Norocul nostru, 
pentru că, un sfert de oră mai târziu, ne-a condus acasă, 
după o altă întâlnire neaşteptată şi cât se poate de 
dezagreabilă. 

Tăcu brusc, văzând că domnul Darcy nu era singur. 
Lângă el - spre surpriza Georgianei, care uitase cu 
desăvârşire vestea anunţată de Fitzwilliam - se găsea 
James Leigh-Cooper, precum şi un alt tânăr, necunoscut 
domnişoarei Darcy. 

Toţi trei stăteau în picioare. La ivirea Georgianei, 
Leigh-Cooper se îndreptă imediat spre ea, cu obrazul 
îmbujorat, iar fata se trezi că-i întinde mâna, urându-i bun- 
venit la Londra. 

— Ei, surioară! zise domnul Darcy. Văd că şi tu ai 
venit cu cineva, la fel ca domnul Leigh-Cooper. Bănuiesc că 
arhitectul nostru l-a întâlnit deja pe căpitan. Permiteţi-mi să 
vi-l prezint la amândoi pe bunul prieten al lui Leigh-Cooper, 


domnul Hugh Jones, recent întors de pe continent, unde a 
lucrat în calitate de chirurg militar. 

— Cu siguranţă că sora dumneavoastră îl cunoaşte 
din auzite, interveni Leigh-Cooper. Nu numai că prietenul 
meu se pricepe să oblojească răni, dar este şi un mare 
iubitor de poezie. Probabil că domnişoara Darcy i-a citit 
versurile, despre care se vorbeşte mult în cercurile 
oamenilor de cultură. 

— Nu mă mai lăuda atât! râse celălalt. 

Apoi, măsurând-o pe Georgiana cu o privire aprinsă, 
adăugă: 

— Domnişoară Darcy, James mi-a povestit despre 
pasiunea dumneavoastră pentru poezia de calitate. V-aş 
ruga să-l iertaţi că îndrăzneşte să-mi includă versurile în 
această categorie şi vă asigur c-o face numai din prietenie. 

Pe Georgiana o uimea nu atât faptul că arhitectul era 
bun prieten cu un poet, cât mai curând modestia acestuia 
din urmă. 

— Sunteţi nedrept cu propria dumneavoastră poezie, 
domnule! protestă ea. V-am citit şi v-am admirat versurile - 
de pildă, Cascada sau Moartea lui Glendower. Cu siguranţă, 
domnule căpitan, că vă amintiţi pasajul din Mireasa florilor, 
în care soţul descoperă acel morman de flori. Nu-i aşa că-i 
foarte mişcător? 

Dar întorcându-se spre ofiţer, observă că acesta se 
întunecase la faţă, pierzându-şi buna dispoziţie. Nu spunea 
nimic, mulţumindu-se să-i cerceteze cu privirea pe cei doi 
tineri de lângă şemineu. Georgiana nu-l văzuse niciodată 
astfel. Oare ce motive avea? Nu cumva îi purta pică 
arhitectului pentru că-l ironizase la Pemberley? Georgiana 
nu putea să-i ierte lui Leigh-Cooper ieşirea de atunci. 
Probabil şi-ar fi arătat şi ea indignarea, de n-ar fi consolat-o 
presupunerea că mânia căpitanului se datora nu atât 
orgoliului rănit, cât geloziei. 

Ascunzându-şi un zâmbet, domnişoara se adresă 
ofițerului: 

— Haideţi, domnule căpitan! De multe ori ne-aţi 
recitat versuri, cu multă eleganţă şi căldură. Să nu spuneţi 


că n-aţi citit poezia unui artist atât de cunoscut ca domnul 
Hugh Jones. 

— Bineînţeles c-am citit-o, răspunse căpitanul. Acum 
însă, domnişoară Darcy, trebuie să plec. Tocmai mi-am 
amintit că am nişte treburi urgente în partea cealaltă a 
oraşului. Vă rog mult să mă iertaţi. 

Şi, luându-şi repede rămas-bun de la gazde, se grăbi 
să iasă din salon. 

Georgiana rămăsese dezamăgită; atât de brusca lui 
schimbare de dispoziţie, cât şi de această plecare 
neaşteptată. Totuşi, reuşi să-şi afle mângâiere în admiraţia 
celor doi tineri vizitatori şi în platourile cu mâncare aşezate 
pe masă. 

În dimineaţa următoare, Georgiana se trezi veselă şi 
bine dispusă. E drept că întâmplările din ziua precedentă o 
întristaseră puţin, însă căpitanul Heywood reuşise s-o 
scoată din încurcătură. Cu câtă nobleţe se purtase! lată un 
bărbat de care s-ar fi putut îndrăgosti. De fapt, o şi făcuse - 
în ciuda hotărârilor precedente. 

Pentru unele persoane, o astfel de descoperire 
implică, pe lângă bucurie, şi teama că celălalt nu va 
răspunde cu aceleaşi sentimente. Domnişoara Darcy, însă, 
nu simţea decât satisfacţie. Rareori i se întâmplase să nu i 
se împlinească dorinţele - deci cu atât mai mult una atât de 
importantă. În plus, greşeala ei de acum doi ani fusese dată 
uitării. Georgiana împlinise optsprezece ani şi se socotea 
destul de matură ca să-şi dăruiască inima cu înţelepciune şi 
cumpătare. 

Se îmbrăcă şi-şi luă micul dejun animată de acelaşi 
entuziasm. Tot timpul îi veneau pe buze versurile lordului 
Byron, recitate ades de căpitanul Heywood: 


O tainică şi blândă adiere 


Deschide uşa-ncet, ca o părere... 


Cu ele în gând cobori în salon, unde-l găsi pe domnul 
James Leigh-Cooper aşteptându-l pe fratele ei. 

— Ah, domnule Leigh-Cooper! exclamă fata, toată 
numai zâmbet. Vedeţi cât de bogată în versuri e epoca în 
care trăim? Când te gândeşti că într-un singur an am avut 
ocazia să-i citim atât pe lordul Byron, cât şi pe domnul 
Hugh Jones! Nu-i aşa că-i minunat? 

— Şi nu-i vorba doar de poezie, domnişoară Darcy, 
completă arhitectul, mişcat de însufleţirea ei. Chiar astăzi 
vreau să-l prezint pe domnul Darcy unui confrate de-al 
meu, un artist cum nu se va mai naşte decât poate peste o 
sută de ani. II voi duce pe fratele dumneavoastră în Dover 
Street, la domnul John Nash. Ştiţi bine că domnul Darcy 
admiră grozav lucrările de modernizare a capitalei. 

— Constat că vă învârtiţi printre mari personalităţi, 
domnule Leigh-Cooper! surâse Georgiana. Chiar ieri ni l-aţi 
adus aici pe poetul socotit a fi pretendentul velş la coroana 
lui Walter Scott, iar astăzi urmează să-l întâlniți pe domnul 
Nash, care - din câte spune fratele meu - v-a chemat la 
Londra ca să vă ceară sfatul. Se pare că sunteţi foarte 
apreciat. 

Tânărul se  înroşi, stăpânindu-şi zâmbetul, apoi 
răspunse cu bine-cunoscuta-i modestie. 

— Eu unul nu am niciun merit. Pe Jones l-am cunoscut 
în anii mei de ucenicie, când am locuit împreună în 
Theobalds Road. E un băiat tare de treabă, sincer şi cinstit 
ca nimeni altul. Cât despre domnul Nash, pe el nu-l ştiu 
aproape deloc, însă patronul său, prinţul regent, a avut 
amabilitatea de-a mă recomanda. 

Georgiana era prea bine-crescută ca să rămână cu 
gura căscată. Până în această clipă nici nu bănuise de ce 
reputaţie se bucură domnul Leigh-Cooper. 

— O fi celebru domnul Nash, zise ea cu căldură, însă 
toată lumea vorbeşte despre dumneavoastră. Marţea 
trecută căpitanul Heywood mi-a spus ce mult a admirat 
Blayse Hall, care datorează totul ştiinţei şi priceperii 


dumneavoastră. 

Cuvintele ei reuşiră să-l indispună. 

— Mă surprinde admiraţia căpitanului Heywood, 
răspunse arhitectul cu răceală. Imi amintesc perfect 
părerile sale în privinţa amenajărilor de la Pemberley. Ce-ar 
putea să admire un om ca el la o grădină în care nu există 
nici măcar o cuşcă cu elefanţi? 

Domnul Leigh-Cooper avea marele talent de-a o 
încânta şi-apoi de-a o înfuria pe Georgiana. Aşa se întâmpla 
de fiecare dată când se întâlneau. Cum aproape că uitase 
celelalte împrejurări similare, vorbele lui o lăsară fără 
replică. Tocmai atunci cobori în salon Fitzwilliam şi amândoi 
bărbaţii îşi luară rămas-bun, pregătindu-se de plecare. 

Totuşi, Georgiana nu era dispusă să-şi piardă vremea 
gândindu-se la domnul Leigh-Cooper, aşa că îşi îndreptă 
atenţia spre o îndeletnicire mult mai agreabilă, şi anume 
aceea de a împărtăşi ultimele veşti cumnatei sale. Fără să 
mai zăbovească, urcă în apartamentul ei şi se aşternu pe 
scris. 


Scumpa mea Elizabeth, 


M-a bucurat mult scrisoarea primită de la tine ieri, 
deşi mă surprinde decizia surorii tale Kitty de a-şi prelungi 
şederea în Kent, mai ales că satul e foarte mic, iar noi ştim 
bine cât de mult îi place să se învârtă în înalta societate. Nu 
pot decât s-o admir pentru vizitele pe care le face în casele 
celor nevoiaşi... Nu mi-o închipuiam în stare de acte 
caritabile. Mi-a făcut plăcere să aflu că şi Lizzie o duce 
foarte bine. 

Elizabeth, am o mulțime de lucruri să-ţi povestesc. 
Deşi ţi-am împărtăşit de atâtea ori decizia de-a nu-mi mai 
dărui inima niciunui bărbat, totuşi acum... 


În acel moment, doamna Barber ciocăni la uşă, ca să-i 
anunţe sosirea unor oaspeţi, aşa că Georgiana trebui să se 
oprească din scris. 

În salon o aşteptau domnul şi doamna Hurst, el stând 


jos, iar ea plimbându-se de colo-colo, dezamăgită că 
domnul Darcy lipsea de acasă şi că nu se putea bizui decât 
pe admiraţia soţului. Louisa Hurst îşi ţinea întotdeauna 
fruntea sus, ca să-şi pună în valoare silueta, vădit încântată 
de propria-i persoană. Astăzi era de-a dreptul strălucitoare: 
îmbujorată la faţă, nu-şi mai găsea astâmpărul. De-ar fi fost 
întuneric în salon, ar fi putut trece drept o fetişcană. 

— Domnişoară Darcy! exclamă ea, înainte de a-i da 
răgaz Georgianei să se dezmeticească. De-aţi şti ce veşti vă 
aduc! Nici n-o să vă vină să credeţi. Nu, nu, sunt convinsă 
că n-o să credeţi. Nu-i aşa, iubitule? Haideţi să vă spun 
despre ce-i vorba, şi asta fără zăbavă! 

Georgiana, deşi nemulțumită că-şi  întrerupsese 
scrisoarea, totuşi se arătă curioasă să afle ce se 
întâmplase. După ce sună clopoţelul pentru ceai, se aşeză 
pe canapea. 

— Pentru numele lui Dumnezeu, ce este? Spercă nu-i 
vorba de ceva rău! 

— De rău! Nici pomeneală! E cea mai fericită veste 
pentru sora mea Caroline şi pentru toţi cei care-i doresc 
fericirea. Scumpă domnişoară Darcy, sora mea urmează să 
se căsătorească. 

— Domnişoara Bingley? Se mărită? repetă uluită 
Georgiana. lertaţi-mă, doamnă Hurst, dar n-am ştiut că 
avea un pretendent. 

— Nu? Mă mir, pentru că-i face curte de săptămâni 
întregi. Trebuie să fiţi de acord cu mine că-i un tânăr 
fermecător. Ştim că nu e de familie şi că nu are nici relaţii 
în înalta societate, nici avere. Însă manierele sale sunt 
ireproşabile, gândirea strălucită şi, în plus, are cei mai 
frumoşi dinţi din lume. Nu-i aşa, iubitule? Îndrăznesc să 
afirm, adăugă satisfăcută doamna Hurst, că sora mea şi 
căpitanul vor fi o pereche minunată - dacă el nu se va 
bronza prea mult pe mare. 

Biata Georgiana căzuse pradă unor sentimente 
contradictorii. Era prea uluită ca să accepte adevărul 
spuselor Louisei şi prea îndurerată ca să scoată vreun 
cuvânt. Oare chiar să fie vorba despre căpitanul ei? 


— lertaţi-mă, doamnă Hurst... cuteză Georgiana după 
câteva momente. Vă referiţi cumva la tânărul căpitan de 
marină? . 

— Intocmai. Căpitanul Heywood, încuviinţă doamna 
Hurst. Mă surprinde că n-aţi remarcat cum a venit la Londra 
după ea. Staţi să vedeţi nostimadă! leri pe la cinci - sau 
poate să fi fost şase, domnule Hurst? Nu, nu, era cinci, 
pentru că de-abia plecaseşi la club. Se făcuse târziu şi erai 
agasat că domnul Darlington te plictisise peste poate, tot 
povestindu-ţi despre sărăcia familiilor din Wiltshire. 
Credeam că sătenii ştiu să-şi susţină cauza şi singuri! Bun, 
deci pe la cinci am auzit bătăi în uşă, de-ai fi zis c-a luat foc 
oraşul, ori că doamna Partridge mi-a vărsat cerneală pe 
rochia cea nouă - aşa cum s-a întâmplat cu cea a doamnei 
Sinclair, care n-a mai fost bună de nimic. Şi când te 
gândeşti că sărmana femeie nu apucase s-o poarte decât o 
singură dată, când s-a dus să-şi viziteze mama. Ei, cine 
credeţi că era la uşă? Nimeni altul decât căpitanul nostru! A 
străbătut holul cu paşi mari - fără a mai aştepta să fie 
anunţat -, apoi a urcat scările până în salonul unde stătea 
Caroline, lucrând o broderie. Soră-mea îşi pusese panglicile 
roz: mie nu prea-mi plac, în schimb Caroline se dă în vânt 
după ele şi pe ea nu poţi s-o contrazici cu niciun chip când 
vine vorba de panglici. Eu aveam treabă în salonaşul din 
fundul casei, a cărui uşă nu se închide niciodată cu clanţa, 
deşi nu ştiu de cât timp tot vrem s-o reparăm. Soră-mea şi 
căpitanul au început să discute cu atâta însufleţire - ba 
chiar în gura mare - astfel încât fără voia mea, am auzit 
fiecare cuvinţel. Pe scurt, galantul nostru căpitan i-a făcut o 
înflăcărată declaraţie de dragoste. Cunoaşteţi fără îndoială 
ce se spune în astfel de ocazii: că-i cea mai frumoasă, cea 
mai bună, cea mai deşteaptă dintre toate femeile de pe 
pământ. l-a mărturisit că încercase să-şi învingă pasiunea, 
însă ajunsese la concluzia că nu mai putea trăi fără ea. Prin 
urmare, a întrebat-o dacă accepta să-i fie soţie... Ei, ce 
femeie ar rezista în faţa unor asemenea argumente? In 
niciun caz Caroline. E drept că nici nu şi-a prea dat silinţa. 
Mă aşteptam să fi învăţat câte ceva la pension. Eu una, 


care n-am mers decât la şcoala de fete, l-am ţinut pe jăratic 
pe domnul Hurst vreme de şase luni înainte să spun „da”. 
Adevărat, iubitule? Nici acum n-aş face altfel, pentru că aşa 
am fost educată. Insă Caroline - deşi mai şcolită decât mine 
- s-a şi grăbit să încuviinţeze. Ah, domnişoară Darcy, să fi 
văzut ce fericire pe căpitan! Parcă-şi pierduse minţile! Ţinea 
morţiş să facă nunta cât mai curând. Fără nicio amânare. El 
are un bun prieten, care-i pastor în Scoţia, aşa că vrea s-o 
ducă pe soră-mea acolo chiar în astă-seară, să-şi lege 
vieţile unul de altul pentru totdeauna. Mie mi-ar fi fost 
ruşine să accept o asemenea propunere. Cum să te mării 
aşa în grabă şi fără rochie de dantelă? Insă Caroline s-a 
învoit şi de astă dată. Vai, cu câtă bucurie ne-am urat una 
alteia noapte bună! Mai târziu, am auzit-o plecând pe furiş, 
probabil temându-se să nu-i iasă în cale domnul Hurst. A 
avut noroc, pentru că soţul meu n-a venit acasă decât în 
zorii zilei. Nu-i aşa, iubitule? Cu alte cuvinte, la ora asta e 
femeie măritată. Zău, domnişoară Darcy, după câţi ani a 
petrecut la pension, să nu se îmbrace ea mireasă? Despre 
rochia mea s-a vorbit un an întreg. Ba prin unele părţi ale 
ținutului Yorkshire se mai vorbeşte şi acum. Dar, după cum 
a spus domnul Hurst în clipa când i-am dat vestea cea 
mare: „Sora ta, iubito, e sărită bine de vârsta măritişului. 
Fericirea ei conjugală nu mai depinde acum de rochia de 
dantelă”. Aşa-i, iubitule? Ei, domnişoară Darcy, ce părere 
aveţi de întâmplarea asta? Nu v-am zis că am o veste 
extraordinară? Dar ce-i, domnişoară, nu vă simţiţi bine? Oh, 
mai durează mult până ne-aduce ceaiul doamna Barber? 

Georgiana reuşi să-şi ţină cumpătul până în clipa când 
rămase singură şi-abia atunci îşi dădu frâu liber durerii. Cu 
numai jumătate de oră în urmă fusese veselă şi zâmbitoare, 
iar acum nu-i venea să creadă că va mai cunoaşte vreodată 
fericirea. Căpitanul Heywood, atât de săritor şi de atent, 
alesese altă femeie! 

O obsedau cuvintele Louisei Hurst: „Mă surprinde că 
n-aţi remarcat cum a venit după ea la Londra”. După 
Caroline! lar Georgiana fusese convinsă că pe ea o urmase. 
Fiecare nouă revelaţie îi umplea sufletul de umilinţă şi 
deznădejde. Era cu putinţă să fi interpretat greşit toate 
gesturile lui? Oare se înşelase într-atât încât să-şi închipuie 
fără motiv că ofiţerul îi făcea curte? 

Oricât de mult se străduise să-şi ţină emoţiile în frâu, 
iată că dăduse greş din nou! Existase un timp când fusese 
prea naivă şi prea vulnerabilă la avansurile bărbaţilor. Nu 
uitase niciodată ce nenorocire era să se întâmple atunci. 
Dar cu căpitanul Heywood începuse din nou să capete 
încredere în sine, convingându-se că-şi dăruia inima unui 
om care o merita cu prisosinţă. Originea şi poziţia socială a 
ofițerului erau destul de acceptabile, iar felul de-a se purta 
cu ea - fără cusur. lar acum, poftim ce afla! Căpitanul nu 
intenţionase nicio clipă să-şi lege viaţa de-a ei. Fugise cu o 
altă femeie - şi cu cine! Cu Caroline Bingley! Georgiana n- 
ar fi putut spune ce-o durea mai mult: trădarea tânărului 
sau faptul că se înşelase asupra lui. 

Aceste frământări avură darul de a-i stârni o migrenă 
cumplită. Tocmai se pregătea să se retragă în camera ei, 
când auzi huruitul roţilor unei trăsuri, semn că se întorsese 
Fitzwilliam. Ah, ce mult îi lipsea Elizabeth! Păcat că nu era 
aici, ca să-i asculte păsul şi s-o povăţuiască! Georgiana ştia 
că fratele ei o iubea din tot sufletul. Totuşi, el nu se 
pricepea să aducă mângâiere prin cuvinte. In plus, 
domnişoara Darcy nu suporta umilinţa de a-i face o astfel 
de mărturisire. Însă nu apucă să plece din salon, că el se ivi 
în prag. 

— Ah, surioară! exclamă entuziast domnul Darcy. De- 


ai şti ce bucurie am trăit întâlnind o minte strălucită ca cea 
a domnului Nash! Câtă inteligenţă, câtă clarviziune! Şi ce 
mult îl apreciază pe prietenul nostru Leigh-Cooper! Oricum, 
vei afla mai multe amănunte astă-seară, când suntem 
invitaţi la cină la familia Gardiner, împreună cu James şi cu 
amicul său, Hugh Jones. Dar ce e, Georgiana? Eşti albă la 
faţă... se întrerupse el, remarcându-i paloarea din obraz. Ți- 
e rău? S-a întâmplat ceva? 

— Da... Nu... Da... îngăimă pierdută sărmana 
Georgiana. Mă tem că nu mă simt prea bine. Am să te rog 
să mă scuzi, însă nu pot veni cu tine în astă-seară. Mă duc 
în camera mea. 

— Nu te-am văzut niciodată aşa, surioară... murmură 
domnul Darcy, privind-o cu atenţie. Starea ta are cumva 
vreo legătură cu vizita doamnei Hurst, a cărei trăsură a 
trecut pe lângă mine? Mi s-a părut că arăta mai încântată 
de propria-i persoană decât e cazul. 

— Câtuşi de puţin! se grăbi să protesteze Georgiana. 
De azi-dimineaţă mă cam doare capul. Intr-adevăr, soţii 
Hurst au trecut pe la noi, cu veşti dintre cele mai 
interesante. Se pare că domnişoara Bingley a fugit de 
acasă, cu gând să se mărite - cu cine crezi? - cu căpitanul 
Thomas Heywood! Nu te surprinde? 

— A fugit? Cu căpitanul? Dumnezeule! nu se putu 
stăpâni domnul Darcy. Cu neputinţă! Cred c-ai înţeles 
greşit. 

Luptându-se cu lacrimile, Georgiana îi confirmă că aşa 
stăteau lucrurile. 

Domnul Darcy o privi din nou cu luare-aminte şi, 
deodată, în mintea lui se făcu lumină. Georgiana se 
îndrăgostise de căpitan! Acum că-şi dăduse seama, îl mira 
că nu remarcase mai devreme. Era de aşteptat ca ofiţerul 
să-i câştige inima: tânăr, animat de bune intenţii (după 
toate aparențele), de o galanterie care nu putea să nu 
impresioneze o fată sensibilă ca Georgiana... la urma 
urmei, nu venise să-i viziteze imediat după întoarcerea 
Georgianei la Londra? Nu stătuse numai lângă ea cât timp 
durase serata muzicală şi nu apăruse ca prin farmec, 


salvând-o de primejdiile oraşului? Şi toate acestea fără a 
avea intenţii serioase. Cu siguranţă, un nemernic! 

Dar indignarea lui Darcy se topi îndată, lăsând loc 
remuşcării. De şi-ar fi dat osteneala, ar fi anticipat de mult 
un asemenea deznodământ. Cunoscându-şi atât de bine 
sora, probabil că sfatul lui ar fi avut destulă greutate ca să-i 
cruţe deznădejdea de acum. Să fi fost mai perspicace, ar fi 
reuşit să remarce câte ceva, măcar în ultimele săptămâni. 

Şi lui îi lipsea mult Elizabeth. De-ar fi fost împreună, ar 
fi izbutit să găsească o vorbă de mângâiere. Insă singur - 
oricât ar fi dorit să aline durerea Georgianei - pur şi simplu 
nu ştia ce să facă. Cu firea sa tipic englezească, nu se 
pricepea s-o consoleze, ci doar să-i deplângă suferinţa. 

Totuşi, se strădui pe cât îi stătea în putinţă. 

— Căpitanul e un ticălos! declară el. O fi el manierat şi 
cunoscător într-ale poeziei, însă nu-i decât un netrebnic. Un 
bărbat care o curtează întâi pe Anne, la Rosings, ca apoi să 
renunţe la ea, învârtindu-se în jurul unor femei frumoase 
care nu-s de nasul lui, nu merită decât dispreţ. Mi-o 
închipuiam pe Caroline ceva mai atentă la etichetă, din 
moment ce-i critica pe toţi că nu respectă convenienţele. 
Un astfel de soţ nu-i va aduce decât necazuri. O 
compătimesc din tot sufletul. 

Regăsindu-şi stăpânirea de sine, continuă: 

— Să nu mai pomenim nimic de individul ăsta, 
Georgiana. Este nedemn de atenţia ta. Eu zic, surioară, c-ar 
fi mai bine să te odihneşti puţin, ca să-ţi revii înainte de 
cina de diseară. Toată lumea te aşteaptă cu mare 
nerăbdare. Acolo vom avea, în sfârşit, parte de o companie 
plăcută şi interesantă. Hai, Georgiana, sus inima! 
Aminteşte-ţi că eşti o Darcy. 

Ingrijorarea lui era atât de profundă - deşi exprimată 
puţin cam aspru - încât Georgiana nu putu decât să se 
supună. Ajunsă în camera ei, durerea o copleşi din nou. 
Rememoră, pe rând, întâlnirile cu căpitanul şi conversațiile 
lor, încercând să descopere un indiciu cât de mic care să-i fi 
slujit drept avertisment. Dar nu găsi nimic, aşa că plânse 
până când adormi, cufundându-se într-un somn adânc şi 


aducător de uitare. 

Dacă somnul reuşise s-o mai liniştească, în schimb 
trezirea nu făcu decât s-o arunce din nou în cea mai neagră 
deznădejde. La cină, numai Fitzwilliam ştia ce-i în sufletul 
ei. Domnişoara Darcy zâmbi politicos soţilor Gardiner şi 
celorlalţi oaspeţi, liniştind temerile unchiului Gardiner, care- 
i remarcase paloarea. Într-un târziu, chiar îşi adună puterea 
să întrebe ce mai făcea mătuşa Philips. 

— Ah, ce încet se mişcă legea! suspină domnul 
Gardiner. Dar când mă gândesc că, la încheierea 
procesului, situaţia ar putea fi şi mai rea! Mătuşa Philips 
suferă teribil. Zău că mă tem să n-o ia razna. 

Auzind trista veste, Georgiana aproape că-şi uită 
supărarea. 

— Vai, sărmana! exclamă fata. 

Apoi, înduioşată de propria-i durere, adăugă: 

— Cum se abate nenorocirea peste capul omului! Aşa, 
din senin! Cu o oră înainte de-a merge la închisoare, biata 
femeie stătea probabil liniştită în salon, fără să bănuiască 
ce-o aşteaptă. Şi, dintr-odată, totul s-a dus de râpă!... 

— Dragi prieteni! interveni domnul Darcy, aruncând o 
privire semnificativă către sora sa. Încă nu avem motive să 
ne lăsăm cuprinşi de disperare. Domnul Gardiner şi cu mine 
nu ne vom găsi odihnă până când n-o vom vedea în 
libertate, acasă, jucând table cu soţul ei. 

Apoi, întorcându-se spre domnul Leigh-Cooper şi 
prietenul său, se grăbi să continue: 

— Nu-i aşa că şi domnului Gardiner i-a făcut plăcere 
discuţia de azi-dimineaţă cu domnul John Nash? Ce idee 
strălucită, să înfrumuseţeze Londra cu parcuri şi bulevarde 
ca cele din Viena sau Paris! Deocamdată există destui 
locuitori ai capitalei pe care-i deranjează săpăturile! Dar şi 
când or să vadă rezultatul! 

— Aşa se va şi întâmpla, domnule Darcy, îl aprobă 
Leigh-Cooper. Trebuie să aveţi încredere în geniul domnului 
Nash. Sub îndrumarea lui atentă, Londra va deveni pe zi ce 
trece tot mai frumoasă. Noi, arhitecţii, ne socotim norocoşi 
că suntem martorii unor asemenea prefaceri. Nu numai că 


ne implicăm cu pasiune în această muncă, dar există şi 
confraţi de-ai noştri care au ajuns să se socotească mari 
experţi în lucrări de modernizare - chiar dacă unii n-au 
niciun motiv să se creadă astfel. 

— Adevărat! întări, râzând, domnul Gardiner. Se pare 
că mai toate familiile cu pretenţii au căzut în boala 
amenajărilor. Aproape că nu e de bonton să mai apelezi la 
specialişti pentru a-ţi moderniza casa. 

— Aşa e, domnule! încuviinţă Leigh-Cooper. Astfel de 
indivizi îşi bat pur şi simplu joc de profesia noastră. De 
curând, am fost sfătuit de un tânăr - parcă rudă cu mătuşa 
dumneavoastră, domnule Darcy - să vă construiesc o 
menajerie de păsări pe domeniul Pemberley. Mi s-a spus că 
aşa ceva nu lipseşte din casa niciunui londonez. 

— Vă referiţi cumva la căpitanul Heywood? îl 
întrerupse domnul Gardiner, care-l ascultase cu mare 
interes. Cu câtă eleganţă s-a purtat la serata 
dumneavoastră muzicală, domnişoară! Doamna Gardiner şi 
cu mine voiam să-l invităm la masă într-una din zilele 
săptămânii viitoare. Îl mai întâlniți cumva până atunci? 

Era ultima întrebare la care se aşteptase Georgiana. 
Cu capul în piept, răspunse că nu credea să-l vadă prea 
curând. 

— Nu? se miră domnul Gardiner. Mă surprinde, doar 
părea atât de ataşat de familie şi îndeosebi de 
dumneavoastră. Ce să-i faci, marinarii ăştia nu prea stau 
locului. Mereu colindă mările. Îmi închipui c-a plecat cu 
treburi la Dover sau la Portsmouth... 

Georgianei îi venea să intre în pământ de ruşine. Nici 
pe Darcy nu-l prea trăgea inima să discute despre vestea 
aflată în cursul dimineţii, însă acum nu avea încotro şi 
trebuia să vorbească. 

— Azi am primit o ştire uimitoare, începu el. Se pare 
că ofiţerul nostru lipseşte din oraş, dar din cu totul alt motiv 
decât aţi crede. A fugit cu domnişoara Caroline Bingley, pe 
care - dacă nu mă înşel - aţi cunoscut-o. 

Intenţia lui Darcy era să se oprească aici cu 
explicaţiile, însă naiva doamnă Gardiner nu-şi putu stăpâni 


curiozitatea. 

— Căpitanul şi Caroline Bingley? exclamă ea. 
Extraordinar! Eu mă gândeam... dar ce mai contează? Când 
s-a întâmplat? Şi unde s-au dus? 

— Nici eu nu cunosc mare lucru, răspunse cu răceală 
domnul Darcy. Câna? Presupun că noaptea. Cât despre 
locul unde s-au dus... poate în satul natal al căpitanului - 
parcă Wallingford, în comitatul Hertfordshire. Nici nu ştiu şi 
nici nu-mi pasă. 

Spre uşurarea tuturor, tocmai atunci fu adusă la masă 
plăcinta cu vânat. Dar câteva clipe mai târziu, domnul Hugh 
Jones, care stătea în dreapta lui Darcy, tuşi discret şi 
întrebă în şoaptă: 

— lertaţi-mi îndrăzneala, domnule, dar parcă spuneaţi 
că acest căpitan Heywood - pe care l-am şi întâlnit în 
salonul dumneavoastră - ar fi din Wallingford, 
Hertfordshire? 

— Aşa se pare, răspunse Fitzwilliam. Deşi e rudă cu 
mătuşa mea, eu nu-l cunosc prea bine, iar după incidentul 
pe care vi l-am relatat, nimic nu mă îndeamnă să strâng 
relaţiile. 

— O hotărâre cât se poate de înţeleaptă, îl aprobă 
încruntat tânărul poet, după care se adânci în gânduri, fără 
a mai scoate vreun cuvânt. 

Între timp, James Leigh-Cooper nu încetase să 
observe expresia tulburată a Georgianei. Abia acum îşi 
dădea seama ce gafă făcuse! N-ar fi trebuit să rostească 
acele vorbe despre căpitan. Leigh-Cooper avea o fire 
sinceră. Unii confraţi, mai puţin înzestrați decât el, alegeau 
să-şi croiască drum prin linguşeală şi galanterie. Însă, 
James, încrezător în propriu-i talent, nu simţea nevoia să 
recurgă la asemenea artificii. Din fericire, aproape întreaga 
Anglie îi împărtăşea buna părere despre sine. Deseori se 
întâmpla ca vorba sa aspră să-l surprindă sau chiar să-l 
jignească pe interlocutor. Arhitectul era convins că o 
supărase în repetate rânduri pe Georgiana Darcy, însă n-o 
făcuse nici cu bună ştiinţă, nici cu plăcere. 

Vestea neaşteptată, care-l dezvăluia pe căpitanul 


Heywood drept un om de nimic - exact cum bănuise 
întotdeauna Leigh-Cooper - nu-i displăcea deloc. Totuşi, 
fiindu-i atât de devotat domnişoarei Darcy, acum că rivalul 
său îşi dăduse arama pe faţă, arhitectul nu se bucura deloc. 
Mai curând simţea îngrijorare faţă de starea Georgianei. 

Se apropie de ea, nu ca s-o tachineze, ci ca să-i aducă 
mângâiere prin cele mai calde cuvinte care-i veniră în gând. 

— Domnişoară Darcy, nu-i aşa că vă sufocă aerul din 
Londra? întrebă el cu neobişnuită însufleţire. Cred că abia 
aşteptaţi să respiraţi din nou aerul curat din Derbyshire. 
Săptămâna viitoare mă întorc la Pemberley. Dacă 
dumneavoastră sau domnul Darcy doriţi să mă însoţiţi, 
trăsura mea vă stă la dispoziţie. In două zile putem fi acasă. 

Insă Georgiana nu suporta să fie compătimită - şi, mai 
ales, de el. 

— Vă mulţumesc, domnule - răspunse ea răspicat 
însă oriunde mă duc, nu mă interesează vremea. Când voi 
socoti de cuviinţă să mă întorc la Pemberley, o voi face 
împreună cu fratele meu, într-una din trăsurile noastre 
care, vă asigur, sunt suficient de rapide. 

Vorbise atât de dispreţuitor, încât Leigh-Cooper se 
îndepărtă dezamăgit şi întristat. 

Curând, doamnele trecură în salon. Conştientă că-şi 
trădase supărarea prin felul în care se purtase cu domnul 
Leigh-Cooper, Georgiana nu voia să se umilească şi mai 
tare recunoscându-şi vina, consolându-se cu gândul că şi 
arhitectul era un nesuferit. 

— Zău aşa, doamnă Gardiner! izbucni fata, de îndată 
ce rămase singură cu gazda. De-aţi şti câte-am avut de 
îndurat din partea acestui tânăr! E de o aroganță 
insuportabilă. Părerile lui - deşi bine întemeiate - sunt lege. 
Se pricepe la orice... Pe urmă, aţi văzut şi dumneavoastră 
cum se amestecă în viaţa mea, uitând că sunt sora 


domnului Darcy. Probabil îşi închipuie că nu-i rezistă nicio 
femeie! Cu toate că-i recunosc spiritul şi inteligenţa - unii 
spun chiar geniul - aceste calităţi nu-i scuză câtuşi de puţin 
purtarea detestabilă. 

Se opri, convinsă de aprobarea doamnei Gardiner, 
însă gazda rămase tăcută, privind-o cu un aer grav. In cele 
din urmă, se hotărî să vorbească: 

— Dragă domnişoară Georgiana, de regulă nu mă 
adresez atât de direct unei persoane pe care de-abia am 
cunoscut-o - cum e cazul dumneavoastră. Dar întrucât îmi 
place să cred că suntem prietene şi, în plus, ştiu că 
Elizabeth vă consideră ca pe sora ei, sper că-mi veţi îngădui 
să-mi rostesc gândul cu toată sinceritatea. De ce v-aţi 
arătat atât de insolentă faţă de domnul Leigh-Cooper? 

Georgiana se înroşi ca racul şi încercă să pareze 
dojana cu o glumă: 

— Vă asigur, stimată doamnă, că nu-i cazul să vă 
faceţi griji pentru sensibilitatea domnului Leigh-Cooper. 
Este absolut imun la orice fel de atacuri. Gândiţi-vă la 
zicala: „Multe flori sunt sortite să înflorească neştiute de 
nimeni”. Fiţi convinsă că tânărul nostru, care se bucură de 
aşa o faimă, nu se găseşte în încurcătură cu una, cu două. 
Chiar dacă mi-a reţinut cuvintele, le va lua drept o simplă 
tachinerie. 

— Fiţi atentă, domnişoară, ca nu cumva să puneţi 
prea mult preţ pe poziţia socială, spuse doamna Gardiner, 
rămânând la fel de serioasă. Credeţi-mă că ştiu bine ce 
vorbesc. Familia din care provin eu este mai nobilă decât 
cea a soţului meu. Din acest motiv, ai mei s-au socotit 
întotdeauna superiori lui - nu numai ca rang, pe care nici eu 
nu pun prea mult preţ, ci din toate punctele de vedere. De 
câte ori nu l-au luat peste picior! Până şi mama consideră 
mariajul meu o mezalianţă. Totuşi, n-am întâlnit în viaţa 
mea un bărbat ca domnul Gardiner şi nici nu-mi pot 
imagina c-aş fi fost fericită alături de un altul, oricât pământ 
şi oricâte titluri mi-ar fi dăruit. Dragă mea domnişoară, eu 
sunt o femeie fericită. Dar să revenim: discutam despre 
dumneavoastră şi despre felul în care v-aţi purtat cu 


domnul Leigh-Cooper. E un tânăr foarte capabil. Născut 
dintr-o familie săracă, a reuşit, prin calităţile sale 
extraordinare şi, mai ales printr-o inteligenţă de excepţie, 
să-şi câştige un bun renume, astfel încât sfatul său este 
prețuit chiar şi de cele mai importante personalităţi ale 
regatului. Cu toate acestea, spre deosebire de multe 
persoane care au făcut carieră, rămâne un om direct şi 
sincer - aşa cum am avut prilejul să constat în cursul serii, 
când a discutat cu aceeaşi naturaleţe despre mama şi sora 
lui din Northumberland, ca şi despre realizările domnului 
Nash. Fie şi numai pentru asta, dumneavoastră, care aţi 
beneficiat de la început de toate avantajele sociale şi 
educaţionale, ar trebui să-i acordaţi respectul ce i se 
cuvine. Insă cea mai importantă dintre calităţile sale 
rămâne generozitatea. Recunosc că uneori purtarea lui e 
mai derutantă. Dar în astă-seară v-a vorbit animat de cele 
mai bune intenţii. Aţi făcut o mare greşeală răspunzându-i 
cu atâta asprime. Nu trebuie să vă adresaţi nimănui în 
acest fel, mai ales domnului Leigh-Cooper, care, deşi un 
străin, a încercat să vă aducă mângâiere. 

Georgiana se simţi îngrozitor de ruşinată auzind 
cuvintele doamnei Gardiner, cu atât mai mult cu cât, în 
sinea ei, îi dădea dreptate. Rămase tăcută, neîndrăznind să 
mai deschidă gura. 

Văzând-o cum îşi ferea privirea, doamna Gardiner 
continuă pe un ton mai blând: 

— Dragă domnişoară, îmi dau seama că sunteţi 
supărată şi înţeleg că acesta este şi motivul pentru care v- 
aţi purtat atât de aspru. V-aş ruga, totuşi, să-i îngăduiţi unei 
femei mai în vârstă să vă asigure că timpul vindecă orice 
rană - chiar şi pe aceea pentru care, daţi-mi voie să fiu 
sinceră, vă sângerează inima. Chiar dacă acum vă vine 
greu să credeţi, mai târziu veţi descoperi că am dreptate. 
Poate că un timp vă veţi feri să vă dăruiţi dragostea unui 
bărbat, dar atunci când o veţi face, alegeţi mai curând un 
tânăr cumpătat şi serios ca domnul James Leigh-Cooper 
decât un fluşturatic care să vă sucească minţile cu vorbe 
dulci şi poezii. Haideţi, domnişoară, nu fiţi tristă! zâmbi 


doamna Gardiner. Dacă m-am arătat atât de aspră, e 
pentru că am mare încredere în dumneavoastră - la fel ca 
şi domnul Darcy. Sunt convins că nu ne veţi dezamăgi. 

Însă Georgiana nu se simţea în stare să-i 
împărtăşească optimismul. Bineînţeles că doamna Gardiner 
ghicise foarte bine. Înşelată în dragoste, domnişoara Darcy 
încercase să se răzbune pe alţii. Se purtase îngrozitor cu 
domnul Leigh-Cooper, atrăgându-şi dezaprobarea unei 
femei pe care o preţuia nespus de mult. Toată ziua nu 
avusese parte decât de necazuri, la care se adăuga acum şi 
faptul că era furioasă pe ea însăşi. 

Tâmplele îi zvâcneau din nou. Nu-şi dorea decât să se 
întoarcă acasă şi să se refugieze în camera ei. Văzând-o cât 
era de tulburată, doamna Gardiner se strădui să îndrepte 
discuţia către un subiect mai vesel, însă Georgiana, 
copleşită de durere, nu era în stare să-i dea decât 
răspunsuri monosilabice. 

Când bărbaţii veniră după ele în salon, fata se apropie 
de domnul Darcy. 

— Frăţioare, îi şopti ea, hai să mergem acasă. Nu m- 
am simţit bine încă de azi-dimineaţă şi-aş vrea să mă 
odihnesc. 

— Cum aşa? exclamă domnul Gardiner, care-o auzise 
fără voia sa. Vreţi să plecaţi aşa devreme? Ceilalţi oaspeţi 
ai noştri doresc şi ei să se retragă, spunând că au nişte 
treburi urgente în oraş, iar acum ne părăsiţi şi 
dumneavoastră. Tinerii din ziua de azi n-au astâmpăr. Nu 
pot rămâne într-un loc mai mult de o oră. Nu-i aşa, doamnă 
Gardiner? 

— Cred că domnişoara Darcy ar vrea să meargă 
acasă, răspunse soţia sa, privind-o afectuos pe Georgiana, 
i-a fost rău toată seara şi ar trebui să-i fim recunoscători că 
a venit, totuşi, să ne vadă. Ar fi bine să chemăm trăsura. 

De îndată ce sosiră trăsurile, oaspeţii se pregătiră de 
plecare. Georgiana reuşi să-şi adune forţa necesară pentru 
a-şi lua rămas-bun de la domnul Hugh Jones şi de la gazde. 
Cu restul de curaj rămas, se întoarse către arhitect. Ultimul 
cu care ar fi vrut să aibă de-a face în momentul acela era 


omul pe care-l nedreptăţise. Buna-cuwviinţă îi cerea, însă, un 
minimum de cordialitate. Aşadar, păşi către el. 

— Noapte bună, domnule Leigh-Cooper! zise ea cu 
căldură. Dacă nu ne mai întâlnim până când veţi porni spre 
Pemberley, vă doresc drum bun. Cu siguranţă că domnul 
Nash vă va simţi lipsa, dar absenţa dumneavoastră din 
Londra va fi în avantajul nostru. 

Însă arhitectul se mulţumi să se încline în faţa ei şi, 
salutând-o scurt, se îndepărtă. 

A două zi de dimineaţă, oraşul îi apăru Georgianei 
învăluit într-o lumină sumbră. Până acum, Londra fusese 
întotdeauna pentru ea o sursă de încântare: fiecare stradă 
era plină de surprize, sporindu-i plăcerea de a o cunoaşte. 
Dar cât de cenuşie îi părea Londra astăzi. Hornurile 
întunecate Îi răneau ochii  îndureraţi de  nesomn. 
Bulevardele aglomerate n-o mai atrăgeau câtuşi de puţin, 
inspirându-i mai curând teamă. Nu-i de mirare că gândul îi 
zbura mereu spre Derbyshire. La Pemberley şi-ar fi aflat 
mângâiere în plimbările solitare prin parc. Pe urmă, acolo 
era Elizabeth, de al cărei sfat avea nevoie mai mult ca 
oricând. La Londra, pericolul venea din exterior, iar 
însingurarea în casă o lăsa pradă grijilor şi frământărilor. 

În viaţa plină de evenimente a domnişoarei Darcy nu 
se ivise niciodată o împrejurare atât de tulburătoare ca cea 
din ajun. E drept că mai avusese supărări, dar nu fusese 
pusă în situaţia să-şi controleze purtarea. Vorbele doamnei 
Gardiner, de o severitate cu care nimeni nu îndrăznise 
vreodată să i se adreseze, o aduseseră cu picioarele pe 
pământ. Cu firea ei romantică, îşi imaginase că ar fi eroina 
vreunui roman de Walter Scott sau a vreunei poezii de 
Hugh Jones. Acum înţelegea - cu claritatea unui orb care-şi 
recapătă dintr-odată vederea - cât de încăpăţânată şi 
egoistă fusese întotdeauna: nesocotise dojana 


guvernantelor, îşi întristase fratele, îi vorbise cu dispreţ 
mătuşii Catherine... Până şi isprava cu care se mândrea cel 
mai mult - susţinerea cauzei lui Elizabeth în ochii vecinilor 
din Derbyshire - adusese mai mult rău decât bine. Însă 
toate păleau în faţa purtării incalificabile la adresa 
domnului Leigh-Cooper. Ce mai eroină! În realitate, nu era 
decât o fetişcană răsfăţată şi orgolioasă - exact aşa cum o 
socotea lady Catherine. 

Nu avea scuză pentru niciuna dintre confruntările cu 
tânărul arhitect. Chiar dacă el se arătase plin de sine, 
Georgiana nu se lăsase cu nimic mai prejos. Cu cât tupeu îl 
întrebase despre relaţiile de familie, mirându-se cum 
reuşise să înveţe aşa de mult! Ce necuviinţă. Dacă ea - 
care se bucura de toate avantajele originii sociale şi averii - 
se comportase atât de detestabil, bineînţeles că arhitectul 
avusese dreptate să-i servească replici pe măsură. 

Nici măcar amabilităţile n-ar fi slujit la nimic. Oricât de 
arogant s-ar fi arătat Leigh-Cooper, conta cine era el: un 
om serios şi muncitor, cu mult superior căpitanului 
Heywood - cu toate farmecele acestuia. Arhitectul merita 
toată consideraţia Georgianei. Câtă dreptate avusese să-i 
întoarcă spatele cu o seară în urmă! Nu l-ar fi putut acuza 
de nimic, chiar dacă pe viitor ar fi evitat s-o întâlnească sau 
dacă discuţiile lor s-ar fi limitat la un salut rece. Gândul 
acesta o făcu să suspine adânc şi pe obraz i se rostogoli o 
lacrimă. 

Era atât de cufundată în meditaţiile ei încât nu auzi 
trăsura care se oprise în faţa casei, nici zgomotul de paşi ce 
se îndreptau spre biroul fratelui ei. Când Hannah intră să-i 
aducă poşta, Georgiana prinse zvon de glasuri pe palier, 
unul dintre ele fiind cel la care s-ar fi aşteptat cel mai puţin: 
cel al domnului James Leigh-Cooper. Recăpătându-şi brusc 
buna dispoziţie, urcă în fugă scările. Poate că o primire 
călduroasă ar fi reuşit să-i alunge supărarea pentru gafa din 
ajun. 

Dar de cum îl văzu ieşind din birou împreună cu 
domnul Hugh Jones - amândoi cu un aer grav şi serios - tot 
curajul i se topi şi rămase ascunsă într-un colţ până la 


plecarea celor doi. 

Abia atunci îndrăzni să-şi facă apariţia, adresându-se 
domnului Darcy: 

— Dragă Fitzwilliam, văd că durerea de cap încă mai 
stăruie şi bănuiesc că aerul de la Derbyshire mi-ar prinde 
mai bine decât reţetele oricărui medic londonez. Nu ne 
putem întoarce mai repede la Pemberley? 

Darcy o ascultă, cu o expresie preocupată. 

— Georgiana, zise el după ce-o lăsă să termine ce 
avea de spus, am primit o veste nespus de importantă, 
care te priveşte şi pe tine în aceeaşi măsură în care ne 
priveşte pe mine şi pe Elizabeth. Fii bună şi ia loc, ca să-ţi 
povestesc pe îndelete, pentru că nici eu nu ştiu de unde să 
încep. 

Alarmată de tonul lui, Georgiana porni către salon, 
aşezându-se pe o canapea. 

— Dragă Georgiana, trebuie să-ţi aduc la cunoştinţă 
un lucru care te va tulbura peste măsură. Ştiu bine cât ai 
suferit zilele astea din pricina unui anume domn. Mie îmi 
revine sarcina de-a ţi-l prezenta în adevărata lumină, chiar 
cu riscul de-a te întrista din nou. Am înţeles ieri că Thomas 
Heywood e un vânător de zestre lipsit de scrupule, însă nu 
bănuiam nici pe departe de ce ticăloşii e în stare. 

Deşi numele căpitanului îi rănea auzul, totuşi 
Georgiana decise să-l judece fără părtinire. 

— La ce te referi, frate? întrebă ea. Gestul său de-a 
fugi cu domnişoara Bingley e surprinzător şi lipsit de bună- 
cuviinţă. Totuşi, nu poate fi socotit t/ică/oşie. Căpitanul e un 
om de lume, perfect capabil să-şi cântărească faptele şi 
vorbele. Dacă cineva are dreptul să-i facă vreun reproş, 
atunci aceea sunt eu, pentru că mi-a înşelat încrederea. 

Domnul Darcy clătină nerăbdător din cap. 

— Surioară, nu m-ai înţeles. Căpitanul Heywood este, 
într-adevăr, un individ lipsit de scrupule - dovadă felul în 
care s-a purtat cu tine, chiar dacă încerci acum să-i iei 
apărarea. Însă la adresa lui există acuzaţii mult mai grave 
decât aceea de frivolitate. 

Georgiana tăcu, aşteptându-l să continue: 


— Poate-ţi aminteşti - deşi, necăjită cum erai, cred că 
nici n-ai băgat de seamă ce repede s-au retras aseară 
domnul Leigh-Cooper şi prietenul său. Domnul Gardiner, ştii 
şi tu, contează de regulă pe oaspeţi ca parteneri la whist. Ei 
bine, motivul acelei plecări pe nepusă masă a fost discuţia 
din timpul cinei. Ca să pricepi, trebuie s-o iau de la început. 
Se pare că în timpul şederii sale în Belgia, domnul Jones a 
îngrijit un locotenent de marină pe nume Henry Burgess - 
persoană destul de dubioasă, căreia Jones i-a salvat piciorul 
de la amputare. Acest Burgess locuieşte acum la Londra, în 
condiţii mizere, culegând roadele unei vieţi de risipă şi 
desfrâu. Doctorul Jones, cu inima sa caritabilă, trece să-l 
vadă ori de câte ori are ocazia, fără a aştepta vreo răsplată 
pentru serviciile sale şi fără a-i face plăcere compania 
fostului său pacient. Totuşi, continuă să-şi îndeplinească 
această îndatorire creştinească. Se pare că în ultima 
vreme, Burgess i s-a lăudat la beţie că urma să-i pice nişte 
bani. Jones nu i-a prea dat atenţie, pentru că poeţii sunt din 
fire cam distraţi. In plus, doctorul nostru îşi cunoştea 
pacientul ca fiind un mare lăudăros şi un beţiv înrăit, care 
nu mai ştia când fabulează şi când spune adevărul. lată pe 
scurt ce i-a povestit Burgess. La masa de joc individul se 
înhăitase cu alţi doi escroci - tot atât de lipsiţi de scrupule 
ca şi el, şi în stare de orice pentru a închide gura 
creditorilor. Unul dintre ei, fost slujbaş al miliției, se înrudise 
de curând cu o familie de noi îmbogăţiţi; cam neştiutori 
într-ale lumii, dar pe care avusese bunul-simţ să nu-i înşele. 
Al treilea - cel mai întreprinzător membru al acestui 
seducător triumvirat - a propus un plan menit să-i uşureze 
pe bieţii parveniţi de proaspăt câştigată lor avere. Conform 
acestui plan, cineva din familie urma să fie acuzat de-a fi 
furat dantelă dintr-un magazin... 

— Doamne, frăţioare! murmură uluită Georgiana. 
Doar nu crezi... 

— Ai răbdare şi ascultă-mă până la capăt. Totul a fost 
repede pus la cale, cu ajutorul unui tânăr vânzător din 
Hertfordshire, corupt de ticăloşiile capitalei. „Vinovata” a 
fost trimisă în închisoare, libertatea şi viaţa ei depinzând de 


suma de 1.000 de lire, pretinsă de la soţul ei. Autorul 
acestui plan mârşav - din câte spunea Burgess - e un 
căpitan de marină, extrem de manierat, prieten cu el din 
copilărie, amândoi fiind născuţi în satul Wallingford din 
Hertfordshire. Cunoscând cu cine avea de-a face, Jones n-a 
crezut nici a zecea parte din câte auzise. Inchipuie-ţi, 
Georgiana, cam ce-a simţit aflând că Thomas Heywood al 
nostru, ofiţer în Marina Majestății Sale, e originar tot din 
Wallingford! Plecând de la locuinţa soţilor Gardiner, Jones şi 
Leigh-Cooper s-au dus direct la locuinţa lui Burgess din 
Covent Garden, unde l-au găsit pe locotenent beat mort - 
ca întotdeauna la acea oră - şi necăjit nevoie mare de 
ultima nenorocire întâmplată prietenului său de-o viaţă. 
Nici nu s-a lăsat rugat prea mult ca să spună tot ce ştia. Se 
pare că Thomas Heywood e cât se poate de renumit pe 
continent - nu ca un erou, cum am fi tentaţi să ne 
închipuim, ci ca un escroc fără pereche. Are o mulţime de 
vicii - unele dintre ele neputând fi amintite în prezenţa ta - 
cel mai distrugător fiind patima sa pentru jocul de cărţi. 
După ce şi-a pierdut la cărţi întreaga avere şi domeniul 
familiei, datoriile lui au crescut de la an la an. De îndată ce 
i-a permis serviciul militar, s-a întors în Anglia, cu gând să- 
şi caute o nevastă bogată, ca să se salveze de la ruină. 
Burgess a relatat o sumedenie de isprăvi ale amicului său. 
Un timp, căpitanul s-a simţit atras de o moştenitoare din 
Kent, în care-şi pusese mari speranţe. Numai că mama fetei 
a descoperit că tânărul n-avea niciun ban, aşa încât s-a 
descotorosit de el. Orice-ai zice tu, mătuşa Catherine se 
arată foarte vigilentă când e în joc viitorul fiicei ei. Reîntors 
la Londra, în urma umilinţei îndurate, i-a cam pierit cheful 
să alerge după zestre - cel puţin până acum două zile. 
Chiar în acest salon - dacă-ţi aminteşti - căpitanul s-a simţit 
deodată în pericol, sesizând că ceilalţi îi ghiciseră intenţiile. 
Din câte ştiu, Burgess s-a lăudat adeseori faţă de Heywood 
că-i îngrijit de un celebru medic şi poet - Hugh Jones. Insă 
se vede treaba că ofiţerul nostru habar nu avea de legătura 
dintre domnul Jones şi familia pe care intenţiona s-o 
ruineze. Trezindu-se pe neaşteptate în prezenţa lui - şi încă 


în casa noastră - domnul Heywood a înlemnit de spaimă. 
Slabe speranţe ca Burgess să-şi fi ţinut gura faţă de doctor! 
In aceeaşi seară şi-a vizitat amicul, într-o stare de extremă 
agitaţie. Acum, că totul fusese dat în vileag, Heywood 
hotărâse să lase totul baltă, să-l plătească pe vânzător şi să 
scoată femeia din închisoare, declarând-o nevinovată. Insă 
locotenentul, nesocotit din fire, încurajat de băutură, şi 
convins că cel de-al treilea partener nu va accepta să 
renunţe, s-a mulţumit să râdă, contând pe faptul că prada 
va fi împărţită numai la doi. Heywood a rămas la el multă 
vreme, plângându-şi soarta care, într-adevăr, părea să fie 
foarte crudă: creditorii îi dădeau târcoale şi fără partea sa 
din câştig, ar fi fost pierdut. Deodată, căpitanul - isteţ că 
întotdeauna - a descoperit soluţia. Din câte a povestit el, la 
Londra trăia o bogată moştenitoare, nu prea deşteaptă şi 
cam trecută, ale cărei sentimente erau mai presus de orice 
dubiu. Dacă se grăbea, avea şanse să-i obţină mâna înainte 
ca familia să se intereseze de el prea îndeaproape. Aşadar, 
a pornit îndată să-şi pună intenţiile în aplicare, vezi deci că 
soarta lui Caroline Bingley e pecetluită. Mă tem că a cam 
dat de necaz. 

Georgiana era atât de copleşită încât, timp de câteva 
minute, rămase tăcută, neştiind ce să spună. Intr-un târziu, 
reuşi să articuleze: 

— O plâng pe domnişoara Bingley. 

Şi, suspinând adânc, adăugă: 

— E drept că domnul Heywood mi-a înşelat 
încrederea, dar faţă de ea s-a purtat cu mult mai rău. 
Spune-mi, frăţioare, chiar e adevărat că doamna Philips va 
fi scoasă de sub acuzaţie, recăpătându-şi libertatea? Uite că 
toată această urâtă poveste are şi o urmare bună. 

— Foarte urâtă, întări domnul Darcy. Însă lucrurile 
puteau lua o întorsătură şi mai proastă de n-ar fi fost... 
Georgiana, mai există şi unele amănunte pe care nu ştiu 
dacă să ţi le dezvălui, pentru că ţi-ar provoca multă durere. 
Totuşi, e bine să afli că cel de-al treilea nemernic e o 
persoană pe care o cunoşti îndeaproape, şi încă sub o 
lumină nu tocmai favorabilă. Cândva ţi-a făcut mult rău. E 


vorba de locotenentul George Wickham. 

— Locotenentul Wickham! exclamă Georgiana, 
albindu-se la faţă. Vai, frățioare? larăşi el? Nu ajunge câtă 
nenorocire a adus în casa noastră? 

— E firesc să fii surprinsă, răspunse domnul Darcy. Nu 
ştiu dacă asta te consolează, însă trebuie să-ţi spun că 
scopul lui n-a fost să te distrugă pe tine, ci să se răzbune pe 
mine. Ai răbdare, Georgiana, şi-am să-ţi povestesc de-a fir- 
a-păr. Se pare că pe măsură ce istorisea, Burgess devenea 
tot mai bine dispus, în timp ce prietenii noştri îl ascultau din 
ce în ce mai îngroziţi. Cu niciun ceas înainte de venirea lor, 
ticălosul îl chemase la el pe Wickham, ca să-i relateze 
vestea  îmbucurătoare a retragerii lui Heywood din 
combinaţie. Spre stupefacţia sa, locotenentul s-a înfuriat 
cumplit. A început să-l acuze pe Burgess că numai un 
dobitoc ca el nu-şi dăduse seama că Jones fusese cel care 
le pusese bete în roate. Burgess l-a urmărit, amuzat, cum 
se înfierbânta din ce în ce mai tare. Wickham îşi ieşise din 
minţi descoperind că familia pe care o vizitase Jones era 
tocmai aceea care-i adusese un afront de neiertat. Vina era 
a unei anume domnişoare, cu care cândva se aflase în 
relaţii foarte apropiate. Din cauza ei ajunsese pe drumuri, 
pierzându-şi toate avantajele pe care le merita cu 
prisosinţă. lar acum, aceiaşi oameni îi dejucaseră şi ultimul 
plan. Asta nu mai putea fi suportat! Din câte zice Burgess, 
Wickham a tinut-o aşa vreme de câteva minute încheiate, 
jurând să nu-şi găsească liniştea până nu-i va face să 
plătească cu vârf şi îndesat pe cei care-i pricinuiseră atâtea 
neajunsuri. Avea de gând să le discrediteze numele în toată 
Londra şi să răspândească zvonuri - Georgiana, adună-ţi tot 
curajul pentru ce urmează acum! - despre anumite 
indiscreţii comise de o tânără din familia respectivă. Pe 
scurt, intenţiona să facă tot posibilul pentru a abate ruşinea 
asupra domnişoarei Georgiana Darcy. 

Georgiana nu-şi putu stăpâni un țipăt. Fratele ei tăcu 
preţ de câteva clipe, lăsând-o să-şi recapete controlul. 

— Devotatul nostru prieten, Leigh-Cooper, a ascultat 
plin de indignare povestea lui Burgess. Insă auzind jignirea 


adusă ție, surioară, mânia lui n-a mai cunoscut limite. L-a 
înşfăcat de guler pe mizerabilul de Burgess, ameninţându-l 
că-i rupe oasele dacă nu dezvăluie pe loc unde puteau fi 
găsiţi cei doi complici. Inspăimântat, Burgess s-a conformat 
numaidecât. Jones zicea că nu şi-a văzut niciodată prietenul 
în asemenea stare. Părăsind casa lui Burgess, Leigh-Cooper 
nu l-a mai aşteptat pe Jones, ci a pornit glonţ către Edward 
Street, unde George Wickham închiriase o cameră. Nu-ţi 
mai descriu ce-a urmat. Ştii că locotenentul e zdravăn ca un 
taur, mai ales că acum se afla şi la ananghie. Cu toate 
acestea, Leigh-Cooper l-a apucat de guler, predându-l 
autorităţilor. În prezent, Wickham este în închisoarea din 
Bow Street, urmând să fie deferit justiţiei. Doamna 
Gardiner, fericită peste poate, a şi plecat la Hertford, s-o 
aducă acasă pe mătuşa Philips. Îţi imaginezi, scumpă 
Georgiana, că tinerii noştri prieteni s-au ferit să-mi 
povestească unele detalii. Pe Wickham mi l-au zugrăvit 
drept un mare mincinos, întotdeauna pus pe înşelătorii. Lui 
Leigh-Cooper îi era şi silă să-i pomenească numele. Trebuie 
să le fim profund recunoscători atât domnului Jones, cât, 
mai cu seamă, curajosului şi cinstitului Leigh-Cooper. 

Georgiana nu fu în stare să scoată un cuvânt, dar de 
îndată ce i se ivi ocazia, se grăbi să se închidă în camera ei, 
ca să-şi pună ordine în gânduri. 


Partea a şasea 

Cu câtă nerăbdare aştepta Elizabeth Darcy fiecare 
scrisoare de la soţul ei, plecat la Londra! Dar niciuna nu-i 
prilejui atâta bucurie, ca cea primită a doua zi după 
întâmplările relatate mai sus. Ce uşurare, să afle că mătuşa 
Philips îşi recăpătase libertatea şi, mai ales, că scumpul ei 
soţ se întorcea la Pemberley! Această veste reuşi să-i 
scoată din minte toate umilinţele pe care le îndurase. 

Ultimele săptămâni îi fuseseră nespus de neprielnice. 
Vecinii continuau să fie cu ochii pe ea, comentând 
pretutindeni nenorocirile familiei Bennet, fără a omite cele 
mai mici detalii şi fără a ţine seama de faptele reale. Zilele 
se scurgeau încet, iar lui Elizabeth îi lipseau mult sprijinul şi 
încurajarea soţului său. 

Nici chiar Jane - la care, de obicei, afla mângâiere - 
nu-i putea fi de prea mare folos, având multe treburi pe 
cap. Viaţa ei se schimbase radical odată cu venirea pe lume 
a micuţei Eliza. Creşterea fetiţei nu-i crea prea mari 
probleme, întrucât Jane era făcută să fie mamă, iar natura îi 
dăruise un copilaş cuminte şi ascultător. Necazurile ei 
veneau din partea adulţilor. Între admiraţia părinţilor pentru 
„cel mai frumos bebeluş pe care-l văzuseră vreodată” şi 
aprecierile mai ponderate ale lui Bingley, care o socotea pe 
Eliza un copil obişnuit. 

„La fel ca oricare altul, dar dulce cum nu se mai 
poate”, ambele tabere schimbând aceleaşi replici de zeci 
de ori în decursul fiecărei zile - biata Jane nu ştia cum să-şi 
afle liniştea. 

— Scumpa mea Elizabeth, regret din suflet că 
săptămânile acestea n-am prea avut timp să stăm de 
vorbă. Ştiu ce povară apasă pe umerii tăi, dar iată că 
necazurile noastre au luat sfârşit. Mătuşa Philips va fi pusă 
în libertate! Hai să mergem chiar acum la mama, să-i dăm 
vestea cea mare. 

— Apropo, interveni Elizabeth, în scrisoarea sa, 
domnul Darcy îmi pomeneşte despre încă un lucru, 
rugându-mă să nu-l mai împărtăşesc nimănui. Însă de tine 
nu mă feresc, dragă surioară, e ceva atât de straniu că nici 
n-o să-ţi vină să crezi. Jane, se pare că printre cei ce-au pus 


la cale odiosul plan de-a o ruina pe mătuşa Philips se 
numără şi cumnatul nostru, Wickham. 

— George Wickham, hoţ? exclamă îngrozită Jane. 
Trebuie să fie o greşeală, Elizabeth. E drept că, din păcate, 
cumnatului nostru îi lipsesc anumite însuşiri esenţiale, 
totuşi nu pot să cred că-i un ticălos. Fără îndoială că-i vorba 
de altcineva - poate chiar din aceeaşi companie sau 
purtând acelaşi nume. Mai curând aşa: probabil că-i un 
nume destul de comun. 

— Scumpa mea Jane, doar te-am prevenit că n-ai să 
mă crezi. Vezi bine c-am avut dreptate. Până şi tu, surioară, 
trebuie să înfrunţi câteodată realitatea. Este vorba de acel 
Wickham pe care-l ştim cu toţii foarte bine. Ah, sărmana 
Lydia! E drept c-a fost o copilă fără minte. Totuşi, nu merita 
o asemenea ruşine. 

— Intr-adevăr, biata Lydia! suspină Jane. Cât trebuie 
să sufere! Oare ce se va întâmpla cu soţul ei? 

— Se pare că-i în mâinile autorităţilor, răspunse 
Elizabeth. Dar să nu ne pierdem nădejdea, surioară. 

Domnul Darcy l-a scos şi altă dată din necaz, aşa că, 
fără îndoială, o va face şi acum. Cât despre tânărul Turner, 
cred că el nu va găsi aceeaşi înţelegere. 

— Într-adevăr, devotamentul soţului tău în privinţa 
familiei noastre nu cunoaşte limite, spuse Jane. Ce noroc 
să-l avem de partea noastră! Dar mă întreb cum va suporta 
mama o asemenea veste despre ginerele ei preferat. Una 
caldă, una rece! Când vom scăpa odată de necazuri? 

Elizabeth clătină din cap, convinsă că vecinii, 
dezamăgiţi de deznodământul fericit al întâmplării cu 
mătuşa Philips, nu vor ezita să se repeadă asupra noului 
subiect de scandal, începând să-l comenteze cu o aviditate 
de neînțeles pentru cel implicaţi direct în el. 

Într-adevăr, zilele următoare îi confirmară presimţirile. 

Din fericire, consolarea veni la timp. Înainte ca familia 
Bennet să se cufunde din nou în cea mai neagră 
deznădejde, sosi o scrisoare adresată domnului Bennet de 
către vărul său, vicarul Collins. 


Dragă vere, 


Din nou, legătura noastră de rudenie şi menirea mea 
de slujitor al altarului mă pun în situaţia dureroasă de a-mi 
manifesta  compătimirea față de necazurile familiei 
dumitale. Doamna Collins deplânge şi ea recenta 
nenorocire abătută asupra voastră - eu atât mai mult cu 
cât, dacă-ți aminteşti, chiar indulgența dumitale a adus-o 
pe Lydia într-o astfel de situaţie. Ca prelat, nu pot să nu-ți 
atrag atenţia că te-am prevenit ce se va întâmpla, încă 
înainte ca ea să încheie căsătoria. lată, acum aflu cu regret 
că am avut dreptate. 

Cât mă întristează gândul că sunt moştenitorul unei 
familii atât de decăzute! Lady Catherine în persoană s-a 
arătat atât de generoasă încât să-şi exprime profunda 
compătimire, după ce i-am relatat toată povestea, aşa cum 
o aflasem dintr-o scrisoare primită de la Hertfordshire de 
către doamna Collins. Gestul Înălțimii Sale a fost nespus de 
nobil, mai ales că o anumită rudă a sa se găsea implicată în 
acest scandal. Buna-cuviinţță mă împiedică să spun mai 
mult. Revolta bineftăcătoarei mele la adresa netrebnicului 
de Wickham nu cunoaşte limite. Lady Catherine m-a 
povățuit să evit o astfel de relație compromițătoare, însă 
datoria mea de preot m-a îndemnat să-ți trimit aceste 
câteva vorbe rupte din suflet. 

Domnişoarei Kitty i-am dat a înțelege că în curând s- 
ar putea întoarce în sânul familiei, care în acest ceas de 
cumpănă cu siguranţă că are nevoie de ea mai mult decât 
mine sau soția mea. Incăpățânată aşa cum aţi crescut-o, 
dumneaei refuză să plece, afară de cazul când ar chema-o 
însăşi mama ei. Sunt convins că-i veţi trimite vorbă 
neîntârziat. 

Misiunea mea e mult îngreunată de bănuiala că noul 
meu paroh manifestă o oarecare înclinație fată de dânsa. 
Eu unul mi-am asumat trista sarcină de a-i preveni pe 
domnul Samuel Beasley asupra riscurilor unei asemenea 
legături. Spre marele-mi regret, sfatul meu n-a fost 
întâmpinat cu prea mare bunăvoință, întrucât acest Beasley 


e un om destul de închis şi urâcios. Trebuie, însă, să ştiţi că 
nu-i o partidă neglijabilă. Chiar dacă domnişoara Kitty şi-a 
văzut distrusă şi ultima şansă, datorită mariajului nefericit 
al surorii sale, oricum n-aţi mai găsi alt ginere. 

Dragul meu, te plâng din toată inima. Scriind aceste 
rânduri, povata binefăcătoarei mele îmi pare şi mai 
înțeleaptă. Prin urmare, scumpe vere, te anunt că întrerup 
orice legătură cu dumneata şi familia dumitale, începând cu 
plecarea domnişoarei Kitty din Hunsford şi până când va 
sosi momentul să-mi asum responsabilitatea asupra 
Longhournului. 

Al dumitale etc., etc. 


Fără să mai stea pe gânduri, domnul Bennet îşi 
chemă fiicele mai mari, punându-le la curent cu rândurile 
vicarului. 

— Oare ce să însemne asta? se miră el. Mărturisesc 
că şi pe mine m-au intrigat scrisorile de la Kitty. Se pare c-a 
început să facă vizite de caritate prin casele din parohia 
Hunsford, cu acelaşi entuziasm cu care altă dată îşi alegea 
o bonetă nouă. Mi-e foarte greu s-o recunosc în această 
descriere pe fiica mea ignorantă şi zurlie, care mi-a 
mângâiat bătrâneţile în ultimii ani. E oare cu putinţă ca o 
astfel de schimbare să se datoreze nobilului exemplu al 
vicarului - sau mai curând domnului Beasley? Dacă tânărul 
acela a reuşit să facă din Kitty un alt om, atunci trebuie să 
fie un băiat de ispravă! 

— Eu una n-aş fi chiar atât de sigură, tată - zise 
Elizabeth. Charlotte mi-a scris despre domnul Beasley. 
După părerea ei, e un tânăr cumsecade şi foarte iubit în 
parohie. Poate că este îndrăgostit de Kitty. Dar cum să ne 
închipuim că sora noastră s-ar putea uita la un bărbat care 
nu-i oferă nimic altceva decât inteligenţă, credinţă şi 
perspectiva unui trai cumpătat? 

— Eşti prea aspră, Lizzy! interveni Jane. Doar ţi-am 
spus de atâtea ori că încă nu-i totul pierdut cu Kitty şi cu 
Mary. Chiar dacă noi aici n-am reuşit mare lucru, cine ştie 
dacă nu cumva acest domn Beasley e un om deosebit, iar 


Kitty ne va face o mare surpriză? 

— Vorbeaţi despre Kitty? se auzi glasul lui Mary, care 
tocmai intrase în încăpere împreună cu mama ei. De ce 
zăboveşte atât de mult la Hunsford? Nu pot să pricep ce-o 
reţine acolo, unde nu-s decât ţărani fără şcoală şi unde nu 
găseşte nicio carte, cu excepţia Bibliei. 

— Nici ţie nu ţi-ar prinde rău o Biblie, domnişoară! o 
dojeni maică-sa. Când l-am întâlnit întâia oară pe domnul 
Bennet, tocmai îi citeam mamei mele din Biblie. Nu-i aşa, 
dragul meu? Purtam o rochie de muselină albastră, tivită cu 
flori. Imi amintesc şi acum ce priviri mi-a aruncat tatăl 
vostru. Începând de atunci mi-a fost foarte dragă Biblia. 

— Poate că unele fete se simt atrase de cărţile sfinte, 
interveni Mary. Dacă m-aş lăsa sedusă, atunci cu siguranţă 
c-aş alege scrierile lui Livy. Însă deocamdată nu mă 
preocupă astfel de mărunţişuri, care mi-ar distrage atenţia 
de la studiul legendei lui Tristan şi a Isoldei. 

Auzind-o, Elizabeth se mulţumi să arunce o privire 
către Jane, ascunzându-şi un zâmbet. 

— Dacă mă gândesc bine, zise domnul Bennet, cred 
că n-am să mai cer şi sfatul celorlalte două fiice. Aflaţi, însă, 
că n-am intenţia s-o rechem pe Kitty de la Hunsford, fie şi 
pentru plăcerea de a-l scoate din sărite pe vărul Collins. 

În căsniciile „la modă”, ardoarea se potoleşte repede, 
devenind afecţiune. Odată încheiată căsătoria şi rostite 
jurămintele, odată mâncat tortul de nuntă, privirile 
languroase de la început devin reci, iar inima îşi domoleşte 
zvâcnetul, adoptând un ritm mai rezonabil. 

Ei bine, domnul şi doamna Darcy erau atât de 
demodaţi încât momentul regăsirii, aşteptat cu atâta 
nerăbdare de amândoi, le-a întrecut cu mult speranţele. 
Mariajul lor, care debutase prin ironii reciproce, devenise o 
legătură trainică, bazată pe sinceritate, înţelepciune şi 


iubire, astfel încât Elizabeth era fericită cum nu-şi 
închipuise niciodată. 

In aceeaşi situaţie privilegiată se afla şi soţul ei. 

— Scumpa mea Lizzy, suspină el. De-ai şti ce lungi mi 
s-au părut săptămânile petrecute departe de tine! Şi când 
te gândeşti că acum doi ani nici măcar nu ştiam că exişti. 
Nici nu-mi mai amintesc cum era viaţa mea înainte de-a te 
cunoaşte. 

— Nici nu-i de mirare, răspunse soţia sa, dată fiind 
bătaia de cap pe care ţi-a dat-o familia mea. Încă de când 
ne-am luat, ai mei n-au încetat să constituie pentru tine o 
sursă de necazuri şi de griji. Mă surprinde că nu tânjeşti 
după vremurile când nu-ţi ieşise în cale familia Bennet. 

— Să nu spui asta! exclamă el. Toată fericirea mea ţi 
se datorează numai ţie. Ajutorul acordat familiei tale e felul 
meu de a-ţi mulţumi, Lizzy. La urma-urmei, şi eu sunt 
răspunzător pentru multe din tristele întâmplări petrecute 
în ultimii ani. Dacă aş fi dezvăluit caracterul urât al lui 
Wickham, gândindu-mă în primul rând la alţii şi-abia apoi la 
interesele mele, individul nu ne-ar mai fi pricinuit atâtea 
necazuri. Dar cum s-o fi făcut, când aveam de apărat 
reputaţia bietei mele surori? 

— Bineînţeles că nu puteai, îl asigură soţia sa. Ai 
procedat aşa cum ai crezut că e mai bine. La vremea 
aceea, sora ta avea nevoie de protecţie, fiindcă era tânără 
şi suferea. Dar spune-mi, te rog, nu ţi se pare că în prezent 
Georgiana e mai vrednică de plâns decât atunci? Nu ţi-am 
mărturisit niciodată, dar îi bănuiam sentimentele faţă de 
nemernicul acela de Heywood. Acum mă doare sufletul s-o 
văd palidă şi neliniştită. Crezi că dezamăgirea asta o doare 
chiar atât de mult? 

— Mă tem că da, răspunse soţul ei cu un aer grav. Ah, 
Lizzy, nici nu ştii câtă nevoie aş fi avut de sfatul tău la 
Londra! Oricât de necăjită, totuşi sora mea nu-mi face 
niciodată confidenţe. Acum, că ne-am întors acasă, trag 
nădejde că-ţi va cere sfatul. Mi se rupe inima văzând-o cum 
se frământă şi mă întreb de ce nu-mi mărturiseşte ce are 
pe suflet. 


— Ce părere bună ai tu despre relaţiile dintre fraţi! Nu 
ştii că o fată tânără se destăinuie mai curând unui iepuraş 
de casă decât propriului ei frate? Mai cu seamă când e 
vorba de supărări din dragoste. Fii convins că voi discuta cu 
Georgiana şi că voi căuta s-o ajut pe cât îmi stă în putinţă. 
Nu cred să fie atât de afectată încât să nu-şi mai revină. La 
optsprezece ani, cu cât eşti mai sigură că n-ai să-ţi vindeci 
niciodată inima rănită, cu atât te vindeci mai repede. 

Însă când rămase între patru ochi cu Georgiana, 
Elizabeth îşi dădu seama că sarcina ei nu va fi dintre cele 
mai uşoare. 

— Nu-ţi pot ascunde, dragă Elizabeth, că m-am înşelat 
îngrozitor, săvârşind o greşeală de neiertat, începu 
domnişoara Darcy. In repetate rânduri m-am lăudat faţă de 
tine că mă voi feri să mă îndrăgostesc din nou, şi iată că 
mi-am dăruit afecțiunea cui merita mai puţin. Nu-i nevoie 
să-ţi mai spun că mă refer la căpitanul Heywood - un 
ticălos care ar fi putut şi care a vrut s-o ruineze chiar pe 
mătuşa ta. Şi totuşi, cu mine s-a purtat întotdeauna nespus 
de atent şi de curtenitor. Din gesturile lui nu puteam să 
înţeleg decât un singur lucru. Cât am fost de oarbă şi cum 
m-am lăsat amăgită de vorbele lui meşteşugite! lar el... 

Glasul i se frânse şi Georgiana izbucni în lacrimi. 

— Oh, biata mea cumnată! Prea devreme ai primit 
această lecţie crudă de la viaţă. Totuşi, trebuie să te 
consolezi cu gândul că Thomas Heywood nu ţi-a înşelat 
încrederea numai ţie, ci şi nouă, tuturor - în primul rând pe 
cea a mătuşii Catherine. 

— Ne-a cucerit pe toţi cu manierele şi eleganța lui, 
zise Georgiana. Am fost convinsă că o curta pe verişoara 
Anne, până în momentul în care şi-a îndreptat atenţiile 
asupra mea. Şi când mă gândesc ce punea la cale în tot 
acest timp! Indiferent ce va păţi, îşi merită soarta. Pur şi 
simplu şi-a bătut joc de noi. 

— Să nu-l acuzăm c-a vrut să se însoare pentru bani. 
Pentru un bărbat ca el, cu apucături costisitoare şi 
neobişnuit să-şi refuze ceva, gestul acesta ar fi fost o 
măsură de prevedere. Ceea ce trebuie, însă, înfierat este 


duplicitatea sa. Indiferent că-i vorba de Anne, de tine sau 
de biata noastră mătuşă, întregul său comportament s-a 
bazat numai pe minciuni şi înşelătorii. Ai avut noroc, 
Georgiana, închipuie-ţi ce s-ar fi întâmplat dacă i-ai fi picat 
în plasă! 

— Dar cum poţi cunoaşte adevărata faţă a unui 
bărbat? izbucni Georgiana. Nu numai că manierele 
căpitanului Heywood erau fără cusur, dar se şi înrudea cu 
familia noastră. Dacă nici în el nu s-a putut avea încredere, 
atunci în cine? 

— Bună întrebare! încuviinţă Elizabeth. Răspunsul 
este unul singur: din păcate, în nimeni. Nici nu ştiu ce să-ţi 
spun. Lipsa unui titlu nu-i o garanţie a virtuţii, aşa cum nu 
sunt nici culoarea părului, nici purtarea curtenitoare, nici 
atitudinea binevoitoare. Valoarea unui om nu-i dată nici de 
familie, nici de înfăţişare, ci numai de faptele sale. 
Gândeşte-te la fratele tău şi la unchiul Gardiner, sau mai 
bine la tânărul nostru James Leigh-Cooper. El nu-i nici de 
neam nobil şi nici nu se joacă cu vorbele, ca Thomas 
Heywood. Aminteşte-ţi, însă, ce-a făcut pentru noi. Înţeleg 
c-a avut un rol esenţial în dezvăluirea acelei escrocherii. 
Vezi, surioară, există totuşi şi bărbaţi cumsecade, deşi 
probabil că starea ta de-acum te împiedică s-o recunoşti. 

— iți mulţumesc pentru înţelegere, Elizabeth, zise 
Georgiana, dar să ştii că n-o merit. De când m-am întors de 
la Londra, am chibzuit mult. Ba chiar şi mai înainte, 
călăuzită de înţelepciunea mătuşii Gardiner. Ea m-a făcut 
să-mi dau seama ce puţin mă pricepeam să apreciez 
adevărata valoare a unui om. Tot ea mi-a arătat că mă 
gândesc prea puţin la alţii şi prea mult la mine. Da, 
surioară, am fost orgolioasă, egoistă şi înfumurată: iată de 
ce am îngăduit unele familiarităţi asupra cărora raţiunea ar 
fi trebuit să mă prevină. Şi-apoi, nici nu era prima mea 
eroare de acest fel. Dar te asigur că greşeala asta nu se va 
mai repeta. Crede-mă, Elizabeth, că de acum încolo voi şti 
să-mi controlez sentimentele, purtându-mă cu bun-simt, 
politeţe şi rezervă. Singura mea dorinţă e ca tu şi 
Fitzwilliam să găsiţi în mine un sprijin de nădejde. 


Pe Elizabeth o bucurară nespus aceste cuvinte. 
Admirând tonul hotărât al Georgianei, îi luă mâna şi-o 
strânse într-a ei, convinsă că o asemenea înflăcărare se va 
domoli de la sine, înainte de-a ajunge motiv de îngrijorare. 

— Spune-mi, însă, ce face mătuşa Philips, zise 
Georgiana după o clipă de tăcere. ŞI... - începu ea, 
înroşindu-se de ruşinea de-a rosti numele de care se temea 
- ce s-a întâmplat cu cumnatul tău, George Wickham? 
Probabil că arestarea lui v-a adus necazuri tot aşa de mari 
ca şi cea a mătuşii... 

— Incă nu se ştie, răspunse Elizabeth, încercând să-şi 
ascundă îngrijorarea. Domnul Darcy spunea că va încerca 
să intervină din nou în favoarea locotenentului - de dragul 
surorii mele, Lydia - sperând că-l va putea repune în 
libertate. Se pare, totuşi, că povestea este mult mai 
complicată, depăşind chiar influenţa unui om ca fratele tău. 
Cât despre căpitan şi soţia sa, nimeni nu are habar pe unde 
se află. Se crede că ar fi fugit pe continent. 

Işi privi îngrijorată cumnata, neştiind cum va primi 
această veste despre omul care-i făcuse atâta rău. Dar 
Georgiana nici n-o auzise. Deja îşi făcea fel şi fel de planuri, 
cum să fie de folos familiei Bennet în noua încercare prin 
care trecea. 

De fiecare dată când revenea la Pemberley, 
Georgiana îşi făcuse obiceiul de a-l vizita chiar a doua zi pe 
iubitul lor naş, sir Geoffrey Portland! Bătrânul o aştepta 
întotdeauna cu mare nerăbdare. Pe Darcy îl îndrăgise de 
mic copil, iar acum îl respecta ca bărbat. Cât despre 
Georgiana, frumuseţea şi blândeţea ei - ba chiar şi 
temperamentul atât de incriminat de mătuşa Catherine - îi 
umpleau sufletul de bucurie. 

Anunţându-şi vizita, Georgiana preciză că nu venea 
singură şi că o va aduce cu sine pe doamna Fitzwilliam 


Darcy. Deşi nu-l prea trăgea inima să recunoască, adevărul 
este că în ultimele săptămâni sir Geoffrey ajunsese s-o 
privească pe tânăra stăpână de la Pemberley cu mult 
respect şi chiar cu admiraţie. După plecarea lui Darcy la 
Londra, bătrânul se temuse ca nu cumva Elizabeth, rămasă 
singură în Derbyshire, să-i solicite ajutorul, ceea ce el ar fi 
fost silit să refuze. Spre marea sa uimire, doamna Darcy se 
arătase mai curând rezervată decât sâcâitoare. Indurându- 
şi singură nefericirea, Elizabeth demonstrase că nu-i păsa 
nici de părerea lui, nici de-a celorlalţi vecini. Işi ţinuse capul 
sus, continuând să se arate stăpână pe propria sa viaţă. 

Sir Geoffrey era un aristocrat din tată în fiu. Departe 
de el gândul de-a acorda respect cuiva lipsit de titlu şi de 
rang. Totuşi trebuia să admită cu toată sinceritatea că dacă 
doamna Darcy ar fi avut bunul-gust de-a descinde dintr-o 
familie nobilă, el unul ar fi acceptat-o. Felul ei de-a fi, 
stăpânirea de sine şi - mai presus de orice - refuzul de-a se 
umili în faţa lui, ar fi câştigat definitiv inima lui sir Geoffrey 
- dacă Elizabeth ar fi avut şi sânge albastru. Mai mult decât 
atât: sir Geoffrey - de regulă atât de distant - o zărise din 
întâmplare într-o seară la Celia Montaque şi-i remarcase 
sclipirea sfidătoare din priviri. Deşi convenienţele nu 
îngăduiau ca astfel de consideraţii să-i influenţeze 
comportarea, totuşi sir Geoffrey trebuia să recunoască în 
sinea sa că avea un adversar demn de tot respectul. 

Pe de altă parte, însă, se părea că nimic în lume n-o 
va determina pe lady Catherine să-şi schimbe părerea în 
privinţa lui Elizabeth - ceea ce reieşea şi din scrisoarea 
trimisă în acea dimineaţă lui sir Geoffrey. 


Stimate prieten, 

Ce părere ai de noile necazuri ale familiei Bennet? 
Cum în întreg ținutul nu se vorbeşte despre altceva, ai aflat 
desigur ce li s-a întâmplat. Cunoşti rezerva mea referitoare 
la mezalianţa asta. Totuşi, nu mi-aş fi închipuit nici în ruptul 
capului ca în familia lor să existe un hoț de drumul mare! 
Cât despre ultima achiziție a familiei, nemernicul şi ingratul 
de Wickham, el a ruinat cariera nefericitei rude a 


răposatului meu soț, căpitanul Heywood, pe care l-ai primit 
şi dumneata la Denby Park. 

Sărmanul meu văr, la a cărui distrugere Wickham a 
contribuit din plin, a ajuns în această situație vreanică de 
milă din pricina datoriilor sale la cărți. Nenorocirea abătută 
asupra sa a fost atât de mare încât m-am văzut nevoită să-l 
trimit de la Rosings, punând capăt avansurilor lui față de 
fiica mea, Anne. Totuşi, căpitanul provenea dintr-o familie 
onorabilă. Ce ruşine să fie atras pe căi greşite de către fiul 
valetului lui Darcy! 

Din păcate, neajunsurile cauzate de familia Bennet nu 
se sfârșesc aici. Fata lor mai mică, aflată acum în casa 
vicarului din Hunsford, a reuşit să-l seducă pe noul meu 
paroh - un om capabil, deşi cam prea zelos în îndeplinirea 
îndatoririlor bisericeşti. Îţi mărturisesc că mă tem pentru el. 
O asemenea căsătorie ar însemna să am zilnic sub ochi un 
vlăstar al familiei Bennet. Sunt convinsă că fetişcana nu are 
intenții prea curate. Deşi am trimis pe cineva ca să-l 
avertizeze pe domnul Beasley de primejdiile care-l 
amenință, tânărul a rămas indiferent, fără să-i pese de 
dezaprobarea mea. 

Vezi şi dumneata, sir Geoffrey, că înrudirea cu cei ce 
nu-s de un rang cu noi nu ne poate aduce decât nenorocire. 

Eu una mi-am făcut datoria. De-acum încolo refuz să 
mai revin asupra acestui subiect, astfel încât te rog ca pe 
viitor să nu mai pomeneşti numele acestor persoane în 
prezența mea - decât dacă vei dori să-mi comunici o veste 
care să-mi confirme presupunerile. 

A dumitale, 
C. De Bourgh 


Sir Geoffrey parcursese scrisoarea cu un sentiment de 
dezamăgire. Sperase să găsească în ea o explicaţie a 
faptului că un tânăr atât de agreabil ca Thomas Heywood 
ajunsese să comită asemenea fapte reprobabile. Nu-l 
surprindea comportamentul lui Wickham, care nu era nici 
de familie şi care o apucase pe căi greşite datorită 
indulgenţei binefăcătorului său. Dar faptul că un ofiţer ca 


Heywood se coborâse la astfel de mârşăvii se părea o 
enigmă - pe care nădăjduise să i-o lămurească lady 
Catherine. Insă tot ce conţinea scrisoarea erau exploziile de 
mânie ale distinsei doamne la adresa familiei Bennet. Era 
drept că rudele lui Elizabeth nu-i prea făceau cinste, dar 
nici măcar ei nu puteau fi socotiți vinovaţi pentru datoriile 
căpitanului pe continent. Aşadar, sir Geoffrey considera că 
lady Catherine se arătase nedreaptă, fiind convins că, de s- 
ar fi inversat rolurile, doamna Darcy n-ar fi judecat-o cu 
atâta asprime. 

Ceva mai târziu, după ce o întâmpină cu mare bucurie 
pe Georgiana, exprimându-şi îngrijorarea pentru paloarea 
din obrazul ei - evident, rezultatul şederii la oraş -, bătrânul 
porunci să fie aduse ceaiul şi biscuiţii, după care încercă să- 
şi satisfacă, în sfârşit, curiozitatea. 

— Sunt sigur, dragă Georgiana, că eşti la curent cu 
recenta nenorocire din familia Bennet, care a însemnat 
ruina, nu numai a fluşturaticului Wickham, dar şi a vărului 
tău, căpitanul Heywood. Ţine minte, fetiţo, că o tânără de 
neam trebuie să ştie întotdeauna să-şi aleagă prietenii. 
Acelaşi sfat i l-a dat şi lady Catherine fratelui tău, care - din 
păcate - nu l-a luat în seamă. 

Sir Geoffrey îşi alesese cuvintele cu multă grijă, 
conştient de sentimentele afectuoase ale Georgianei pentru 
Elizabeth şi convins că micul său discurs va provoca o luare 
de poziţie în favoarea lui Elizabeth, din care ar fi putut şi el 
să înțeleagă adevărul. Spre marea sa dezamăgire, 
Georgiana se mulţumi să comenteze importanţa poveţelor 
sale. 

— Sir Geoffrey, dumneavoastră preţuiţi în primul rând 
originea nobilă, numai că în timpul şederii la Londra eu am 
tras cu totul alte învăţăminte. Cred că aţi auzit de unchiul şi 
mătuşa lui Elizabeth - soţii Gardiner din Cheapside - doi 
oameni extrem de cumpătaţi şi luminaţi la minte, deşi el nu 
se trage dintr-o familie de neam. În schimb, există 
persoane de rang care... Vedeţi - reluă ea, recăpătându-şi 
stăpânirea de sine - în ultima vreme m-am gândit mult, 
ajungând la concluzia că obârşia nobilă... 


Ezită, apoi se grăbi să urmeze, dând glas unei 
comparații care-i venise chiar atunci în mintea 

— ... nu garantează valoarea unui om mai mult decât 
culoarea părului. 

Afirmația îl lăsă pe sir Geoffrey fără replică. 

— Scumpa mea Georgiana, zise el după câteva 
momente, eşti tânără şi lipsită de experienţă. Dă-mi voie 
să-ţi spun, ca om în vârstă şi cunoscător într-ale vieţii, că 
faci o mare greşeală nesocotind importanţa unei 
descendenţe nobile. 

Inţelegând că nu vor ajunge niciodată la un acord, 
Georgiana se strădui, totuşi, să evite o controversă. Avea 
cu totul alte intenţii. Situaţia familiei Bennet, deşi 
schimbată, nu putea fi considerată rezolvată: faptele 
comise de Wickham erau atât de grave încât nici fratele ei 
nu mai era în stare să-i ajute. Georgiana ştia, însă, că sir 
Geoffrey se bucura de o influenţă cu mult mai mare decât a 
tânărului Darcy. De-ar fi reuşit să-i câştige bunăvoința în 
favoarea locotenentului, ce mulţumită ar fi fost Elizabeth! 
Aşadar, Georgiana decise să-şi folosească toate farmecele, 
acceptând chiar şi să-l aprobe pe bătrân atunci când nu 
avea dreptate. 

— Fără îndoială că sunt lipsită de experienţă, 
murmură ea, drept care nu pot decât să mă minunez de 
înţelepciunea dumneavoastră. Totuşi, v-aş ruga să nu fiţi 
prea aspru cu cei ce nu se bucură de aceleaşi avantaje ca şi 
noi. De pildă, există un om născut chiar aici, în Derbyshire, 
şi care acum zace la închisoare în Londra. E drept că 
propriile sale fapte l-au adus într-o asemenea situaţie, însă 
- oricât de mult ar fi greşit - mă întristează să-l ştiu ajuns 
atât de jos. Tata a ţinut mult la tatăl său. Un singur cuvânt 
din partea dumneavoastră, sir Geoffrey, ar putea schimba 
tot. Vă implor - dacă nu pentru el, atunci de dragul meu - 
să faceţi apel la influenţa dumneavoastră spre a-l elibera 
din închisoare. 

Sir Geoffrey o ascultă cu surprindere. Timp de doi ani 
de zile Georgiana nici măcar nu rostise numele lui 
Wickham, necum să se mai preocupe de bunăstarea lui. Din 


partea ei era o nouă dovadă de generozitate să intervină în 
favoarea unui asemenea nemernic. Pe măsură ce 
Georgiana îşi rostea argumentele, sir Geoffrey înclina să 
ţină cont de ele. Georgiana avusese dreptate să i se 
adreseze tocmai lui. Intr-adevăr, influenţa sa l-ar fi putut 
scoate pe ticălos din puşcărie, expediindu-l afară din ţară 
înainte de sfârşitul săptămânii. Sir Geoffrey nu fusese 
niciodată în stare să-şi refuze nepoata, mai cu seamă 
acum, când împlinindu-i rugămintea s-ar fi pus într-o lumină 
foarte favorabilă. Mai mult decât atât, ştia că intervenţia sa 
le va uimi atât pe Georgiana cât şi pe doamna Darcy. 

— Wickham e o lichea, zise el încruntat. Dar asta se 
datorează în bună parte şi indulgenţei tatălui tău. E drept 
că de mic n-a avut caracter, iar mâna prea blândă a 
regretatului meu prieten l-a determinat să-şi facă de cap. 
Cum tatăl tău nu se mai află printre noi, îmi revine mie 
sarcina de-a îndrepta situaţia. Lasă totul în seama mea, 
fetiţo! 

Georgiana nu-şi găsea cuvintele să-i mulţumească, 
aşa că, luându-l de mână, îl sărută într-un elan de 
recunoştinţă. 

În săptămânile care urmară, Georgiana - încurajată 
de succesul intervenţiei sale pe lângă sir Geoffrey - începu 
treptat să-şi mai uite necazul, graţie tinereţii şi mulţumirii 
de-a fi făcut o faptă bună. E drept că tristeţea nu-i pierise 
chiar cu totul, dar, pe măsură ce trecea timpul, ajunsese să 
nu se gândească la ceea ce pierduse, ci la norocul pe care-l 
avusese, ca să-şi poată relua cursul vieţii, dedicându-se 
unor îndeletniciri mai potrivite. Încă de mică îi plăcuse să 
citească. Acum prinsese gust pentru partiturile muzicale şi 
pentru broderie, apucându-se chiar să picteze un portret al 
lui Elizabeth. Pe scurt, se străduia să devine o fată model - 
lucru pe care îl constată cu uimire şi domnul Darcy. 

Elizabeth se bucura s-o vadă că-şi recăpătase 
plăcerea de-a trăi. 

— Imi pare bine că eşti din nou bine dispusă, 
Georgiana, deşi poate că încă faci eforturi pentru asta - îi 
spuse într-o zi doamna Darcy, pe când se plimbau 
împreună. Probabil că încă nu te-ai vindecat de tot, dar 
dacă vei continua să te porţi ca şi cum nimic nu s-ar fi 
întâmplat, minunea se va înfăptui fără întârziere. Omul e 
încrezător din fire. E uluitor ce bazaconii ajungem să 
credem, atunci când ne-o impunem. 

— Sper să simt şi eu curând rezultatele benefice ale 
acestei însuşiri, oftă Georgiana. Deocamdată, Elizabeth, 
numai tu poţi înţelege ce mult sufăr şi acum. Şi totuşi n-aş 
dori să fie altfel. Am fost imprudentă, dar să nu-ţi închipui 
că n-am învăţat ceva din greşelile mele. Acum cred că ştiu 
pe cine trebuie să apreciez şi pe cine nu - şi asta graţie 
bunului nostru căpitan, deşi lecţia dată de el m-a costat 
nespus de scump. 

Cumnata ei îi aprobă decizia, sperând că, într-adevăr, 
domnişoara Darcy nu se va mai înşela asupra unui bărbat 
câte zile va avea. 

— Acum, gata cu necazurile mele! urmă Georgiana. 
Fitzwilliam mi-a dat o veste îmbucurătoare. Sir Geoffrey a 
intervenit în favoarea locotenentului Wickham. Nu ştiu cum 
a reuşit fratele meu să-l convingă - doar influenţa lui sir 


Geoffrey e considerabilă! Cert e însă că la sfârşitul 
săptămânii, locotenentul va ieşi din închisoare, ca să 
lucreze în Antigua, pe plantaţia de sfeclă de zahăr a lui sir 
Geoffrey. Nu-i aşa c-a fost frumos din partea lui? 

Elizabeth aflase ştirea în aceeaşi dimineaţă, şi de 
atunci nu încetase să se mire şi să facă fel şi fel de 
presupuneri. Nu se aşteptase ca sir Geoffrey să dea dovadă 
de bunăvoință faţă de o persoană pe care o dispreţuia. 

— Adevărat, încuviinţă doamna Darcy. Gestul său a 
salvat întreaga familie. Lydia şi mama pleacă azi la Londra, 
să discute cu locotenentul Godspeed. Sora mea 
intenţionează să-şi urmeze soţul cât de curând posibil. li 
sunt profund recunoscătoare lui sir Geoffrey pentru 
eforturile sale, dar mărturisesc că sunt uimită. Mă întreb 
dacă nu cumva cumnăţica mea iubită a avut şi ea un 
cuvânt de spus în toate astea? 

Imbujorată, Georgiana negă categoric, şi conversaţia 
se abătu spre alte subiecte. 

Ceva mai târziu, singură în camera ei, savură 
plăcerea dialogului şi satisfacția gestului ei. De multe ori se 
simţise tentată să-i mărturisească lui Elizabeth motivul 
care-l determinase pe sir Geoffrey să treacă de partea lor, 
însă de fiecare dată se stăpânise, temându-se că Elizabeth 
îşi va pune mari speranţe în intervenţia bătrânului, care, la 
urma urmei, ar fi putut risca să nu dea rezultate. Acum, 
când Wickham îşi recăpătase libertatea, Georgiana decise 
să nu sufle un cuvânt despre rolul jucat de ea, preferând să 
se bucure în taină de binele făcut cuiva drag. lar acest 
sentiment de satisfacţie creştea pe măsură ce se abţinea 
să-l destăinuie cumnatei ei. 

Încă din copilărie, înclinațiile ei fireşti - la care se 
adăugau lecturile - îi treziseră dorinţa de-a face fapte bune. 
Din păcate, crescând fără alţi prieteni de aceeaşi vârstă şi 
beneficiind de avantajele rangului şi averii, nu prea avusese 
ocazia să-şi manifeste altruismul, astfel încât bunele-i 
intenţii se preschimbaseră mai curând în dovezi imaginare 
de generozitate, decât în acte caritabile concrete. Pentru 
prima oară în viaţă adusese un real serviciu cuiva, şi anume 


scumpei sale cumnate Elizabeth, care o merita cu 
prisosinţă. Nu conta că ajutorul ei se extinsese şi asupra lui 
Wickham: important era că lui Elizabeth i se luase o piatră 
de pe inimă. Lesne de închipuit ce mulţumită putea fi o fată 
cu o inimă atât de bună ca a Georgianei. 

O asemenea izbândă risca s-o facă să-şi reia aerele de 
superioritate. Din fericire, în acele zile prezenţa lui Leigh- 
Cooper îi amintea neîncetat că nici chiar ea nu era scutită 
de greşeală. Relaţiile cu arhitectul rămăseseră la fel de reci. 
De când se întorsese la Pemberley nu-l văzuse decât o 
dată. Intâlnirea fusese scurtă şi - în ciuda strădaniilor 
Georgianei -, cât se poate de distantă. Pe urmă, tânărul 
dispăruse. Dacă înainte obişnuia s-o atragă într-o 
conversaţie, acum se mărginea să se încline şi să-şi vadă 
de treburile lui, limitând schimbul de cuvinte dintre ei la 
strictul necesar. Domnişoara Darcy prevăzuse că aşa se va 
întâmpla şi-şi recunoştea vina. Totuşi, salutul lui glacial, în 
locul atitudinii sincere şi deschise, indiferența cu care 
rostea „Bună ziua, domnişoară Darcy!”, când altă dată 
obişnuiau să stea de vorbă ore întregi, o îndurerau mai mult 
decât se aşteptase. 

Intr-o dimineaţă, când Georgiana se plimba singură 
prin parc, meditând la ruperea relaţiilor dintre ei şi la 
tulburarea pe care i-o crea răceala arhitectului, zări în 
depărtare silueta zveltă a lui Leigh-Cooper, adâncit în 
discuţie cu administratorul Merkin. Georgiana îl privi cu 
luare-aminte câteva momente. Tânărul vorbea cu multă 
însufleţire dar, odată rămas singur, îşi plecă abătut capul în 
piept. De atâtea ori se arătase arogant, iar în ultimul timp, 
inabordabil - dar niciodată nu-l văzuse trist. Brusc, luă 
hotărârea de a-i adresa cuvântul şi porni repede către 
silueta care se îndepărta. 

— Domnule Leigh-Cooper, începu ea. Nu pot şi nu 
vreau să prelungesc tăcerea dintre noi. Imi place să cred că 
întotdeauna am fost prieteni. Ştiu că v-am jignit atunci, la 
Londra, şi vă asigur că regret din suflet. Vă implor să nu 
păstrăm supărarea din pricina acelui incident neplăcut. Mă 
puteţi ierta pentru vorbele mele necugetate? 


Luat prin surprindere de apariţia Georgianei şi, cu atât 
mai mult, de cuvintele ei, Leigh-Cooper nu îndrăznea să-şi 
ridice ochii. Într-un târziu îşi ridică capul şi mânia i se topi 
ca prin farmec la vederea privirii ei sincere şi rugătoare. 

— Dragă domnişoară Darcy... îngăimă arhitectul, 
după care se înroşi până în vârful urechilor, nereuşind să-şi 
ducă fraza până la capăt. 

Georgiana îi sesiză stânjeneala, venindu-i imediat în 
ajutor. 

— Atunci, ne-am împăcat! declară ea fericită. Suntem 
din nou prieteni. Haideţi să conversăm ca pe vremuri. 
Dumneavoastră vorbiţi-mi despre ce doriţi - despre pârâul 
de colo, despre marmura de Derbyshire, ori despre poezia 
domnului Hugh Jones, iar eu vă dau cuvântul meu că voi fi 
încântată să vă ascult. Ce frumos e Pemberley, în această 
dimineaţă! Să fie oare din pricina primăverii sau a 
realizărilor dumneavoastră? 

Reuşind să-şi recapete stăpânirea de sine, Leigh- 
Cooper recurse la inocentul subterfugiu de-a aborda un 
subiect familiar. 

— Şi una, şi alta, domnişoară Darcy. Mă bucur că 
admiraţi apa, şi pajiştea aceasta îmbietoare, şi castanii de 
pe deal... Menirea mea a fost să eliberez poezia acestui 
parc. Prea multă vreme a fost supus ordinii impuse de 
voinţa omenească. Mărturisesc că şi eu sunt mulţumit de 
ce-am lucrat cât timp aţi fost plecată. Haideţi să v-arăt! 

Ca şi altă dată îi oferi braţul, şi ea acceptă cu plăcere, 
mulţumită că încheiaseră pace. Porniră împreună prin parc, 
el enumerând schimbările aduse, iar Georgiana ascultându- 
| ca vrăjită şi minunându-se de bunul lui gust. De când se 
întorseseră acasă, era pentru prima oară când avea ocazia 
să-i admire munca, pe care până atunci nici n-o remarcase 
din pricina supărării. 

— Într-adevăr, e extraordinar! încuviinţă ea în cele din 
urmă. Vă spun sincer că niciodată nu mi-aş fi închipuit că 
decorul în care am copilărit ar putea deveni şi mai frumos - 
nici chiar prin contribuţia cuiva atât de înzestrat ca 
dumneavoastră. Recunosc că m-am înşelat. E drept că 


natura trebuie să se supună omului, care o poate pune în 
valoare. Totuşi, cât de frumoasă este atunci când e lăsată 
în libertate, fără alte artificii! Din păcate, nu-i singurul lucru 
asupra căruia m-am înşelat. Domnule Leigh-Cooper, să ştiţi 
că de la întoarcerea din Londra sunt cu totul alta decât 
atunci când am plecat. Cred că am început să înţeleg multe 
lucruri. Mi-am dat seama că, deşi nu-i rău să fii în pas cu 
moda, totuşi căutarea cu orice preţ a perfecțiunii nu poate 
decât să dăuneze. Ce bine-mi pare că sunt din nou la 
Pemberley, unde mă atrage tocmai natura liberă despre 
care vorbeaţi. Socoteam că ceea ce mi-aţi arătat m-a făcut 
să mă simt fericită pentru prima oară după multe 
săptămâni, lucru pentru care vă sunt nespus de 
recunoscătoare. 

ÎI privi drept în ochi şi arhitectul amuţi din nou pentru 
câteva momente. In cursul acelei dimineţi trecuse prin 
atâtea stări de spirit! Mai întâi fusese deprimat, dar 
domnişoara Darcy venise după el, şi tot ea îi potolise 
mânia. El îi spusese tot ce realizase pe domeniu, iar 
Georgiana îl admirase sincer. Candoarea şi înţelegerea o 
făceau să nu aibă pereche între femei. Leigh-Cooper îşi luă 
inima în dinţi şi zise: 

— Domnişoară Darcy, simt că nu mai pot să tac. Ştiu 
că sunteţi o fiinţă bună la suflet şi sunt convins că veţi trece 
peste unele deosebiri care, în realitate, n-au niciun fel de 
importanţă. E drept că poziţiile noastre în societate se 
deosebesc radical. Dar ce contează? Sunt un om sincer - 
unii spun chiar că întrec măsură - aşa încât trebuie să vă 
vorbesc deschis. Vă întreb cu mâna pe inimă, acceptaţi să 
vă dărui toată afecțiunea mea? 

Georgiana rămase fără replică. Un tânăr ca e/, atât de 
intransigent şi de puţin romantic, întotdeauna gata s-o 
tachineze sau s-o contrazică, îi făcea declaraţii de dragoste! 
Cum să-i fi trecut prin minte, cum să fi bănuit că va trăi un 
asemenea moment. Nimic din comportarea lui nu lăsase să 
se ghicească adevărul. Nu se trădase în niciun fel. Şi în 
realitate, sub rezerva lui se ascundea un sentiment atât de 
înflăcărat încât simţise imboldul să-i dea glas. In ciuda 


barierelor dintre ei! La aşa ceva chiar că nu se aşteptase! 

Cu atât mai mare era uimirea Georgianei, cu cât 
declaraţia tânărului îi provocase nu indignare, ci o bucurie 
fără seamăn, aşa cum nici nu bănuia că ar putea exista! 
Nici nu sfârşi Leigh-Cooper de formulat cererea în căsătorie, 
că Georgiana o şi acceptă cu dragă inimă. 


44 


Ce poate fi mai frumos decât o conversaţie între doi 
tineri care abia şi-au mărturisit dragostea! 

Fericita pereche porni să se plimbe prin parc, fără să-i 
pese de trecerea timpului, vorbind fără încetare - fiindcă 
aveau atâtea să-şi spună. După multe luni, arhitectului i se 
ivise ocazia să-şi mărturisească deschis sentimentele, pe 
care crezuse că va fi silit să şi le ascundă pe vecie. 
Georgiana se minuna că acest bărbat aşa de înzestrat şi 
fascinant trăia în preajma ei de atâta vreme fără ca ea să-l 
fi cunoscut cu adevărat. Dezvăluirea şi descoperirea 
sentimentelor le umpleau inima de fericire, astfel încât îşi 
repetau declaraţiile iar şi iar, până când ajunseră să se 
convingă că nu era un vis. De nu s-ar fi iubit sincer şi cu 
pasiune, cu siguranţă că s-ar fi plictisit tot discutând despre 
acelaşi subiect. 

— Cred că m-am îndrăgostit de dumneata încă din 
prima clipă, spuse el. Aşa a fost, chiar dacă nu ţi-am data 
înţelege prin nimic. De fapt, cu cât te iubeam mai mult, cu 
atât simţeam nevoia să-mi ascund iubirea. Mi-ai plăcut 
chiar din seara când te-am întâlnit la bal, aici, în casa 
fratelui tău. Cum altfel? Erai încântătoare şi înconjurată de 
o mulţime de admiratori. Ţin minte că, deşi ţi-am fost 
prezentat, a doua zi uitaseşi complet de mine. 

— Într-adevăr, m-am purtat cu mare eleganţă! glumi 
Georgiana, îmbujorându-se uşor. Am fost atât de vanitoasă, 
de impertinentă şi de nepăsătoare... Mă surprinde că nu m- 
ai antipatizat din primul moment. 

—  Impertinentă? Nici vorbă! Faptul că nu-ţi mai 


aminteai de mine m-a atras şi mai mult. Erai fermecătoare, 
ameţită de succesele balului din ajun... Cum spunea lordul 
Byron, aveai „un zâmbet în care plutea o întrebare”. 

Auzind aluzia la imprudenţa ei din trecut, Georgiana 
se încruntă o fracțiune de secundă. Dar nu se pierdu cu 
firea, înțelegând că nu trebuia să se ferească de-a discuta 
deschis. 

— Din păcate, căpitanul mi-a sucit minţile şi poate c- 
ar fi reuşit să-mi facă şi mai mult rău, cu ajutorul amicului 
său, la fel de lipsit de principii! oftă fata. Domnule Leigh- 
Cooper, deşi nu vreau să-mi amintesc de lucruri neplăcute, 
totuşi trebuie să mă refer la sprijinul pe care mi l-ai acordat 
la Londra. Nu! protestă ea, văzând că arhitectul voia s-o 
întrerupă. Dă-mi voie să termin! Fratele meu mi-a povestit 
despre tot ce-aţi întreprins - dumneata şi prietenul 
dumitale, domnul Hugh Jones - în folosul meu şi, implicit, 
spre binele cumnatei Elizabeth. Abia atunci am început să- 
mi dau seama că eşti cu mult superior altor bărbaţi, deşi, 
din orgoliu, refuzam s-o recunosc. Dar să nu-ţi închipui că 
iubirea mea izvorăşte din recunoştinţă. Acum înţeleg că a 
crescut în mine zi de zi, pornind de la prima noastră dispută 
- adăugă ea zâmbind. Nu ştiu cum am să mă achit pentru 
gestul dumitale din acea seară, gest de care nu încetez să 
mă minunez. 

— Răsplata va fi să nu-mi mai pomeneşti despre asta. 
Mă întreb - se grăbi el să urmeze, remarcând expresia 
Georgianei - oare mi-e sortit să rămân întotdeauna pentru 
dumneata „domnul Leigh-Cooper”? Răspunde, domnişoară 
Darcy! Draga mea Georgiana, nu vrei să-mi spui James? 

— Am să mă străduiesc! râse fata, fără să-i mai pese 
că se îmbujorase până în vârful urechilor. Mai ales că 
numele meu sună atât de dulce pe buzele tale, dragă 
James. Ei, vezi c-am putut? Există pe lume oameni mai 
fericiţi ca noi? 

— Nu cred, răspunse arhitectul după o clipă de 
gândire. Să ştii, Georgiana, că eu nu mă pricep la vorbe 
mari. Ţine minte, însă, că nimic nu va schimba iubirea şi 
credinţa pe care ţi le port. Totuşi, scumpa mea, am fost 


atât de grăbit să-ţi cer acordul încât nu ţi-am lăsat răgaz să 
chibzuieşti la ceea ce-ar însemna căsătoria noastră. Deşi 
generozitatea te opreşte s-o declari, adevărul e că 
nepotrivirea socială dintre noi nu va trece neobservată. 
Chiar dacă tu nu vei ţine cont de asta, ceilalţi nu ne-o vor 
ierta. Dragă Georgiana, eşti sigură c-ai hotărât ce e mai 
bine? 

Zicând acestea, o privi în ochi cu un aer grav, ca şi 
cum încă s-ar mai fi îndoit care va fi răspunsul. 

Georgiana nu şovăi nicio clipă. De câte ori dăduse în 
sinea ei răspuns acestei întrebări? 

— Ce importanţă are rangul? murmură ea. Niciun titlu 
de nobleţe nu se compară cu ceea ce simţim noi doi acum! 
Dragul meu James, împreună vom fi mai fericiţi decât 
oricare alţi îndrăgostiţi de pe pământ! Restul lumii nici nu 
mai contează. 

— Ce perspectivă încântătoare! râse el. Aşteaptă, 
însă, să vezi ce se va întâmpla când „restul lumii” îşi va 
aţinti privirea asupra noastră. Fii sigură c-o va face, şi cine 
ştie cum! Abia atunci vei descoperi că opinia publică are o 
forţă deloc neglijabilă. 

— Cât de puţin mă cunoşti, James! Familiei mele nu i- 
a păsat niciodată de ce spun vecinii. Lasă-i să trăncănească 
dacă vor. Noi vom fi fericiţi împreună, iar pe mine nici nu 
mă interesează altceva. Singurul lucru care mă îngrijorează 
e ca nu cumva Fitzwilliam să fie împotriva noastră. Ştii bine 
cât e de mândru şi cât îl preocupă viitorul meu. Totuşi - 
adăugă ea, recăpătându-şi elanul romantic - dacă n-aş 
îndrăzni să-mi susţin cauza, ar însemna să-mi trădez 
iubirea. Chiar dacă s-ar putea ca la început fratele meu să 
aibă unele rezerve, te asigur că-şi va da consimţământul 
înainte de sfârşitul săptămânii. 

Cuprinsă de avânt tineresc, Georgiana se pregăti 
pentru înfruntarea cu domnul Darcy, faţă de care avea de 
gând să-şi dezvăluie şi să-şi apere sentimentele. Oricât ar fi 
dojenit-o că se pripise, oricât ar fi tunat şi fulgerat 
împotriva unei mezalianţe, ea una va susţine sus şi tare 
meritele bărbatului iubit. Era drept că Leigh-Cooper nu 


provenea dintr-o familie nobilă, însă fidelitatea şi 
inteligenţa sa îl situau deasupra altor pretendenți. Până la 
urmă, Darcy va fi silit să-i dea dreptate. 

Mare a fost uimirea Georgianei - care se înarmase cu 
argumente, făcându-şi curaj pentru o confruntare 
redutabilă - atunci când fratele ei a întâmpinat vestea cu 
cea mai sinceră bucurie. 

— Cum să nu-mi pară bine, zise Darcy, când şi eu îmi 
datorez fericirea unei femei fără rang şi avere! Mă refer, 
desigur, la Elizabeth. De ce ţi-aş refuza ţie o perspectivă la 
fel de fericită? De altfel, oftă el, chiar de-aş încerca, tot nu 
te-aş putea convinge să renunti. Eşti la fel de perseverentă 
ca mătuşa Catherine. Mărturisesc, însă, că sunt surprins - 
continuă tânărul, reluându-şi aerul grav. Leigh-Cooper e un 
om plin de calităţi. Niciodată nu i-am pus la îndoială 
talentul, recunoscut în întreaga Anglie. Totuşi, din câte ştiu, 
tu nu i-ai acordat vreo atenţie deosebită. Mai curând părea 
să te agaseze cu prezenţa lui. Nu cumva faci greşeala de-a 
te mărita cu un bărbat de care nu eşti legată sufleteşte? 
Spune-mi, Georgiana, îl iubeşti pe James? 

Cu lacrimi în ochi, sora lui îi declară solemn că ţinea la 
James Leigh-Cooper ca la nimeni altul în lume. 

— Atunci, vă felicit pe amândoi şi vă dau 
binecuvântarea mea. Chiar dacă averea lui nu se compară 
cu a noastră, totuşi nu-i de neglijat. Nu vei duce lipsă de 
nimic. Georgiana, nici nu-ţi închipui cât sunt de mulţumit că 
te-ai oprit asupra lui. Sunt convins că vei avea o căsnicie 
fericită. 

Şi Elizabeth primi vestea cu deosebită bucurie. De 
multă vreme remarcase tulburarea arhitectului, ghicindu-l 
c-o iubea în taină pe Georgiana. Nu putea decât să-şi laude 
cumnata pentru că pusese capăt frământărilor lui printr-un 
deznodământ fericit. 

— Te felicit pentru alegere, scumpa mea! zise 
Elizabeth. Nutresc convingerea că viaţa voastră în doi nu va 
cunoaşte nici monotonia, nici plictisul. Domnul Darcy şi cu 
mine am spus de multe ori că nu există pereche mai fericită 
decât noi. Nu pot decât să vă urez să fiţi aproape tot atât 


de fericiţi. 

Dacă urarea doamnei Darcy s-a îndeplinit sau nu, 
rămâne să ghicească cititorul. E de-ajuns să precizăm că 
cei doi îndrăgostiţi au început să ducă o viaţă liniştită şi 
lipsită de griji materiale, bazată pe profundă afecţiune şi 
elan tineresc, preschimbate cu timpul în încredere şi 
respect. 

Vecinii au suportat destul de bine vestea că le mergea 
bine în căsnicie, mai ales că - odată cu trecerea anilor - 
faima lui Leigh-Cooper a sporit considerabil, astfel încât 
puţini au îndrăznit să spună ceva rău despre un arhitect 
prieten cu însuşi prinţul regent. Până şi sir Geoffrey s-a 
îmbunat până la urmă. Văzând că amândoi finii săi aveau o 
căsnicie fericită, bătrânul a decis să le treacă cu vederea 
abaterea de la etichetă, acceptând într-un târziu să reia 
relaţiile cu ei. La drept vorbind, ceea ce-l atrăgea era nu 
atât bunăstarea lui Henry şi a Georgianei, cât compania lui 
Elizabeth. Dar cum sir Geoffrey nu le-a făcut niciodată 
această mărturisire, atât el cât şi sus-puşii lui prieteni au 
plecat pe lumea cealaltă cu convingerea că e/ se arătase 
îngăduitor, iar ei îşi demonstraseră superioritatea. 

Prosperitatea căsniciei soţilor Darcy a fost asigurată 
de venirea pe lume a unui verişor pentru micuța Elizabeth 
Bingley: Geoffrey Fitzwilliam Darcy, un copilaş frumos şi 
vesel, dar neobişnuit de serios - fapt pe care maică-sa l-a 
atribuit inteligenţei sale precoce, dar pe seama căruia a 
început să glumească atunci când puştiul s-a apropiat de 
cinci ani. 

Lydia Wickham şi-a luat rămas-bun de la soţul său cu 
lacrimi în ochi şi jurăminte arzătoare că-l va urma de îndată 
ce i se va ivi prilejul. De cum avea să facă rost de bani, 
urma să plece după el... bineînţeles, după ce avea să-şi mai 
revină din durerea despărțirii şi după ce termina broderia 
făgăduită mamei ei pentru Sfântul Mihail. Curând, însă, se 
vădi că „de îndată ce” însemna de fapt „niciodată”. Intr- 
adevăr, descoperind avantajele căsniciei fără anexa inutilă 
pe care o reprezenta un soţ, Lydia decise să rămână 
liniştită lângă mama ei, limitându-şi îndatoririle conjugale la 


câte o privire aruncată pe furiş spre portretul iubitului aflat 
pe alte meleaguri şi la câte o lacrimă - desigur, atunci când 
se întâmpla să-şi amintească de el sau când erau şi alţii 
prin preajmă, ca să-i observe durerea. 

Incântată să-şi aibă lângă ea fiica preferată, doamna 
Benett îşi reluă traiul liniştit de altă dată. Petreceau multe 
seri împreună sau în compania agreabilă a doamnei Philips, 
care se refăcuse psihic suficient cât să revină la 
preocupările sale esenţiale, ca jocul de whist. Nu rareori era 
adusă în discuţie probabilitatea ca la Meryton să fie găzduit 
un alt regiment. 

Lipsită de prezenţa consolatoare a mamei ei, Mary 
plecă în curând la Hunsford, ca să se afle alături de Kitty, 
care se măritase cu domnul Beasley. Mult schimbată în 
bine în urma acestui mariaj, mezina îşi întâmpină sora cu 
căldură. Drept plată, Mary începu şi ea să ducă de mâncare 
la săraci - fără a pierde ocazia de-a le ţine şi niscaiva 
predici, care aveau darul de a-i lăsa ceva mai trişti decât 
fuseseră înainte de venirea ei. 


* 


Cât despre căpitan şi doamna Heywood, aceştia nu s- 
au mai întors nicicând în Anglia. Bingley primea ades 
scrisori de la sora sa, care-i povestea despre călătoriile lor 
pe continent, despre lucrurile minunate văzute acolo şi 
despre impresia nemaipomenită făcută de amândoi în toate 
capitalele Europei. Charles aştepta cu mare nerăbdare 
veştile, neîncetând să se minuneze. În naivitatea sa nu se 
întreba niciodată de ce cei doi soţi, dacă erau aşa bine 
văzuţi, nu rămâneau în acelaşi loc mai mult de un an. 

Lady Catherine, care-i  prezisese dintotdeauna 
nepoatei sale o soartă lamentabilă, trăi satisfacția de a-şi 
vedea previziunile confirmate de realitate. Cu inima ei bună 
şi miloasă, suferea nespus pentru biata Georgiana, care - 
ca şi fratele ei - se măritase din cu totul alte motive decât 
acela de a-şi păstra rangul. Nici măcar ştirile primite de-a 
lungul anilor despre simpatia de care se bucura tânăra 


pereche în saloanele londoneze nu reuşeau s-o consoleze. 
Pentru Domnia Sa, o persoană fără titlu trebuia să-şi 
cunoască lungul nasului, oricât ar fi fost de solicitată la St. 
James. Aşa cum o povăţuia mereu pe Anne, care se ferise 
să urmeze exemplul verişoarei sale, o mezalianţă însemna 
pur şi simplu o infamie. Anne nici nu trebuia să se 
gândească la aşa ceva, fiindcă o asemenea legătura nu 
putea duce decât la frivolitate şi la mai multă fericire decât 
îngăduia buna-cuviinţă. 
Ceea ce s-a şi întâmplat. 


Sfârşit 


